(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΠΑ΄

Τετάρτη, 26 Φεβρουαρίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας του Βουλευτή κ. Θ. Θεοχάρη., σελ.   
3. Ανακοινώνεται ότι τη συνεδρίαση παρακολουθούν μαθήτριες και μαθητές και συνοδοί εκπαιδευτικοί από το 10ο Γυμνάσιο Περιστερίου, το 1ο Δημοτικό Σχολείο Ναυπλίου, το 4ο Δημοτικό Σχολείο Άνω Λιοσίων, το 3ο Δημοτικό Σχολείο Κορίνθου, το Δημοτικό σχολείο Σκάλας Πάτμου, το 1ο Γενικό Λύκειο Φαρσάλων, το Δημοτικό Σχολείο Αλεπούς Κέρκυρας, το Δημοτικό Σχολείο Κοντοκαλίου Κέρκυρας, το 1ο Επαγγελματικό Λύκειο Λεχαινών και απο το 2ο Γυμνάσιο Νέας Ιωνίας Μαγνησίας., σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Συζήτηση επικαίρων ερωτήσεων:, σελ.   
 α) Προς τον Υπουργό Ναυτιλίας και Νησιωτικής Πολιτικής, με θέμα: «Αδικαιολόγητη η εξαίρεση της ναυτιλιακής εταιρείας που εκτελεί τα σχετικά δρομολόγια από την υποχρέωση της παροχής καθημερινής ακτοπλοϊκής σύνδεσης της νήσου Σαμοθράκης "προς" και "από" την Αλεξανδρούπολη του Έβρου», σελ.   
 β) Προς τον Υπουργό Υποδομών και Μεταφορών:   
 i. με θέμα: «Λειτουργεί ή όχι το ευρωπαϊκό σύστημα ασφάλειας των σιδηροδρόμων ETCS και γιατί η Κυβέρνηση δίνει αντιφατικές απαντήσεις γύρω από το θέμα αυτό;», σελ.   
 ii. με θέμα: « Έλεγχος μεταφοράς παράνομων φορτίων με τον σιδηρόδρομο στην Ελλάδα», σελ.   
 γ) Προς τον Υπουργό Εσωτερικών:  
 i. με θέμα: «Ενίσχυση του προσωπικού των Δήμων ? κατάργηση του άρθρου 37 του ν. 4915/2022», σελ.   
 ii. με θέμα «Τα σκάνδαλα στον τομέα των απορριμμάτων συνεχίζονται», σελ.   
 δ) Προς τον Υπουργό Περιβάλλοντος και Ενέργειας:  
 i. με θέμα: «Ποιο είναι το νέο πλαίσιο που σχεδιάζει η κυβέρνηση για το ανταποδοτικό τέλος των αιολικών έργων;», σελ.   
 ii. με θέμα: «Μη αδειοδότηση φωτοβολταϊκών σταθμών στη θέση Μαλανδρίνο ΔΕ σε γη υψηλής παραγωγικότητας στη Στερεά Ελλάδα», σελ.   
 ε) Προς τον Υπουργό Αγροτικής Ανάπτυξης και Τροφίμων με θέμα: «Μέτρα για την αντιμετώπιση του πληθυσμού των λαγοκέφαλων στον νομό Δωδεκανήσου - αποζημίωση των αλιέων για τις ζημιές από λαγοκέφαλο», σελ.   
 στ) Προς τον Υπουργό Δικαιοσύνης με θέμα: «Το μπάζωμα των ποινικών δικογραφιών που διαβιβάσθηκαν στη Βουλή για το έγκλημα των Τεμπών», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεως Διαρκούς Επιτροπής: Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει τις εκθέσεις της επί των σχεδίων νόμων του Υπουργείου Εθνικής Άμυνας: α) Κύρωση της Συμφωνίας Αμυντικής Συνεργασίας μεταξύ της Ελληνικής Δημοκρατίας και της Πορτογαλικής Δημοκρατίας και β) Κύρωση του Μνημονίου Κατανόησης μεταξύ του Υπουργείου Άμυνας της Γαλλικής Δημοκρατίας, του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας, του Υπουργείου Εθνικής Άμυνας της Ελληνικής Δημοκρατίας, του Υπουργείου Άμυνας της Ιταλικής Δημοκρατίας, του Υπουργείου Άμυνας του Βασιλείου της Ολλανδίας και του Υπουργού Άμυνας του Ηνωμένου Βασιλείου της Μεγάλης Βρετανίας και Βορείου Ιρλανδίας σε σχέση με την παράδοση του Προγράμματος για το Σχεδιασμό και την Ανάπτυξη Ελικοπτέρων νέας γενιάς (NGRC)., σελ.   
2. Κατάθεση Εκθέσεως Διαρκούς Επιτροπής: Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Αγροτικής Ανάπτυξης και Τροφίμων «Διεπαγγελματικές οργανώσεις, ενίσχυση του αγροτικού τομέα, οργάνωση των υπηρεσιών και εποπτευόμενων φορέων του Υπουργείου Αγροτικής Ανάπτυξης και Τροφίμων και επανεκκίνηση της αγροτικής οικονομίας», σελ.   
3. Μόνη συζήτηση και ψήφιση επί της αρχής, των άρθρων και του συνόλου των σχεδίων νόμων του Υπουργείου Εθνικής Άμυνας: 1) «Κύρωση της Συμφωνίας Αμυντικής Συνεργασίας μεταξύ της Ελληνικής Δημοκρατίας και της Πορτογαλικής Δημοκρατίας» και 2) «Κύρωση του Μνημονίου Κατανόησης μεταξύ του Υπουργείου Άμυνας της Γαλλικής Δημοκρατίας, του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας, του Υπουργείου Εθνικής Άμυνας της Ελληνικής Δημοκρατίας, του Υπουργείου Άμυνας της Ιταλικής Δημοκρατίας, του Υπουργείου Άμυνας του Βασιλείου της Ολλανδίας και του Υπουργού Άμυνας του Ηνωμένου Βασιλείου της Μεγάλης Βρετανίας και Βορείου Ιρλανδίας σε σχέση με την Παράδοση του Προγράμματος για τον Σχεδιασμό και την Ανάπτυξη Ελικοπτέρων Νέας Γενιάς (NGRC)», σελ.

ΠΡΟΕΔΡΕΥΟΝΤΕΣ

ΓΕΩΡΓΑΝΤΑΣ Γ. , σελ.

ΜΠΟΥΡΑΣ Α. , σελ.

ΠΛΑΚΙΩΤΑΚΗΣ Ι. , σελ.

ΟΜΙΛΗΤΕΣ

Α. Επί διαδικαστικού θέματος:  
  
 ΓΕΩΡΓΑΝΤΑΣ Γ. , σελ.   
 ΚΑΤΣΑΦΑΔΟΣ Κ. , σελ.   
 ΜΠΟΥΡΑΣ Α. , σελ.   
 ΝΑΤΣΙΟΣ Δ. , σελ.   
 ΠΛΑΚΙΩΤΑΚΗΣ Ι. , σελ.   
  
Β. Επί των επικαίρων ερωτήσεων:

ΑΠΟΣΤΟΛΑΚΗ Ε. , σελ.   
 ΒΡΕΤΤΟΣ Ν. , σελ.   
 ΖΑΜΠΑΡΑΣ Μ. , σελ.   
 ΚΑΖΑΜΙΑΣ Α. , σελ.   
 ΚΑΤΡΙΝΗΣ Μ. , σελ.   
 ΚΕΛΛΑΣ Χ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΙΒΑΝΙΟΣ Θ. , σελ.   
 ΜΠΟΥΓΑΣ Ι. , σελ.   
 ΠΑΠΑΔΑΚΗΣ Π. , σελ.   
 ΠΑΠΑΔΟΠΟΥΛΟΣ Ν. , σελ.   
 ΠΕΡΚΑ Θ. , σελ.   
 ΣΑΛΜΑΣ Μ. , σελ.   
 ΣΚΥΛΑΚΑΚΗΣ Θ. , σελ.   
 ΣΤΑΪΚΟΥΡΑΣ Χ. , σελ.   
 ΣΤΥΛΙΑΝΙΔΗΣ Χ. , σελ.   
  
Γ. Επί του σχεδίου νόμου του Υπουργείου Εθνικής Άμυνας:  
  
 ΑΜΥΡΑΣ Γ. , σελ.   
 ΑΝΑΓΝΩΣΤΟΠΟΥΛΟΥ Α. , σελ.   
 ΒΕΛΟΠΟΥΛΟΣ Κ. , σελ.   
 ΖΕΡΒΕΑΣ Α. , σελ.   
 ΗΛΙΟΠΟΥΛΟΣ Α. , σελ.   
 ΚΑΖΑΜΙΑΣ Α. , σελ.   
 ΚΑΤΡΙΝΗΣ Μ. , σελ.   
 ΚΑΤΣΑΦΑΔΟΣ Κ. , σελ.   
 ΚΕΔΙΚΟΓΛΟΥ Σ. , σελ.   
 ΚΕΦΑΛΟΓΙΑΝΝΗΣ Ι. , σελ.   
 ΚΟΝΤΗΣ Ι. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΜΑΝΤΖΟΣ Δ. , σελ.   
 ΝΑΤΣΙΟΣ Δ. , σελ.   
 ΟΙΚΟΝΟΜΟΠΟΥΛΟΣ Τ. , σελ.   
 ΠΑΠΑΝΑΣΤΑΣΗΣ Ν. , σελ.   
 ΠΑΠΠΑΣ Ν. , σελ.   
 ΠΑΦΙΛΗΣ Α. , σελ.   
 ΦΩΤΟΠΟΥΛΟΣ Σ. , σελ.   
 ΧΑΡΙΤΣΗΣ Α. , σελ.   
  
Δ. ΠΑΡΕΜΒΑΣΕΙΣ:  
  
 ΓΕΩΡΓΑΝΤΑΣ Γ. , σελ.   
 ΜΠΟΥΡΑΣ Α. , σελ.   
 ΠΛΑΚΙΩΤΑΚΗΣ Ι. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΠΑ΄

Τετάρτη 26 Φεβρουαρίου 2025

Αθήνα, σήμερα στις 26 Φεβρουαρίου 2025, ημέρα Τετάρτη και ώρα 9.00΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από την κ. Γεωργία (Τζώρτζια) Κεφαλά, Βουλευτή Β2΄ Δυτικής Αθήνας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το σχετικό e-mail)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το σχετικό e-mail)

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα τα εξής:

«Με την παρούσα σάς ενημερώνουμε σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου την Τετάρτη 26 Φεβρουαρίου 2025, ότι οι επίκαιρες ερωτήσεις που θα συζητηθούν είναι οι εξής:

Οι υπ’ αριθμ. 563/18-2-2025 και 567/19-2-2025 επίκαιρες ερωτήσεις θα απαντηθούν από τον Υπουργό Εσωτερικών κ. Θεόδωρο Λιβάνιο.

Οι υπ’ αριθμ. 586/24-2-2025 και 587/24-2-2025 επίκαιρες ερωτήσεις θα απαντηθούν από τον Υπουργό Υποδομών και Μεταφορών κ. Χρήστο Σταϊκούρα.

Οι υπ’ αριθμ. 565/18-2-2025 και 578/24-2-2025 επίκαιρες ερωτήσεις θα απαντηθούν από τον Υπουργό Περιβάλλοντος και Ενέργειας κ. Θεόδωρο Σκυλακάκη.

Η υπ’ αριθμ. 559/17-2-2025 επίκαιρη ερώτηση θα απαντηθεί από τον Υπουργό Ναυτιλίας και Νησιωτικής Πολιτικής κ. Χρήστο Στυλιανίδη.

Η υπ’ αριθμ. 588/24-2-2025 επίκαιρη ερώτηση θα απαντηθεί από τον Υφυπουργό Δικαιοσύνης κ. Ιωάννη Μπούγα.

Η υπ’ αριθμ. 566/18-2-2025 επίκαιρη ερώτηση θα απαντηθεί από τον Υφυπουργό Αγροτικής Ανάπτυξης και Τροφίμων κ. Χρήστο Κέλλα.

Η υπ’ αριθμ. 584/24-2-2025 επίκαιρη ερώτηση που απευθύνεται προς τον Υπουργό Εθνικής Οικονομίας και Οικονομικών κ. Κωνσταντίνο Χατζηδάκη δεν θα απαντηθεί λόγω αναρμοδιότητας.

Και τέλος, η υπ’ αριθμ. 568/19-2-2025 επίκαιρη ερώτηση που απευθύνεται προς τον Υπουργό Επικρατείας κ. Χρήστο-Γεώργιο Σκέρτσο δεν θα απαντηθεί λόγω αναρμοδιότητας.

Παρακαλούμε όπως προβείτε στις δέουσες ενέργειες προκειμένου να ενημερωθούν τόσο ο Προεδρεύων στη διαδικασία όσο και οι ερωτώντες Βουλευτές».

Κατόπιν, τούτων θα ξεκινήσουμε με την τρίτη με αριθμό 559/17-2-2025 επίκαιρη ερώτηση πρώτου κύκλου, του Βουλευτή Έβρου της Κοινοβουλευτικής Ομάδας της Ελληνικής Λύσης κ. Παράσχου Παπαδάκη προς τον Υπουργό Ναυτιλίας και Νησιωτικής Πολιτικής, με θέμα: «Αδικαιολόγητη η εξαίρεση της ναυτιλιακής εταιρείας που εκτελεί τα σχετικά δρομολόγια από την υποχρέωση της παροχής καθημερινής ακτοπλοϊκής σύνδεσης της νήσου Σαμοθράκης "προς" και "από" την Αλεξανδρούπολη του Έβρου».

Παρακαλώ, κύριε Παπαδάκη, έχετε τον λόγο.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, ένα πράγμα που χαρακτηρίζει την Κυβέρνησή σας είναι η τρομερή «αγάπη» που έχετε για τον Έβρο και συγκεκριμένα για το νησί της Σαμοθράκης. Μετρήστε «αγάπες»!

Πρώτον, εξαιρείται από την επιδότηση της ακτοπλοϊκής σύνδεσης τους θερινούς μήνες το δρομολόγιο Αλεξανδρούπολη-Σαμοθράκη. Είναι το μοναδικό νησί σε όλη την προκήρυξη που συνδέει ηπειρωτική Ελλάδα με νησιωτική.

Επίσης, γι’ αυτό το θέμα, συγγνώμη που θα το πω, αλλά έχετε πει ψέματα, κύριε Υπουργέ. Γιατί όταν έκανα ερώτηση κι έμαθα ότι υπήρχε μια ταραχή στο Υπουργείο απαντήσατε ότι δεν υποβλήθηκε ποτέ αίτημα από κανέναν αρμόδιο φορέα για να υπάρχει αυτή η σύνδεση. Στις 29 Νοεμβρίου του 2024 ήταν η απάντησή σας.

Σας πληροφορώ ότι 12-8-2024 ο Δήμαρχος Σαμοθράκης είχε στείλει τέτοιο αίτημα. Είχε πρωτοκολληθεί από την υπηρεσία σας. Παρ’ όλα αυτά στην απάντηση λέτε ψέματα.

Δεύτερη «αγάπη». Πάμε σε πανελλήνιες σε δύο μήνες. Μαθηματικός ακόμα δεν έχει πάει στη Σαμοθράκη. Δεν υπάρχει μαθηματικός!

Τρίτη «αγάπη». Ενώ προβλέπεται με την υπ’ αριθμόν 77/1992 ευρωπαϊκή Οδηγία η μείωση του ΦΠΑ σε νησιά, που αναφέρεται μέσα και η Σαμοθράκη ρητά, με την υπουργική απόφαση Α΄1150/2021, μειώνεται το ΦΠΑ σε Σάμο, Λέρο, Κω, Χίο, Λέσβο, όμως η Σαμοθράκη απ’ έξω.

Τετάρτη «αγάπη». Η διακομιδή ασθενών από τη Σαμοθράκη στην Αλεξανδρούπολη γίνεται με τράτες, με αλιευτικά σκάφη, γιατί το λιμενικό σκάφος που έχει η Σαμοθράκη το παίρνετε και το πηγαίνετε όπου θέλετε αλλού και μένει ένα πλωτό, το οποίο με πάνω από 4 μποφόρ δεν μπορεί να πλεύσει στην Αλεξανδρούπολη.

Και η τελική «αγάπη» -είναι και άλλες πολλές βέβαια, αλλά μιλάω μόνο για το Υπουργείο σας- είναι η ερώτηση την οποία σας κατέθεσα και είμαστε σήμερα εδώ, που λέει ότι εξαιρούνται, όχι εξαιρούνται, ακυρώνονται δύο δρομολόγια καθημερινής σύνδεσης της Σαμοθράκης με την Αλεξανδρούπολη. Θέλω να μάθω τον λόγο που γίνεται αυτό.

Για πόσο χρονικό διάστημα θα πείτε ότι μπορεί να συμβαίνει και πώς θα ανταποκριθούν οι κάτοικοι; Δηλαδή δύο φορές απομονώνεται το νησί από την Αλεξανδρούπολη, υποβαθμίζεται η ποιότητα της ζωής των ανθρώπων και υπάρχει πρόβλημα στην υγεία των ανθρώπων αυτών.

Ένας καρκινοπαθής δηλαδή που έχει κλείσει ραντεβού να κάνει χημειοθεραπεία στο Νοσοκομείο της Αλεξανδρούπολης, όταν δύο φορές την εβδομάδα δεν μπορεί να πάει, τι θα κάνει το νοσοκομείο; Τι θα κάνει η ογκολογική κλινική; Θα πάει σύμφωνα με τα δεδομένα τα δικά σας και αναλόγως θα προσαρμόσει τα ραντεβού; Ο νεφροπαθής που θέλει να κάνει αιμοκάθαρση, πώς θα πάει στην Αλεξανδρούπολη όταν εσείς, εν έτει 2025, αποκλείετε τους ακρίτες της Σαμοθράκης που τόσο πολύ αγαπάει η Κυβέρνησή σας; Πώς θα πάει στο νοσοκομείο να κάνει την αιμοκάθαρσή του, κύριε Υπουργέ;

Θέλω λοιπόν να αποκαταστήσετε, όχι θέλω, θέλει ο Έβρος να αποκαταστήσετε αυτή την αδικία και να βρείτε τρόπο -δεν ξέρω πώς- να καλυφθούν αυτά τα δρομολόγια και να έχει καθημερινή σύνδεση -το αυτονόητο δηλαδή εν έτει 2025- η Αλεξανδρούπολη με τη Σαμοθράκη.

Τόση αγάπη δεν τη θέλουμε, κύριε Υπουργέ. Κρατήστε την!

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Παπαδάκη.

Θα απαντήσει ο Υπουργός Ναυτιλίας και Νησιωτικής Πολιτικής κ. Χρήστος Στυλιανίδης.

Παρακαλώ, κύριε Υπουργέ, έχετε τον λόγο.

**ΧΡΗΣΤΟΣ ΣΤΥΛΙΑΝΙΔΗΣ (Υπουργός Ναυτιλίας και Νησιωτικής Πολιτικής):** Καλημέρα, κύριοι συνάδελφοι.

Κατ’ αρχάς, κύριε συνάδελφε, δεν λέμε ψέματα. Είμαι εδώ, με βάση την ερώτησή σας, να αποκαταστήσω τα πραγματικά περιστατικά, τουλάχιστον σε ό,τι αφορά το Υπουργείο μου, γιατί στον περιορισμένο χρόνο που έχω, δεν μπορώ να απαντήσω σε όλες τις ερωτήσεις που αφορούν και άλλα Υπουργεία και εν πάση περιπτώσει η κοινοβουλευτική μου διαδρομή σε διάφορα κοινοβούλια, μού επιβάλλει να απαντώ επί του συγκεκριμένου και σε ό,τι με αφορά.

Κύριε Πρόεδρε, ξεκινώ λέγοντας ότι η Κυβέρνηση Κυριάκου Μητσοτάκη έχει δείξει έμπρακτα το ενδιαφέρον της ειδικά για την περιοχή του Έβρου, που είναι ακρίτες και για τη Σαμοθράκη. Οι άγονες γραμμές, όταν ανέλαβε αυτή η Κυβέρνηση ήταν γύρω στα 80 εκατομμύρια. Δηλαδή αυτή ήταν η συνδρομή του κράτους για να προσφέρει τη δυνατότητα, σε όλα τα νησιά του ελληνικού αρχιπελάγους, επαφής με την ηπειρωτική χώρα, αλλά και μεταξύ τους και σήμερα είναι 160 εκατομμύρια. Ούτε και πληθωριστικά, τα 80 εκατομμύρια μάξιμουμ να ήταν 90, που σημαίνει ότι έχουμε μια τρομακτική άνοδο σε ό,τι αφορά την εξυπηρέτηση των άγονων γραμμών.

Σε ό,τι αφορά το θέμα της Σαμοθράκης και τη σύνδεση με την Αλεξανδρούπολη, είναι γεγονός πως προβλεπόταν και προβλέπεται να έχουμε επτά ημερήσια δρομολόγια με επιστροφή, ενώ τώρα γίνονται μόνο πέντε και σε δύο από αυτά πραγματοποιούνται διπλά δρομολόγια, με αποτέλεσμα πέντε φορές την εβδομάδα να υπάρχει αυτή η σύνδεση.

Ως γιατρός έχω την ευαισθησία που λέτε, αλλά ξέρω ότι αυτά τα ραντεβού που λέτε ορίζονται από τους γιατρούς και τα νοσοκομεία με συγκεκριμένες ημερομηνίες.

Επίσης, κατά τη διάρκεια του χειμώνα η σύνδεση, λέτε, της Σαμοθράκης με το Λαύριο δεν εξυπηρετεί κανέναν παρά μόνο την εταιρεία. Δίχως διαδικαστικά και νομικά θα σας εξηγήσω πώς προκηρύσσονται κάθε χρόνο οι γραμμές αυτού του τύπου που ανήκουν στις λεγόμενες άγονες. Ειρήσθω εν παρόδω έχουμε εδώ τον πρώην Υπουργό Ναυτιλίας, τον Προεδρεύοντα, ο οποίος είναι από αυτούς που ανέβασε τον πήχη των άγονων γραμμών από τα 90 εκατομμύρια στα 160. Θέλω να το πιστώσω στον κ. Πλακιωτάκη, γιατί κατά την περίοδο που ήταν στο Υπουργείο είχε αυτή την εξαιρετική μέριμνα.

Λοιπόν, ξέρουν όλοι ότι δεν υπάρχει ο απεριόριστος αριθμός πλοίων. Ξέρουν όλοι επίσης ότι αυτή την περίοδο, τη χειμερινή, διότι δεν υπάρχει τόση μεγάλη ανάγκη τα πλοία βγαίνουν σε ακινησία. Αυτά τα δύο γεγονότα, ακινησία πλοίων και το γεγονός ότι δεν υπάρχει πληθώρα πλοίων γιατί οι επιχειρηματίες δεν θα ήθελαν να έχουν καράβια που δεν θα έβγαζαν τέλος πάντων μερικό κέρδος, ερχόμαστε εμείς με τις άγονες γραμμές για να καλύψουμε αυτό το κενό. Σε αυτή την περίπτωση προστέθηκε ακόμη ένα πρόβλημα αυτή την περίοδο γιατί έχουμε προσφυγές, που, κατά την άποψή μου δυστυχώς, πέρασαν από την ΕΑΔΗΣΥ, αλλά ευτυχώς το Σ.τ.Ε. μάς έδωσε τη δυνατότητα μετά από κάποιους μήνες να κάνουμε αναθέσεις, για να μπορέσουμε να συντηρήσουμε αυτή τη διασυνδεσιμότητα νησιών και ηπειρωτικής χώρας. Βρίσκεται στο Σ.τ.Ε. η τελική απόφαση για τις προσφυγές αυτές. Κρίνουμε ότι μέχρι τις 20 Μαρτίου θα έχει λήξει η διαδικασία, έτσι ώστε ο διαγωνισμός να πάει κανονικά και να έχουμε και πάλι τα επτά δρομολόγια την εβδομάδα για τη Σαμοθράκη.

Επιλέχθηκε αυτό που έγινε ακριβώς διότι έπρεπε να χρησιμοποιηθεί ένα πλοίο για να μπορέσει να προσεγγίζει επίσης δύο άλλα νησιά με άγονη γραμμή, αφού δεν υπήρχε άλλο πλοίο, τον Άη Στράτη και τη Λήμνο, και να συνδέεται η Σαμοθράκη και με το Λαύριο και την Αλεξανδρούπολη. Αυτό γίνεται για δύο φορές την εβδομάδα.

Θεωρώ ότι αυτή την περίοδο, που επαναλαμβάνω υπάρχει ακινησία, υπάρχουν οι πρόσφυγες, υπάρχει η μη δυνατότητα εύρεσης άλλων πλοίων, διότι το Αιγαίο δεν είναι μια ώριμη ανταγωνιστική αγορά για χίλιους δυο λόγους -μπορούμε να συζητάμε επί ώρες για αυτό το πράγμα-, επιλέχθηκε ο πιο ορθολογικός και σωστός τρόπος για να εξυπηρετηθούν όλα τα νησιά μας που χρειάζονται τέτοιες άγονες γραμμές.

Πιστεύω και ελπίζω μέχρι 20 Μαρτίου να λήξει αυτό το θέμα και τότε θα μπορέσουμε να επανέλθουμε στα δρομολόγια. Εν πάση περιπτώσει, στη δευτερολογία μου θα εξηγήσω τι κάνει αυτή η Κυβέρνηση για να λύσει στρατηγικά το πρόβλημα των άγονων γραμμών, που πάλι θα είναι μια στρατηγική απόφαση και αποδεικνύει την αποτελεσματικότητα της Κυβέρνησης αυτής στα θέματα των άγονων γραμμών και εξυπηρέτησης και των ακριτών μας, αλλά και όλων των μικρών και μεγάλων νησιών μας.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Υπουργό.

Παρακαλώ, κύριε Παπαδάκη, έχετε τον λόγο.

**ΠΑΡΑΣΧΟΣ ΠΑΠΑΔΑΚΗΣ:** Κύριε Υπουργέ, οφείλω να πω ότι είστε από τους σοβαρούς πολιτικούς και άρα δεν μπορώ να ακούω τέτοια πράγματα εδώ μέσα, γιατί εκτίθεστε. Δεν μπορείτε να λέτε δημόσια ότι «δεν είπαμε ψέματα». Τα έγγραφα είναι εδώ, τα ξέρετε.

Στην ερώτηση που έκανα για τους θερινούς μήνες που δεν επιδοτείται η ακτοπλοϊκή γραμμή Αλεξανδρούπολη-Σαμοθράκη, μου απαντήσατε με την υπ’ αριθμόν 150086303/29 Νοεμβρίου 2024 ακριβώς ως εξής: «Σημειώνεται ότι στην αρμόδια διεύθυνση του Υπουργείου Ναυτιλίας και Νησιωτικής Πολιτικής δεν περιήλθε αίτημα από οποιονδήποτε φορέα που να αιτείται την προκήρυξη της παραπάνω γραμμής με όρους διαφορετικούς από τους όρους προκήρυξης κατά την προηγούμενη δρομολογιακή περίοδο». Εδώ έχω τον αριθμό πρωτοκόλλου 3744/12-8-2024 του Δημάρχου Σαμοθράκης που αιτείται αυτό που αναφέραμε τώρα. Άρα μη το συνεχίζουμε, γιατί εκτίθεστε παραπάνω.

Πάμε παρακάτω. Τι μας είπατε; Εγώ θα γυρίσω τώρα, θα πάω στον Έβρο, θα πάω στο χωριό μου και θα πω τι είπε ο κύριος Υπουργός στο πρόβλημα το οποίο έφερα στην Ολομέλεια και το συζητήσαμε μέσω του κοινοβουλευτικού ελέγχου. Και να πείτε στους γιατρούς και στο νοσοκομείο ότι αιμοκάθαρση και χημειοθεραπείες θα κάνουν σύμφωνα με το πρόγραμμα το οποίο έχει βγάλει ο κ. Στυλιανίδης και το Υπουργείο του. Αυτό να πείτε, γιατί ως γιατρός ξέρει ότι μπορείς να καθορίσεις εσύ τα ραντεβού σου. Δηλαδή, ένα ολόκληρο σύστημα υγείας, ένα Νοσοκομείο Αλεξανδρούπολης με τόσους καρκινοπαθείς, τόσους νεφροπαθείς, τόσα προβλήματα, εμείς θα το καθορίσουμε σύμφωνα με αυτά τα οποία θέλετε εσείς, για να ταλαιπωρούμε αυτούς τους πολίτες και ένα Γιατί εσείς δεν μπορείτε να βρείτε λύση πώς θα καλύψουμε εν έτει 2025 τη γραμμή Αλεξανδρούπολη-Σαμοθράκη, έτσι ώστε να μην είναι αποκομμένοι αυτοί οι άνθρωποι. Αυτή είναι η λύση. Αυτό θα πω στους Εβρίτες εγώ. Και τελείωσε το θέμα.

Στη δευτερολογία θα μας πείτε τι ωραία που τα έχετε κάνει, πόσα έχετε δώσει, πόσα δισεκατομμύρια και εκατομμύρια, πόσο αγαπάτε τον Έβρο, «είστε ακρίτες, είμαστε δίπλα σας» κ.λπ.. Θα σηκωθούμε να φύγουμε και το πρόβλημα θα συνεχίσει να υπάρχει και οι άνθρωποι θα έχουν τα ίδια προβλήματα. Ούτε ημερομηνία μού είπατε, μέχρι πότε, αν είναι προσωρινό. Εγώ ξέρω ότι τίποτα πιο μόνιμο από το προσωρινό και το ξέρετε κι εσείς καλά, αλλά να μου πείτε τουλάχιστον μέχρι πότε θα υφίσταται αυτή η αδικία και πότε θα αποκατασταθεί.

Κύριε Υπουργέ, εφόσον η Σαμοθράκη είναι το μοναδικό νησί που δεν επιδοτείται σε όλη την Ελλάδα για τους καλοκαιρινούς μήνες, έστω αντισταθμιστικά θα μπορούσατε να δώσετε λεφτά εκεί γι’ αυτήν την αδικία, δηλαδή να δαπανήσετε από το Υπουργείο σας χρήματα, έτσι ώστε η Fast Ferries -ή όποια εταιρεία είναι- να βάλει ακόμα ένα πλοίο. Δεν ξέρω τι λύση μπορεί να δοθεί. Μπορεί όμως να δοθεί λύση, αν έχετε τη βούληση και τη θέληση, ώστε αυτοί οι άνθρωποι να μην είναι αποκομμένοι στη Σαμοθράκη -το ξαναλέω- όχι στη Ρόδο, στη Μύκονο, σε κοσμοπολίτικα νησιά.

Το ξέρετε, κύριε Υπουργέ, ότι για το Πάσχα λόγω αυτής της κατάστασης -δεν το λέω εγώ, αλλά ο Σύλλογος Επιχειρηματιών και Καταλυμάτων- στη Σαμοθράκη έχουν ακυρώσεις κρατήσεων κατά 40%; Η Σαμοθράκη το Πάσχα είθισται να έχει επισκεψιμότητα και τουρισμό.

Είναι παραμελημένος ο Έβρος, είναι παραμελημένο το νησί. Μην το χτυπάτε άλλο, κύριε Υπουργέ. Το ξαναλέω. Είστε σοβαρός πολιτικός και το εννοώ. Κάντε κάτι για να λυθεί αυτό το πρόβλημα. Δεν έρχομαι εδώ πέρα, για να μαλώσουμε ή να αντιδικήσουμε και να πετάμε κορώνες. Να βρούμε λύση θέλω.

Υπάρχει ένα οξύμωρο και κλείνω με αυτό, κύριε Πρόεδρε, και ευχαριστώ. Όταν το 2020 επιδοτούνταν τους θερινούς μήνες το Αλεξανδρούπολη-Σαμοθράκη-Λήμνο, η δαπάνη ήταν γύρω στα 500 και κάτι χιλιάρικα. Τώρα που δεν επιδοτείται το Αλεξανδρούπολη-Σαμοθράκη, αλλά επιδοτείται καλοκαιρινά μόνο το Σαμοθράκη-Λήμνο, το ποσό είναι πάλι ίδιο. Ανέβηκαν τόσο πολύ τα καύσιμα; Ανέβηκαν οι τιμές στα κρουασάν στο κυλικείο; Τι έχει γίνει, κύριε Υπουργέ; Αυτά τα χρήματα δεν μπορούμε να τα κόψουμε από εκεί, για να τα δώσουμε σε ένα δεύτερο πλοίο της Fast Ferries ή κάποιας άλλης εταιρείας να καλύψουμε αυτό το κενό;

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Παπαδάκη.

Παρακαλώ, κύριε Υπουργέ, έχετε τον λόγο.

**ΧΡΗΣΤΟΣ ΣΤΥΛΙΑΝΙΔΗΣ (Υπουργός Ναυτιλίας και Νησιωτικής Πολιτικής):** Κύριε Παπαδάκη, θα σας επαναλάβω δύο θέματα.

Πρώτον, ήδη σας είπα ότι ο διαγωνισμός ορίστηκε στις 20 Μαρτίου του 2025, σε λιγότερο από ένα μήνα από σήμερα. Εάν έχουμε την απόφαση του Σ.τ.Ε., προχωρούμε στον διαγωνισμό και επανερχόμαστε στην προτέρα κατάσταση, που σημαίνει ότι αυτό είναι εντελώς προσωρινό.

Δεύτερον, το θέμα της επιδότησης. Για να δοθεί επιδότηση τους χειμερινούς μήνες για οποιαδήποτε γραμμή, όχι μόνο για τη Σαμοθράκη, ελέγχεται η εμπορικότητα της γραμμής. Αν η εμπορικότητα της γραμμής είναι τέτοια που δεν χρειάζεται επιδότηση ο πλοιοκτήτης, καταλήγουν οι υπηρεσίες σε αυτήν τη θέση. Είναι σαφές, λοιπόν, ότι έχει ελεγχθεί αυτή η γραμμή κατά τους καλοκαιρινούς μήνες και γι’ αυτό πάρθηκε αυτή η απόφαση. Και δεν είναι η μόνη γραμμή της Σαμοθράκης που το καλοκαίρι δεν επιδοτείται.

Το Υπουργείο με βάση τα δημοσιονομικά της χώρας, τα διαθέσιμα, θα πρέπει να είναι σοβαρό στη διαχείριση των χρημάτων, για να μπορεί να δίνει επιδοτήσεις εκεί που χρειάζεται, όχι εκεί όπου ο πλοιοκτήτης θα παίρνει και την επιδότηση και θα κόβει τόσο εισιτήρια και θα βγάζει τόσα λεφτά. Είναι ορθολογιστική λογική. Είναι εδώ και ο πρώην Υπουργός, ο κ. Σταϊκούρας που ξέρει καλύτερα από εμένα τα δημοσιονομικά της χώρας.

Προσωπικά εγώ, έχοντας μια σοβαρή εμπειρία σε αυτά τα θέματα στην Ευρώπη, δεν θα ήθελα ποτέ η χώρα να σπαταλά λεφτά και να δίνει σε οποιονδήποτε πλοιοκτήτη υπέρ το δέον, ενώ βγάζει λεφτά και από την εμπορικότητα της γραμμής. Γι’ αυτόν τον λόγο δεν υπάρχει επιδότηση το καλοκαίρι. Δεν είναι μια απόφαση αυθαίρετη. Δεν ήταν αυθαίρετη η απόφαση. Έχουμε στατιστικά στοιχεία πόσα εισιτήρια κόβονται. Οι υπηρεσίες -και δεν είναι θέμα Υπουργού- γιατί να τα έχουν με τη Σαμοθράκη; Προς Θεού!

Πάω τώρα στο σοβαρό που σας είπα και πριν για το θέμα της στρατηγικής λύσης του προβλήματος των άγονων γραμμών, γιατί επιμένω ότι το μεγάλο πρόβλημα είναι ότι δεν υπάρχουν πλοία. Εάν υπήρχε πλοίο αυτή τη στιγμή να βάλουμε επτά ημέρες, θα το κάναμε. Δεν υπήρχε καμία πρόθεση να μην αφήσουμε τις επτά ημέρες. Προς Θεού! Όμως, δεν μπορώ να δεχτώ ότι ένα νησί που έχει πέντε μέρες τη βδομάδα με την Αλεξανδρούπολη και με το Λαύριο ότι είναι αποκομμένο. Είναι μια διατύπωση που υπερβαίνει την πραγματικότητα. Είναι κατά της πραγματικότητας. Δεν είναι αποκομμένο το νησί. Προς Θεού!

Τι κάναμε ακριβώς για να λύσουμε το πρόβλημα σε στρατηγική βάση; Υπήρχε ένα μεγάλο θέμα πώς θα γίνει η πράσινη μετάβαση των πλοίων μας στο Αιγαίο κυρίως, τα οποία δυστυχώς είναι ένας γερασμένος στόλος. Τρέξαμε, βρήκαμε ευρωπαϊκά λεφτά και σας ενημερώνω -το έχω πει ξανά από αυτό το Βήμα- ότι θα διατεθούν για τις άγονες γραμμές, για την πράσινη μετάβαση και την αύξηση της ασφάλειας -του λεγόμενου safety- εις το Αιγαίο γύρω στα 500 εκατομμύρια από ευρωπαϊκά λεφτά, τα οποία συνδεόμενα με ιδιωτικά λεφτά μέσα από ένα ΣΔΙΤ, που θα γίνει η πρώτη παρουσίαση στο Λονδίνο 31 Μαρτίου για να μιλήσουμε με τους επενδυτές, θα φτάσει περίπου στο 1 δισεκατομμύριο. Και εδώ ακριβώς θα υπάρξει πληθώρα πλοίων, έτσι ώστε να μην έχουμε αυτό το πρόβλημα σήμερα που αντιμετωπίζουμε κάθε χειμώνα λόγω της ακινησίας. Αυτό θα εξυπηρετήσει και την πράσινη μετάβαση και το safety.

Σε αυτή την περίπτωση αντιλαμβάνεστε ότι χρειαζόμαστε ένα μεταβατικό χρόνο -τρία-τέσσερα χρόνια- για να γίνουν όλες οι διαδικασίες του ΣΔΙΤ, γιατί έτσι δεν πάει. Καταφέραμε να πείσουμε την Ευρωπαϊκή Επιτροπή ότι πρέπει να πάμε με ΣΔΙΤ γιατί οι Έλληνες πλοιοκτήτες θέλουν να έχουν ένα μέρος της ιδιοκτησίας.

Πιστεύω ότι θα έρθουν αυτά τα λεφτά, θα υπάρξει οπωσδήποτε ενδιαφέρον από τους επενδυτές -ήδη το βλέπουμε πόσο ενδιαφέρονται γι’ αυτό το πράγμα- και έτσι θα λυθεί σε μακροπρόθεσμη βάση. Και, μάλιστα, συμφωνήσαμε με την Ευρωπαϊκή Επιτροπή να γίνονται δωδεκαετείς συμβάσεις. Δηλαδή, αυτός που θα πάρει την άγονη γραμμή Αλεξανδρούπολη-Σαμοθράκη, ενώ σήμερα έχει μονοετή σύμβαση, θα έχει δωδεκαετή σύμβαση και αντιλαμβάνεστε ότι θα πάει στην τράπεζα και θα μπορέσει να του δώσει με ένα τόσο δυνατό asset ό,τι χρηματοδότηση χρειάζεται.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Θα συμφωνήσω και εγώ με τον κύριο Υπουργό.

Όμως, κύριε Παπαδάκη, για να συνεννοηθούμε, η αναβάθμιση της ακτοπλοϊκής σύνδεσης Σαμοθράκη-Αλεξανδρούπολη σε σχέση με το πρόσφατο παρελθόν δεν έχει καμία σχέση με τα γνωστά προβλήματα. Θέλω να συμφωνήσετε σε αυτό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο πρώην Υπουργός μιλάει.

**ΠΡΟΕΔΡΕΥΩΝ (Ιωάννης Πλακιωτάκης):** Ναι, ο πρώην Υπουργός μιλάει τώρα. Θα προσθέσω και το γεγονός ότι και το πλωτό ασθενοφόρο έχει συνδράμει σημαντικά και η ένταξη του λιμανιού στο πρόγραμμα ΕΣΠΑ. Είναι θετικές πρωτοβουλίες -έτσι;- για μια ακριτική περιοχή την οποία όλοι νοιαζόμαστε.

Θα προχωρήσουμε τώρα στην έκτη με αριθμό 587/24-2-2025 επίκαιρη ερώτηση πρώτου κύκλου του Βουλευτή Επικρατείας της Κοινοβουλευτικής Ομάδας της Πλεύσης Ελευθερίας κ. Αλέξανδρου Καζαμία προς τον Υπουργό Υποδομών και Μεταφορών με θέμα: «Λειτουργεί ή όχι το ευρωπαϊκό σύστημα ασφάλειας των σιδηροδρόμων ETCS και γιατί η Κυβέρνηση δίνει αντιφατικές απαντήσεις γύρω από το θέμα αυτό;».

Παρακαλώ, κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Υπουργέ, το τελευταίο δεκαπενθήμερο περίπου ο Κυβερνητικός Εκπρόσωπος κ. Μαρινάκης έχει δώσει κατ’ επανάληψη αντιφατικές απαντήσεις στις ενημερώσεις πολιτικών συντακτών σε δημοσιογράφους που ρωτούν σχετικά με τη λειτουργία του Ευρωπαϊκού Συστήματος Ασφαλείας των Σιδηροδρόμων ETCS.

Στις 10 Φεβρουαρίου παρείχε διαβεβαιώσεις ότι πλην του τμήματος που έχει καταστραφεί από την πλημμύρα «Daniel» έχει αποκατασταθεί, είπε, το ETCS, όπως και η τηλεδιοίκηση και τα συστήματα ασφαλείας.

Αλλά στην ίδια ενημέρωση, αμέσως μετά τόνισε ότι -και διαβάζω από το κείμενό του- «Το σύστημα αυτό στον απολογισμό του Υπουργείου» δηλαδή του δικού σας Υπουργείου «φαίνεται ότι είναι σε προχωρημένο στάδιο και ολοκληρωμένο, νομίζω στο μεγαλύτερο ποσοστό, αλλά θα ρωτήσουμε ξανά για να είμαστε σίγουροι». Έχει αποκατασταθεί, αλλά στο μεγαλύτερο ποσοστό είναι ολοκληρωμένο. Αυτή ήταν μία απάντηση.

Αφού αμφιταλαντεύτηκε μια δεύτερη φορά, στην ίδια ενημέρωση, ο κ. Μαρινάκης πρόσθεσε γραπτώς στα Πρακτικά ένα τμήμα, το οποίο φαίνεται να προήλθε από το Υπουργείο σας και αυτό λέει ότι στον άξονα Αθήνα-Θεσσαλονίκη έχει εγκατασταθεί το παρατρόχιο κομμάτι του ETCS εκτός του κομματιού που έπληξε ο «Daniel» και το κομμάτι που πρέπει να μπει στα τρένα, είναι σε φάση υλοποίησης. Με άλλα λόγια, στην απάντηση αυτή ξεκαθαρίζεται ότι το ETCS τελικά δεν λειτουργεί αλλά είναι σε φάση υλοποίησης.

Στις ενημερώσεις συντακτών στις 13 Φεβρουαρίου και ξανά στις ενημερώσεις συντακτών στις 20 Φεβρουαρίου ο Κυβερνητικός Εκπρόσωπος κ. Μαρινάκης έδωσε πάλι αντιφατικές απαντήσεις για το ίδιο θέμα που αφορά άμεσα το Υπουργείο σας. Την περασμένη εβδομάδα τού κατέθεσα επίκαιρη ερώτηση πάνω σε αυτό το θέμα και ζητώντας να μας δώσει διευκρινίσεις για τον λόγο για τον οποίο δίνει αντιφατικές απαντήσεις. Αφού αρχικά -εντελώς χαρακτηριστικό αυτό, κύριε Υπουργέ, θα συμφωνήσετε- είπε ότι θα έρθει να απαντήσει στην επίκαιρη ερώτησή μου την περασμένη Παρασκευή στις 9.00΄, το βράδυ της Πέμπτης έλαβα τηλεφώνημα στο οποίο μου είπαν ότι τελικά ο κ. Μαρινάκης ανακάλυψε πως είναι αναρμόδιος να απαντήσει σε αυτήν την επίκαιρη ερώτηση, που μέχρι τη στιγμή εκείνη θεωρούσε ότι είναι αρμόδιος να την απαντήσει. Αυτό δεν μου έχει ξανασυμβεί μέχρι τώρα, αλλά για καθετί υπάρχει μία πρώτη φορά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είμαστε ανοιχτοί.

**ΑΛΕΞΑΝΔΡΟΣ ΚΑΖΑΜΙΑΣ:** Είμαστε ανοιχτοί, ακριβώς.

Σε κάθε περίπτωση, η ερώτησή μου δεν συζητήθηκε την περασμένη εβδομάδα και ο κυβερνητικός εκπρόσωπος με παρέπεμψε στο Υπουργείο σας.

Επειδή, όμως, το ζήτημα της ασφάλειας των σιδηροδρόμων είναι πολύ σοβαρό και βρισκόμαστε, πλέον, στη δεύτερη επέτειο από το έγκλημα των Τεμπών, σας ερωτώ, κύριε Υπουργέ, λειτουργεί σήμερα ή όχι το σύστημα ασφαλείας ETCS σε όλο το σιδηροδρομικό δίκτυο της χώρας, πλην του τμήματος που καταστράφηκε από την κακοκαιρία «Daniel»;

Δεν σας ρωτώ αν έχει εγκατασταθεί μερικώς ή ολικώς. Ζητώ διαβεβαίωση ότι όλο το σύστημα βρίσκεται σε πλήρη λειτουργία στο δίκτυο το υπόλοιπο και στη γραμμή και στον συρμό, πλην βεβαίως του τμήματος που επλήγη από την κακοκαιρία.

Δεύτερον, αν πράγματι το ευρωπαϊκό σύστημα ασφαλείας ETCS λειτουργεί τότε γιατί η Ευρωπαϊκή Επιτροπή ενεργοποίησε στις 16 Δεκεμβρίου του 2024 διαδικασία επί παραβάσει κατά της χώρας μας, στην οποία κάνει λόγο για την αποτυχία μας να ευθυγραμμιστούμε με τις απαιτήσεις της νομοθεσίας της Ευρωπαϊκής Ένωσης για την ασφάλεια των σιδηροδρόμων;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Καζαμία. Θα απαντήσει ο Υπουργός Υποδομών και Μεταφορών κ. Χρήστος Σταϊκούρας.

Παρακαλώ, κύριε Υπουργέ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Με αφορμή τη σημερινή ερώτηση, όμως, θα κάνω μία κατάχρηση του χρόνου γιατί πρέπει να ενημερώσω, καθώς είναι πολύ σοβαρό θέμα το θέμα της ασφάλειας και θα δώσω πολύ αναλυτικά στοιχεία για το σύνολο των συστημάτων.

Εκ προοιμίου σάς λέω ότι στο δεύτερο σκέλος θα απαντήσω στη δευτερολογία μου, γιατί δεν έχει καμία σχέση το ETCS με αυτό που έκανε η Ευρωπαϊκή Επιτροπή. Αν είχε, τότε θα έπρεπε όλη η Ευρώπη να έχει παραπεμφθεί, το 14% του ευρωπαϊκού σιδηροδρομικού δικτύου έχει η ETCS. Επαναλαμβάνω, το 14% του συνολικού ευρωπαϊκού σιδηροδρομικού δικτύου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχουν άλλα συστήματα.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Ο κ. Μαρινάκης, επειδή αναφερθήκατε στις 13 Φεβρουαρίου, ορθώς διέκρινε το παρατρόχιο από το επιτρόχιο, ορθώς αναφέρθηκε στη σηματοδότηση, ορθώς αναφέρθηκε στη διάκριση μεταξύ ETCS και GSM-R. Άλλωστε, αν δεν υπήρχε σηματοδότηση δεν θα μιλούσαμε για ETCS. Πάμε, συνεπώς, να τα διακρίνουμε.

Σηματοδότηση, σύμβαση 717. Ολοκληρώθηκε τον Αύγουστο-Σεπτέμβριο του 2023. Το 2019 το σύστημα σηματοδότησης ήταν εγκατεστημένο και λειτουργικό σε 151,9 χιλιόμετρα του άξονα Αθήνα-Θεσσαλονίκη, δηλαδή στο 31%.

Τον Φεβρουάριο του 2023 είχε εγκατασταθεί και λειτουργούσε σε 259,2 χιλιόμετρα, δηλαδή στο 54%. Τον Σεπτέμβριο του 2023 ολοκληρώθηκε η εγκατάσταση και το σύστημα λειτουργούσε σε 487 χιλιόμετρα δηλαδή στο σύνολο του άξονα. Σήμερα, λόγω των καταστροφών που προκάλεσε η θεομηνία «Daniel», είναι εγκατεστημένο και λειτουργικό σε 387 χιλιόμετρα, δηλαδή στο 80%, και έχει ξεκινήσει η διαγωνιστική διαδικασία για τα έργα αποκατάστασης.

Συνεπώς, πρώτο συμπέρασμα και προϋπόθεση για το ETCS: Έχουμε καλύτερα, πληρέστερα και πιο λειτουργικά συστήματα σηματοδότησης σήμερα απ’ ό,τι πριν από δύο χρόνια και πριν από πέντε χρόνια.

Δεύτερον: Τηλεδιοίκηση. To 2019 το σύστημα τηλεδιοίκησης, το 717, ήταν εγκατεστημένο και λειτουργικό σε 5,6 χιλιόμετρα, δηλαδή στο 1%. Τον Φεβρουάριο του 2023 είχε εγκατασταθεί και λειτουργούσε σε 149,5 χιλιόμετρα, στο 31%. Τον Σεπτέμβριο του 2023, με την ολοκλήρωση της σύμβασης 717, ολοκληρώθηκε η εγκατάσταση και το σύστημα λειτουργούσε σε 487 χιλιόμετρα, δηλαδή στο σύνολο του άξονα Αθήνα-Θεσσαλονίκη. Σήμερα, κατά αντιστοιχία με τη σηματοδότηση, είναι στα 387 χιλιόμετρα, στο 80%, από διαγωνιστική διαδικασία.

Συμπέρασμα: Και εδώ έχουμε καλύτερα, πληρέστερα και πιο λειτουργικά συστήματα τηλεδιοίκησης σήμερα από ό,τι πριν από δύο χρόνια και πριν από πέντε χρόνια.

ETCS: Πάμε στο παρατρόχιο. Το 2019 το παρατρόχιο σύστημα ETCS ήταν εγκατεστημένο, κύριε συνάδελφε, σε 209,4 χιλιόμετρα, δηλαδή στο 43%, αλλά όχι αδειοδοτημένο. Η Ευρωπαϊκή Επιτροπή το έχει μηδέν. Τον Φεβρουάριο του 2023 είχε εγκατασταθεί σε 259,2 χιλιόμετρα, δηλαδή στο 54%. Τον Σεπτέμβριο του 2023 είχε εγκατασταθεί σε 394 χιλιόμετρα, δηλαδή στο 81%. Σήμερα, όπως είπα και πριν, λόγω των καταστροφών «Daniel», είναι στο 80% και έχουν ξεκινήσει οι διαγωνιστικές διαδικασίες. Άρα, έχουμε πληρέστερο εγκατεστημένο παρατρόχιο σύστημα ETCS σήμερα από ό,τι πριν από δύο χρόνια και πριν από πέντε χρόνια.

ETCS επί συρμού τώρα: Το 2019 ήταν εγκατεστημένες εκατόν σαράντα μονάδες ETCS σε ενενήντα τρία τρένα. Το σύστημα όμως δεν ήταν λειτουργικό, παρά το γεγονός ότι είχε μπει και σε τρένα, καθώς δεν υπήρχαν συμβάσεις συντήρησης με αποτέλεσμα να δημιουργούνται σταδιακά σημαντικές φθορές, δεν υπήρχε έγκριση σε λειτουργία από τη ΡΑΣ, δεν είχαν γίνει δοκιμές ενσωμάτωσης, integration test, και δεν υπήρχε -το πιο σημαντικό- ολοκληρωμένη και συνεχής σηματοδότηση που υπάρχει σήμερα. Προϋπόθεση είναι η σηματοδότηση.

Toν Φεβρουάριο του 2023 ήταν εγκατεστημένες εκατόν τριάντα εννέα μονάδες ETCS σε ενενήντα δύο τρένα και τον Φεβρουάριο του 2025 είναι εγκατεστημένες εκατόν τριάντα έξι μονάδες ETCS σε ογδόντα εννέα τρένα. Από αυτά, για την αντιμετώπιση των σημαντικών φθορών εξαιτίας απουσίας συντήρησης, έχει συναφθεί, και σας έχω ενημερώσει πολλάκις στις ενημερώσεις που προκαλούμε εμείς στην Επιτροπή Παραγωγής και Εμπορίου, τον Μάρτιο του 2024 -Σύμβαση ΓΑΙΑΟΣΕ-Hitachi- για την ανάταξη εκατόν δεκαπέντε μονάδων ETCS.

Έως σήμερα έχουν αναταχθεί εβδομήντα δύο μονάδες ETCS σε πενήντα τέσσερα τρένα. Έως τον Σεπτέμβριο του 2025 θα έχουν αναταχθεί και οι υπόλοιπες σαράντα τρεις μονάδες ETCS σε λειτουργικά τρένα που περιλαμβάνονται στη σύμβαση, δηλαδή σε άλλα είκοσι τέσσερα.

Σημειώνεται ότι δύο μονάδες ETCS έχουν αναταχθεί στο πλαίσιο παλαιότερης σύμβασης της ΓΑΙΑΟΣΕ. Για δεκατρείς μονάδες ETCS διερευνάται η δυνατότητα και τυχόν τεχνητές και τεχνικές λύσεις ανάταξης, ενώ οι υπόλοιπες έξι μονάδες ETCS είναι κατεστραμμένες και δεν ανατάσσονται.

Συνεπώς, σήμερα, σε σχέση με το 2023 και το 2019, είμαστε σε πολύ καλύτερο σημείο. Έχουμε ολοκληρωμένη και λειτουργική σηματοδότηση σε όλο τον άξονα Αθήνα-Θεσσαλονίκη, εκτός από την περιοχή «Daniel», απαραίτητη προϋπόθεση για τη λειτουργία του συστήματος ETCS.

Δεύτερον, έχουμε ολοκληρώσει το αντικείμενο των συμβάσεων εγκατάστασης του παρατρόχιου συστήματος ETCS με την εξαίρεση του τμήματος που έχει πληγεί από τον «Daniel». Υπάρχει ενεργή σύμβαση ανάταξης του επί συρμού συστήματος ETCS, η οποία έχει ολοκληρωθεί σε ποσοστό 63% -σας είπα τα απόλυτα νούμερα, για τα οποία θα έχετε τη δυνατότητα να ενημερωθείτε πιο αναλυτικά, όταν θα τα καταθέσω στα Πρακτικά- και η οποία αναμένεται να ολοκληρωθεί τον Σεπτέμβρη του 2025.

Υπάρχει έγκριση θέσης σε λειτουργία του παρατρόχιου συστήματος ETCS από τη ΡΑΣ τον Νοέμβριο του 2022 για τα τμήματα Πλατύ-Θεσσαλονίκη και Θεσσαλονίκη-Στρυμόνα-Προμαχώνα. Τον Ιούνιο του 2023 αδειοδοτήθηκε το τμήμα Δομοκός-Λάρισα, το οποίο δυστυχώς καταστράφηκε από τον «Daniel».

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  Ποιος το λέει;

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Για τα τμήματα ΣΚΑ-Οινόη, Οινόη-Τιθορέα, Τιθορέα-Δομοκός και Λάρισα-Πλατύ βρίσκεται σε εξέλιξη η διαδικασία υποβολής φακέλων από τον ΟΣΕ στη ΡΑΣ, προκειμένου να αδειοδοτηθούν.

Τον Νοέμβριο του 2022 αδειοδοτήθηκε από τη ΡΑΣ το επί συρμού σύστημα ETCS και δρομολογούνται οι διαδικασίες, προκειμένου να ξεκινήσουν οι δοκιμές ενσωμάτωσης το καλοκαίρι του 2025.

Μετά από αυτές τις εργασίες, το σύστημα με δεδομένο ότι -επαναλαμβάνω- υπάρχει πλέον σηματοδότηση θα είναι, όπως πρέπει, πλήρως λειτουργικό. Για την Ευρωπαϊκή Επιτροπή, κύριε συνάδελφε, το παρατρόχιο σύστημα ETCS είναι λειτουργικό ακόμα κι αν δεν είναι on board. Έχω τις σχετικές μελέτες. Εμείς πρέπει να το κάνουμε πλήρως λειτουργικό.

Τέταρτον -και συγγνώμη, κύριε Πρόεδρε, για την καθυστέρηση, αλλά είναι πάρα πολύ σημαντική η ερώτηση- GSM-R. Αυτά τα τέσσερα συστήματα κάνουν το ERTMS.

Παρατρόχιο σύστημα. Το 2019, το 2023, Φεβρουάριο και Σεπτέμβριο, δεν έχει αλλάξει κάτι και σήμερα. Είμαστε στα 377,9 χιλιόμετρα, δηλαδή στο 78%. Σημειώνεται ότι υπολείπεται το Τμήμα Τιθορέα-Δομοκός για να ολοκληρωθεί στο 100% του άξονα Αθήνα-Θεσσαλονίκη, όπου και έχουν γίνει ήδη τα τεύχη δημοπράτησης.

GSM-R επί συρμών: Το 2019 ήταν εγκατεστημένες σε τρένα εκατόν δεκαεννέα μονάδες GSM-R. Τον Φεβρουάριο του 2023 ήταν εγκατεστημένες σε τρένα εκατόν δεκαεννέα μονάδες GSM-R. Σήμερα είναι εγκατεστημένες σε τρένα εκατό μονάδες GSM-R, έχοντας λάβει -βασικό αυτό- τον Ιούλιο του 2023 τη σχετική αδειοδότηση από τη ΡΑΣ. Η διαφορά δεκαεννέα μονάδων GSM-R οφείλεται στην απώλεια τεσσάρων μονάδων που ήταν τοποθετημένες στις μηχανές των αμαξοστοιχιών του δυστυχήματος των Τεμπών, καθώς και στην αποξήλωση δεκαπέντε μονάδων από ακινητοποιημένα τρένα, για να τοποθετηθούν σε λειτουργικά.

Συνεπώς, σήμερα σε σχέση με το 2019 και τον Φεβρουάριο του 2023, είμαστε και στο GSM-R σε καλύτερο σημείο. Έχει ληφθεί από τον Ιούλιο του 2022 η αδειοδότηση από τη ΡΑΣ για το παρατρόχιο σύστημα GSM-R, οπότε και μπήκε σε λειτουργία το σύστημα καθιστώντας ήδη δυνατή την επικοινωνία μέσω αυτού του προσωπικού τού διαχειριστή υποδομής επί της γραμμής.

Βρίσκεται σε φάση υλοποίησης η σύμβαση συντήρησης και ανάταξης του παρατρόχιου συστήματος GSM-R που περιλαμβάνει και τη συντήρηση των εγκατεστημένων μονάδων, προκειμένου να είναι λειτουργικές. Εκτιμάται ότι μέχρι τέλος Μαρτίου του 2025, τον επόμενο μήνα, θα έχουμε εκατόν δεκαοκτώ μονάδες GSM-R σε πενήντα εννέα τρένα που θα εξυπηρετούν τον βασικό σιδηροδρομικό άξονα. Και μέσα στο πρώτο εξάμηνο του 2025 θα έχουμε εκατόν πενήντα οκτώ μονάδες GSM-R, δηλαδή τριάντα οκτώ επιπλέον από το 2019.

Συμπέρασμα: Τα συστήματα ασφαλείας σηματοδότηση-τηλεδιοίκηση-ETCS και GSM-R, που όλα αυτά κάνουν τον στόχο της Ευρώπης που είναι το ERTMS, είναι σήμερα πολύ καλύτερα από ό,τι ήταν τον Φεβρουάριο του 2023, πολύ περισσότερο δε από το 2019.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Παρακαλώ, κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Υπουργέ, σας άκουσα προσεκτικά. Μας δώσατε μία σειρά από στατιστικά στοιχεία, χρησιμοποιήσατε πολλές ακρωνυμίες, μας κάνατε πολλαπλές ιστορικές αναδρομές, αλλά δεν άκουσα καμία συγκεκριμένη απάντηση όσον αφορά το απλό ερώτημά μου. Λειτουργεί αυτήν τη στιγμή το σύστημα ελέγχου ασφάλειας των σιδηροδρόμων ETCS ή όχι; Και η ερώτησή μου είναι ιδιαιτέρως κρίσιμη δεδομένου ότι μου λέτε πως τα τρένα σήμερα είναι ασφαλέστερα και λέτε επίσης ότι έχουν επιτευχθεί πρόοδοι. Και σας ερωτώ, μετά από πενήντα επτά νεκρούς, μπορούμε να λέμε στους πολίτες ότι τα τρένα είναι απλώς ασφαλέστερα και όχι ότι είναι ασφαλή; Μπορούμε να τους λέμε ότι τα πράγματα είναι κάπως καλύτερα από ότι ήταν πριν και ότι βρισκόμαστε σε μία διαδικασία ολοκλήρωσης, η οποία όμως δεν έχει ολοκληρωθεί; Οι άνθρωποι φοβούνται να ανέβουν στα τρένα.

Και για να γίνω πιο συγκεκριμένος, το σύστημα για το οποίο μιλάμε, το ETCS είναι ένα σύστημα το οποίο προϋποθέτει κυρίως δύο εγκαταστάσεις. Μία εγκατάσταση επί των γραμμών και μία εγκατάσταση επί των συρμών, επί των τρένων και πρόκειται για μία επικοινωνία ανάμεσα σε αυτά τα δύο συστήματα, όπου πληροφορίες κάνουν τα τρένα να σταματούν αν δεν βρίσκονται σε απόσταση ασφαλείας από άλλο τρένα. Με άλλα λόγια, πρόκειται για ένα σύστημα ζωτικό όσον αφορά την ασφάλεια των σιδηροδρόμων. Και αυτό που κατάλαβα από την απάντησή σας μέσα στις ακρωνυμίες και τα στατιστικά και τις ιστορικές αναδρομές είναι ότι το δεύτερο τμήμα, που αφορά την εγκατάσταση του συστήματος στους συρμούς, δηλαδή πάνω στα τρένα, το on-board όπως λέτε, βρίσκεται ακόμη πολύ μακριά από το στάδιο ολοκλήρωσης και συνεπώς το σύστημα δεν λειτουργεί. Αυτό μας είπατε και θα ήθελα πάρα πολύ η απάντησή σας να ήταν εστιασμένη στην ερώτησή μου και όχι να μας δώσετε μια γενική ανάλυση όλων των συστημάτων που έχουν αυτήν τη στιγμή μπει σε διαδικασία υλοποίησης για τους σιδηροδρόμους, γιατί οι πολίτες χάνονται. Αυτό είναι το συγκεκριμένο ερώτημα.

Και σας αναφέρω ακόμη πιο ιδιαίτερα, ειδικά, εξειδικευμένα το γεγονός ότι είχατε δεχτεί μια επίκαιρη ερώτηση πριν από μερικές ημέρες, πριν από εννέα μέρες, από έναν Βουλευτή ο οποίος σας ρώτησε «Υπάρχει ETCS σήμερα», και απαντήσατε «Μίλησα για τη γραμμή, γι’ αυτό που με ρωτήσατε ακριβώς και είναι άλλο ερώτημα το on-board επί των συρμών». Το αποφεύγετε με άλλα λόγια στην απάντησή σας. Ο Βουλευτής επειδή δεν ήταν καλά ενημερωμένος προφανώς, είπε «Αυτό ενδιαφέρει τον επιβάτη» και συνεχίσατε εσείς να λέτε «Μισό λεπτό. Εγώ απαντώ ακριβώς στα ερωτήματά σας». Σήμερα δεν απαντήσατε ακριβώς και το ερώτημά μου είναι πώς είναι δυνατό να λειτουργήσει το ETCS τη στιγμή που δεν έχει εγκατασταθεί πλήρως στους συρμούς.

Και έρχομαι επίσης να αναφέρω το γεγονός ότι οι εργαζόμενοι στην ΤΡΑΙΝΟΣΕ, οι οποίοι ανακοίνωσαν ότι θα απεργήσουν μεθαύριο προς ένδειξη αλληλεγγύης στα μαζικά συλλαλητήρια που θα λάβουν χώρα για τη δεύτερη επέτειο του εγκλήματος των Τεμπών, κάνουν λόγο συγκεκριμένα και ζητούν να εγκατασταθούν κάποια συστήματα μεταξύ των οποίων είναι -και διαβάζω από την ανακοίνωση τους, την ανακοίνωση της ΣΕΠ-ΤΡΑΙΝΟΣΕ- η τοποθέτηση και λειτουργία των συστημάτων ασφαλείας ETCS και GSM-R. Η ETCS είναι μέσα, δεν έχει τοποθετηθεί, δεν λειτουργεί με άλλα λόγια.

Και έρχομαι επίσης να σας επισημάνω ότι ο κ. Μαρινάκης πάλι ερωτάται για αυτά τα θέματα και πάλι εμπαίζει τους πολίτες και εμπαίζει τους δημοσιογράφους, με έναν προκλητικό τρόπο. Και όταν τα κάνει αυτά τους λέει ότι θα τους φέρει και ελληνικό λεξικό γιατί τους έδωσε απάντηση, μια απάντηση την οποία δεν καταλαβαίνει κανείς και είναι εσκεμμένα παραπλανητική απάντηση διότι δεν μπορείτε αυτήν τη στιγμή να εγγυηθείτε το γεγονός ότι οι σιδηρόδρομοι είναι ασφαλείς.

Και να σας πω και κάτι τελευταίο. Ο κ. Μαρινάκης πριν από είκοσι μέρες περίπου είπε τα εξής, σε μία συνέντευξη που έδωσε. Είπε: Είχα δεχτεί ερώτηση αν μπορώ να εγγυηθώ την ασφάλεια των σιδηροδρόμων. «Η απάντηση που έδωσα…» -είπε ο κ. Μαρινάκης- «…ήταν ότι δεν μπορώ να εγγυηθώ». Και συνέχισε: «δεν μπορεί κανείς να εγγυηθεί». Και σας ερωτώ τώρα, δύο χρόνια μετά το έγκλημα των Τεμπών, θα δώσετε κι εσείς την ίδια απάντηση; Θα πείτε στους πολίτες ότι δεν μπορείτε να εγγυηθείτε την ασφάλεια των σιδηροδρόμων, γιατί ακόμη τα συστήματα, δύο χρόνια μετά, δεν έχουν λειτουργήσει και βρίσκονται υπό ολοκλήρωση, όπως λέτε, με αυτό τον συνεχή ενεστώτα διαρκείας που χρησιμοποιείτε διαρκώς;

Η κατάσταση είναι σοβαρή. Περιμένουμε πολύ πιο άμεση υλοποίηση και λειτουργία των συστημάτων ασφαλείας στους σιδηροδρόμους, διότι η κοινωνία πλέον βοά και θεωρεί ότι η Κυβέρνηση ολιγωρεί. Δεν επενδύει τα χρήματα που λαμβάνει με τον τρόπο που πρέπει και πραγματικά, θα περιμέναμε μια πολύ καλύτερη απάντηση από εσάς, κύριε Υπουργέ.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Καζαμία.

Ο κύριος Υπουργός έχει τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Κύριε συνάδελφε, ήμουν πάρα πολύ ξεκάθαρος και όχι μόνο μίλησα για το επιτρόχιο, όχι μόνο μίλησα για το παρατρόχιο, αλλά μίλησα και για αδειοδότηση και για integration test έτσι ώστε να είναι πλήρως λειτουργικό. Για εμάς, συνεπώς, πρόταγμα είναι η μέγιστη ασφάλεια του επιβάτη.

Η Ευρωπαϊκή Επιτροπή, κύριε συνάδελφε -και θα το καταθέσω στα Πρακτικά- θεωρεί λειτουργικό το ETCS - ETCS on operation- αρκεί και μόνο να είναι στο παρατρόχιο. Και βλέπετε ότι σας απαντώ πιο υπεύθυνα από τη μελέτη της Ευρωπαϊκής Επιτροπής. Η Ευρωπαϊκή Επιτροπή υποστηρίζει ότι το σύστημα αυτό υφίσταται στην Ελλάδα τα χρόνια της διακυβέρνησης της Νέας Δημοκρατίας σε 163,67 χιλιόμετρα, γιατί πιάνει το παρατρόχιο μόνο και το θεωρεί λειτουργικό, σε αντιδιαστολή με αυτό που με ρωτάτε και στο οποίο απαντώ και απαντώ πολύ κοντά στο δικό σας σκεπτικό.

Δεύτερον, είπατε ότι οι προϋποθέσεις είναι δύο. Σας έβαλα τέσσερις προϋποθέσεις και μια άλλη που την προσπεράσατε, τη σηματοδότηση. Χωρίς σηματοδότηση δεν υπάρχει ETCS. Το επίδικο για μεγάλο χρονικό διάστημα εντός και εκτός αυτής της Αίθουσας ήταν η σηματοδότηση και τηλεδιοίκηση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Άλλο το ένα, άλλο το άλλο, κύριε Υπουργέ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Μα, γι’ αυτό σας είπα: Σηματοδότηση, τηλεδιοίκηση, ETCS και όπως πολύ σωστά είπατε, κύριε συνάδελφε, GSM-R. Έδωσα όλη την ανάλυση.

Στο Αθήνα-Θεσσαλονίκη είναι καλύτερη η κατάσταση απ’ ό,τι ήταν πριν από δύο χρόνια. Το 2024 έγιναν επτακόσιες εξήντα έξι χιλιάδες εννιακόσιες εξήντα πέντε μετακινήσεις στο Αθήνα-Θεσσαλονίκη και Θεσσαλονίκη-Αθήνα και τον Ιανουάριο του 2025 έγιναν πενήντα οκτώ χιλιάδες οκτακόσιες εβδομήντα τρεις μετακινήσεις, όταν τον Ιανουάριο του 2024 είχαν γίνει σαράντα οκτώ χιλιάδες και τον Ιανουάριο του 2019 σαράντα έξι χιλιάδες. Είναι πρόταγμα για εμάς η ασφάλεια.

Συμπληρωματικά, συνεπώς, αυτά που σας απάντησα και ήταν πληρέστατη η απάντηση, καλύπτοντας και άλλα ερωτήματα που πιθανόν δεν είναι στην ερώτησή σας, αλλά είναι σημαντικά.

Έχουμε σήμερα και πέντε Κέντρα Ελέγχου Κυκλοφορίας, εξίσου σημαντικό για την ασφάλεια, γιατί διευρύνατε την ερώτησή σας για την ασφάλεια. Το 2019 λειτουργούσε μόνο το ΚΕΚ, Σιδηροδρομικού Κέντρου Αχαρνών για το τμήμα Τρεις Γέφυρες-ΣΚΑ-Αεροδρόμιο. Το 2020 τέθηκε σε λειτουργία το ΚΕΚ Κορίνθου για το τμήμα Κιάτο-Ροδοδάφνη, καθώς έχει πάψει να λειτουργεί από το 2010. Γιατί; Γιατί στο ΣΚΑ-Κιάτο είχαμε βανδαλισμούς. Το 2021 τέθηκε σε λειτουργία το ΚΕΚ Θεσσαλονίκης για το τμήμα Πλατύ - Θεσσαλονίκη- Στρυμώνας- Προμαχώνας. Το 2022 το ΚΕΚ Λιανοκλαδίου για το τμήμα Τιθορέα-Δομοκός. Τον Αύγουστο του 2023 το ΚΕΚ Λάρισας για το τμήμα Δομοκός-Πλατύ. Τον Σεπτέμβριο του 2023 το ΚΕΚ ΣΚΑ για το τμήμα ΣΚΑ-Τιθορέα και τώρα, τον Ιανουάριο του 2025, για πρώτη φορά σε λειτουργία τέθηκε το Σύστημα Επιτήρησης Κυκλοφορίας Συρμών στο τμήμα της μονής γραμμής, μεταξύ των Σιδηροδρομικών Σταθμών Αθηνών και Αγίων Αναργύρων. Η λειτουργία αυτών των κέντρων ενισχύει την ασφάλεια.

Τέλος, σήμερα λειτουργούν και τέσσερα κέντρα ελέγχου σηράγγων. Το 2020 είχαμε μόνο ένα στην Κόρινθο. Το 2024 είχαμε διαδοχικά σε: ΣΚΑ, Λιανοκλάδι και Λάρισα. Και αυτή η λειτουργία των κέντρων ενισχύει την ασφάλεια.

Τρίτη παρατήρηση, η Ευρωπαϊκή Επιτροπή -είπα ότι έχετε ένα εύλογο ερώτημα- ενεργοποίησε τη διαδικασία επί παραβάσει όχι για το ευρωπαϊκό σύστημα ETCS που ρωτάτε, διότι -και το λέω πάρα πολύ απλά- εάν τυχόν το είχε κάνει γι’ αυτόν τον λόγο θα έπρεπε να παραπεμφθεί όλη η Ευρώπη, που έχει βάλει ETCS μόνο παρατρόχιο, κύριε συνάδελφε, στο 14% του ευρωπαϊκού σιδηροδρομικού δικτύου. Όλα τα στοιχεία στην κατοχή σας. Τα καταθέτω στα Πρακτικά.

(Στο σημείο αυτό ο Υπουργός Υποδομών και Μεταφορών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όλα καλά, λοιπόν!

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Εμείς, σύμφωνα με τα στοιχεία της Ευρωπαϊκής Επιτροπής έχουμε στο 26%, αλλά είναι μόνο το παρατρόχιο. Και ναι, συμφωνώ ότι πρέπει να είναι και επιτρόχιο και αδειοδότηση και intergration test.

Κλείνω, κύριε Πρόεδρε, και σας ευχαριστώ πάρα πολύ για την ανοχή.

Η Ευρωπαϊκή Επιτροπή αποφάσισε πράγματι να κινήσει διαδικασία επί παραβάσει με την αποστολή προειδοποιητικής επιστολής στην Ελλάδα, επί της οποίας η χώρα μας έχει απαντήσει εγκαίρως και αρμοδίως -στο δίμηνο δηλαδή-επειδή δεν ευθυγραμμίζεται με τις συνολικές απαιτήσεις της ευρωπαϊκής νομοθεσίας για την ασφάλεια των σιδηροδρόμων σύμφωνα με την Οδηγία 798/2016. Πουθενά μέσα δεν είναι το ETCS. Είναι γενικώς τα συστήματα ασφάλειας και σηματοδότησης και τηλεδιοίκησης και το GSM-R, είναι γενικώς το ERTMS.

Διαβάζω από το δελτίο της Ευρωπαϊκής Επιτροπής το οποίο και θα καταθέσω: «Η Επιτροπή θεωρεί ότι στην Ελλάδα υπάρχουν μακροχρόνιες ελλείψεις στην εφαρμογή της Οδηγίας από την έναρξη ισχύος της» δηλαδή από το 2016. «Οι ελλείψεις είναι συστημικές και απορρέουν επίσης από τη νοοτροπία ασφαλείας εντός των οικείων φορέων» για την ακρίβεια οργανισμών. «Η Επιτροπή επισημαίνει ότι έπειτα από την έκθεση του Ευρωπαϊκού Οργανισμού Σιδηροδρόμων σχετικά με την κατάσταση υλοποίησης και της εφαρμογής της ενωσιακής νομοθεσίας για τους σιδηροδρόμους στην Ελλάδα η ελληνική κυβέρνηση ενέκρινε σχέδιο δράσης, κατόπιν διαβουλεύσεων και συμφωνίας με τις υπηρεσίες της Επιτροπής. Το σχέδιο δράσης αποτελεί τη βάση για την αντιμετώπιση των ελλείψεων και σημειώνεται ικανοποιητική πρόοδος στην εφαρμογή του, με την Ελλάδα να υποβάλλει διμηνιαίες εκθέσεις στην Επιτροπή σχετικά με την πρόοδο που έχει σημειωθεί». Το καταθέτω στα Πρακτικά.

(Στο σημείο αυτό ο Υπουργός Υποδομών και Μεταφορών κ. Χρήστος Σταϊκούρας καταθέτει για τα Πρακτικά το προαναφερθέν δελτίο Τύπου, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Προφανώς, όπως έχω υποστηρίξει και παλαιότερα στη Βουλή, δεν είμαι εδώ για να ωραιοποιήσω καταστάσεις ούτε, κυρία Πρόεδρε, για να πω «όλα καλά». Δεν έχουν λυθεί όλα τα προβλήματα, προβλήματα που έχουν συσσωρευτεί τις προηγούμενες δεκαετίες και για την επίλυση των οποίων απαιτείται συστημική, συστηματική, επίμονη και πολύχρονη προσπάθεια. Υποστηρίζω όμως μέσα από συγκεκριμένα στοιχεία, που και σήμερα με πληρότητα σας κατέθεσα, εδώ, στο Κοινοβούλιο, όπως οφείλω, ότι κινούμαστε με ευθύνη στη σωστή κατεύθυνση με όλο και καλύτερα αποτελέσματα.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Υπουργό.

Προχωράμε στην έβδομη με αριθμό 586/24-2-2025 επίκαιρη ερώτηση πρώτου κύκλου του Ανεξάρτητου Βουλευτή Αιτωλοακαρνανίας κ. Μάριου Σαλμά προς τον Υπουργό Υποδομών και Μεταφορών με θέμα: «Έλεγχος μεταφοράς παράνομων φορτίων με τον σιδηρόδρομο στην Ελλάδα».

Παρακαλώ, κύριε Σαλμά, έχετε τον λόγο.

**ΜΑΡΙΟΣ ΣΑΛΜΑΣ:** Ευχαριστώ, κύριε Πρόεδρε.

Κύριε Υπουργέ, είναι η πρώτη φορά που θα τοποθετηθώ στη Βουλή με αφορμή το ατύχημα στα Τέμπη για την ασφάλεια και τον έλεγχο των εμπορευματικών μεταφορών.

Δεν σας κρύβω ότι, όταν άκουσα τον Πρωθυπουργό σε τηλεοπτική του συνέντευξη στον «Alpha» να λέει δύο χρόνια μετά από ένα ατύχημα που συντάραξε την ελληνική κοινωνία -χάθηκαν ανθρώπινες ψυχές, νέα παιδιά- «εγώ δεν μπορώ να σας πω μετά βεβαιότητας αν μεταφέρονταν ή δεν μεταφέρονταν φορτία παρανόμως σε εκείνο το τρένο» μου γεννήθηκε ένα εύλογο ερώτημα.

Θέλω να μου πείτε τι κάνατε από τότε μέχρι σήμερα ώστε ο επόμενος Πρωθυπουργός, αν, ο μη γένοιτο, ξανασυμβεί ένα τέτοιο ατύχημα, να ξέρει, όχι να το προλάβει, να ξέρει.

Δηλαδή θέλω να μου πείτε -και γι’ αυτό είναι αφορμή αυτή η ερώτηση για να σας δώσω την ευκαιρία να μου πείτε τι έχετε κάνει- αν, για παράδειγμα, συνεχίζουν οι σταθμοί που παρκάρουν τα βαγόνια και τα τρένα να έχουν κάμερες, ιδιωτική ασφάλεια και σεκιούριτι και κρεμόμαστε από το αν ο υπάλληλος θα το βγάλει από τον κάδο.

Εγώ στη θέση σας θα το έπαιρνα στο γραφείο μου αυτό για να μην ξανασυμβεί. Θα έβαζα δύο μετακλητούς και τρεις αποσπασμένους από τους πολλούς που, δόξα τω Θεώ, έχετε, για να το βλέπω να μη μου ξανασυμβεί.

Η αλήθεια είναι ότι μετά την ευρωπαϊκή αλλαγή που οι σιδηρόδρομοι και οι μεταφορές ήταν δημόσιες και έγιναν ιδιωτικές είναι συγκεχυμένα τα πράγματα. Ακούσαμε ότι ένα κοντέινερ δεν μπορεί να ελεγχθεί. Δεν ξέρουμε ποιος ελέγχει δειγματοληπτικά και πόσους δειγματοληπτικούς ελέγχους κάνετε στα βαγόνια για να ξέρουμε τι μεταφέρουν. Δηλαδή ένας άνθρωπος αν μεταφέρει ναρκωτικά, πυρηνικά απόβλητα από Θεσσαλονίκη στην Αθήνα πώς το ελέγχετε αυτό; Πραγματικά θέλω να το ξέρω. Πώς το ελέγχετε;

Στον δρόμο κάνουν ελέγχους προληπτικούς. Η ΟΠΚΕ, για παράδειγμα, μικτά κλιμάκια μπορούν να σε σταματήσουν στην Εθνική Οδό Αθηνών-Πατρών και να σου κάνουν έλεγχο το βράδυ, να σου ξεσκονίσουν το αυτοκίνητο, να δούνε δειγματοληπτικά μήπως κάτι μεταφέρεις.

Στα τρένα θέλω να μου πείτε πόσους ελέγχους έχετε κάνει από τη θητεία σας, για παράδειγμα. Πόσοι έλεγχοι έχουν γίνει; Η θητεία σας ήταν μέσα στην κρίση αυτού που συνέβη μετά τα Τέμπη. Πόσοι έλεγχοι έγιναν δειγματοληπτικά στα εμπορεύματα που μεταφέρονται, ας πούμε, από Θεσσαλονίκη προς Αθήνα;

Είναι σημαντικό να το ξέρουμε για να αισθάνονται και οι πολίτες μια ασφάλεια, ότι πλέον διορθώθηκαν τα πράγματα και τουλάχιστον δεν θα υπάρχει ξανά η πιθανότητα να υπάρξει μεταφορά παράνομων και επικίνδυνων φορτίων. Διότι εδώ έχουμε δύο θέματα, το πώς μεταφέρονται τα επικίνδυνα φορτία προβλέπεται από ευρωπαϊκές Οδηγίες και από τη νομοθεσία στη χώρα, αλλά τα αδήλωτα που προφανώς εγείρεται και ένα άλλο θέμα, αν ήταν αδήλωτο και μεταφέρονταν αδήλωτα, πήγαιναν για κάποια άλλη παράνομη αποστολή για να μην είναι δηλωμένα. Ανοίγει η βεντάλια.

Άρα, σε πρώτη φάση, λοιπόν, ήθελα να μου πείτε τι έχετε κάνει για να γνωρίζει ο επόμενος Πρωθυπουργός αν συμβεί ένα τέτοιο ατύχημα, αν φορτώθηκαν ή όχι παράνομα φορτία.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Σαλμά.

Παρακαλώ, κύριε Υπουργέ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Κύριε συνάδελφε, όπως ορθώς είπατε, οι σιδηροδρομικές μεταφορές στην Ευρώπη και την Ελλάδα διέπονται από ένα ευρύ πλέγμα ενωσιακού θεσμικού πλαισίου από συγκεκριμένες συμβάσεις, διεθνείς και ευρωπαϊκούς κανονισμούς και οδηγίες. Δεν ισχύει κανονιστικά στη χώρα μας κάτι λιγότερο από αυτό που ισχύει σε άλλες ευρωπαϊκές χώρες.

Επισημαίνουμε ότι στην Ευρώπη και στη χώρα μας για τις διεθνείς σιδηροδρομικές μεταφορές εφαρμόζεται η Σύμβαση COTIF, η οποία έχει κυρωθεί με τον ν.3646/2008.

H συγκεκριμένη σύμβαση επιτρέπει στα τρένα να κινούνται διασυνοριακά με ομαλότητα και συνέπεια. Πρόκειται για ένα διεθνές νομικό πλαίσιο που εναρμονίζει τους κανόνες μεταφοράς επιβατών και εμπορευμάτων μεταξύ των χωρών που συμμετέχουν. Διασφαλίζει και εγγυάται κοινούς κανόνες μεταφοράς, είτε μιλάμε για μετακίνηση ανάμεσα σε Ελλάδα και κάποια βαλκανική χώρα είτε μιλάμε για μετακινήσεις ανάμεσα στην Ελλάδα και χώρες της Κεντρικής Ευρώπης.

Σε ό,τι αφορά την ασφάλεια μεταφοράς φορτίου, όπως πολύ σωστά επισημάνατε, ισχύει ο Εκτελεστικός Κανονισμός 2019/773 της Ευρωπαϊκής Ένωσης της 16ης Μαΐου του 2019 σχετικά με την τεχνική προδιαγραφή διαλειτουργικότητας για το υποσύστημα διεξαγωγής και διαχείρισης κυκλοφορίας του σιδηροδρομικού συστήματος της Ευρωπαϊκής Ένωσης.

Επιπλέον -και αυτό ορθώς το αναφέρατε-, σχετικά με τη σιδηροδρομική μεταφορά επικίνδυνων εμπορευμάτων, αυτά ρυθμίζονται με ΚΥΑ 23-6-2023, με την οποία εναρμονιστήκαμε με την Οδηγία 2022 της Ευρωπαϊκής Επιτροπής.

Στη βάση όλων αυτών, και συναφώς επαναλαμβάνω με ό,τι ισχύει σε όλη την Ευρώπη, το Υπουργείο Υποδομών και Μεταφορών δεν έχει αρμοδιότητα ελέγχου επί του περιεχομένου των φορτίων. Κανένα Υπουργείο, σε καμία ευρωπαϊκή χώρα. Πολύ δε περισσότερο, δεν προβλέπεται και διαδικασία γνωστοποίησης του φορτίου προς το Υπουργείο. Όχι μόνο στην Ελλάδα, σε όλη την Ευρώπη.

Τα ομόλογα αρμόδια Υπουργεία στα κράτη-μέλη της Ευρωπαϊκής Ένωσης και στη χώρα μας είναι υπεύθυνα για τις εθνικές πολιτικές, τη ρύθμιση και την εποπτεία του τομέα των μεταφορών, συμπεριλαμβανομένου των σιδηροδρομικών μεταφορών. Οι υποχρεώσεις τους επικεντρώνονται στη συστημική ρύθμιση και όχι στην επιχειρησιακή παρακολούθηση και έλεγχο της εφαρμογής της, για τα οποία η αρμοδιότητα καταλείπεται από άλλους φορείς, όχι μόνο στην Ελλάδα, αλλά και στο εξωτερικό.

Σύμφωνα και πάλι με το ευρωπαϊκό θεσμικό πλαίσιο που ισχύει και στην Ελλάδα, ο αποστολέας είναι υπεύθυνος για την ταξινόμηση, τη συσκευασία, τη σήμανση και την τεκμηρίωση των εμπορευμάτων, ειδικά των επικίνδυνων, σύμφωνα με τους κανονισμούς της Ευρωπαϊκής Ένωσης και στη βάση του Τελωνειακού Κώδικα.

Οι σιδηροδρομικές επιχειρήσεις τώρα πρέπει να διασφαλίζουν την ασφάλεια της μεταφοράς και να επαληθεύουν την ακρίβεια της τεκμηρίωσης των εμπορευμάτων.

Και τέλος, ο διαχειριστής υποδομής είναι υπεύθυνος για τη λειτουργία και την ασφάλεια του σιδηροδρομικού δικτύου, αναφορικά με την τήρηση των προδιαγραφών μεταφοράς των εμπορευμάτων, δηλαδή να μπορεί η γραμμή να έχει αυτά τα βαγόνια, αυτούς τους συρμούς χωρίς να γνωρίζει το περιεχόμενο κάθε βαγονιού. Κι αυτό είναι κάτι που αποτυπώνεται ευκρινώς στον τεχνικό πυλώνα του τέταρτου σιδηροδρομικού πακέτου και στην Οδηγία 2016/798, που πριν από λίγο απάντησε συνάδελφός σας, για την ασφάλεια των σιδηροδρομικών μεταφορών που ενσωματώθηκε στην εγχώρια έννομη τάξη με τον ν.4632/2019. Άρα, είναι ξεκάθαρο ποιος έχει ευθύνη και γιατί έχει ευθύνη.

Για ειδικότερα θέματα δυνητικά παράνομων φορτίων και ελεγκτικών μηχανισμών υφίσταται θεσμικό πλαίσιο αρμοδιότητας άλλων Υπουργείων, με ελεγκτικούς βραχίονες αρμοδίων υπηρεσιών και αρχών, ό,τι ακριβώς ισχύει και στην υπόλοιπη Ευρώπη. Στη δευτερολογία μου θα δώσω τις συγκεκριμένες απαντήσεις που έχουν τεθεί από τους φορείς που στην πρωτολογία μου είπα ότι είναι υπεύθυνοι για όλη αυτή τη διαδικασία.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Παρακαλώ, κύριε Σαλμά, έχετε τον λόγο.

**ΜΑΡΙΟΣ ΣΑΛΜΑΣ:** Κύριε Υπουργέ, είμαι σίγουρος ότι δεν το κάνατε επίτηδες, αλλά εγώ ήθελα τις απαντήσεις στην πρωτολογία σας για να αξιοποιήσω τη δευτερολογία μου. Εγώ δεν έχω τριτολογία. Ήρθατε και μου εκθέσατε τους ευρωπαϊκούς κανονισμούς. Δεν τους θέλω.

Εγώ σας έκανα ένα ερώτημα πολύ απλό. Γιατί τρόμαξα περισσότερο ακόμα από την πρωτολογία σας. «Ό,τι ισχύει στην Ευρώπη ισχύει και στην Ελλάδα. Δεν μπορούμε να ελέγξουμε τι μεταφέρουν τα τρένα. Είναι δεμένα τα χέρια μας». Κι αυτός ο κόσμος τώρα έξω τι θα καταλάβει που κινείται με τα τρένα; Ο πολίτης τι θα καταλάβει τώρα, ότι έχω κυβέρνηση ή έχω μία αντιπροσωπεία η οποία αναφέρεται στους ευρωπαϊκούς κανονισμούς;

Να σας πω την άποψή μου; Εμένα δεν με ενδιαφέρει τι κάνει η Ευρωπαϊκή Ένωση. Δεν τα κάνει όλα τέλεια. Έχετε το δικαίωμα να νομοθετήσετε μόνοι σας κάτι. Σας είπε κανένας ότι μόνο τηρείτε ό,τι ισχύει στην Ευρώπη; Η Ευρώπη έχει ένα κανονιστικό πλαίσιο που έχει τον τρόπο να το ελέγχει κιόλας. Εμείς στην Ελλάδα δεν έχουμε τον τρόπο να ελέγχουμε τη σωστή λειτουργία του θεσμικού πλαισίου.

Δεν θα χαθώ, όμως, στα πολλά. Θα σας πω τι κατάλαβα από την πρωτολογία, από την απάντησή σας. Κατάλαβα ότι το κράτος δεν μπορεί να ελέγξει, δεν έχει μηχανισμούς ελέγχου, ούτε δειγματοληπτικούς ούτε κανενός άλλου είδους, τι μεταφέρουν τα τρένα. Αυτό κατάλαβα εγώ. Αν κατάλαβα λάθος, κάντε μου τη χάρη να σας δώσω τον λόγο τώρα για να αξιοποιήσω το ενάμισι λεπτό της πρωτολογίας. Κατάλαβα λάθος, κύριε Υπουργέ;

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Το Υπουργείο, σας είπα.

**ΜΑΡΙΟΣ ΣΑΛΜΑΣ:** Το Υπουργείο. Το κράτος είναι αυτό.

Εγώ σας ρώτησα, όμως, ταπεινά, αφού θα ερχόσασταν τέτοιες μέρες κρίσιμες, που μεθαύριο εκατομμύρια άνθρωποι θα είναι στον δρόμο, να ρωτήσετε και τους Υπουργούς πόσους δειγματοληπτικούς ελέγχους κάνατε από την αρμοδιότητα των Υπουργείων σας. Δηλαδή, δεν σας κόστιζε τίποτα να πάρετε ένα τηλέφωνο τον κ. Χρυσοχοΐδη ένα λεπτό για να μου δώσετε μια ολοκληρωμένη απάντηση ούτε τον κ. Χατζηδάκη για τα τελωνεία.

Θα εκτιμούσα πολύ να ερχόσασταν και να μου λέγατε, όπως άλλες φορές ότι, ξέρετε, κάναμε πενήντα δειγματοληπτικούς ελέγχους στα τρένα, βρέθηκαν στις σαράντα εννέα περιπτώσεις όλα καλά και στη μία λάθος ή να μου λέγατε «δεν κάναμε καμία». Το να έρχεστε και να μου λέτε τώρα ένα κατεβατό ότι οι ευρωπαϊκές οδηγίες μάς λένε ότι δεν μπορούμε να ελέγξουμε ξανακάνω το συμπέρασμα: Ο Υπουργός Υποδομών και Μεταφορών σήμερα στη Βουλή, 26 Φεβρουαρίου, μου είπε ότι δεν μπορεί να γνωρίζει αν μεταφέρονται επικίνδυνα ή παράνομα φορτία στα τρένα -και αν θέλετε να το επεκτείνω- και στα υπόλοιπα μέσα μαζικής μεταφοράς. Ισχύει; Για να συνεννοούμαστε.

Διότι αν μου το επιβεβαιώσετε αυτό, θα φύγω από την Αίθουσα περισσότερο στενοχωρημένος ως Έλληνας πολίτης και περισσότερο δικαιωμένος που αποχώρησα και δεν στηρίζω αυτή την Κυβέρνηση.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Σαλμά.

Παρακαλώ, κύριε Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Κύριε συνάδελφε, να διευκρινίσουμε ορισμένα πράγματα.

Πρώτα απ’ όλα, το Υπουργείο Υποδομών και Μεταφορών, σας είπα, όπως και τα άλλα Υπουργεία σε όλη την Ευρώπη, για το τι είναι υπεύθυνο και τι δεν είναι υπεύθυνο. Με ρωτήσατε συνεπώς ως Υπουργείο Υποδομών και Μεταφορών και σας απάντησα. Το τι συμβαίνει, όπως είπα και στην πρωτολογία, σε άλλους φορείς που έχουν την ευθύνη ελέγχου, είναι δημόσια διαθέσιμα τα στοιχεία και έχουν αναλυθεί εδώ, σε αυτή την Αίθουσα, σε σχετική ερώτηση, παράδειγμα, για το λαθρεμπόριο όλων των προϊόντων, από τον αρμόδιο Υφυπουργό κ. Οικονόμου πολύ πρόσφατα.

Δεύτερη παρατήρηση, λέτε: Δεν μας ενδιαφέρει τι λέει η Ευρώπη. Ελάτε νομοθετήστε, αν είναι, και κάτι διαφορετικό από την Ευρώπη. Πριν από λίγο ο συνάδελφός σας από την Πλεύση Ελευθερίας μάς κατηγορεί γιατί δεν εφαρμόζουμε γρήγορα αυτά που λέει η Ευρώπη. Εσείς μας λέτε να παρεκκλίνουμε από την Ευρώπη. Άρα πρέπει να υπάρχει και μια ισορροπία σε αυτά που ζητάμε. Είμαστε χώρα της Ευρωπαϊκής Ένωσης και εγκαλούμαστε για την εφαρμογή της Οδηγίας 2016/798 που περιλαμβάνει και αυτά που λέτε εσείς και που μου λέτε τώρα να κάνουμε παρέκκλιση, παρέκκλιση από αυτά.

Τρίτη παρατήρηση, στην πρωτολογία σας με ρωτήσατε και κάτι ακόμα, αλλά απάντησα πριν σε συνάδελφό σας και το επαναλαμβάνω. Ναι, ως Υπουργείο έχουμε, για παράδειγμα, πέντε κέντρα ελέγχου κυκλοφορίας, έχουμε τέσσερα κέντρα ελέγχου σηράγγων, έχουμε τριακόσιες κάμερες ψηφιακές και όχι αναλογικές...

**ΜΑΡΙΟΣ ΣΑΛΜΑΣ:** Δεν ρώτησα αυτό.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Είπατε στην πρωτολογία σας εάν τυχόν υπάρχουν περισσότερες κάμερες και λειτουργούν καλύτερα. Το θυμάμαι πάρα πολύ καλά αυτό.

**ΜΑΡΙΟΣ ΣΑΛΜΑΣ:** Στη φόρτωση των εμπορευμάτων.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Άρα οι κάμερες είναι σε όλη την έκταση και είναι και ψηφιακές και έχουμε καλύτερη εικόνα.

Τώρα, σας ανέφερα τις πρωτοβουλίες τις οποίες έχουμε αναλάβει. Σας ανέφερα τις ευθύνες τις οποίες έχουμε, όχι μόνο το Υπουργείο της χώρας, αλλά όλα τα Υπουργεία Μεταφορών σε όλη την Ευρώπη -δεν θα ανακαλύψουμε την πυρίτιδα- και τρία συγκεκριμένα στοιχεία, γιατί θα πρέπει να γνωρίζουμε και τι ζητήθηκε.

Η «Hellenic Train» απάντησε στις 9 Μαρτίου 2023 και επανέλαβε στις 30 Ιανουαρίου 2025 τη σύνθεση και το περιεχόμενο του φορτίου της εμπορευματικής αμαξοστοιχίας. Μάλιστα, λέει μέσα «Σύμφωνα με τα τηρούμενα αρχεία της εταιρείας μας και κατά δήλωση του πελάτη-διαμεταφορέα». Είναι αυτή η διάταξη την οποία σας ανέφερα προηγουμένως. Θα τα καταθέσω όλα μαζί για τα Πρακτικά.

Δεύτερον, η ΑΑΔΕ -γιατί μιλήσαμε και για φορείς-, εκτός της γενικής εικόνας, που είναι δημόσια διαθέσιμα τα στοιχεία συνολικά για το λαθρεμπόριο και σε επιμέρους κατηγορίες -καπνικά, ποτά, καύσιμα-, επαναλαμβάνω δημόσια διαθέσιμα και αναλυμένα εδώ, στη Βουλή, έχει δώσει στη δημοσιότητα τι έγινε στο Τελωνείο Ευζώνων -θα το καταθέσω και αυτό για τα Πρακτικά- και λέει: «Παρά τις ενδείξεις -σχετική ένδειξη ελέγχου “Κατά δήλωση”- και επομένως, μη υποχρέωση του τελωνειακού υπαλλήλου να προβεί σε φυσικό έλεγχο, διενεργήθηκε σχετικός έλεγχος. Ο έλεγχος αμαξοστοιχίας ήταν ευχερής -ανοιχτά βαγόνια, πλατφόρμες- και έγινε αντιπαραβολή των αριθμών των βαγονιών και των εμπορευμάτων που μεταφέρονταν με τις συνυποβαλλόμενες CIM και καταστάσεις που προσκομίστηκαν από την σταθμάρχη και τον εκτελωνιστή. Δεν διαπιστώθηκε τίποτα επιπλέον πέραν των αναφερόμενων εμπορευμάτων στις σχετικές φορτωτικές». Άρα, σας δίνω και την εικόνα των αρμόδιων υπηρεσιών για τους ελέγχους, όπως αναφέρθηκε.

Τέλος, με αφορμή την εύλογη -θα πω εγώ- ερώτησή σας, ζητήθηκε και υπάρχει και γραπτή απάντηση της «Hellenic Train», την οποία και θα υποβάλω στη Βουλή -άρα θα είναι στην κατοχή σας- σε ό,τι αφορά το τι η ευρωπαϊκή νομοθεσία εφαρμόζει και αν εφαρμόζεται ακριβώς για τη μεταφορά όλων αυτών των προϊόντων. Και καταλήγει: «Κάθε σιδηροδρομική μεταφορά εμπορευμάτων διενεργείται βάσει του κανονιστικού πλαισίου που υπάρχει στην Ευρώπη και παγκοσμίως και εκ μέρους μας ως σιδηροδρομικής επιχείρησης τηρούνται οι συνδυαστικές επί των διατάξεων υποχρεώσεις». Άρα, σας έχω δώσει πλήρη εικόνα των στοιχείων από τους αρμόδιους φορείς που σας ανέφερα στην πρωτολογία μου.

Σε κάθε περίπτωση, η δικαστική διερεύνηση είναι σε εξέλιξη και αναμένουμε τα αποτελέσματά της.

Σας ευχαριστώ.

(Στο σημείο αυτό ο Υπουργός Υποδομών και Μεταφορών κ. Χρήστος Σταϊκούρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Θα συζητηθεί η πρώτη με αριθμό 567/19-2-2025 επίκαιρη ερώτηση πρώτου κύκλου της Βουλευτού Β1΄ Βορείου Τομέα Αθηνών της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Ελένης - Μαρίας Αποστολάκη προς τον Υπουργό Εσωτερικών με θέμα: «Ενίσχυση του προσωπικού των δήμων – κατάργηση του άρθρου 37 του ν.4915/2022».

Κυρία Αποστολάκη, έχετε τον λόγο.

**ΜΙΛΕΝΑ ΑΠΟΣΤΟΛΑΚΗ:** Ευχαριστώ, κύριε Πρόεδρε.

Κύριε Υπουργέ, όπως ξέρετε, για το ΠΑΣΟΚ η αποκέντρωση και η ενίσχυση της τοπικής αυτοδιοίκησης συνιστούν θεμελιώδεις επιλογές και ταυτοτικό στοιχείο των θεσμικών του μεταρρυθμίσεων που έχουν σφραγίσει την ενδυνάμωση του θεσμού τόσο στο επίπεδο των πόρων όσο και στον επίπεδο των αρμοδιοτήτων.

Τα τελευταία χρόνια η τοπική αυτοδιοίκηση έχει πληγεί από τις περικοπές στους προϋπολογισμούς των δήμων και ενώ για πολλά χρόνια μέσα από τους μνημονιακούς περιορισμούς απαγορεύονταν οι προσλήψεις, η θεσμοθετημένη αναλογία που ισχύει σήμερα, «μία πρόσληψη για μία αποχώρηση», εν τοις πράγμασι δεν εφαρμόζεται.

Στο πλαίσιο αυτό, το άρθρο 37 του ν.4915/2022 δημιουργεί ένα ασφυκτικό πλαίσιο για τους δήμους, καθώς τους υποχρεώνει να ασκούν ένδικα μέσα κατά συγκεκριμένων αποφάσεων της ελληνικής δικαιοσύνης. Σύμφωνα με το προϊσχύσαν δίκαιο, με τον ν.3852/2010 η δημοτική επιτροπή αποφάσιζε για την άσκηση ή μη ενδίκων μέσων και ενδίκων βοηθημάτων, αλλά με τη διάταξη αυτή εξαιρέθηκαν από αυτήν τη δυνατότητα, δηλαδή της αυτόνομης απόφασης εάν και εφόσον θα ασκηθούν ή θα παραιτηθούν οι δήμοι από την άσκηση ενδίκων μέσων ή βοηθημάτων, εκείνες οι περιπτώσεις των δικαστικών αποφάσεων που αφορούν στον προσδιορισμό ή τη μετατροπή της εργασιακής σχέσης μεταξύ εργαζομένων και δήμων και κατέστη υποχρεωτική η άσκηση ενδίκων μέσων. Έτσι, οι δημοτικές αρχές υποχρεούνται υπό την αυστηρή επιβολή κυρώσεων να ασκούν ένδικα μέσα.

Πριν από έναν χρόνο -το ξέρετε- παραπέμφθηκε στο πειθαρχικό συμβούλιο αιρετών εκπροσώπων ΟΤΑ σύσσωμο το δημοτικό συμβούλιο του δήμου Αγίου Δημητρίου, επειδή με ομόφωνη απόφασή του αποφάσισε να μην εφεσιβάλει μία απόφαση.

Η διάταξη, λοιπόν, αυτή παραγνωρίζει ότι σήμερα η πλειοψηφία των δήμων είναι υποστελεχωμένη και ότι υπάρχουν πάγιες και διαρκείς ανάγκες οι οποίες καλύπτονται από αυτούς τους εργαζόμενους.

Πρόσφατα στον Δήμο Βριλησσίων είχαμε τα ίδια. Ο δήμος αναγκάστηκε να ασκήσει έφεση κατά απόφασης που αφορούσε τους εργαζόμενους στους βρεφονηπιακούς σταθμούς και στα κέντρα δημιουργικής απασχόλησης παιδιών με ειδικές ανάγκες, κύριε Υπουργέ, και τους υποχρέωσε η Κυβέρνηση Μητσοτάκη να ασκήσουν έφεση και να είναι αυτή τη στιγμή οι εργαζόμενοι αυτοί στον αέρα, αλλά πρωτίστως –θα έλεγα εγώ- οι δεκάδες, οι εκατοντάδες οικογένειες που είναι δημότες των Βριλησσίων και που έχουν ανάγκη τους βρεφονηπιακούς δημοτικούς σταθμούς για να πάνε στις δουλειές τους και πόσω μάλλον οι οικογένειες με τα παιδιά με ειδικές ανάγκες που έχουν ανάγκη τα κέντρα δημιουργικής απασχόλησης. Εσείς τους στερείτε αυτήν τη δυνατότητα. Αυτοί οι εργαζόμενοι βρίσκονται σε εργασιακή ομηρία και ανασφάλεια και δεν έχουν καμία δυνατότητα μισθολογικής και υπηρεσιακής εξέλιξης, με ό,τι αυτό συνεπάγεται για τη ζωή τους.

Οι δήμοι έχουν ανάγκη στήριξης και στελέχωσης, κύριε Υπουργέ, με μόνιμο και αξιόμαχο προσωπικό.

Η διάταξη αυτή δεν υπερασπίζεται ούτε τα δικαιώματα των δήμων ούτε τις ανάγκες των δήμων ούτε τις ανάγκες των δημοτών και πολύ περισσότερο τις ανάγκες των εργαζομένων. Είναι ενδεικτικό της οξύτητας του προβλήματος το γεγονός ότι υπέρ της κατάργησης αυτής της διάταξης έχει ταχθεί η Περιφερειακή Ένωση Δήμων Αττικής και η Κεντρική Ένωση Δήμων Ελλάδας με ομόφωνη απόφασή της.

Πριν από έναν χρόνο -και κλείνω, κύριε Πρόεδρε- σε αντίστοιχη ερώτηση της Αντιπολίτευσης, κύριε Υπουργέ, είχατε αορίστως αναφερθεί στις διατάξεις χωρίς να δώσετε κάποια συγκεκριμένη απάντηση ή πολύ περισσότερο να αναλάβετε την απαιτούμενη δέσμευση. Και για τους λόγους αυτούς σας ερωτώ, σήμερα, αν προτίθεται η Κυβέρνηση να προχωρήσει στην άμεσα αναγκαία κατάργηση του άρθρου 37 του ν.4915.

Επίσης, τι μέτρα προτίθεται να λάβει η Κυβέρνηση, προκειμένου να αντιμετωπιστεί η υποστελέχωση των δήμων και οι δήμοι να μπορούν να προχωρούν σε προσλήψεις μόνιμου προσωπικού σύμφωνα με τις ανάγκες τους, που μόνο οι ίδιοι γνωρίζουν;

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε.

Στην κ. Αποστολάκη θα απαντήσει ο Υπουργός Εσωτερικών κ. Θεόδωρος Λιβάνιος.

Παρακαλώ, κύριε Υπουργέ, έχετε τον λόγο.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Ευχαριστώ, κύριε Πρόεδρε.

Κυρία Αποστολάκη, θα ξεκινήσω όπως ξεκινήσατε και εσείς για το θέμα της υποχρηματοδότησης των δήμων. Οι κεντρικοί αυτοτελείς πόροι το 2014 ήταν 1,8 δισεκατομμύρια. Τη χρονιά που διανύουμε θα ξεπεράσουμε τα 2,7. Άρα μιλάμε για μια αύξηση περί το 40% μέσα σε πέντε χρόνια, μη λαμβάνοντας υπ’ όψιν συνολικά τα 6,5 με 7 δισεκατομμύρια περίπου από χρηματοδοτήσεις για έργα, είτε από το πρόγραμμα «Τρίτσης» είτε από το πρόγραμμα «Φιλόδημος ΙΙ» είτε από το Ταμείο Ανάκαμψης είτε από τα περιφερειακά προγράμματα, όλα αυτά μαζί. Μάλιστα τον Οκτώβριο είχαμε ενισχύσει παραπάνω από το αίτημα που είχε υποβάλει η ΚΕΔΕ. Τον Ιούλιο η ΚΕΔΕ είχε ζητήσει δύο ΚΑΠ και δώσαμε συνολικά τρεισήμισι περίπου ΚΑΠ έκτακτη χρηματοδότηση.

Πάμε τώρα στο κυρίως ερώτημα. Νιώθω ότι η ερώτησή σας έχει μια εκδοχή της γνωστής ταινίας «Κράμερ εναντίον Κράμερ». Ο ν.3852/2010 προέβλεπε υποχρεωτική έφεση για μισθολογικές διαφορές όπου ανήκαν και οι μετατροπές συμβάσεων. Ένα αυτό.

Δεύτερον, δεν γίνεται το ΠΑΣΟΚ το οποίο ομνύει στη μεγάλη μεταρρύθμιση του ΑΣΕΠ να ζητάει αυτό το πράγμα. Δεν μπορώ να το καταλάβω. Ζητάτε, δηλαδή, να παρακαμφθεί το ΑΣΕΠ; Ζητάτε προσλήψεις, για παράδειγμα, των συμβασιούχων COVID, οι οποίοι προσελήφθησαν με μια ανακοίνωση για περιορισμένο χρονικό διάστημα. Να γίνουν μόνιμοι; Αυτό ζητάτε;

Την ίδια στιγμή που έχουν κάνει εκατό χιλιάδες άνθρωποι αίτηση στον τελευταίο διαγωνισμό, στην προκήρυξη για ΔΕ του ΑΣΕΠ, ζητάτε να τους πετάξουμε έξω και να μονιμοποιήσουμε συμβασιούχους, παρά τη ρητή δέσμευση του Συντάγματος στο άρθρο 103, που λέει ότι απαγορεύεται η μετατροπή των συμβάσεων; Ενώ δεν υπάρχει επί της ουσίας εφετειακή απόφαση, ζητάτε να μη γίνεται προσφυγή στο εφετείο;

Το θέμα έχει κλείσει και τον Άρειο Πάγο με μια σειρά αποφάσεων. Θα σας διαβάζω μια τελευταία απόφαση του Αρείου Πάγου, την 146 του 2023: «Διαδοχικές συμβάσεις εξαρτημένης εργασίας ορισμένου χρόνου συναπτόμενες με το δημόσιο, τους οργανισμούς τοπικής αυτοδιοίκησης, υπό την ισχύ των πιο πάνω διατάξεων του άρθρου 103, δηλαδή μετά το 2001 -συνταγματική αναθεώρηση του ΠΑΣΟΚ, η μεγάλη «συναινετική» λεγόμενη- δεν μπορούν ούτε με νόμο να μετατραπούν σε συμβάσεις εξαρτημένης εργασίας αορίστου χρόνου έστω και αν καλύπτουν πάγιες και διαρκείς ανάγκες». Αυτό λέει ο Άρειος Πάγος.

Και επειδή είπατε για τον Δήμο Βριλησσίων, που παρεμπιπτόντως οι παιδικοί σταθμοί και τα ΚΔΑΠ-ΜΕΑ εξαιρούνται ως συγχρηματοδοτούμενα προγράμματα από τον περιορισμό προσλήψεων, ο Δήμος Βριλησσίων δεν ζήτησε κανέναν σχετικής ιδιότητας από τον μόνιμο προγραμματισμό του 2024 και του 2025. Ζήτησε από έναν διοικητικό-λογιστικό, μηχανικό, γεωτεχνικό, κοινωνική εργασία, τεχνικό, υδραυλικό, οδηγό και εργάτες πρασίνου.

Να επισημάνω ότι από το 2020 μέχρι σήμερα, έστω και κατ’ ελάχιστο, έχει αυξηθεί ο αριθμός των εργαζομένων στην αυτοδιοίκηση, μονίμων και ιδιωτικού δικαίου αορίστου χρόνου.

Να επισημάνω ότι στον προγραμματισμό προσλήψεων του 2025, για παράδειγμα, εγκρίθηκε το σύνολο των αιτημάτων των ανταποδοτικών υπηρεσιών. Όσους θέλανε, τους πήραν. Ήθελαν έναν, δύο, εκατό, χίλιους, δέκα χιλιάδες; Όσους ήθελαν, όσους ζητούσαν, θα τους παίρνανε, αρκεί να είναι ανταποδοτικές υπηρεσίες.

Είναι γεγονός ότι το 2025 στον προγραμματισμό προσλήψεων δώσαμε παραπάνω προσωπικό στην αυτοδιοίκηση που όσο είχε δοθεί ποτέ. Ναι, πράγματι υπάρχει ένα θέμα. Το είπαμε και στη συζήτηση τον Οκτώβριο στο νομοσχέδιο ότι οι διαδικασίες του ΑΣΕΠ δεν πάνε όσο γρήγορα θέλαμε. Ναι, υπάρχουν ζητήματα επιτάχυνσης της διαδικασίας. Ναι, υπάρχουν ζητήματα για παράδειγμα για τις αναπληρώσεις, όταν κάποιος δεν αποδέχεται τη θέση.

Από εκεί και πέρα όταν ο δεύτερος νόμος της κυβέρνησης του ΠΑΣΟΚ το 2009 ήταν ο ν.3812 που είχε την καθολική υπαγωγή όλων των προσλήψεων στο ΑΣΕΠ, να ζητάει σήμερα μετά από δεκαπέντε χρόνια το ΠΑΣΟΚ, μετά από μνημόνια, μετά από μια τρομερή κρίση, να εξαιρεθούν οι συμβασιούχοι και να μονιμοποιηθούν, αυτό είναι αδιανόητο.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Υπουργό.

Παρακαλώ, κυρία Αποστολάκη, έχετε τον λόγο.

**ΜΙΛΕΝΑ ΑΠΟΣΤΟΛΑΚΗ:** Κατ’ αρχάς, κύριε Υπουργέ, δεν περίμενα από εσάς, έναν γενικό γραμματέα στο Δήμο της Αθήνας επί δημοτικής αρχής κ. Καμίνη, με μεγάλη εμπειρία στο χώρο της αυτοδιοίκησης, να διαστρεβλώνετε την πραγματικότητα αλλά και πολύ περισσότερο τα λεγόμενά μου.

Αυτό που ζητάμε είναι η κατάργηση της τροπολογίας Βορίδη, η κατάργηση μιας τροπολογίας η οποία κατ’ αρχάς είναι μια τροπολογία με αντισυνταγματικό περιεχόμενο, προσβάλλοντας ευθέως τα άρθρα 4 και 5 του Συντάγματος και η οποία αφαιρεί από τις δημοτικές αρχές της χώρας την ελεύθερη βούληση, υποχρεώνοντάς τους σε άσκηση ένδικων μέσων υπό τον πέλεκυ της επιβολής κυρώσεων. Αυτό ζητάμε, πρώτον, για να συνεννοούμαστε.

Δεύτερον, ως προς τα υπόλοιπα, σήμερα οι δήμοι έχουν ανάγκη από στελέχωση με μόνιμο και αξιόμαχο προσωπικό. Το λέει ο τωρινός συνοδοιπόρος σας, ο Πρόεδρος της ΚΕΔΕ, ο κ. Κυρίζογλου, που σε πρόσφατη συνεδρίαση του διοικητικού συμβουλίου της ΚΕΔΕ επισήμανε ότι λείπουν συνολικά από τους δήμους της χώρας τριάντα πέντε χιλιάδες εργαζόμενοι.

Το 2010, το προσωπικό των ΟΤΑ αριθμούσε εκατόν είκοσι χιλιάδες υπαλλήλους, το 2023 τα τελευταία στατιστικά δείχνουν ότι αριθμούσε ογδόντα μια χιλιάδες, μετά την κινητικότητα, τις αποχωρήσεις συνταξιούχων και συνολικότερα τις αποχωρήσεις. Φαντάζομαι ότι δεν επαίρεστε για το γεγονός ότι από εξακόσιες σαράντα προσλήψεις το 2019 στην αυτοδιοίκηση, σήμερα έχουμε δύο χιλιάδες επτακόσιες δεκαεπτά. Το θέμα του προσωπικού είναι μεγάλο.

Ακριβώς επειδή το ΠΑΣΟΚ με πολύ μεγάλη ευθύνη, την οποία μοιραζόσασταν τότε, ανέλαβε την ευθύνη που του αναλογούσε μέσα στη μέγγενη της χρεοκοπίας της χώρας, όταν η Νέα Δημοκρατία καταψήφισε το μνημόνιο και υποσχόταν άλλες εύκολες λύσεις και μετά επέβαλε το δικό της μνημόνιο και μετά ήρθαμε και είδαμε και το μνημόνιο του ΣΥΡΙΖΑ, ακριβώς επειδή το ΠΑΣΟΚ με μεγάλη ευθύνη χειρίστηκε αυτά τα ζητήματα, δεν θα το ακούσετε ποτέ από εμάς σε πλειοδοσίες και σε λαϊκισμούς.

Σας καλώ να αποσύρετε μία διάταξη αντισυνταγματικής περιωπής, η οποία αφαιρεί από τους δήμους της χώρας τη διακριτική ευχέρεια να κρίνουν εάν και εφόσον θα εφεσιβάλουν μία πρωτόδικη απόφαση με την οποία αναγνωρίζεται ο χαρακτήρας μιας εργασιακής σχέσης, που ενώ υποκρύπτει πάγιες και διαρκείς ανάγκες, έχει το χαρακτηρισμό της σύμβασης εργασίας ορισμένου χρόνου.

Προσέξτε! Υπάρχει και ένα άλλο ζήτημα, ένα ζήτημα άνισης μεταχείρισης. Γιατί κοιτάξτε τι επιφυλάσσεται για τον ΕΦΚΑ. Με βάση τη διάταξη δικού σας νόμου, του ν.4764/2020 στον ΕΦΚΑ με προσωρινή διαταγή, κύριε Υπουργέ, με προσωρινή διαταγή…

Είστε νομικός;

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Όχι.

**ΜΙΛΕΝΑ ΑΠΟΣΤΟΛΑΚΗ:** Δεν είστε νομικός. Ξέρετε όμως τη διαφορά ανάμεσα στην προσωρινή διαταγή και μια οριστική απόφαση ενός μονομελούς πρωτοδικείου.

Στον ΕΦΚΑ, λοιπόν, που χρηματοδοτείται 100% από το κράτος, με μια προσωρινή διαταγή υποχρεούνται να κρατήσουν τους εργαζόμενους αυτούς.

Στους δήμους, σε υπηρεσίες οι περισσότερες εκ των οποίων είναι ανταποδοτικές και άρα χρηματοδοτούνται απευθείας από εκεί, οι δήμοι υφίστανται κυρώσεις εάν δεν ασκήσουν ένδικο μέσο. Πού στηρίζεται αυτός ο παραλογισμός;

Γνωρίζετε επίσης ότι και η πλειοψηφία των εργαζομένων με συμβάσεις ορισμένου χρόνου έχουν προσληφθεί με διαδικασίες ΑΣΕΠ. Άρα τι είναι αυτά που λέτε ότι το ΠΑΣΟΚ…;

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Με ΑΣΕΠ;

**ΜΙΛΕΝΑ ΑΠΟΣΤΟΛΑΚΗ:** Υπάρχουν.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Είναι ελάχιστοι.

**ΜΙΛΕΝΑ ΑΠΟΣΤΟΛΑΚΗ:** Είναι ελάχιστοι, αλλά υπάρχουν; Υπάρχουν, κύριε Υπουργέ.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Ως συμβασιούχοι.

**ΜΙΛΕΝΑ ΑΠΟΣΤΟΛΑΚΗ:** Βεβαίως συμβασιούχοι, με διαδικασίες ΑΣΕΠ.

Εν πάση περιπτώσει, το αίτημα του ΠΑΣΟΚ σήμερα είναι όταν η Κυβέρνηση θα πρέπει να καταργήσει μία διάταξη η οποία δεν επιτρέπει σε μία αυτοδιοικούμενη αρχή, σε έναν Οργανισμό Τοπικής Αυτοδιοίκησης, να κρίνει και να αποφασίσει πώς θα χειριστεί τα ζητήματα του προσωπικού, έχοντας μάλιστα μία απόφαση οριστική, η οποία αναγνωρίζει ότι πίσω από τον μανδύα μιας σύμβασης ορισμένου χρόνου, αναγνωρίζει η απόφαση αυτή, ότι καλύπτονται διαρκείς και πάγιες ανάγκες, τις οποίες καλύπτει ένα προσωπικό σε ομηρία, σε εργασιακή ανασφάλεια, αποκομμένο από μισθολογική και ιεραρχική ανέλιξη, στερώντας από τους δήμους με τον τρόπο αυτόν τις υπηρεσίες που χρειάζονται, στερώντας από τους δημότες υπηρεσίες αιχμής, καθημερινότητας, ποιότητας της ζωής τους.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Αποστολάκη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, τριάντα οκτώ μαθήτριες και μαθητές και δύο συνοδοί εκπαιδευτικοί από το 10ο Γυμνάσιο Περιστερίου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Παρακαλώ, κύριε Υπουργέ, έχετε τον λόγο.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Ευχαριστώ, κύριε Πρόεδρε.

Κοιτάξτε, να συμφωνήσουμε κάτι; Όταν κάποιος προσλαμβάνεται ως συμβασιούχος είναι συμβασιούχος. Η σύμβαση έχει αρχή και τέλος. Στην πανδημία με νομοθετική ρύθμιση που πέρασε δόθηκε η δυνατότητα να προσλάβουν κατ’ εξαίρεση και όταν λέμε κατ’ εξαίρεση εννοούμε συμβάσεις οι οποίες δεν πέρασαν από το ΑΣΕΠ, δεν εγκρίθηκαν από το ΑΣΕΠ, δεν έγιναν με διαδικασίες ΑΣΕΠ, και δεν έγινε με οποιαδήποτε τυπική διαδικασία, και μάλιστα οι αποφάσεις των δημοτικών συμβουλίων που τους προσλάμβαναν έλεγαν δεν καλύπτουν πάγιες και διαρκείς ανάγκες. Και εν πάση περιπτώσει, τι σας ενοχλεί να πηγαίνει στο εφετείο; Τι σας ενοχλεί να αποφασίζει ο ανώτερος βαθμός για ένα θέμα;

**ΜΙΛΕΝΑ ΑΠΟΣΤΟΛΑΚΗ:** Τους δήμους ενοχλεί, την ΚΕΔΚΕ και την ΠΕΔΑ.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Δεν με νοιάζει τι λέει η ΚΕΔΕ και η ΠΕΔΑ στο συγκεκριμένο θέμα. Η ΚΕΔΕ και η ΠΕΔΑ για τα ανταποδοτικά να ζητήσουν όσο προσωπικό θέλουν να τους πάρουν μέσω ΑΣΕΠ. Εάν δεν το ζητάνε, λυπάμαι, δεν μπορούμε να τους κάνουμε κάτι. Να ζητήσουνε για να πάρουνε. Όποιος θέλει ανταποδοτικές υπηρεσίες, επειδή αναφερθήκατε σε ανταποδοτικές υπηρεσίες, μπορεί να πάρει όσους θέλει.

Υπενθυμίζω ότι αυτήν την «αντισυνταγματική» διάταξη την είχε φέρει το ΠΑΣΟΚ πρώτη φορά το 2010, η «αντισυνταγματική» διάταξη που υποχρεώνει τους δήμους να κάνουν υποχρεωτικά έφεση για μισθολογικές διαφορές. Υπενθυμίζω ότι το εφετείο και ο Άρειος Πάγος, το ξαναλέω, έχουν σταθερή θέση. Υπενθυμίζω ότι το Σύνταγμα το οποίο εσείς το εισηγηθήκατε ως πλειοψηφία τότε, απαγορεύει τη μετατροπή των συμβάσεων σε αορίστου χρόνου. Θα ξεκινήσει συνταγματική Αναθεώρηση. Έχετε διάθεση; Φέρτε πρόταση να πείτε ότι «θέλουμε να καταργηθεί αυτή η διάταξη». Είναι ένα πάγιο αίτημα, για παράδειγμα, του Κομμουνιστικού Κόμματος Ελλάδας. Θα το κάνετε; Κάντε το.

Αλλά προσπαθούμε να βάλουμε σε μια σειρά τον προγραμματισμό προσλήψεων, να ξέρουμε οι δήμοι τι κόσμο θα πάρουν, πόσο θα πάρουνε, πόσο θα ζητήσουνε -στον γενικότερο σχεδιασμό για τις μη ανταποδοτικές υπηρεσίες του ένα προς ένα- να επιταχύνουμε τις διαδικασίες, ναι να τις επιταχύνουμε. Η εντοπιότητα, για παράδειγμα, είναι πολύ σημαντική ιδίως στην ελληνική περιφέρεια.

Δεν μπορούμε να τα κάνουμε όλα και δεν γίνεται το 2025 να μπαίνουν μόνιμοι στο δημόσιο από την πίσω πόρτα. Δεν ταιριάζει πλέον αυτό στην κουλτούρα μιας χώρας, η οποία θέλουμε να είναι έτσι. Όποιος θέλει να είναι συμβασιούχος, θα είναι συμβασιούχος. Όποιος είναι μόνιμος, θα είναι μόνιμος.

Έχετε ρωτήσει ποτέ κάποιον αν θα έκανε αίτηση, αν ήξερε ότι θα ήταν μόνιμη αυτή η θέση ή όχι; Υπήρξαν προσπάθειες του κράτους, υπήρξαν προσπάθειες και από αυτήν την Κυβέρνηση, γιατί για δύο χρόνια είχε καταργηθεί αυτή η υποχρέωση, προκειμένου να κλείσει το θέμα, αλλά δεν έκλεισε. Πέντε χιλιάδες περίπου είναι σήμερα με δικαστικές αποφάσεις. Είναι αυτή η οργάνωση ενός κράτους, να μην ξέρουμε πόσοι είναι οι εργαζόμενοι και να διατηρούνται με διαδοχικές; Χάνουν το δικαστήριο, ξανακάνουν προσφυγή, παίρνουν μια προσωρινή διαταγή, παίρνουν ασφαλιστικά μέτρα. Έρχεται η δίκη κάποια στιγμή και την αναβάλλουν δυο-τρεις φορές. Ενίοτε δικάζονται και σε άλλα μέρη. Δεν είναι αυτό κατάσταση για ένα οργανωμένο κράτος.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Προχωράμε τώρα στη δεύτερη με αριθμό 563/18-2-2025 επίκαιρη ερώτηση πρώτου κύκλου του Βουλευτή Αιτωλοακαρνανίας της Κοινοβουλευτικής Ομάδας του ΣΥΡΙΖΑ - Προοδευτικής Συμμαχίας κ. Μιλτιάδη Ζαμπάρα προς τον Υπουργό Εσωτερικών με θέμα: «Τα σκάνδαλα στον τομέα των απορριμμάτων συνεχίζονται».

Παρακαλώ, κύριε Ζαμπάρα.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Κύριε Υπουργέ, εδώ και έξι χρόνια η διαχείριση των απορριμμάτων βρίθει σκανδάλων διαπλοκής και διασπάθισης δημοσίου χρήματος. Αντί η Κυβέρνηση να προωθήσει την ανακύκλωση και την κυκλική οικονομία συντηρεί ένα σάπιο σύστημα που εξακολουθεί να θάβει το 80% των απορριμμάτων τη στιγμή που η χώρα πρέπει μέχρι το 2030 να θάβει μόνο το 10%.

Το πόρισμα, λοιπόν, της Εθνικής Αρχής Διαφάνειας αποκαλύπτει την εξαφάνιση 34,7 εκατομμυρίων από τον Ειδικό Διαβαθμιδικό Σύνδεσμο κατά τη διάρκεια της θητείας του κ. Πατούλη. Πρόκειται για κονδύλια που έχουν καταβληθεί από τους δήμους της Αττικής ως τέλος ταφής και έπρεπε να διατεθούν στην ενίσχυση της ανακύκλωσης. Αντί γι’ αυτό, κύριε Υπουργέ, τι έγινε; Τα χρήματα δεν δόθηκαν ποτέ στον Ελληνικό Οργανισμό Ανακύκλωσης. Τα έσοδα του τέλους ταφής χρησιμοποιήθηκαν για συμβάσεις ύψους 334 εκατομμυρίων ευρώ με την προσδοκία ότι το κενό θα καλυφθεί από μελλοντικά κονδύλια του ΕΣΠΑ. Το 2023 μάλιστα οι σχετικοί κωδικοί απομειώθηκαν και τελικά μηδενίστηκαν. Και μάλιστα, η Εθνική Αρχή Διαφάνειας παραπέμπει στον εισαγγελέα πέντε αιρετούς και τον οικονομικό διευθυντή του Ειδικού Διαβαθμιδικού Συνδέσμου Νοτίου Αττικής.

Ρωτάμε, λοιπόν, στην πρωτολογία μας: Πρώτον, που κατέληξαν αυτά τα χρήματα των πολιτών; Δεύτερον, γιατί η Κυβέρνηση επέτρεψε αυτήν τη διασπάθιση δημόσιου χρήματος αφήνοντας την ανακύκλωση και την διαχείριση απορριμμάτων να καταρρεύσουν;

Είναι φανερό, κύριε Υπουργέ -και ως σχόλιο το λέω- ότι η αδιαφορία σας, η αδιαφάνεια και η ατιμωρησία δεν είναι απλές παραλείψεις και αυτό φανερώνεται σε όλες τις πτυχές της διακυβέρνησης της παρούσας Κυβέρνησης. Είναι μία εγκληματική πολιτική επιλογή. Το σκάνδαλο της ανακύκλωσης είναι ένα μεγάλο σκάνδαλο και θα ήθελα την απάντησή σας σε σχέση με αυτό.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Ζαμπάρα.

Ορίστε, κύριε Υπουργέ.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Ευχαριστώ για την ερώτηση, κύριε Ζαμπάρα. Έχουν ενδιαφέρον δύο-τρία στοιχεία. Κάποια από αυτά δημοσιεύτηκαν, από ό,τι αντιλαμβάνομαι, και στον Τύπο.

Όταν τέτοιες μέρες πέρυσι το 2024 ξεκίνησε η παρακράτηση του τέλους ταφής, έγινε παρακράτηση του τέλους ταφής σε όλη την Ελλάδα συμπεριλαμβανομένων και των δήμων της Αττικής. Μόλις έγινε παρακράτηση, συνέβη το εξής με κάποιους δήμους. Θυμάμαι τον Δήμο Πειραιά, για παράδειγμα, ο οποίος πήρε τηλέφωνο κάποια στιγμή στο Υπουργείο και είπε «γιατί μου κρατήσατε το τέλος ταφής για το συγκεκριμένο διάστημα όταν το έχω πληρώσει στον ΕΔΣΝΑ;». Ο ΕΔΣΝΑ σύμφωνα με τον νόμο θα έπρεπε να το καταβάλει εξ ολοκλήρου στον ΕΟΑ. Μάλιστα, το άρθρο 38 έχει και ειδική ρύθμιση για τις ευθύνες των μελών του διοικητικού συμβουλίου του ΦΟΔΣΑ, άρα και του ΕΔΣΝΑ, σε περίπτωση μη μεταβίβασης των χρημάτων αυτών. Αυτά είναι μεταβιβαστική πληρωμή, όπως είναι για παράδειγμα ο ΦΠΑ, ο οποίος εισπράττεται για λογαριασμό κάποιου άλλου.

Πράγματι, λοιπόν, διαπιστώθηκε ότι γύρω στα 36 εκατομμύρια ευρώ εισπράχθηκαν από τους δήμους της Αττικής για το χρονικό διάστημα αυτό και δεν αποδόθηκαν στον ΕΟΑΝ με εξαίρεση ένα ποσό 1,5 εκατομμυρίων ευρώ.

Ζήτησα τότε ως Αναπληρωτής Υπουργός Εσωτερικών μαζί με τη γνωστοποίηση και κάποιων σχετικών ζητημάτων από την Εθνική Αρχή Διαφάνειας, πράγματι, να κάνει έλεγχο, ο οποίος κατέληξε στις αρχές του χρόνου με τα ευρήματα και πράγματι διαπίστωσε έλεγχος, ο οποίος ήταν αρκετά ενδελεχής μπορώ να πω γι’ αυτό το κομμάτι, ότι το ποσό αυτό αντί να καταβληθεί στον ΕΟΑΝ ως όφειλε με δυο-τρεις διαδοχικές αναμορφώσεις προϋπολογισμού καλύφθηκαν άλλες ανάγκες του έργου κατά πλήρη παράβαση της νομοθεσίας, όπως λέει το πόρισμα.

Τι γίνεται γι’ αυτό; Επιτρέψτε μου να σας διορθώσω. Δεν παραπέμπονται στον εισαγγελέα οι πέντε αιρετοί και ο οικονομικός διευθυντής. Είναι επταμελής η εκτελεστική επιτροπή του ΕΔΣΝΑ. Από την επταμελή επιτροπή πέντε έχουν σήμερα την ιδιότητα του αιρετού και οπότε παραπέμπονται στην αποκεντρωμένη διοίκηση για πειθαρχικό έλεγχο, γιατί ο μη αιρετός δεν έχει πλέον πειθαρχικό έλεγχο από την αποκεντρωμένη και διαβιβάζει το σύνολο του πορίσματος -περίπου εκατό-ογδόντα σελίδων- στον Εισαγγελέα, προκειμένου να το αξιολογήσει και να κάνει τις δικές του ενέργειες που προφανώς δεν επηρεάζεται ο εισαγγελέας από το αν κάποιος είναι αιρετός ή όχι.

Άρα, περιμένουμε την απόφαση και του πειθαρχικού συμβουλίου, το οποίο θα συγκληθεί. Απ’ ότι γνωρίζω, έχουν κληθεί σε απολογία οι αιρετοί, προκειμένου να καταθέσουν τις απόψεις γι’ αυτό το ζήτημα. Θα δούμε τι θα καταθέσουν και μετά θα δρομολογηθούν, σύμφωνα με τον νόμο, τα επόμενα βήματα. Και, από εκεί και πέρα, η δικαιοσύνη θα εξετάσει το πόρισμα και θα κάνει τις δικές της ενέργειες.

Θα μου επιτρέψετε να επισημάνω ότι το πρόβλημα εντοπίστηκε και δρομολογήθηκε με την παραπομπή του στην Εθνική Αρχή Διαφάνειας από το Υπουργείο Εσωτερικών τον Μάρτιο του 2024, προκειμένου να διαλευκανθεί πλήρως. Επαναλαμβάνω ότι χρήματα τα οποία έχουν εισπραχθεί για ένα συγκεκριμένο σκοπό έπρεπε να δοθούν για τον συγκεκριμένο σκοπό και όχι για κάλυψη άλλων αναγκών, όπως κάλυψη πληρωμών συμβάσεων ή οτιδήποτε άλλο.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Παρακαλώ, κύριε Ζαμπάρα, έχετε τον λόγο.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Κύριε Υπουργέ, λαμβάνω την απάντησή σας ως μια απάντηση που συνηγορεί σε αυτά που είπα προηγουμένως σε σχέση με το σκάνδαλο της ανακύκλωσης και αυτό, μάλιστα, επειδή τα στοιχεία βρίθουν, είναι μια πτυχή μόνο μια πτυχή του συνολικότερου σκανδάλου που συμβαίνει στην Περιφέρεια Αττικής σε σχέση με τις απευθείας αναθέσεις.

Και αν θέλετε να μιλήσουμε για την ταμπακιέρα, έχει πολύ μεγάλη σημασία να αναφερθούμε σε ορισμένα στοιχεία.

Πρώτον, το Σώμα Ορκωτών Λογιστών κατέθεσε πρόσφατα στον κ. Χαρδαλιά δύο πορίσματα διαχειριστικού ελέγχου, ενώ ο οικονομικός εισαγγελέας σήμερα ερευνά δεκατρείς συμβάσεις ύψους 299 εκατομμυρίων ευρώ που υπήρχε μόνο μια έγκυρη τελική προσφορά σε αυτές τις συμβάσεις, διακόσιες ενενήντα επτά απ’ ευθείας αναθέσεις συνολικού ύψους 15,9 εκατομμυρίων ευρώ σε ημετέρους αναδόχους, διογκώσεις δαπανών στην πορεία εκτέλεσης των έργων, ρήτρες δικαιώματος προαίρεσης που επέτρεπαν αύξηση των αρχικών συμβάσεων κατά 50% έως 100% -προσέξτε είχαμε από 50% έως 100% αύξηση των αρχικών συμβάσεων- και ανεπαρκώς τεκμηριωμένες κατεπείγουσες ανάγκες ως άλλοθι για τις απ’ ευθείας αναθέσεις.

Τα στοιχεία, κύριε Υπουργέ, σοκάρουν. Έχετε δει φαντάζομαι την κλασική ταινία με τον Κωνσταντάρα που λέει «φάγαν, φάγαν, φάγαν, φάγαν» και δεν σταματάει ποτέ αυτό. Εδώ είμαστε. Σε αυτό το σημείο είμαστε τώρα.

Υπήρξε προμήθεια οξειδωτικών για τη χωματερή της Φυλής ύψους 5 εκατομμυρίων ευρώ σε εταιρεία που εμπορεύεται είδη υγιεινής. Είναι πραγματικότητα. Δόθηκαν 231.000 ευρώ σε εταιρεία για μοντέλα –ακούστε- εικονικής περιήγησης σε χωματερή 3D τεχνολογίας, λες και προτεραιότητα είναι η τουριστική προβολή των σκουπιδιών.

Δεν είναι σκάνδαλο αυτό; Δεν πρέπει αυτά να διερευνηθούν και ποια πολιτική απόφαση θα πάρετε εσείς;

Από όλα αυτά, προφανώς, προκύπτει ένα ξεκάθαρο ερώτημα για εμάς -και για μένα που κάνω την ερώτηση: Ποιος γνώριζε, κύριε Υπουργέ, και ποιος ελέγχει; Είναι δυνατόν να υπάρχουν σήμερα εκατοντάδες απευθείας αναθέσεις, συμβάσεις με μηδενικές εκπτώσεις και εκτοξεύσεις προϋπολογισμών και η Κυβέρνηση να δηλώνει άγνοια για αυτά τα ζητήματα;

Και το πιο σημαντικό και θα ήθελα να κλείσω με αυτό: Πώς μπορούμε πλέον να είμαστε βέβαιοι ότι αυτές οι πρακτικές δεν θα συνεχιστούν;

Εάν δεν υπήρχαν, λοιπόν, οι αποκαλύψεις των ελεγκτών και τα δημοσιεύματα -όχι πολλά, συγκεκριμένα και στοχευμένα- η Κυβέρνηση κατά πάσα πιθανότητα, κύριε Υπουργέ, θα συνέχιζε να κρύβει το πρόβλημα κάτω από το χαλί. Αυτή είναι, λοιπόν, η αριστεία σας. Περί αυτού πρόκειται. Και έξι χρόνια προπαγανδίζετε μία αριστεία. Αλλά, αν μπούμε λίγο στην ταμπέλα της λέξης αριστείας, έτσι όπως εσείς την έχετε ορίσει με τις πράξεις σας, είναι αυτά τα πεπραγμένα σας. Αυτή είναι, επίσης, η επιτελικότητα. Άμα ξύσουμε λίγο την ταμπέλα της λέξης «επιτελικότητα» και μπούμε μέσα, πάλι τέτοια θα βρούμε. Αυτά διαφημίζετε.

Στην πραγματικότητα, όμως, κύριε Υπουργέ, μιλάμε για ένα σύστημα αδιαφάνειας, προνομιακής μεταχείρισης και συγκάλυψης. Και είναι προφανές -και με βάση τα τελευταία γεγονότα- ότι η κοινωνία απαιτεί απαντήσεις, κύριε Υπουργέ, και κυρίως λογοδοσία.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Ζαμπάρα.

Παρακαλώ, κύριε Υπουργέ.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Ευχαριστώ, κύριε Πρόεδρε, θα είμαι σύντομος.

Θα μου επιτρέψετε, με την ευκαιρία που είναι και ο Υπουργός κ. Σκυλακάκης εδώ, να πω ότι αξίζει, πραγματικά ,μια κουβέντα στην Βουλή για το θέμα διαχείρισης των απορριμμάτων και αυτά που πρέπει να γίνουν και πράγματι πράγματα, στοιχεία, τα οποία έχουν να κάνουν και με τη χαμηλή ανακύκλωση ιδίως στην Αττική είναι οξύμωρα και επειδή συζητάμε για το μέλλον έχουν ενδιαφέρον και υπάρχουν πολλά πράγματα που έχουν γίνει τα τελευταία χρόνια.

Δύο παρατηρήσεις σε αυτά που είπατε: Η πρώτη παρατήρηση είναι ότι οι επιθεωρητές δεν πήγαν μόνοι τους. Τους κοινοποιήσαμε την επιστολή και το πρόβλημα που υπήρχε και πήγανε να διερευνήσουν το ζήτημα.

Το δεύτερο είναι ότι ο κ. Χαρδαλιάς μόλις ανέλαβε -και νομίζω ότι έγινε και σε συνεννόηση και με τους επικεφαλής των παρατάξεων του περιφερειακού συμβουλίου- έκανε έναν πλήρη διαχειριστικό εξωτερικό έλεγχο, απ’ ό,τι κατάλαβα, από εταιρείες πιστοποιημένες ορκωτών ελεγκτών και κατέληξε σε ένα πόρισμα, το οποίο απ’ ό,τι είδα πήγε και το παρέδωσε ο ίδιος και στη δικαιοσύνη αλλά το έδωσε και στους επικεφαλής των παρατάξεων.

Από εκεί και πέρα, η αυτοδιοίκηση ως αυτοδιοίκηση και βάσει Συντάγματος απολαμβάνει της αυτοτέλειάς της και το κράτος θα κάνει αυτό που πρέπει να κάνει, τον έλεγχο νομιμότητας. Και γι’ αυτό, ένα από τα ζητήματα τα οποία έχουν απασχολήσει πάρα πάρα πολύ τη συνολική μεταρρύθμιση του θεσμικού πλαισίου της αυτοδιοίκησης έχουν να κάνουν με την εποπτεία και τη βελτίωση της εποπτείας της νομιμότητας των πράξεων των αιρετών -και όχι της σκοπιμότητας- προκειμένου να διασφαλίζεται και το δημόσιο συμφέρον, αλλά κυρίως και η ομαλή λειτουργία των Οργανισμών Τοπικής Αυτοδιοίκησης.

Σε κάθε, λοιπόν, περίπτωση, αυτό που έχει γίνει είναι ο έλεγχος από την Εθνική Αρχή Διαφάνειας, ο έλεγχος με πρωτοβουλία της Περιφερειακής Αρχής των φορέων των νομικών προσώπων της Περιφέρειας Αττικής και του ΕΣΠΑ και από κει και πέρα, η δικαιοσύνη εξετάζει τα στοιχεία και νομίζω ότι θα κάνει τη δουλειά της όπως πρέπει.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Προχωράμε τώρα στις δύο επόμενες επίκαιρες ερωτήσεις προς τον Υπουργό Περιβάλλοντος και Ενέργειας κ. Σκυλακάκη.

Θα συζητηθεί η τέταρτη, με αριθμό 578/24-2-2025 επίκαιρη ερώτηση πρώτου κύκλου της Βουλευτού Φλώρινας της Κοινοβουλευτικής Ομάδας της Νέας Αριστεράς κ. Θεοπίστης Πέρκα προς τον Υπουργό Περιβάλλοντος και Ενέργειας με θέμα: «Ποιο είναι το νέο πλαίσιο που σχεδιάζει η Κυβέρνηση για το ανταποδοτικό τέλος των αιολικών έργων;»

Παρακαλώ, κυρία Πέρκα, έχετε τον λόγο.

**ΘΕΟΠΙΣΤΗ (ΠΕΤΗ) ΠΕΡΚΑ:** Κύριε Υπουργέ, είμαστε, δυστυχώς, μπροστά σε μια πραγματικότητα, για την οποία έχει μεγάλη ευθύνη η Κυβέρνηση της Νέας Δημοκρατίας. Σε τι αναφέρομαι; Στις αντιδράσεις των τοπικών κοινωνιών απέναντι στην ανάπτυξη των έργων ΑΠΕ. Και έχει ενδιαφέρον να δούμε γιατί συμβαίνει αυτό.

Πρώτον, οι πολίτες δεν βλέπουν κανένα όφελος από την ανάπτυξη των ΑΠΕ. Για τους λογαριασμούς ρεύματος -για πολλούς και διάφορους λόγους, να μην τους αναλύσουμε τώρα- πάλι έχει ευθύνη η Κυβέρνηση, καθώς αντί να μειώνονται ώστε να αντανακλάται το χαμηλό κόστος των ΑΠΕ, διαρκώς αυξάνονται, ενώ οι πολίτες, οι τοπικές κοινωνίες, όπου εγκαθίστανται αυτά τα έργα δεν έχουν καμία συμμετοχή ούτε στον σχεδιασμό, φυσικά, αλλά και ελάχιστα οφέλη από τα έργα.

Δεύτερον, ο τρόπος που αντιλαμβάνεστε την ενεργειακή μετάβαση. Η ενεργειακή μετάβαση για τη Νέα Δημοκρατία είναι μια ευκαιρία για μπίζνες, όπως είναι τα πάντα γενικά. Μπίζνες με τα συμφέροντα που συνομιλούν με το Μαξίμου και γι’ αυτόν τον λόγο χωρίς ξεκάθαρους κανόνες, ώστε να μπορούν οι κανόνες κάθε φορά να αλλάζουν προς εξυπηρέτηση συμφερόντων.

Τι έχουμε, λοιπόν; Το αναθεωρημένο ειδικό χωροταξικό πλαίσιο για τις ΑΠΕ να έρχεται με τεράστια καθυστέρηση -μας είπατε αυτόν τον μήνα, δηλαδή με καθυστέρηση πεντέμισι ετών περίπου-, γιατί είχε αρχίσει από την προηγούμενη κυβέρνηση, από το 2019, να μην έχουν ολοκληρωθεί ακόμα τα προεδρικά διατάγματα για την προστασία των περιοχών Natura 2000, και βεβαίως, είχαμε και τη φοβερή υπουργική απόφαση του κ. Σκρέκα εν μέσω Δεκαπενταύγουστου, όπου μοίρασε τον ηλεκτρικό χώρο, άλλαξε τις προτεραιότητες σύνδεσης των έργων ΑΠΕ βάζοντας μεγάλα έργα κατά προτεραιότητα στην πρώτη ομάδα. Δηλαδή, ουσιαστικά ακόμη και η σύνδεση των έργων ΑΠΕ μετατράπηκε σε ρουσφέτι.

Επίσης, το εξίσου καταπληκτικό σχετικά με τον προηγούμενο Υπουργό Περιβάλλοντος και Ενέργειας, Κωστή Χατζηδάκη, ήταν πως με πρόσχημα ότι θα απλοποιηθεί η διαδικασία αδειοδότησης των έργων ΑΠΕ προκάλεσε τεράστιο μπάχαλο, τη λεγόμενη φούσκα στην αγορά. Άνοιγαν οι πολίτες τον χάρτη της Ρυθμιστικής Αρχής Ενέργειας τότε και έβλεπαν παντού πάρκα, φωτοβολταϊκά, αιολικά κ.λπ., τα οποία προφανώς τα περισσότερα δεν θα γίνονταν γιατί, πραγματικά, ήταν μια φούσκα, όπως το περιέγραψα.

Και τώρα σε μια προσπάθεια να κάμψετε αυτές τις αντιδράσεις που έχει προκαλέσει ο τρόπος με τον οποίο αντιλαμβάνεστε και ασκείτε πολιτική για την ενεργειακή μετάβαση, διαβάζω ότι σχεδιάζετε ένα νέο πλαίσιο ανταποδοτικών τελών για επενδύσεις σε αιολικά πάρκα.

Ρωτάμε, λοιπόν, ποιο είναι αυτό το νέο πλαίσιο, εάν όντως θα αφορά μόνο αιολικά και πότε θα κατατεθεί σε δημόσια διαβούλευση.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Πέρκα.

Παρακαλώ, κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αξιότιμη κυρία συνάδελφε, να ξεκινήσουμε λέγοντας ότι οι αντιδράσεις για τα έργα ΑΠΕ έχουν διάφορους που τα υποκινούν και αυτοί κατά κύριο λόγο ανήκουν και στην Αντιπολίτευση, όχι ότι δεν υπάρχουν και αυτοτελείς αντιδράσεις, υπάρχουν και αυτοτελείς αντιδράσεις. Γιατί έχουμε αυτές τις αντιδράσεις; Κατά τη γνώμη μου εν μέρει ναι, γιατί δεν έχουν δει ακόμη οι πολίτες το μεγάλο πλεονέκτημα των ΑΠΕ. Γιατί δεν το έχουν δει; Διότι υπήρχαν υπερβολικές επιδοτήσεις εις το παρελθόν εις τα έργα ΑΠΕ με τη μορφή ταριφών, οι όποιες επιδοτήσεις έχουν μία επιβάρυνση στον ΕΛΑΠΕ τούτη την ώρα που μιλάμε της τάξεως των 800 με 900 εκατομμυρίων ευρώ τον χρόνο. Οι υπερβολικές αυτές επιδοτήσεις συνόδευαν την εγκατάσταση των έργων επί πάρα πολλά χρόνια και ένας λόγος που δεν το έχουν δει είναι αυτός. Ο δεύτερος λόγος που δεν έχουν δει τα πλεονεκτήματα των ΑΠΕ είναι ότι είμαστε σε μία περίοδο πολύ υψηλών τιμών στην Ευρώπη, τις οποίες συγκρατούμε λόγω των έργων ΑΠΕ, διότι βάζουμε 2 GW τον χρόνο έργα ΑΠΕ τούτη την ώρα, πολλαπλάσια από αυτά που έβαζε η προηγούμενη κυβέρνηση η οποία είχε πλήρως αποτύχει στο θέμα της προώθησης των ΑΠΕ.

Το νέο χωροταξικό θα περιορίσει υπερβολές. Έχω ήδη πει σε συνάδελφό σας εδώ, το επαναλαμβάνω, ότι με εξαιρέσεις τους αγρότες και τα αγροβολταϊκά θα σταματήσουμε να κάνουμε φωτοβολταϊκά σε γη υψηλής παραγωγικότητας, γιατί τα φωτοβολταϊκά έχουν δυνατότητα να μπούνε παντού. Έχουμε ήδη εγκαταλελειμμένες γαίες, πάνω από 6 εκατομμύρια στρέμματα την δωδεκαετία από το 2009 μέχρι το 2021. Συνεπώς, μπορούμε να βρούμε γαίες που είναι εγκαταλελειμμένες ή χαμηλής παραγωγικότητας για να εγκαταστήσουμε όλα τα φωτοβολταϊκά μέχρι το 2050 και να μας μείνουν και 5,5 εκατομμύρια στρέμματα για να προσπαθήσουμε να τα καλλιεργήσουμε.

Σε σχέση με τα αιολικά, το σύστημα που παραλάβαμε και δεν έχουμε επαρκώς τροποποιήσει -και αυτό είναι μία αυτοκριτική μέχρι τώρα- έχει πολύ μεγάλη καθυστέρηση για να φτάσουν τα χρήματα στους πολίτες, είτε με τη μορφή έργων που γίνονται από τους δήμους είτε με τη μορφή άμεσης πληρωμής. Εδώ, λοιπόν, θα κάνουμε μία παρέμβαση για να καταστήσουμε πολύ πιο σημαντικά τα ανταποδοτικά για τους ανθρώπους και τις τοπικές κοινωνίες, την οποία και θα παρουσιάσουμε τις επόμενες ημέρες.

Τις επόμενες, επίσης, μέρες θα παρουσιάσουμε και το χωροταξικό που θα μετριάζει τις υπερβολές που είχε το προηγούμενο, το οποίο και παρέμενε μέχρι και τώρα από το 2008 που θεσπίστηκε και νομίζω ότι με λογική αλλά και με την εφαρμογή της περιβαλλοντικής νομοθεσίας θα μπορέσουμε να πετύχουμε τους στόχους χωρίς ιδιαίτερα προβλήματα.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Παρακαλώ, κυρία Πέρκα, έχετε τον λόγο.

**ΘΕΟΠΙΣΤΗ (ΠΕΤΗ) ΠΕΡΚΑ:** Κατ’ αρχάς, κύριε Υπουργέ, θα σχολιάσω αυτό που είπατε για την Αντιπολίτευση. Οι τοπικές κοινωνίες αντιδρούν γιατί δεν βλέπουν όφελος και δεν συμμετέχουν. Δεν είναι αυτό που λέτε. Σας τα είπα και πριν.

Επίσης, ελλειμματικό ΕΛΑΠΕ παρέδωσε η κυβέρνηση Σαμαρά - Βενιζέλου και μετά έγινε πλεονασματικός. Ωστόσο, ας μείνω στο χωροταξικό. Πεντέμισι χρόνια μετά θα έρθει ένα χωροταξικό να νομιμοποιήσει τις όποιες επιλογές έχουν εν τω μεταξύ γίνει, γιατί τα περισσότερα πάρκα έχουν εγκατασταθεί. Άρα, είναι πολύ αργά και θεωρούμε ότι δεν είναι και τυχαίο. Και βεβαίως όταν μιλάμε για ΑΠΕ χωρίς αποθήκευση καταλαβαίνουμε ότι υπάρχει μεγάλο πρόβλημα.

Αυτό που με ενδιαφέρει σήμερα, γιατί γι’ αυτό έκανα την ερώτηση, είναι να δείξω πόσο διαφορετικά εννοούμε εμείς την ενεργειακή μετάβαση. Είναι μια ευκαιρία εκδημοκρατισμού της παραγωγής ενέργειας που δεν πρέπει να χαθεί και θα κάνουμε ό,τι είναι δυνατόν γι’ αυτό. Τι επιτρέπει, λοιπόν, μία ευκαιρία; Μία διασπασμένη παραγωγή καθαρής ενέργειας από τους ίδιους τους πολίτες και τους δήμους μέσω ενεργειακών κοινοτήτων, αλλά και μία μοναδική ευκαιρία για συμμετοχικό ενεργειακό σχεδιασμό.

Εσάς, λοιπόν, το μόνο που σας ενδιαφέρει είναι να κάμψετε τις αντιδράσεις για να συνεχίσετε την ανάπτυξη των ΑΠΕ, όπως εσείς την εννοείτε, δηλαδή για λίγους, αλλά και με όσο τον δυνατόν μικρότερο ρόλο των ενεργειακών κοινοτήτων και της αυτοπαραγωγής γενικότερα. Δεν έχετε ευνοήσει ποτέ τις ενεργειακές κοινότητες. Σε αυτή την κατεύθυνση, λοιπόν, μιλάτε μόνο για αντισταθμιστικά οφέλη και όχι για ουσιαστικά οφέλη και για συμμετοχή των πολιτών, των τοπικών κοινωνιών και της τοπικής αυτοδιοίκησης. Αυτό ακριβώς το θέμα είναι και η μεγάλη διαφορά.

Ας δούμε και το πώς εννοείτε την πράσινη μετάβαση. Ενδεικτικό της αντίληψής σας είναι και το Πρόγραμμα «Απόλλων» που αποτυπώνει την εμμονή να εξυπηρετούμε ιδιωτικά συμφέροντα με κάθε τρόπο που εφευρίσκετε. Διαστρεβλώνετε, δηλαδή, πλήρως το συνεργατικό πνεύμα των ενεργειακών κοινοτήτων και γίνεται κάτι ανήκουστο. Μιλάτε για ενεργειακές κοινότητες από τα πάνω με μοναδικό μέλημα να συνδεθούν με κάποιους ιδιώτες. Αυτό είναι κάτι που δεν θέλουν ούτε οι δήμοι. Είναι χαρακτηριστικές οι αντιδράσεις των δήμων, όταν πήγε η κ. Σδούκου να παρουσιάσει το πρόγραμμα. Εγώ είχα βρεθεί στη δυτική Μακεδονία και ήταν λίγο πιο ήπια τα πράγματα. Αυτό, λοιπόν, είναι κάτι απαράδεκτο.

Ο Δήμαρχος Ηρακλείου δηλώνει -και θα σας το διαβάσω ακριβώς- τα εξής: «Οι ιδιώτες κατασκευάζουν, οι ιδιώτες διαχειρίζονται και διαθέτουν την ενέργεια έχοντας μάλιστα δεσμευμένο και το σύνολο του ενεργειακού χώρου, όπως είπαμε. Αυτό είναι ένα ζήτημα το οποίο πρέπει να εξηγηθεί. Πρέπει να εξηγηθεί για ποιον λόγο όλος ο ενεργειακός χώρος εκχωρείται σε ιδιώτες και στη συνέχεια ένα μέρος του μπορεί να περάσει στους δήμους, οι οποίοι όμως δεν μπορούν να παράγουν οι ίδιοι. Η αυτοπαραγωγή για τους δήμους έχει τελειώσει και έχουν ξεκινήσει πολλοί δήμοι να κάνουν ενεργειακές κοινότητες και τους λέτε να αφήσουν την ενεργειακή κοινότητα και την αυτοπαραγωγή και να πάρουν το έτοιμο έργο από τους ιδιώτες».

Ο Δήμαρχος Χανίων, επίσης, λέει τα εξής: «Είναι οξύμωρο αυτό που συμβαίνει σήμερα. Είμαστε εδώ για να μάθουμε τους όρους με τους οποίους κληθήκαμε εδώ σήμερα. Όλοι εδώ οι δήμοι έχουμε υποβάλει το αίτημά μας να συμπεριληφθούμε στην Ενεργειακή Κοινότητα Περιφέρειας Κρήτης. Το κάναμε, πήραμε αποφάσεις σε διοικητικά συμβούλια και τελικά κληθήκαμε να εφαρμόσουμε ένα άλλο πρόγραμμα με ιδιώτες».

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Επομένως, κύριε Υπουργέ, δεν αρκεί η εξαγορά. Περί αυτού πρόκειται, όταν λέμε ότι η Κυβέρνηση επιχειρεί με το πλαίσιο περί ανταποδοτικών, τα οποία μάλιστα αφορούν μόνο έργα αιολικής ενέργειας. Με δική της ευθύνη, δηλαδή, η Κυβέρνηση προσπαθεί να κάμψει τις αντιδράσεις των πολιτών που δεν μπορούν να ανταποκριθούν στους διαρκώς φουσκωμένους λογαριασμούς για ένα πρόβλημα που η ίδια έχει δημιουργήσει, όπως είπα και στην πρωτολογία μου, με τη φούσκα κ.λπ..

Εμείς, λοιπόν, λέμε πολύ ξεκάθαρα ότι την εποχή που οδηγούμαστε σε μια τόσο μεγάλη ανάπτυξη των ΑΠΕ, σύμφωνα με το Εθνικό Σχέδιο για την Ενέργεια και το Κλίμα του 2030, η εγκατεστημένη ισχύς των ΑΠΕ αυξάνεται κατά περίπου 14,5 GW στο 28,2 το έτος 2030, με το 88% αυτής της αύξησης να αφορά αιολικά και φωτοβολταϊκά πάρκα, ενώ για το 2050 η εγκατεστημένη ισχύς των ΑΠΕ διαμορφώνεται στα 65 GW.

Σ’ αυτήν την εποχή, λοιπόν, πρέπει να προχωρήσουμε με συμμετοχή στον σχεδιασμό αλλά και στα έργα για τους πολίτες και τις τοπικές κοινωνίες. Εμείς λέμε ότι πρέπει να προχωρήσουμε από την εποχή των αντισταθμιστικών και ανταποδοτικών για τα έργα, στα οφέλη που πρέπει να είναι απτά και προϋποθέτουν την ενεργό συμμετοχή των τοπικών κοινωνιών στην παραγωγή καθαρής ενέργειας. Άρα, οι τοπικές κοινωνίες και οι δήμοι όπου εγκαθίστανται έργα ΑΠΕ, θα μπορούν να συμμετέχουν υποχρεωτικά στα έργα ΑΠΕ, ώστε να έχουν σημαντικά οφέλη και όχι όπως ακούμε από την υπόλοιπη Αντιπολίτευση –νομίζω ότι το ΠΑΣΟΚ το έχει πει- για 3% έως 5% τέλος κ.λπ..

Επίσης, ένα σχόλιο για την πρωτολογία σας, για τη γη υψηλής παραγωγικότητας. Μα, πεντέμισι χρόνια μετά; Τα σκέφτεστε όλα αργά κι αυτό, επίσης, δεν είναι τυχαίο. Αυτά έχουν τοποθετηθεί. Εν πάση περιπτώσει, περιμένουμε να δούμε και το χωροταξικό. Όμως, για να σας πω την αλήθεια, εάν, πράγματι, σας ενδιαφέρει η πράσινη μετάβαση, θα πρέπει πια να αρχίσετε να κατανοείτε ότι πρέπει να γίνει μόνο με τη συμμετοχή της κοινωνίας, αλλιώς δεν προχωρά.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κυρία Πέρκα.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», είκοσι τρεις μαθήτριες και μαθητές και τρεις συνοδοί εκπαιδευτικοί από το 1ο Δημοτικό Σχολείο Ναυπλίου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Παρακαλώ, κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Είπε η αξιότιμη συνάδελφος ότι πηγαίνουμε από τα δεκατέσσερα στα είκοσι οκτώ γίγα. Αυτό σημαίνει υπερδιπλασιασμό της υφιστάμενης δυναμικότητας και αφού εμείς έχουμε ήδη περίπου διπλασιάσει τη δυναμικότητα που παραλάβαμε. Αυτά είναι δισεκατομμύρια ευρώ επενδύσεις.

Όλα αυτά που μου λέτε περί ενεργειακής δημοκρατίας, έχω την εξής απορία: Ποιος πληρώνει τις επιδοτήσεις; Έχετε αναρωτηθεί όταν δίνουμε μια ταρίφα για λόγους ενεργειακής δημοκρατίας, ποιος πληρώνει την επιδότηση; Να σας πω ποιος την πληρώνει; Διότι, ενεργειακή δημοκρατία χωρίς επιδότηση δεν γίνεται. Δίνουμε στους πάντες και κατά προτεραιότητα. Το κρίσιμο ερώτημα είναι ποιος πληρώνει την επιδότηση. Να σας πω λοιπόν ποιος την πληρώνει; Τα εκατομμύρια πολίτες. Και το ερώτημα είναι: Ποιο είναι πιο δημοκρατικό; Οι δέκα χιλιάδες που συνιστούν μια ενεργειακή κοινότητα, αν είναι δέκα χιλιάδες, αν μου βρείτε μια ενεργειακή κοινότητα με δέκα χιλιάδες να με ενημερώσετε, ή τα εκατομμύρια; Διότι τους καταναλωτές τους ξεχνάτε. Ξεχνάτε πάντα τους καταναλωτές. Οι καταναλωτές έχουν την εξής απαίτηση, παράλογη κατά τη γνώμη σας διότι δεν πιστεύετε στην οικονομία της αγοράς, αλλά θέλουν να παίρνουν το φθηνότερο ρεύμα που γίνεται.

**ΘΕΟΠΙΣΤΗ (ΠΕΤΗ) ΠΕΡΚΑ:** Μα δεν το παίρνουν.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Κάνουμε χίλια μικροέργα. Έχουμε στον ΔΕΔΔΗΕ οκτώ γίγα. Έχουμε τη μεγαλύτερη ενεργειακή δημοκρατία που νοείται. Έχουμε οκτώ γίγα σε μικρά έργα. Η συνέπεια όμως όταν έχεις οκτώ γίγα σε μικρά έργα και τέσσερα σε μεγάλα είναι ότι πληρώνεις πιο ακριβά. Σας έχει περάσει ποτέ από το μυαλό ότι όταν δεν αγοράζεις με οικονομίες κλίμακος πληρώνεις ακριβά; Τι είναι το «Απόλλων»; Ποια είναι η διαφορά του ενός με το άλλο; Ότι θα αγοράσεις φθηνότερα. Όμως, εσάς δεν σας νοιάζει να αγοράσουμε φθηνότερα. Θέλετε να ικανοποιήσετε την ιδεοληψία σας. Διότι το βασικό σας πρόβλημα είναι η ιδεοληψία. Δεν σας νοιάζει ο καταναλωτής, σας νοιάζει να ικανοποιήσετε τον συνεργατισμό. Το ερώτημα είναι αν θα ικανοποιηθεί μαζί και ο καταναλωτής για να έχουμε και συνεργατισμό και καταναλωτή. Γιατί ο συνεργατισμός αφορά πέντε, δέκα, είκοσι, τριάντα χιλιάδες ανθρώπους, ενώ οι καταναλωτές είναι δέκα εκατομμύρια. Για να πετύχουμε φθηνό ρεύμα για τα δέκα εκατομμύρια καταναλωτές πρέπει να έχουμε έναν καλό συνδυασμό μικρών και μεγάλων έργων.

Τα μικρά έργα να τα χρησιμοποιούμε εκεί που δεν είναι εφικτό να έχουμε μεγαλύτερα ή και να τους δώσουμε μία επιδότηση και ένα μερίδιο, αλλά το να θέλουμε να κάνουμε την ενεργειακή μετάβαση στη βάση των ενεργειακών κοινοτήτων χωρίς κεφάλαια, είναι νεφελοκοκκυγία, είναι φαντασία, είναι ιδεοληψία. Δεν μπορείς να κάνεις την ενεργειακή μετάβαση χωρίς να έχεις και σημαντικές μεγάλες επενδύσεις. Είναι αδύνατον.

Για να έχεις μεγάλες επενδύσεις οι οποίες κατεβάζουν το κόστος -έχετε μία αίσθηση πόσο μας κοστίζει; Παλαιότερα δίναμε 68 ευρώ τη MWh επιδότηση στα μικρά έργα -τώρα έχουμε σταματήσει να δίνουμε αυτές τις επιδοτήσεις, ταρίφα όχι επιδότηση- και στα μεγαλύτερα έργα, γιατί αυτά είναι φωτοβολταϊκά, είχαμε 40 ευρώ ή πιο κάτω από 40, δηλαδή 30 ευρώ διαφορά. Ποιος τα πληρώνει αυτά τα 30 ευρώ; Ποιος τα πληρώνει;

Το ίδιο ισχύει και για τους δήμους. Ξέρετε κάτι; Και οι δήμοι και ο «Απόλλων» δεν κατασκευάζουν φωτοβολταϊκά, εργολάβους θα πάρουν και φωτοβολταϊκά από την Κίνα και οι μεν και οι δε. Το ερώτημα είναι σε ποιο κόστος; Και εμείς λέμε το 50% να το προσφέρουμε σε χαμηλό κόστος και να δώσουμε στο άλλο 50% την ευκαιρία στους δήμους να κάνουν ό,τι καλύτερο μπορούν. Γιατί έχετε αντίρρηση σε αυτό; Αυτό δεν έχω καταλάβει.

**ΠΡΟΕΔΡΕΥΩΝ (Ιωάννης Πλακιωτάκης):** Προχωρούμε τώρα στη συζήτηση της επόμενης, της πέμπτης με αριθμό 565/18-2-2025 επίκαιρης ερώτησης πρώτου κύκλου του Βουλευτή Β΄ Θεσσαλονίκης της Κοινοβουλευτικής Ομάδας της Νίκης κ. Νικολάου Παπαδόπουλου προς τον Υπουργό Περιβάλλοντος και Ενέργειας, με θέμα: «Μη αδειοδότηση φωτοβολταϊκών σταθμών στη θέση Μαλανδρίνο ΔΕ σε γη υψηλής παραγωγικότητας στη Στερεά Ελλάδα».

Ο κ. Παπαδόπουλος έχει τον λόγο.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ευχαριστώ πολύ, κύριε Πρόεδρε.

Αξιότιμε κύριε Υπουργέ, κυρίες και κύριοι, είναι συνέχεια της προηγούμενης ερώτησης, θα έλεγα, η ερώτηση η οποία αφορά τώρα σε συγκεκριμένες περιοχές. Είναι πάρα πολλές οι περιοχές όπου εκφράζονται αντιδράσεις και από την περιοχή από την οποία προέρχομαι εγώ στη Β΄ Θεσσαλονίκης έχουμε στον Δήμο της Χαλκηδόνας ένα πανέμορφο χωριό, της Περιστέρας, που πάει να μετατραπεί σε κρανίου τόπο.

Τώρα μιλάμε για την περίπτωση του Μαλανδρίνου. Στην αρμόδια περιβαλλοντική αρχή το Υπουργείο Περιβάλλοντος και Ενέργειας, Διεύθυνση Περιβαλλοντικής Αδειοδότησης, πήρε στις 20-6-2023 άδεια για αδειοδότηση ενός μεγάλου φωτοβολταϊκού σταθμού ισχύος 279,99 MW στη θέση Μαλανδρίνο στην Περιφέρεια της Στερεάς Ελλάδας. Η εγκατάσταση αφορά στην ευρύτερη περιοχή του Μαλανδρίνου καλύπτοντας σχεδόν εξ ολοκλήρου τον γόνιμο κάμπο με 3.500 στρέμματα γης.

Σαν να μην έφθανε αυτό, υποβάλλεται και δεύτερη παρόμοια μελέτη με τον φωτοβολταϊκό σταθμό ισχύος 269,23 MW και αποθήκευση ηλεκτρικής ενέργειας, με ό,τι αυτό συνεπάγεται για το περιβάλλον. Και επισημαίνεται ότι από τον Νοέμβριο του 2018 μελέτες που έγιναν από το Ινστιτούτο Εδαφοϋδατικών Πόρων στο Τμήμα Εδαφολογίας Αθηνών του Ελληνικού Γεωργικού Οργανισμού, τα εδάφη της περιοχής χαρακτηρίζονται εξαιρετικά εδάφη κατάλληλα για τις αροτριαίες καλλιέργειες. Ευλογία Θεού, κύριε Πρόεδρε! Δηλαδή, δενδρώδεις καλλιέργειες, αρωματικά φυτά κ.λπ.. Τα πάντα μπορούν να καλλιεργηθούν, λαχανικά, καλλιέργειες σιτηρών και καλαμποκιού, ενώ παράλληλα είναι κατάλληλο μέρος για την άνθηση της πτηνοτροφίας.

Συμπερασματικά, αυτά τα εδάφη μπορούν να χαρακτηριστούν με όλες τις προϋποθέσεις ως γη υψηλής παραγωγικότητας και πάνω στη γη αυτή προωθεί το Υπουργείο σας έργα τεραστίων διαστάσεων, των 550 MW στην καρδιά της Δωρίδας, σε απόσταση αναπνοής και οπτικής επαφής από τα χωριά Μαλανδρίνο, Βραίλα, Σώταινα, Ερατεινή και άλλα.

Οι λίγοι κάτοικοι της επαρχίας που μπορούν να ασχοληθούν με αυτές τις δραστηριότητες, τι πρέπει να κάνουν, κύριε Υπουργέ; Το πρόβλημα, λοιπόν, αμέσως μετά τη λήξη της διαβούλευσης αυτών των δύο μελετών, ήταν οι αρνητικότατες αντιδράσεις και γνωμοδοτήσεις από την Ένωση Δωριέων Επιστημόνων από τις τοπικές κοινότητες και τους τοπικούς φορείς Μαλανδρίνου, Αμυγδαλιάς, Βραίλας, Πεντάπολης και το Περιφερειακό Συμβούλιο Στερεάς Ελλάδας. Η Ένωση των Επιστημόνων απεφάνθη, μάλιστα, ότι είναι γη υψηλής παραγωγικότητας, σύμφωνα με τα αυστηρά κριτήρια που θέτει ο FAO.

Επίσης, πέραν αυτών, γειτνιάζει με την κατοικημένη περιοχή, με αποτέλεσμα την οπτική όχληση των κατοίκων, αλλά υπάρχει και αρχαιολογικός χώρος.

Οι κάτοικοι και οι τοπικοί φορείς είναι εξαιρετικά ανήσυχοι για το μέλλον του τόπου τους, κύριε Υπουργέ, για την εγκατάσταση των φωτοβολταϊκών μέγιστου βεληνεκούς στην ευρύτερη περιοχή του Μαλανδρίνου και πιστεύουν ότι θα καταστραφεί -οι φυλακές ήδη έχουν υποβαθμίσει την περιοχή- πλήρως.

Έχουμε θέμα με τον πρωτογενή τομέα και το ξέρετε καλά.

Ερωτάσθε, λοιπόν, κύριε Υπουργέ:

Μετά την εκπεφρασμένη γνώμη των θεσμικών οργάνων της τοπικής αυτοδιοίκησης και των τοπικών επιστημονικών φορέων της Δωρίδας θα επιτρέψετε την εγκατάσταση φωτοβολταϊκού πάρκου αυτής της μεγάλης ισχύος, που θα οδηγήσει σε καταστροφή καλλιεργήσιμης γης και στην ευρύτερη περιοχή της Δωρίδας ή θα αντιτάξετε, ως οφείλετε, αρνητική γνωμοδότηση με σχέδιο οικονομικής ανάπτυξης προς όφελος της πρωτογενούς παραγωγής της χώρας μας;

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε και εμείς τον κ. Νικόλαο Παπαδόπουλο.

Κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας)**: Ευχαριστώ, κύριε Πρόεδρε.

Κύριε συνάδελφε, η εγκατάσταση φωτοβολταϊκών παράγει ηλεκτρισμό. Κάθε περιοχή της χώρας ζει με ηλεκτρισμό. Χωρίς ηλεκτρισμό δεν υπάρχει ούτε πρωτογενής παραγωγή, για τον απλούστατο λόγο ότι δεν μπορούν οι αγρότες να ποτίζουν.

Ας συνεννοηθούμε, λοιπόν ότι η θεωρία ότι θα παράγουμε τον ηλεκτρισμό σε κάποιο άλλο μέρος, στο υπερπέραν ενδεχομένως, δεν ισχύει και ότι η χώρα δεν θα έχει τον ηλεκτρισμό τον οποίον θέλει και φτηνό ηλεκτρισμό τον οποίον θέλει, διότι οι αγρότες ζητούν και εμείς δώσαμε ηλεκτρισμό με 11 σεντς λιανική τιμή, όταν σήμερα η χονδρική τιμή είναι 15 σεντς.

Πώς παράγουμε ηλεκτρισμό; Κάναμε ολόκληρη τη συζήτηση. Λέμε ότι δεν θα έχουμε στη γη υψηλής παραγωγικότητας και έρχεστε και μου λέτε ότι για τη γη υψηλής παραγωγικότητας θα αποφασίζει ένας σύλλογος. Πώς το καταλάβατε αυτό; Η γη υψηλής παραγωγικότητας αποφασίζεται θεσμικά, όπως θεσμικά θα περάσει -δεν έχει περάσει ακόμα- το συγκεκριμένο και από όλες τις διαδικασίες της αδειοδότησης, θα λάβει υπ’ όψιν του και τις αντιδράσεις τοπικής κοινωνίας και τα μεγέθη και όλα.

Σε σχέση με την οπτική όχληση θα πρέπει να σας ενημερώσω ότι με νόμο που πέρασα υπάρχει υποχρέωση υψηλής φύτευσης γύρω από τα φωτοβολταϊκά και μέσα στα φωτοβολταϊκά. Υπάρχει δηλαδή υποχρέωση να παίρνουν παραπάνω χώρο για να εμποδίζεται η οπτική όχληση. Αν είσαι σε ένα κάμπο η οπτική όχληση σχεδόν μηδενίζεται, αν έχει γύρω-γύρω δέντρα και είναι κομμένο σε χωράφια. Και να το πω και αλλιώς: Αν σκεφτώ ένα θερμοκήπιο από αυτά τα πλαστικά που υπάρχουν και είναι καλά για την αγροτική παραγωγή και όλοι τα θέλουμε και ένα φωτοβολταϊκό ποια είναι η διαφορά της οπτικής όχλησης; Για πείτε μου; Ποια είναι η διαφορά; Το ένα είναι νάιλον που αντανακλά στον ήλιο και το άλλο είναι άλλου είδους υλικό, που επίσης έχει περίπου την ίδια εικόνα.

Για να μην τρελαθούμε, λοιπόν, θα ακολουθούμε τους θεσμούς τα περιβαλλοντικά θέσμια, θα κάνουμε ό,τι καλύτερο μπορούμε. Πρέπει, όμως, να σταματήσει αυτή η ιστορία ότι μετατρέπεται σε κρανίου τόπο μία περιοχή επειδή έχει 100 ή 200 στρέμματα φωτοβολταϊκά, για να μπορούμε να συνεννοηθούμε σε αυτόν τον τόπο.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Παρακαλώ, κύριε Παπαδόπουλε, έχετε τον λόγο.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Κύριε Υπουργέ, τα φωτοβολταϊκά όμως δεν τρώγονται. Έχουν αυτή την ιδιότητα, να μην τρώγονται! Ο Έλληνας δεν είχε κανένα όφελος μέχρι τώρα από την παραγωγή απίστευτων ποσοτήτων ρεύματος. Μάλιστα άκουσα σε ειδικές επιτροπές ότι δεν ξέρουν τι να το κάνουν το ρεύμα και το διοχετεύουν στη γη ή σταματούν φωτοβολταϊκά πάρκα. Έχετε γεμίσει τον τόπο «φουρφούρια» και φωτοβολταϊκά πάρκα και ο Έλληνας πληρώνει την πιο ακριβή κιλοβατώρα σε όλο τον κόσμο. Και έρχεστε εδώ και μας μιλάτε για πράσινη ενέργεια. «Πράσινα άλογα» μας λέτε. Πέρα από αυτό, ο Έλληνας ενώ έπρεπε να έχει συγκριτικό αποτέλεσμα στον πρωτογενή τομέα, να πληρώνει φτηνά και ποιοτικά γεωργικά προϊόντα, τα πληρώνει πανάκριβα -πατάτες από την Αίγυπτο, κρεμμύδια και σκόρδα από την Κίνα, ντομάτες από τις Βρυξέλλες- και αγοράζει την πιο ακριβή ενέργεια.

Αυτά ήθελα να πω, ότι τα φωτοβολταϊκά πρέπει να τα βάλετε σε βραχώδεις τόπους. Υπάρχουν πράγματι ακόμα και στα σοβαρά. Σας έχω εδώ έναν τόμο από γνωμοδοτήσεις ακόμα και από το Σ.τ.Ε. που λέει πώς πρέπει να τα κάνετε, αλλά σας ενδιαφέρει πώς σας βολεύει εσάς και τους φίλους που δίνουμε τα πάρκα.

Λοιπόν δεν έχει καμία σχέση το πνεύμα των επενδύσεων των ανανεώσιμων πηγών ενέργειας και της πράσινης ενέργειας να επιβάλλονται σε κοινωνίες τέτοια τεράστια έργα μέσα στα σπίτια τους. Καμία σχέση, δεν συγκρίνουμε τα απλά τα θερμοκήπια με αυτά.

Αυτά είναι τεράστιες εκτάσεις, κυρίες και κύριοι, μαύροι καθρέφτες, όντως κρανίου τόπος, όποιος πάει και τα επισκεφθεί θα το δει, τα οποία, αν ξέρετε και λίγο φυσική που πιστεύω να ξέρετε, υπάρχει το φαινόμενο της ανάκλασης, της διάθλασης και της περίθλασης που γεμίζει παντού η ακτινοβολία αυτή. Δεν μπορούν να σταθούν ούτε μελίσσια ούτε πρόβατα ούτε κατσίκια σε αυτές τις περιοχές. Ακόμα και η κτηνοτροφία, η χλωρίδα και η πανίδα καταστρέφεται, αλλά καταστρέφεται και η σωματική και ψυχική υγεία των ανθρώπων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Είπαμε φωτοβολταϊκά μόνο στα βράχια, τις ξέρες και τις στέγες των σπιτιών και όχι στην καλλιεργήσιμη γη. Υπάρχουν σαφώς κανόνες που τους έχω εδώ και θα τους καταθέσω να τους δείτε. Έναν τόμο βρήκα και θα μπορούσα να βρω και άλλους και αποφάσεις.

Διαπιστώνεται παραβίαση της συνταγματικής αρχής, κύριε Υπουργέ, και της βιώσιμης ανάπτυξης, καθώς η προκαλούμενη από τη δραστηριότητα βλάβη για το περιβάλλον είναι μη επανορθώσιμη και έχει τέτοια έκταση και συνέπειες, ώστε προδήλως να αντιστρατεύεται στην παραπάνω συνταγματική αρχή -την έχω και θα σας την καταθέσω. Έχω τουλάχιστον οκτώ αποφάσεις από την ολομέλεια του Σ.τ.Ε. κι αυτές θα σας τις καταθέσω.

Το έργο αυτό θα επηρεάσει άσχημα και την κτηνοτροφία. Υπάρχει συγκεκριμένος νόμος, κύριε Πρόεδρε, για την κτηνοτροφία που λέει ότι κάθε κοπάδι πρέπει να έχει στη διάθεσή του έναν βοσκότοπο με την ΚΑΠ και τα λοιπά, την Κοινή Αγροτική Πολιτική. Πρέπει να δηλώνουν στον ΟΣΔΕ ένα συγκεκριμένο βοσκότοπο γιατί δεν μπορούν να πάρουν οικονομική ενίσχυση και επιδοτήσεις. Οπότε παίρνοντας εσείς αυτές τις εκτάσεις και πρέπει να τηρείται μάλιστα και αναλογία βάσει μιας καινούργιας ΚΑΠ, που σας την καταθέτω, αν αυτή η αναλογία διαταραχθεί, δεν θα μπορούν οι άνθρωποι ούτε τις επιδοτήσεις να παίρνουν, αλλά και η αγροτική γη αντίστοιχα θα μειωθεί, σε μια παραγωγή που το παραγωγικό πρότυπο της χώρας ειδικά στον πρωτογενή τομέα, όπως αρχικά σας ανέφερα, χρειάζεται νέους αγρότες, γόνιμη γη για να σχεδιαστεί ξανά στην πατρίδα μας. Γιατί η Ελλάδα έχει συγκριτικό πλεονέκτημα για τα αγροτικά και ο Έλληνας πρέπει και δικαιούται, κύριε Υπουργέ, να έχει φθηνή και ποιοτική τροφή από τον τόπο του.

Επίσης, έχει σοβαρές επιπτώσεις και στα ύδατα της περιοχής. Υπάρχει μελέτη, που σας καταθέτω, στο υδατικό σύστημα Μπελίτσα που εκβάλλει στην τεχνητή λίμνη του Μόρνου και υπάγεται στις προστατευόμενες περιοχές του πόσιμου νερού που προορίζεται για την άντληση ύδατος. Οι φυλακές του Μαλανδρίνου γειτνιάζουν με την περιοχή επένδυσης φωτοβολταϊκού πάρκου και δημιουργούνται θέματα ασφαλείας και εκεί. Στην ίδια περιοχή σε χρόνια εκκρεμότητα υπάρχουν έργα υποδομών, ο παραλίμνιος αγωγός λυμάτων πέριξ της λίμνης του Μόρνου και η χάραξη του οδικού άξονα Άμφισσας και Λιδωρικίου.

Τέλος, σημειώνουμε ότι οι κάτοικοι και το δημοτικό συμβούλιο που μεμφθήκατε ότι δεν είναι θέμα του δημοτικού συμβουλίου, όντως δεν είναι θέμα, αλλά σας δίνουμε επιστημονικές αποφάσεις. Θα τις καταθέσω. Ελπίζω να τις μελετήσετε και να τα λάβετε σοβαρά υπ’ όψιν σας. Δεν έχουμε διάθεση να αντιπαλεύουμε σε τέτοια θέματα. Πιστεύω και εσείς και εμείς το καλό του ελληνικού λαού θέλουμε. Δεν είναι όλα ρεύμα.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε παρακαλώ.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ναι.

Οι κάτοικοι, οι φορείς έχουν τοποθετηθεί αρνητικά σε σχέση με την αδειοδότηση και υλοποίηση των συγκεκριμένων φωτοβολταϊκών και σας επισυνάπτω όλες τις θέσεις και τις παρατηρήσεις.

Ευχαριστώ πολύ.

(Στο σημείο αυτό ο Βουλευτής κ. Νικόλαος Παπαδόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Υπουργέ, παρακαλώ.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Πολύ σύντομα γιατί πρέπει να πάω στο Υπουργικό Συμβούλιο.

Απ’ όσα είπατε περί των επιπτώσεων, φοβάμαι ότι είναι όλα τόσο βαθύτατα αντιεπιστημονικά που δεν μπορώ καν να τα σχολιάσω. Το πιο αντιεπιστημονικό είναι ότι η τροφή δεν γίνεται χωρίς ενέργεια. Η τροφή απαιτεί ενέργεια για να γίνει, διότι θέλει νερό. Και η παραγωγή τροφής χωρίς νερό δεν υπάρχει. Και νερό χωρίς ηλεκτρισμό πάλι δεν υπάρχει. Συνεπώς, η θεωρία ότι θα περιμένουμε να βρέξει στο χωράφι για να έχουμε τροφή και ότι θα μπορούμε να έχουμε τροφή χωρίς ηλεκτρισμό ελέγχεται ως περίεργη. Μας πηγαίνει σε παραγωγή διακοσίων ετών πίσω.

Επί της ουσίας, όμως, όλα αυτά που είπατε, τα τελείως αντιεπιστημονικά, να μην τα πω ένα-ένα, καταθέστε τα στο Συμβούλιο της Επικρατείας ή και στην περιβαλλοντική διαδικασία και να περάσουν…

**ΝΙΚΟΛΑΟΣ ΠΑΠΑΔΟΠΟΥΛΟΣ:** …(Δεν ακούστηκε)

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Οι αποφάσεις λένε άλλα από αυτά που εσείς αντιλαμβάνεστε. Διότι το 100% των 14 Gigawatt που έχουμε εγκατεστημένα τώρα -8 Gigawatt, 9 Gigawatt έχουν πάει τώρα- είναι φωτοβολταϊκά και ανεμογεννήτριες που εσείς ονομάζετε «φουρφούρια» υποτιμητικά. Διότι σας αρέσει ο λιγνίτης, προφανώς, που είναι ολοκάθαρος. Σας αρέσουν οι ρύποι προφανώς που κι αυτοί είναι ολοκάθαροι. Σας αρέσουν, είναι σαφές. Για να μιλάτε υποτιμητικά για τις άλλες μορφές, είναι σαφές ότι σας αρέσει η βρώμικη ενέργεια. Αυτήν αποζητάτε. Τη βρώμικη ενέργεια θέλετε. Θέλετε τις τεράστιες εκτάσεις που έφυγε η γη για να βγάλουμε τον λιγνίτη. Είναι πολύ μεγαλύτερες εκτάσεις από αυτές που χρησιμοποιούν σήμερα τα φωτοβολταϊκά. Αυτά δεν τα έχετε σκεφτεί.

Όπως και να έχει, για να κλείσουμε σε έναν πιο δημιουργικό τόνο, αυτό το συγκεκριμένο έργο δεν έχει τελειώσει. Δεν έχει πάρει αδειοδότηση. Αν οτιδήποτε απ’ ό,τι λέτε, για το «κρανίου τόπος» κ.λπ. έχει την παραμικρή επιστημονική βάση, τέτοια έργα δεν προχωρούν.

Επίσης, γη υψηλής παραγωγικότητας. Υπήρχε ένα πολύ μικρό ποσοστό 0,8 και τώρα θα το μηδενίσουμε κι αυτό και θα πάμε στην υπόλοιπη γη. Το βασικό πρόβλημα, όμως, της καλλιεργήσιμης γης είναι ότι έχει εγκαταλειφθεί. Από το 2009 μέχρι το 2021 εγκαταλείφθηκαν στη χώρα έξι εκατομμύρια στρέμματα καλλιεργήσιμης γης. Όλα τα φωτοβολταϊκά που θέλουμε μέχρι το 2050 δεν παίρνουν πάνω από πεντακόσιες χιλιάδες στρέμματα. Τα δε βραχώδη που λέτε είναι όλα δασικά και τα μισά βραχώδη τουλάχιστον, να μην πω όλα, είναι Natura. Το 30% της χώρας μας στη στεριά είναι Natura.

Συνεπώς, ας πάμε να ακολουθήσουμε την επιστήμη, τα προβλεπόμενα από τους θεσμούς, να κάνουμε τον έλεγχο -έχουμε το πιο αυστηρό δικαστήριο στα περιβαλλοντικά που είναι το Σ.τ.Ε., έχουμε την πιο αυστηρή νομοθεσία περιβαλλοντικά που είναι η ευρωπαϊκή- κι ας σταματήσει αυτός ο ακραίος λαϊκισμός για τις ΑΠΕ. Διότι ο λαϊκισμός που από τη μια μεριά θέλουμε φθηνή ενέργεια και από την άλλη μεριά θέλουμε να μην έχουμε ΑΠΕ, δεν γίνεται. Και τα δύο δεν γίνονται. Όπως δεν γίνεται να είσαι στην Ευρώπη και να θες να έχεις λιγνίτες στο διηνεκές, όπως είναι προφανές ότι είναι το δικό σας παραγωγικό μοντέλο.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, δεκαεπτά μαθήτριες και μαθητές και δύο συνοδοί εκπαιδευτικοί από το 4ο Δημοτικό Σχολείο Άνω Λιοσίων, καθώς επίσης και τριάντα πέντε μαθήτριες και μαθητές και τρεις συνοδοί εκπαιδευτικοί από το 10ο Γυμνάσιο Περιστερίου, Β’ Τμήμα.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Προχωρούμε στην τρίτη με αριθμό 566/18-2-2025 επίκαιρη ερώτηση δεύτερου κύκλου του Βουλευτή Β3΄ Νότιου Τομέα Αθηνών της Κοινοβουλευτικής Ομάδας της Νίκης κ. Νικολάου Βρεττού προς τον Υπουργό Αγροτικής Ανάπτυξης και Τροφίμων με θέμα: «Μέτρα για την αντιμετώπιση του πληθυσμού των λαγοκέφαλων στον Νομό Δωδεκανήσου - αποζημίωση των αλιέων για τις ζημιές από λαγοκέφαλο»

Παρακαλώ, κύριε Βρεττέ, έχετε τον λόγο.

**ΝΙΚΟΛΑΟΣ ΒΡΕΤΤΟΣ:** Ευχαριστώ, κύριε Πρόεδρε.

Κύριε Υπουργέ, σήμα κινδύνου εκπέμπουν οι αλιείς από το νησί της Καλύμνου, όλα τα νησιά της Δωδεκανήσου και ευρύτερα άλλες περιοχές, σχετικά με τα σοβαρά προβλήματα του κλάδου τους και μεταξύ αυτών, πρωταρχική θέση κατέχει και το θέμα της αύξησης των πληθυσμών του χωροκατακτητικού ξένου είδους του λαγοκέφαλου. Είναι γνωστό.

Το είδος εισήλθε στα νερά της Μεσογείου το 2003 και έκτοτε οι λαγοκέφαλοι έχουν γίνει πραγματικός πονοκέφαλος για τους ψαράδες μας, προκαλώντας σημαντικές φθορές στα δίχτυα και στα αλιευτικά τους εργαλεία με τα ιδιαιτέρως κοφτερά τους δόντια, μειώνοντας σημαντικά τα τοπικά ιχθυαποθέματα, μπαρμπούνι, σουπιά και ιδιαιτέρως το χταπόδι, το οποίο απειλούν και με εξαφάνιση, αλλά και λόγω της τοξικότητάς τους, που τους καθιστά επικίνδυνους, τόσο για τους αλιείς όσο και για τους καταναλωτές και τους λουόμενους.

Πρώτον, είμαστε ήδη στο 2025 και τα προβλήματα των ψαράδων από τον λαγοκέφαλο συσσωρεύονται πάνω από δεκαετία, απειλώντας τον κλάδο με σημαντική συρρίκνωση έως εξαφάνιση, αν δεν παρθούν άμεσα δραστικά μέτρα μείωσης του είδους.

Δεύτερον, το είδος έχει ελάχιστους φυσικούς θηρευτές και δεν μπορεί να μειωθεί εύκολα με φυσικό τρόπο.

Τρίτον, τόσο η μελέτη του ΕΛΚΕΘΕ που εκπονήθηκε στην Περιφέρεια Κρήτης, όσο και του Ινστιτούτου Αλιευτικής Έρευνας ΕΛΓΟ-Δήμητρα, συνηγορούν υπέρ της αλιείας του λαγοκέφαλου, με σκοπό την μείωσή του.

Τέταρτον, υπάρχουν ήδη μελέτες τις οποίες τις ξέρετε και τις έχουμε καταθέσει και γραπτώς.

Πέμπτον, άλλα γειτονικά κράτη, όπως Κύπρος και Τουρκία, έχουν ήδη προβεί σε αλίευση του λαγοκέφαλου με επιδότηση στους αλιείς.

Με δεδομένα όλα τα παραπάνω, ερωτάστε, κύριε Υπουργέ: Πρώτον, έχει λάβει το αρμόδιο Υπουργείο Αγροτικής Ανάπτυξης το αποτέλεσμα των πράξεων-μελετών που έχουν εκπονηθεί, ώστε να επεξεργαστούν ένα σχέδιο επικήρυξης του λαγοκεφάλου με παροχή στους αλιείς των απαιτούμενων εργαλείων, καθώς και επιδότηση στους αλιείς ανά κιλό, όπως συμβαίνει σε Κύπρο και Τουρκία; Και αν, ναι, ποτέ προβλέπεται να τεθεί σε εφαρμογή;

Δεύτερον, προτίθεστε να αποζημιώνετε τους αλιείς για τις ζημιές από λαγοκέφαλο, όπως τους αποζημιώνετε για τα προστατευόμενα θηλαστικά; Γενικότερα, πώς προτίθεται το Υπουργείο να αποζημιώνει τους αλιείς για τις ζημιές από τον λαγοκέφαλο;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Βρεττό. Στην ερώτηση θα απαντήσει ο Υφυπουργός Αγροτικής Ανάπτυξης και Τροφίμων κ. Χρήστος Κέλλας.

Παρακαλώ, κύριε Υφυπουργέ, έχετε τον λόγο.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Αγαπητέ συνάδελφε, αναμφίβολα η εξάπλωση του λαγοκέφαλου, ιδιαίτερα σε περιοχές της νοτίου Ελλάδος, όπως οι Περιφέρειες της Κρήτης, του Νοτίου Αιγαίου και της Πελοποννήσου, έχει δυσμενείς επιπτώσεις όχι μόνο στη βιοποικιλότητα αυτών των περιοχών αλλά και στη βιωσιμότητα των επαγγελματιών αλιέων, οι οποίοι δραστηριοποιούνται στις περιοχές, υφίστανται ζημιές στα αλιευτικά τους εργαλεία και βλέπουν την παραγωγή τους και κατά συνέπεια και το εισόδημά τους να μειώνονται.

Τα μέτρα για την αντιμετώπιση της ραγδαίας εξάπλωσης των χωροκατακτητικών ξένων ειδών δεν αφορούν μόνο τη χώρα μας αλλά και όλες τις χώρες της Μεσογείου, ιδιαίτερα εκείνες της Ανατολικής Μεσογείου. Για τον λόγο αυτό έχουν υπάρξει σημαντικά σχετικά διεθνή κείμενα με στόχο την προστασία της βιοποικιλότητας, όπως είναι η Σύμβαση της Βέρνης και η Διεθνής Σύμβαση για τη Βιολογική Ποικιλομορφία του ΟΗΕ, καθώς και οδηγίες και κανονισμοί.

Η αντιμετώπιση των συνεπειών του φαινομένου των χωροκατακτητικών ξένων ειδών εξετάζεται από την Ευρωπαϊκή Επιτροπή, καθώς και από περιφερειακές οργανώσεις, όπως είναι η Γενική Επιτροπή Αλιείας για τη Μεσόγειο του Παγκόσμιου Οργανισμού Τροφίμων -FAO-, η γνωστή GFCM. Παράλληλα, αποτελεί στόχο του προγράμματος MedFish4Ever αλλά και το action plan της GFSM.

Σε εθνικό επίπεδο, επισπεύδουσες αρχές για την εφαρμογή των ανωτέρω κανονισμών είναι οι υπηρεσίες και οι φορείς του Υπουργείου Περιβάλλοντος και Ενέργειας. Φυσικά, όπου απαιτείται, υπάρχει συνεργασία και με άλλα Υπουργεία, όπως με το δικό μας.

Σε αυτό το πλαίσιο έχει εκδοθεί κοινή υπουργική απόφαση των Υπουργείων Ανάπτυξης, Περιβάλλοντος, Ναυτιλίας και Αγροτικής Ανάπτυξης με σκοπό την πρόληψη και τον μετριασμό των δυσμενών επιπτώσεων της εισαγωγής και εξάπλωσης χωροκατακτητικών ξένων ειδών στο εσωτερικό της Ευρωπαϊκής Ένωσης, αλλά και υπουργική απόφαση του Υπουργείου Ναυτιλίας, αναφορικά με την έγκριση του σχεδίου δράσης για τη διαδρομή εισαγωγής των χωροκτητικών ξένων ειδών στην Ελλάδα για τα έτη 2023 και 2029.

Πρόσφατα παρέλαβε το Υπουργείο μας, το Υπουργείο Αγροτικής Ανάπτυξης, από τον ΟΦΥΠΕΚΑ μελέτη του ΕΛΚΕΘΕ με αντικείμενο την κατάρτιση σχεδίων διαχείρισης του πληθυσμού του λαγοκέφαλου. Η μελέτη αυτή εμπεριέχει προτάσεις και προτεινόμενα μέτρα διαχείρισης, ανάλυση κόστους και οφέλους, πρόγραμμα παρακολούθησης των μέτρων, αναθεώρηση του σχεδίου διαχείρισης κ.λπ..

Η Γενική Διεύθυνση Αλιείας, σε συνεργασία με την Κεντρική Συντονιστική Αρχή, επεξεργάζεται τις προτάσεις του ΕΛΚΕΘΕ για την καλύτερη δυνατή αντιμετώπιση του προβλήματος.

Στη δευτερολογία μου, κύριε Βρεττέ, θα αναφερθώ στις στοχευμένες δράσεις με σκοπό τη διατήρηση και τη βελτίωση της βιοποικιλότητας -στις οποίες εντάσσεται και η περίπτωση του λαγοκέφαλου-, που έχουμε χρηματοδοτήσει ή σκοπεύουμε να λάβουμε ως Υπουργείο Αγροτικής Ανάπτυξης.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κύριε Βρεττέ, έχετε τον λόγο.

**ΝΙΚΟΛΑΟΣ ΒΡΕΤΤΟΣ:** Κύριε Υπουργέ, δεν ήρθαμε εδώ για να διαπιστώσουμε ότι συμφωνούμε για τη ραγδαία εξάπλωση του λαγοκέφαλου και τις οδυνηρές συνέπειες για τους αλιείς και το εισόδημά τους. Μάλλον ξεχνάμε ότι αυτοί οι αλιείς, συγκεκριμένα των Δωδεκανήσων, είναι και οι ακρίτες μας που υπερασπίζονται τα σύνορα της θαλάσσης, γιατί υπάρχουν σύνορα στη θάλασσα, άσχετα απ’ ό,τι έχει ακουστεί από κάποιους Πρωθυπουργούς ότι στη θάλασσα δεν υπάρχουν σύνορα.

Εσείς που δεν συμφωνείτε με αυτήν την άποψη, γιατί δεν θέλετε αυτούς τους ακρίτες, τους συνοριοφύλακες των θαλασσών μας στην ευαίσθητη περιοχή, να τους στηρίξετε;

Μας λέτε για εκθέσεις. Τις γράφουμε κι εμείς, τις γνωρίζει όλος ο κόσμος. Ερχόμαστε εδώ οι πολιτικοί για να ρωτήσουμε εσάς που είστε στην Κυβέρνηση για το ποια είναι η αποτελεσματικότητά σας.

Εδώ και δέκα χρόνια αναπτύσσεται ραγδαία ο λαγοκέφαλος. Η Κυβέρνηση τι κάνει τα τελευταία πέντε χρόνια; Κάνει μελέτες; Εδώ οι άνθρωποι θέλουν να ξέρουν αν θα αποζημιωθούν, με ποιον τρόπο, πώς θα αντικαταστήσουν τα εργαλεία τους, πώς θα ανακτήσουν το χαμένο τους εισόδημα και όχι να ακούσουν ότι «καλά, συμφωνούμε μαζί σας, διαπιστώνουμε βάσει των μελετών ότι υπάρχει πρόβλημα». Το θέμα είναι τι κάνετε για το πρόβλημα.

Ελπίζω στη δευτερολογία να μας αναφέρετε το χρονοδιάγραμμα, τις συγκεκριμένες στοχεύσεις και όχι αφηγήσεις σχετικά με το ότι σε όλον τον κόσμο έχουμε το ίδιο πρόβλημα, γιατί αυτοί οι ακρίτες μας, οι αλιείς των Δωδεκανήσων, ενδιαφέρονται να βιοποριστούν, να ζήσουν, να υπερασπιστούν την ασφάλεια των Αθηνών.

Επομένως, θα ήθελα πραγματικά η δευτερομιλία σας να αναφέρει πώς σκέπτεστε να αποζημιώσετε τους αλιείς, με ποιον τρόπο θα περάσετε αυτές τις αποζημιώσεις και για ποιον λόγο εσείς αργείτε ακόμα -εκτός αν με διαψεύσετε ευχάριστα στη δευτερολογία- να αναπτύξετε πολιτικές οι οποίες να είναι υπέρ της αύξησης του εισοδήματος και όχι υπέρ μιας φιλοσοφικής συζήτησης ότι «σας κατανοούμε, αλλά δεν μπορούμε να σας αποζημιώσουμε».

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Βρεττό.

Κύριε Υπουργέ, έχετε τον λόγο.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Κύριε Βρεττέ, στο ΥΠΑΑΤ, αξιοποιώντας ενωσιακούς πόρους και στο πλαίσιο του Επιχειρησιακού Προγράμματος Αλιείας και Θάλασσας, έχουμε εκδώσει προσκλήσεις για ένταξη έργων και ανάπτυξη καινοτόμων μέτρων καταγραφής, χαρτογράφησης και περιορισμού του πληθυσμού των χωροκατακτητικών ξενικών ειδών συνολικού προϋπολογισμού άνω των τριών εκατομμυρίων ευρώ.

Συγκεκριμένα, στο πλαίσιο του κανονισμού 508/2014 και του Επιχειρησιακού Προγράμματος Αλιείας και Θάλασσας, του γνωστού ως ΕΠΑΛ, κατά την προγραμματική περίοδο 2014-2020 χρηματοδοτήθηκαν στοχευμένες δράσεις. Στο πλαίσιο του μέτρου 6118 εντάχθηκαν επτά πράξεις, από τις οποίες οι τρεις αναμένεται να συμβάλουν ειδικά στην αντιμετώπιση της εξάπλωσης του λαγοκέφαλου, προϋπολογισμού ενάμισι εκατομμυρίου ευρώ. Στο πλαίσιο του μέτρου 6116 εντάχθηκαν τέσσερις πράξεις, από τις οποίες η μία αναμένεται να συμβάλει στην αντιμετώπιση της εξάπλωσης του λαγοκέφαλου, προϋπολογισμού 388.000 ευρώ.

Με βάση τα αποτελέσματα των ανωτέρω προγραμμάτων και μόνο αν βρεθεί το σχέδιο δράσης του ΥΠΕΝ και αν αυτό είναι συμβατό, αξιοποιώντας πόρους από το Πρόγραμμα Αλιείας, Υδατοκαλλιεργειών και Θάλασσας, το ΠΑΛΥΘ, για την τρέχουσα προγραμματική περίοδο 2021-2027 θα μπορούν να δρομολογηθούν δράσεις για την αντιμετώπιση του προβλήματος από την εξάπλωση των χωροκτητικών ξενικών ειδών ή ακόμα για αξιοποίηση αυτών των ειδών σε άλλους τομείς, όπως προβλέπει ο ειδικός στόχος 1.6 του ΠΑΛΥΘ, σε συνάρτηση με τους διαθέσιμους πόρους του προγράμματος.

Κύριε συνάδελφε, ήδη η Γενική Διεύθυνση Αλιείας συνεργάζεται με την Ειδική Υπηρεσία Διαχείρισης, καθώς και με τα Περιφερειακά Τμήματα Αλιείας της χώρας για τη δρομολόγηση του εφαρμοστικού πλαισίου της χρηματοδότησης δράσεων για τον περιορισμό της εξάπλωσης του λαγοκέφαλου και κυρίως στις παράκτιες περιοχές της Κρήτης, του Νοτίου Αιγαίου και της Πελοποννήσου.

Οι δράσεις προσανατολίζονται στην άσκηση στοχευμένης αλιευτικής πίεσης στον πληθυσμό του είδους από τον παράκτιο επαγγελματικό στόλο, κατ’ αναλογία με το σχέδιο χορηγιών το οποίο εφαρμόζεται στην Κύπρο, ενώ στο ΥΠΑΑΤ βρισκόμαστε στη διαδικασία επεξεργασίας συγκεκριμένων ζητημάτων που αφορούν μεταξύ άλλων τη διερεύνηση των αδειοδοτημένων θαλάμων αποτέφρωσης, οι οποίοι θα διατεθούν για την καταστροφή των ατόμων του λαγοκέφαλου, τη χρηματοδότηση ψυκτικών θαλάμων σε λιμένες εκφόρτωσης και τη χορήγηση στους αλιείς εξειδικευμένων αλιευτικών εργαλείων για τη στόχευση του λαγοκέφαλου, όπως έχει σχεδιαστεί από το ΕΛΚΕΘΕ.

Τέλος, θα ήθελα να επισημάνω ότι η Κύπρος, στην οποία αναφερθήκατε, έχει μικρότερη ακτογραμμή και λιγότερες και διαφορετικού τύπου αλιευτικές κοινότητες σε σχέση με τη χώρα μας, γεγονός που διευκολύνει τον συντονισμό και την εφαρμογή των μέτρων οικονομικής ενίσχυσης για τον περιορισμό της εξάπλωσης του λαγοκέφαλου.

Σε κάθε περίπτωση, ως προς την οικονομική στήριξη των αλιέων και την αποζημίωση λόγω ζημιών από τα μεγάλα θηλαστικά σε σκάφη, εργαλεία και απώλεια παραγωγής, εκδόθηκε πρόσφατα η υπ’ αριθμόν 2004 υπουργική απόφαση και στη συνέχεια η σχετική πρόσκληση της Ειδικής Υπηρεσίας Διαχείρισης του προγράμματος «Αλιεία, υδατοκαλλιέργεια και θάλασσα», συνολικού προϋπολογισμού 40 εκατομμυρίων ευρώ που αφορούν ενισχύσεις για τα έτη 2022, 2023 και 2024. Έχουν ήδη υποβληθεί εννιάμισι χιλιάδες αιτήσεις και βρισκόμαστε στο στάδιο ελέγχου για να ακολουθήσει η πληρωμή.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Κυρίες και κύριοι συνάδελφοι, η Διαρκής Επιτροπή Εθνικής Άμυνας και Εξωτερικών Υποθέσεων καταθέτει τις εκθέσεις της επί των σχεδίων νόμου του Υπουργείου Εθνικής Άμυνας: α) Κύρωση της Συμφωνίας Αμυντικής Συνεργασίας μεταξύ της Ελληνικής Δημοκρατίας και της Πορτογαλικής Δημοκρατίας και β) Κύρωση του Μνημονίου Κατανόησης μεταξύ του Υπουργείου Άμυνας της Γαλλικής Δημοκρατίας, του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας, του Υπουργείου Εθνικής Άμυνας της Ελληνικής Δημοκρατίας, του Υπουργείου Άμυνας της Ιταλικής Δημοκρατίας, του Υπουργείου Άμυνας του Βασιλείου της Ολλανδίας και του Υπουργού Άμυνας του Ηνωμένου Βασιλείου της Μεγάλης Βρετανίας και Βορείου Ιρλανδίας σε σχέση με την παράδοση του Προγράμματος για το Σχεδιασμό και την Ανάπτυξη Ελικοπτέρων νέας γενιάς (NGRC).

Επίσης, δεν θα συζητηθεί κατόπιν συνεννόησης η πρώτη με αριθμό 575/21-2-2025 επίκαιρη ερώτηση δεύτερου κύκλου του Βουλευτή Χίου της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Σταύρου Μιχαηλίδη προς την Υπουργό Πολιτισμού με θέμα: «Ανάγκη Κρατικής Μέριμνας και Χορήγησης Κινήτρων για την Αποκατάσταση και Αναστήλωση του Διατηρητέου Οικισμού της Καλαμωτής Χίου».

Και τέλος, δεν θα συζητηθούν λόγω αναρμοδιότητας η δεύτερη με αριθμό 568/19-2-2025 επίκαιρη ερώτηση δεύτερου κύκλου του Βουλευτή Κορινθίας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Γεωργίου Ψυχογιού προς τον Υπουργό Επικρατείας κ. Άκη Σκέρτσο με θέμα: «Άρση Επικινδυνότητας για το χωριό της Βρίσας» και η πέμπτη με αριθμό 584/24-2-2025 επίκαιρη ερώτηση δεύτερου κύκλου του Βουλευτή Λάρισας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Βασιλείου Κόκκαλη προς τον Υπουργό Εθνικής Οικονομίας και Οικονομικών με θέμα: «Δημιουργία ενός Νέου Αναπτυξιακού Πλαισίου Ενισχύσεων για υφιστάμενες και νέες επιχειρήσεις στη Θεσσαλία».

Ολοκληρώνουμε τη σημερινή συζήτηση των επίκαιρων ερωτήσεων με την τέταρτη με αριθμό 588/24-2-2025 επίκαιρη ερώτηση δεύτερου κύκλου της Προέδρου της Κοινοβουλευτικής Ομάδας της Πλεύσης Ελευθερίας και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Δικαιοσύνης με θέμα: «Το μπάζωμα των ποινικών δικογραφιών που διαβιβάσθηκαν στη Βουλή για το έγκλημα των Τεμπών».

Παρακαλώ, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και θα απαντήσει ο Υφυπουργός, κύριε Πρόεδρε, όπως βλέπω διότι ο Υπουργός, ο κ. Φλωρίδης δεν προσέρχεται στη Βουλή για να απαντήσει για τα Τέμπη. Έχει πάρει σβάρνα τα κανάλια και χθες ήταν στον κ. Πορτοσάλτε, τον γνωστό προπαγανδιστή με τις μεθόδους Γκέμπελς προς χάριν της Κυβέρνησης Μητσοτάκη.

Και διεξήχθησαν φοβεροί διάλογοι του κ. Φλωρίδη με τον κ. Πορτοσάλτε που φαίνεται ότι έχει και ειδική επικοινωνία με την Εισαγγελέα του Αρείου Πάγου, την κ. Αδειλίνη που έχει υπερβεί εαυτήν. Δεν ξέρω τι βραβείο αναμένεται να λάβει μετά τη συνταξιοδότησή της, διότι δυστυχώς είναι σκανδαλώδεις οι διαχρονικά αποκαταστατικές κινήσεις των κυβερνήσεων σε αφυπηρετούντες δικαστικούς και εισαγγελικούς λειτουργούς.

Όχι μόνον δηλαδή υπάρχει η διαπλοκή Κυβέρνησης - δικαιοσύνης μέσα από τον διορισμό της ηγεσίας της δικαιοσύνης από την Κυβέρνηση, αλλά παρατείνεται η διαπλοκή αυτή και η υποσχετική βεβαίως δύναμη των κυβερνήσεων μέσα από τον διορισμό συνταξιοδοτηθέντων δικαστικών και εισαγγελικών λειτουργών σε ανεξάρτητες αρχές και άλλες θέσεις ευθύνης. Και έχουμε δυστυχώς πολλά τέτοια παραδείγματα αλγεινά, για να μην πω ελεεινά.

Κύριε Υφυπουργέ, που ήρθατε να μου απαντήσετε στη θέση του κ. Φλωρίδη, στον οποίο απευθύνεται η επίκαιρη ερώτηση, αντιλαμβάνεστε ότι δύο μέρες πριν από το μεγάλο συλλαλητήριο που θα λάβει χώρα την Παρασκευή και θα είναι όλος ο κόσμος εκεί, όλος ο κόσμος, όλη η κοινωνία θα είναι εκεί, όση προσπάθεια και αν έκανε η Κυβέρνησή σας να διχάσει τον κόσμο, να χρωματίσει τον κόσμο, να πολώσει, να αποτρέψει -και μιας και είστε εδώ- θα ήθελα να διαβιβάσετε προς την Κυβέρνηση και προς τον κ. Μητσοτάκη, που τώρα ακριβώς θα ξεκινάει το Υπουργικό Συμβούλιο, μη διανοηθείτε να προβοκάρετε τη διαδήλωση με τις γνωστές τακτικές των γνωστών αγνώστων, των κουκουλοφόρων καδρονοφόρων, που στη συνέχεια φυγαδεύονται μέσα από τη Βουλή. Τα θυμάστε τα καμώματα του 2011 των δικών σας εξουσιών.

Την Παρασκευή θα είναι στο Σύνταγμα και σε όλη την Ελλάδα όλη η Ελλάδα και οφείλετε να σεβαστείτε αυτό που θα γίνει. Οφείλετε να σεβαστείτε τον κόσμο ο οποίος διαδηλώνει για δικαιοσύνη. Και το πρώτο που έχει συνειδητοποιήσει ο κόσμος δυστυχώς, μέσα από όλα όσα συμβαίνουν στην υπόθεση των Τεμπών, είναι ότι η Κυβέρνηση παρεμβαίνει εξαρχής, από την πρώτη στιγμή, από την προηγούμενη κυβέρνηση Μητσοτάκη και από τους προκατόχους σας μέχρι σήμερα στη δικαστική λειτουργία, στη δικαστική εξουσία.

Επιδιώκει να ελέγξει κάθε βήμα της ανάκρισης και κάθε βήμα της διερεύνησης. Επιδιώκει να αλλοιώσει τα στοιχεία προς χάριν και προς όφελός της για να μην οδηγηθεί στο σκαμνί. Και δυστυχώς διορισμένοι δικαστικοί και εισαγγελικοί λειτουργοί δεν διστάζουν να βγαίνουν μπροστά σαν εξαπτέρυγα της Κυβέρνησης και να παρέχουν, όπως νομίζουν, διαβεβαιώσεις μη διαπλοκής, όπως είναι οι παρεμβάσεις των τελευταίων ημερών της κ. Κλάπα, Προέδρου του Αρείου Πάγου, διορισμένης από την Κυβέρνηση Μητσοτάκη, της κ. Αδειλίνη, Εισαγγελέως του Αρείου Πάγου, διορισμένης από την Κυβέρνηση Μητσοτάκη, αλλά και του κ. Λυμπερόπουλου, εκπροσώπου Τύπου του Αρείου Πάγου.

Για να το πω, μήπως και δεν το ξέρει ο κόσμος, εσείς το ξέρετε βέβαια καλά, ο κ. Λυμπερόπουλος ως δικαστής ήταν ο αποσπασμένος δικαστής στο πλευρό του Υπουργού Δικαιοσύνης Χαράλαμπου Αθανασίου της κυβέρνησης Σαμαρά, του Βουλευτή σας σήμερα Χαράλαμπου Αθανασίου, που ακούμε ότι τον ετοιμάζετε και για Πρόεδρο της Προανακριτικής Επιτροπής. Είναι αποσπασμένος λοιπόν και στο πλευρό του και εμφανίζεται ως εκπρόσωπος Τύπου σήμερα στη διαδικασία εκδόσεως δελτίων Τύπου του Αρείου Πάγου και θα έρθω σε αυτό.

Κύριε Υφυπουργέ, είναι η εικοστή πρώτη επίκαιρη ερώτηση που καταθέτω για το έγκλημα των Τεμπών. Έντεκα έχω καταθέσει στον Πρωθυπουργό και έχει αρνηθεί να απαντήσει, δεν έρχεται ο κ. Μητσοτάκης να απαντήσει, και άλλες δέκα έχω καταθέσει σε Υπουργούς και ομοίως δεν έρχονται οι Υπουργοί να απαντήσουν, αλλά στέλνουν τους Υφυπουργούς.

Το αντικείμενο της επίκαιρης ερώτησης που σας έχω καταθέσει είναι το μπάζωμα των ποινικών δικογραφιών που διαβιβάστηκαν στη Βουλή για το έγκλημα των Τεμπών. Ειδικότερα αναφέρομαι -και το καταλαβαίνετε από την ερώτηση ότι σε αυτό αναφέρομαι- στην ηθελημένη καθυστέρηση του Υπουργείου σας -και εκεί έχετε και εσείς εμπλοκή, κύριε Υφυπουργέ, και θα πρέπει να πάρετε θέση τι ακριβώς έχει συμβεί-, στην ηθελημένη λοιπόν εμπλοκή του Υπουργείου σας την κρίσιμη στιγμή όσον αφορά τη δικογραφία η οποία με εντολή της Εισαγγελέως Εφετών Λάρισας διαβιβάστηκε από τη Λάρισα στον Άρειο Πάγο στις 15 Ιουλίου του 2024. Στις 15 Ιουλίου, για φανταστείτε! Το Σύνταγμα λέει «αμελλητί». Στις 15 Ιουλίου είναι η παραγγελία της Εισαγγελέως Εφετών Λάρισας, της Εισαγγελέως Εφετών που πια έχει απενεργοποιηθεί, αφού εξαφανίσθηκε και στη συνέχεια ανακαλύφθηκε νεκρό το παιδί της. Στις 15 Ιουλίου διαβιβάζεται λοιπόν από τη Λάρισα, παραγγέλλεται η διαβίβαση. Πηγαίνει στον Άρειο Πάγο και στις 26 Ιουλίου, ημέρα Παρασκευή, φεύγει από τον Άρειο Πάγο η δικογραφία με παραγγελία της Αντεισαγγελέως του Αρείου Πάγου κ. Βιργινίας Σακελλαροπούλου για να υποβληθεί στον Πρόεδρο της Βουλής των Ελλήνων διά του κυρίου Υπουργού Δικαιοσύνης. Με έναν περίεργο τρόπο τώρα από τις 26 Ιουλίου ημέρα Παρασκευή, που το διαβιβάζει η κ. Σακελλαροπούλου, κάνει τρεις μέρες να πρωτοκολληθεί στο Υπουργείο σας και πρωτοκολλάται στις 29-7-2024. Τι έκανε η δικογραφία; Πού βρισκόταν; Ποιος την είχε από την Παρασκευή μέχρι τη Δευτέρα;

Και από τη Δευτέρα 29 Ιουλίου, που πρωτοκολλάται στο Υπουργείο σας, ξέρετε πότε παραγγέλλετε τη διαβίβαση στη Βουλή; Ξέρετε, ασφαλώς. Στις 6 Αυγούστου του 2024. Γιατί; Για ποιον λόγο οκτώ ημέρες παρέρχονται;

Μέσα στις οποίες οκτώ ημέρες, θα ήθελα να θυμίσω ότι συμβαίνουν τρομακτικά γεγονότα εδώ, μέσα στη Βουλή, που αφορούν την Εισαγγελία του Αρείου Πάγου και την κ. Αδειλίνη και την Κυβέρνησή σας. Διότι 29 Ιουλίου εκδίδει δελτίο Τύπου ο Άρειος Πάγος και η Εισαγγελία του Αρείου Πάγου ότι «πάμε πολύ καλά σε σχέση με το κράτος δικαίου γιατί βγήκε», λέει, «νέα έκθεση της Ευρωπαϊκής Επιτροπής που αναγνωρίζει πρόοδο» άρα εύσημα στην Κυβέρνηση και 30 Ιουλίου βγαίνει η Εισαγγελέας του Αρείου Πάγου με δελτίο Τύπου -με δελτίο Τύπου, αν είναι δυνατόν!- και ανακοινώνει ότι υπάρχει ένα πόρισμα διακοσίων τριάντα νομίζω σελίδων, «περίπου» κιόλας λέει το δελτίο Τύπου, με το οποίο ο Αντεισαγγελέας του Αρείου Πάγου Ζήσης κατέληξε στο φοβερό πόρισμα -μήπως πρέπει και αυτός να αναλάβει επίσημα για τα Τέμπη- ότι δεν υπάρχουν κρατικές ευθύνες και κυβερνητικές ευθύνες για τις υποκλοπές.

Παρακολουθείτο από την ΕΥΠ το Υπουργικό Συμβούλιο, ο Αρχηγός του Στρατού, εισαγγελείς, δικαστές, υποψήφιος Αρχηγός Κόμματος της Αντιπολίτευσης, δημοσιογράφοι, πρόσωπα ενδιαφέροντος -εντός πολλών εισαγωγικών-, πολίτες και ακτιβιστές, αλλά δεν υπάρχει ποινική ευθύνη!

Και εδώ μέσα στη Βουλή από τις 30 Ιουλίου μέχρι τις 2 Αυγούστου γίνεται διαρκής κινητοποίηση όλων των δυνάμεων της Αντιπολίτευσης, για να έρθει η Εισαγγελέας του Αρείου Πάγου εδώ στη Βουλή να μιλήσει για τις υποκλοπές. Γίνεται αίτημα κοινό και ταυτόχρονα των πέντε κομμάτων της Αντιπολίτευσης, πέντε Αρχηγών, και στηρίζεται και από άλλα δύο κόμματα της Αντιπολίτευσης. Και στις 2 Αυγούστου έρχεται η Νέα Δημοκρατία και ο κ. Μπούρας ως Πρόεδρος της Επιτροπής Θεσμών και Διαφάνειας της Βουλής και ψηφίζει μόνη της η Νέα Δημοκρατία -μόνοι σας- να μην έρθει η Εισαγγελέας του Αρείου Πάγου στη Βουλή, να μη δώσει εξηγήσεις για το αντικείμενό της και για τα θέματά της, να μην εξεταστεί από την Επιτροπή Θεσμών και Διαφάνειας και κλείνετε την υπόθεση.

Σε όλο αυτό το διάστημα εσείς ξέρετε, γιατί έχετε στο γραφείο σας τη δικογραφία κατά Τριαντόπουλου για το μπάζωμα, αυτήν τη δικογραφία δηλαδή που έκανε από τις 15 Ιουλίου μέχρι τις 26 Ιουλίου να διαβιβαστεί στο γραφείο σας -στο γραφείο του Υπουργού δηλαδή- και από τις 29 Ιουλίου, που το πρωτοκολλάτε, έκανε άλλες οκτώ ημέρες μέχρι τις 6 Αυγούστου, αφού κλείνει η Βουλή, για να γράψετε ότι διαβιβάζεται. Αν το γράψατε στις 6 Αυγούστου. Ήταν ημέρα Τρίτη. Ξέρετε, όμως, πότε πρωτοκολλήθηκε στη Βουλή; Στις 9 Αυγούστου! Δηλαδή, από την Τρίτη που έφυγε, υποτίθεται, από το γραφείο σας στη Μεσογείων έφτασε -ούτε με τη χελώνα δεν θα έκανε τόση ώρα- στη Βουλή στη Βασιλίσσης Σοφίας, μια ευθεία –επτά με οκτώ λεπτά, δέκα είναι τον Αύγουστο αυτή η απόσταση;- μετά από τρεις μέρες, την Παρασκευή 9 Αυγούστου!

Κατά σύμπτωση τώρα, διαβολική σύμπτωση, αυτή η δικογραφία είναι αυτή που ενοχοποιεί ευθέως τον Υφυπουργό παρά τω Πρωθυπουργώ Τριαντόπουλο, τον ίδιο τον Πρωθυπουργό και τον αδερφό του Βουλευτή σας Αγάπιο Χαρακόπουλο για το μπάζωμα. Και όλως τυχαίως επίσης, αυτή η δικογραφία δεν ανακοινώθηκε ποτέ στην Ολομέλεια της Βουλής από τον κ. Τασούλα.

Εγώ θα ήθελα, λοιπόν, να απαντήσετε στην ερώτησή μου: Πρώτον, γιατί έκανε τόσες ημέρες; Με ποιο μέσο διαβιβάστηκε; Και ποιος την είχε στα χέρια του στα ενδιάμεσα διαστήματα αυτήν την απόρρητη δικογραφία, που όταν επιχείρησα να καταθέσω έγγραφα στα Πρακτικά μου τα βάλανε σε φάκελο οι «φρουροί της επανάστασης» πριν από κάποιες εβδομάδες; Πώς δικαιολογείτε αυτήν την τρομακτική χρονοτριβή; Ουσιαστικά, από τη διαβίβαση από την Εισαγγελία του Αρείου Πάγου αμελλητί μέχρι την πρωτοκόλληση στη Βουλή είναι δύο εβδομάδες, δεκατέσσερις μέρες. Τι την κάνατε; Την κλωσάγατε τη δικογραφία; Και έτυχε μετά να μην ανακοινωθεί; Όλα είναι τυχαία;

Και δεύτερον, κατέθεσα επίσημο διάβημα και ερώτηση στον Πρόεδρο της Βουλής να έχω τον πλήρη κατάλογο, δηλαδή κάποιος να αναλάβει την ευθύνη του πλήρους καταλόγου των ποινικών δικογραφιών που έχετε διαβιβάσει, που έχουν διαβιβαστεί από το Υπουργείο Δικαιοσύνης προς τη Βουλή κατά τον νόμο περί ευθύνης Υπουργών. Ο Πρόεδρος της Βουλής μού απάντησε ότι δεν υπάρχει κατάλογος. Ζητάω, λοιπόν, από εσάς -και έχει σειρά βεβαίως ο Άρειος Πάγος και η Εισαγγελία του Αρείου Πάγου, δεν θα τους αφήσουμε- τον πλήρη κατάλογο των ποινικών δικογραφιών που έχετε διαβιβάσει.

Αυτό απαιτεί η διαφάνεια. Αυτό απαιτούν οι αρχές του κράτους δικαίου. Αυτό απαιτεί η δικαιοσύνη, για την οποία συγκεντρώνεται ο κόσμος μεθαύριο στο Σύνταγμα εδώ μπροστά στη Βουλή και σε όλη την Ελλάδα.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κυρία Πρόεδρε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», είκοσι τρεις μαθήτριες και μαθητές και τρεις εκπαιδευτικοί συνοδοί τους από το 3ο Δημοτικό Σχολείο Κορίνθου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Θα απαντήσει ο Υφυπουργός Δικαιοσύνης κ. Ιωάννης Μπούγας.

Παρακαλώ, κύριε Υπουργέ, έχετε τον λόγο.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Πριν απαντήσω, κύριε Πρόεδρε, συγκεκριμένα για όσα αναφέρονται στην ερώτηση και ανέπτυξε και προφορικά η κυρία Πρόεδρος, πρέπει να πω το εξής: Κυρία Πρόεδρε, η Κυβέρνηση σέβεται απόλυτα το δικαίωμα των πολιτών να διαδηλώσουν και να διαμαρτυρηθούν. Το δικαίωμα αυτό είναι συνταγματικά κατοχυρωμένο και επαναλαμβάνω η Κυβέρνηση το σέβεται απόλυτα.

Δεύτερον, αναφερθήκατε στην ανάκριση. Εσείς έχετε γνώση ως συνήγορος, όπως έχετε δηλώσει, θυμάτων της ανάκρισης, τού πώς διεξάγεται αυτή και του αποδεικτικού υλικού. Κατά συνέπεια, δεν μπορείτε χωρίς στοιχεία να αναφέρεστε σε πλημμέλειες της ανάκρισης ή σε προσπάθεια της Κυβέρνησης που δεν έχει γίνει ούτε μπορεί να γίνει σε μια ελεύθερη δημοκρατία που παρακολουθούνται οι πάντες και υπάρχουν και επάλληλα διαδοχικά σημεία και συστήματα ελέγχου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Παρακολουθούνται; Πώς παρακολουθούνται;

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Επομένως, εσείς γνωρίζετε, διότι έχετε γνώση της δικογραφίας, τι έχει αποκρυβεί, εάν έχει αποκρυβεί και θα μπορούσατε να είσαστε συγκεκριμένη και ό,τι έχετε να το δηλώσετε συγκεκριμένα και όχι αόριστα με γενικές και αφηρημένες κατηγορίες.

Τρίτον, κάνετε επίσης ένα θεσμικό σφάλμα. Ο κ. Λυμπερόπουλος δεν ήταν αποσπασμένος στο γραφείο του τότε Υπουργού Δικαιοσύνης. Ο κ. Λυμπερόπουλος ήταν αποσπασμένος, όπως αποσπώνται δικαστές, στην Ειδική Νομική Υπηρεσία. Οι αποσπάσεις αυτές δεν γίνονται με πρωτοβουλία ούτε κατ’ επιλογή του εκάστοτε Υπουργού Δικαιοσύνης, γίνονται με απόφαση του Ανωτάτου Δικαστικού Συμβουλίου.

Οφείλετε, λοιπόν, για να είστε θεσμικά ακριβής, να ανασκευάσετε και να συνομολογήσετε όσα εγώ αναφέρω αναφορικά με τις αποσπάσεις, διότι έτσι γίνεται τρώση του κύρους της δικαιοσύνης.

Σε ό,τι αφορά τώρα τις απαντήσεις στην ερώτησή σας, καταλαβαίνω με βάση αυτά που είπατε και τις ημερομηνίες που δώσατε ότι θεωρείτε εύλογο το χρονικό διάστημα των δώδεκα ημερών από 15 Ιουλίου έως 26-7, που διαβιβάστηκε από την Εισαγγελία της Λάρισας και στη συνέχεια από την Εισαγγελία του Αρείου Πάγου η δικογραφία, δεν θεωρείτε, όμως, εύλογο το διάστημα των πέντε εργάσιμων ημερών για να διαβιβαστεί μέσω του Υπουργείου Δικαιοσύνης προς τη Βουλή των Ελλήνων.

Ακούστε, λοιπόν: Τα έγγραφα στα οποία αναφέρεστε -και παρακαλώ σημειώστε και τις ημερομηνίες- διαβιβάστηκαν από την Εισαγγελία Πρωτοδικών Λάρισας στον Άρειο Πάγο με το Γ2024/413 έγγραφο της Αντεισαγγελέως Πρωτοδικών Λάρισας. Στη συνέχεια, στις 26-7-2024 ημέρα Παρασκευή, η Αντεισαγγελέας του Αρείου Πάγου υπογράφει διαβιβαστικό έγγραφο για τη διαβίβαση των εγγράφων αυτών προς τη Βουλή των Ελλήνων διά του Υπουργείου Δικαιοσύνης. Αυτό, δε, προκύπτει από το 5293 με ημερομηνία σύνταξης 26-7-2024 έγγραφο της Αντεισαγγελέως του Αρείου Πάγου.

Το έγγραφο αυτό, κυρία Πρόεδρε, παρελήφθη με αριθμό πρωτοκόλλου 4302 από το γραφείο του Υπουργού Δικαιοσύνης, του κ. Φλωρίδη, στις 29-7-2024 ημέρα Δευτέρα. Όταν, δηλαδή, απεστάλη και το έλαβε το Υπουργείο Δικαιοσύνης, το πρωτοκόλλησε αμέσως. Σε ποια, λοιπόν, τριήμερη καθυστέρηση και χρονοτριβή εσείς αναφέρεστε; Δευτέρα 29 παρελήφθη, την ίδια μέρα πρωτοκολλήθηκε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Παρασκευή έφυγε.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Παρασκευή γράφει το έγγραφο ότι συντάχθηκε το διαβιβαστικό έγγραφο. Σε εμάς ήρθε Δευτέρα, όπως σας ανέφερα, 29 του μηνός.

Επίσης, γνωρίζετε ασφαλώς ότι ένα έγγραφο και, μάλιστα, αυτού του είδους τα έγγραφα όταν παραλαμβάνονται από το Υπουργείο Δικαιοσύνης, όπως και από κάθε Υπουργείο, ακολουθείται μια εσωτερική διαδικασία. Το συγκεκριμένο έγγραφο, με βάση το οποίο διαβιβάζονταν αντίγραφα από έγγραφα δικογραφίας, πρωτοκολλήθηκε και προωθήθηκε στο Τμήμα Ποινικού Μητρώου, παραλήφθηκε από τον αρμόδιο υπάλληλο στις 31 Ιουλίου και την ίδια μέρα διαβιβάστηκε στην προϊσταμένη του τμήματος και στην προϊσταμένη της γενικής διεύθυνσης, που το παρέλαβαν και το υπέγραψαν –επαναλαμβάνω- στις 31 Ιουλίου 2024.

Το έγγραφο αυτό, με μια μέρα καθυστέρηση -που θα σας εξηγήσω πού οφείλεται- υπεγράφη από τον νέο Γενικό Γραμματέα του Υπουργείου Δικαιοσύνης τον κ. Πέλοπα Λάσκο, ο οποίος είχε αναλάβει καθήκοντα τυπικά την 1η Αυγούστου 2024 και κατ’ ουσίαν την Παρασκευή 2 Αυγούστου 2024. Και είναι το πρώτο έγγραφο το οποίο υπέγραψε ως Γενικός Γραμματέας του Υπουργείου Δικαιοσύνης. Έχω το ΦΕΚ και θα το καταθέσω στα Πρακτικά, για να σας πείσω για τον ισχυρισμό μου αυτό.

Στο δικό μου γραφείο πρωτοκολλήθηκε 2-8-2024, το απόγευμα της Παρασκευής και υπογράφηκε από εμένα την Τρίτη 6 Αυγούστου του 2024, αμέσως μετά την επιστροφή μου στην Αθήνα, επειδή στις 2 Αυγούστου βρισκόμουν στη Μεσσηνία, εν όψει της εφαρμογής του δικαστικού χάρτη και για την θεμελίωση του Δικαστικού Μεγάρου της Πύλου και τη Δευτέρα 5 Αυγούστου ήμουν εκτός Αθηνών.

Επίσης, το έγγραφο αυτό δεν παρελήφθη, όπως ανακριβώς είπατε, από τη Βουλή στις 9 του μηνός, στις 9 Αυγούστου, αλλά την επομένη από την αποστολή του από το Υπουργείο Δικαιοσύνης, δηλαδή στις 7 Αυγούστου του 2024 και αυτό προκύπτει από την σφραγίδα παραλαβής, η οποία υπάρχει στο διαβιβαστικό έγγραφο, το οποίο έχει στείλει προς το Υπουργείο Δικαιοσύνης η Βουλή των Ελλήνων.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα το καταθέσετε αυτό, κύριε Υφυπουργέ;

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Προφανώς, παρελήφθη.

Επομένως, κυρία Πρόεδρε, είναι σαφές από τα στοιχεία τα οποία σας ανέφερα και δεν χωρά καμία απολύτως αμφισβήτηση, διότι οι ημερομηνίες που ανέφερα προκύπτουν από δημόσια έγγραφα, ότι οι χρόνοι ανταπόκρισης και για τα έγγραφα αυτά ήταν άμεσοι και οι συνήθεις για υποθέσεις διαβίβασης δικογραφιών διαχρονικά. Αν κάνατε μία έρευνα στο πόσο χρόνο απαιτείται για τη διαβίβαση των δικογραφιών, θα διαπιστώνατε ότι αυτό είναι το σύνηθες -καίτοι ήταν θερινή περίοδος- χρονικό διάστημα διαβίβασης.

Πρέπει, λοιπόν, να είναι απολύτως ξεκάθαρο σε εσάς, στους συναδέλφους Βουλευτές και σε όλους τους πολίτες ότι: Πρώτον, ουδεμία αδικαιολόγητη καθυστέρηση υπήρξε, όπως αβάσιμα και αναιτιολόγητα επιχειρείτε να προβάλλετε. Δεύτερον, όλες ανεξαιρέτως οι δικογραφίες έχουν διαβιβαστεί στη Βουλή. Τρίτον, τα έγγραφα που αφορά η ερώτησή σας δεν ανακοινώθηκαν, όχι επειδή όπως είπατε μεθοδεύτηκε –τάχα- η καθυστέρηση -αυτά ήταν πονηρά και στρεψόδικα για τη μεθόδευση της καθυστέρησης- αλλά επειδή δεν πρόκειται για νέα δικογραφία αλλά για συμπληρωματικά έγγραφα δικογραφίας, η οποία είχε διαβιβαστεί πριν στη Βουλή, για να συσχετιστούν με αυτήν.

Το ότι πρόκειται για συμπληρωματικά έγγραφα προκύπτει, χωρίς καμία απολύτως αμφιβολία, από το με αριθμό πρωτοκόλλου 5293 έγγραφο της Αντεισαγγελέως του Αρείου Πάγου, το οποίο θα καταθέσω στα Πρακτικά της Βουλής, όπου ξεκάθαρα αναφέρεται ότι υποβάλλονται τα κεκυρωμένα αντίγραφα των ενόρκων καταθέσεων που υποβλήθηκαν στην Εισαγγελία Πρωτοδικών Λάρισας προκειμένου να συσχετιστούν με συγκεκριμένη δικογραφία, η οποία υπεβλήθη με το με αριθμό πρωτοκόλλου 3555 από 21 Μαΐου 2024 έγγραφο της Εισαγγελίας του Αρείου Πάγου, καθώς έχουν σχέση με το διερευνώμενο αδίκημα της συγκεκριμένης δικογραφίας.

Συνεπώς, κυρία Πρόεδρε, η διαβίβαση των συγκεκριμένων εγγράφων δεν ανακοινώθηκε στη Βουλή, καθώς πρόκειται -όπως είπα- για συμπληρωματικά έγγραφα της ποινικής δικογραφίας, η οποία είχε ήδη σταλεί και περιέλθει στη Βουλή των Ελλήνων και ανακοινώθηκε στην Ολομέλειά της την 23η Μαΐου 2024.

Για το ζήτημα, μάλιστα, αυτό ο ίδιος ο Πρόεδρος της Βουλής έχει απαντήσει μετά από σχετική ερώτηση ότι -είναι τα λόγια του Προέδρου- «Ουδέποτε συμπληρωματικό έγγραφο ανακοινώνεται στην Ολομέλεια». Αυτός ήταν άλλωστε και ο λόγος που δεν έγινε ανακοίνωση ούτε μετά την ολιγοήμερη διακοπή των εργασιών της Βουλής.

Σε ό,τι αφορά το δεύτερο ερώτημά σας, κυρία Πρόεδρε, πρέπει να πω και να ξεκαθαρίσω ότι καμία ποινική δικογραφία δεν χάθηκε ή μπαζώθηκε. Όποιος ισχυρίζεται κάτι τέτοιο, επιτρέψτε μου να πω, προσπαθεί να μπαζώσει την αλήθεια. Και να σας υπενθυμίσω, όπως καλά γνωρίζετε, ότι η συγκεκριμένη διαδικασία που ακολουθείται, όταν στο πλαίσιο άλλης ανάκρισης, προανάκρισης και προκαταρκτικής προκύπτουν αδικήματα τελεσθέντα από Υπουργό κατά την εκτέλεση των καθηκόντων του, διαρθρώνεται στο άρθρο 86 του Συντάγματος στον οργανικό νόμο 3126/2003 για την ποινική ευθύνη Υπουργών και Υφυπουργών και στα άρθρα 153 έως 159 του Κανονισμού της Βουλής.

Οι εισαγγελείς και οι ανακριτές στο πλαίσιο ποινικής έρευνας υποθέσεων που επιλαμβάνονται, αν προκύψει οποιαδήποτε αναφορά για εμπλοκή πολιτικού προσώπου οφείλουν να διαβιβάζουν, χωρίς αξιολόγηση, στη Βουλή τη δικογραφία, προκειμένου να κριθεί από την Ολομέλεια του Σώματος με την απόλυτη πλειοψηφία των Βουλευτών και μετά από πρόταση τριάντα Βουλευτών αν συντρέχει περίπτωση συγκρότησης ειδικής κοινοβουλευτικής επιτροπής.

Για το δυστύχημα των Τεμπών έχουν διαβιβαστεί δέκα πρωτότυπες δικογραφίες, τρία πορίσματα Κοινοβουλευτικών Ομάδων και πέντε διαβιβαστικά έγγραφα, στα οποία επισυνάπτονται έγγραφα δικογραφιών, προκειμένου να συσχετιστούν.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ**. ΓΕΩΡΓΙΟΣ ΓΕΩΡΓΑΝΤΑΣ**)

Θα ήθελα, όμως, μια και αναφερθήκατε σ’ αυτές τις δικογραφίες, να σας ρωτήσω τρία πράγματα και να μου απαντήσετε, κυρία Πρόεδρε: Πρώτον, αν γνωρίζετε αυτές τις δικογραφίες που βρίσκονται στη Βουλή των Ελλήνων. Αν τις γνωρίζετε. Αν τις έχετε αναζητήσει από τη Βουλή των Ελλήνων. Και αν τις έχετε μελετήσει. Με βάση την απάντησή σας, στη δευτερολογία μου θα επανέλθω για να ολοκληρωθεί ο διάλογος και να διευκρινίσω απολύτως κάθε σχετική αμφιβολία δική σας ή των Βουλευτών στο τι συμβαίνει με τη διαβίβαση των δικογραφιών, για να μην υπάρχει καμία απολύτως σκιά στη θεσμική αυτή διαδικασία που ακολουθείται με πλήρη διαφάνεια.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, παρακαλώ, έχετε τον λόγο για τη δευτερολογία σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κύριε Πρόεδρε.

Άλλαξε, βλέπω, και το Προεδρείο. Θα το ερμηνεύσω κάπως.

Κύριε Υφυπουργέ, μολονότι…

**ΠΡΟΕΔΡΕΥΩΝ (Γεώργιος Γεωργαντάς):** Συγγνώμη, αλλά δεν χρειάζεται ερμηνεία. Ήταν προγραμματισμένο να ανέβω στις 12.00΄.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Υποτίθεται ότι θα προέδρευε ο κ. Πλακιωτάκης μέχρι το πέρας της διαδικασίας, αλλά δεν πειράζει, εντάξει.

Θα φανεί, κύριε Γεωργαντά.

**ΠΡΟΕΔΡΕΥΩΝ (Γεώργιος Γεωργαντάς):** Η ανοχή, όπως καταλαβαίνετε, είναι αυτονόητη σε τέτοιου είδους ερωτήσεις ειδικά. Απλά να ληφθεί υπ’ όψιν ότι έχουμε και ένα νομοσχέδιο που ακολουθεί και έχουν έρθει οι εισηγητές.

Παρακαλώ, συνεχίστε. Σας μηδενίζω τον χρόνο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κύριε Πρόεδρε.

Κύριε Υφυπουργέ, πρώτα απ’ όλα να σας πω ότι είναι πολύ ενδιαφέρον ότι στη διάρκεια του κοινοβουλευτικού ελέγχου που πρέπει να μου απαντήσετε, με ρωτάτε. Εγώ επειδή ποτέ δεν αποφεύγω φυσικά ούτε τις ερωτήσεις, ούτε τις απαντήσεις, θα σας απαντήσω ευθέως.

Σας ρωτώ για τις δικογραφίες: Ακριβώς γιατί δεν έχουμε πλήρη πρόσβαση. Ακριβώς γιατί έχουμε πάει κατ’ επανάληψη στην Ειδική Γραμματεία του Προέδρου της Βουλής και έχουμε ζητήσει αντίγραφο από το βιβλίο εισερχομένων και δεν μας έχει χορηγηθεί. Ακριβώς γιατί έχω καταθέσει είκοσι μία επίκαιρες ερωτήσεις για τα θέματα που αφορούν το έγκλημα των Τεμπών και απαντήσεις δεν παίρνω, παρά μόνο συσκότιση και συγκάλυψη. Ακριβώς γιατί κατέθεσα ειδικό διάβημα προς τον Πρόεδρο της Βουλής να μου χορηγηθεί αντίγραφο του πλήρους καταλόγου όλων των δικογραφιών -θα το καταθέσω στα Πρακτικά- και πήρα την απάντηση ότι δεν υπάρχει κατάλογος, ενώ υπήρχε στο παρελθόν. Ακριβώς επίσης γιατί από τις δικογραφίες που έχω αναζητήσει και έχουμε αναζητήσει οι Βουλευτές της Πλεύσης Ελευθερίας έχει προκύψει: Πρώτον, ότι είναι απολύτως θολό πόσες ακριβώς είναι οι διαβιβασθείσες και ποιες ακριβώς και πότε διαβιβάστηκαν. Και δεύτερον, ότι υπάρχουν στοιχεία των δικογραφιών αυτών τα οποία δεν μπορούν να μελετηθούν διότι είναι USB και ηλεκτρονικά αρχεία και δεν διατίθενται σε αντίγραφα, όπως ζητάμε, και διότι γενικά ακολουθεί η Κυβέρνηση και το κόμμα της Νέας Δημοκρατίας τη γνωστή τακτική της συσκότισης και της συγκάλυψης.

Τώρα, θα μου επιτρέψετε ένα σχόλιο. Όταν σας άκουσα να λέτε: «Παρακολουθούνται οι πάντες», αισθάνθηκα την ανάγκη να σας πω ότι το ξέρουμε. Και το πρόβλημα είναι ότι παρά το γεγονός ότι παρακολουθούνται οι πάντες, αλλά δυστυχώς δεν μπορούμε να βρούμε τις επικοινωνίες -ας πούμε- των μηχανοδηγών την κρίσιμη ημέρα γιατί ο ανακριτής ζήτησε μόνο για είκοσι λεπτά τις επικοινωνίες τους και δεν υπάρχουν, λέει, ενώ λοιπόν παρακολουθούνται οι πάντες και τα πάντα, πάρα πολύ βασικά στοιχεία στην υπόθεση του εγκλήματος των Τεμπών αγνοούνται. Βίντεο εξαφανίζονται, σκληροί δίσκοι καταστρέφονται, εγγραφές επανεγγράφονται, ηχητικά αλλοιώνονται, εκατοντάδες χιλιάδες αρχεία δεν εντάσσονται στη δικογραφία και ω του θαύματος, εμφανίζονται και κάποια βίντεο με διαδικασίες πολύ ενδιαφέρουσες. Εύχεται ο Πρωθυπουργός να υπήρχαν βίντεο και ξαφνικά βρίσκει βίντεο ο κ. Πορτοσάλτε πριν τα βρει εκείνος που υποτίθεται ότι τα είχε στον υπολογιστή του.

Η θέση σας ότι καμία δικογραφία δεν χάθηκε καταρρίπτεται από αυτά που επικαλείστε. Επικαλεστήκατε έγγραφο -και ελπίζω όντως να το καταθέσετε στα Πρακτικά- με βάση το οποίο λέτε ότι στη Βουλή η ποινική δικογραφία για τον Τριαντόπουλο και για το μπάζωμα έφτασε στις 7 Αυγούστου. Θέλετε να μας εξηγήσετε εάν έφτασε στις 7 Αυγούστου, γιατί στην Ειδική Γραμματεία του Προέδρου της Βουλής -και θα το καταθέσω και αυτό στα Πρακτικά- πρωτοκολλάται στις 9 Αυγούστου; Θέλετε να μας το εξηγήσετε αυτό; Πώς κάτι που φτάνει στις 7 Αυγούστου πρωτοκολλάται στην Ειδική Γραμματεία -το καταθέτω στα Πρακτικά, έχει σφραγίδα της Ειδικής Γραμματείας- στις 9 Αυγούστου; Τι έκανε δύο μέρες από την Τετάρτη μέχρι την Παρασκευή; Ποιος χρονοτριβούσε;

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δικαστικός αποσπασμένος υπάρχει στο Υπουργείο σήμερα; Υπάρχουν δικαστικοί αποσπασμένοι; Αυτοί ενεπλάκησαν ή δεν ενεπλάκησαν σε αυτή τη διαδικασία; Ο κ. Λυμπερόπουλος που μου λέτε ότι τον κακοχαρακτήρισα και βγάζει δελτία τύπου λες και είναι κυβερνητικό χωνί ήταν ή δεν ήταν το δεξί χέρι του Υπουργού Αθανασίου; Εμφανιζόταν ή δεν εμφανιζόταν στη Βουλή δίπλα του; Ήταν αποσπασμένος ή δεν ήταν και τον ακολουθούσε στις συζητήσεις νομοσχεδίων παντού εδώ μέσα στη Βουλή σαν ο πιο στενός του συνεργάτης; Ναι ή όχι; Ήταν αποσπασμένος υπηρεσιακός;

Ο κ. Αθανασίου τις ίδιες τακτικές χρονοτριβής και απόκρυψης δικογραφιών είχε ακολούθησε το 2014. Μάλιστα, είχε κρατήσει την επίμαχη δικογραφία για τον κ. Βενιζέλο και τον κ. Παπακωνσταντίνου για τα εξοπλιστικά και τα υποβρύχια στο γραφείο του ενάμιση μήνα, από τα τέλη Απριλίου μέχρι τις αρχές Ιουνίου. Και μόλις ήρθε στη Βουλή η δικογραφία, έκλεισε τη Βουλή η τότε κυβέρνηση σε συνεργασία με τον τότε Πρόεδρο της Δημοκρατίας.

Απ’ ό,τι καταλαβαίνω, δεν θα καταθέσετε στα Πρακτικά κατάλογο των ποινικών δικογραφιών, αλλά η απάντησή σας είναι να ρωτάτε εμένα αν τις ξέρω. Σας απαντώ, λοιπόν, ότι πάρα πολλές από αυτές τις δικογραφίες δεν είναι τμήμα της υπόθεσης που υπάρχει στην ανάκριση. Είναι αυτοτελείς. Η συγκεκριμένη ποινική δικογραφία που αφορά τον Τριαντόπουλο, τον Μητσοτάκη και τον Χαρακόπουλο, αδερφό του Βουλευτή και Υπουργού σας, ο οποίος ως αστυνομικός επέβλεψε το μπάζωμα, αφορά αυτοτελή μήνυση συγγενών που δεν είναι τμήμα της αρχικής δικογραφίας. Το γνωρίζετε αυτό. Γιατί παίζετε με τις εντυπώσεις;

Τελικά η απάντησή σας είναι ότι η δικογραφία έκανε δεκατέσσερις μέρες για να φτάσει από την Εισαγγελία του Αρείου Πάγου στη Λουκάρεως και Αλεξάνδρας στη Βουλή στη Βασιλίσσης Σοφίας; Η απάντησή σας είναι ότι αυτό έγινε γιατί λείπατε εσείς στην Πύλο για να εγκαινιάσετε ένα δικαστικό μέγαρο και λείπατε εκτός Αθηνών; Γι’ αυτό έγινε; Αυτό λέτε;

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Αυτό καταλάβατε απ’ όλα αυτά;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έγινε διότι δεν είχε ορκιστεί Γενικός Γραμματέας του Υπουργείου; Έγινε διότι έκανε γύρω γύρω η δικογραφία και την υπέγραφαν υπηρεσιακοί παράγοντες; Πού προβλέπονται όλα αυτά; Δεν λέει το Σύνταγμα ότι αμελλητί διαβιβάζεται, γιατί ακριβώς αφορά το πιο σοβαρό θέμα, την ποινική ευθύνη των Υπουργών; Πού προβλέπεται αυτό το «γύρω γύρω όλοι» σε διαφόρους υπηρεσιακούς παράγοντες για να υπογράφουν και να ξε-υπογράφουν και να χάνεται για μέρες η δικογραφία, να κλείνει η Βουλή, να καίγεται στη συνέχεια η Αθήνα, να γίνεται χαμός για τις παρακολουθήσεις, για τις πυρκαγιές, για όλα όσα προκύπτουν και να ξεχνιέται, για να έρχεστε να μας λέτε ότι ήταν συμπληρωματικά έγγραφα; Δεν προβλέπει, κύριε Υπουργέ, ο Κανονισμός της Βουλής τέτοια διάκριση, το ξέρετε. Να το πούμε και άλλη μία φορά, το άρθρο 153 παρ. 2 ρητά προβλέπει ότι όλα τα στοιχεία, κύρια, συμπληρωματικά, διαδικαστικά, επουσιώδη, δευτερεύοντα, πρωταρχικά, όλα ανακοινώνονται στην Ολομέλεια της Βουλής. Και όποιος ισχυρίζεται τα αντίθετα το κάνει εκ του πονηρού.

Τώρα, θα μου επιτρέψετε, επειδή μιλήσατε για το κύρος της δικαστικής λειτουργίας, το κύρος της δικαστικής λειτουργίας το έχουν εξευτελίσει τα πρόσωπα τα οποία αυτήν τη στιγμή βρίσκονται στην ηγεσία της δικαιοσύνης. Η Εισαγγελέας του Αρείου Πάγου λειτουργεί ως επιστολογράφος, εξομολογούμενη προσωπικές της εμπειρίες με δελτία Τύπου -αδιανόητα πράγματα-, αλλά δεν έβγαλε ούτε ένα δελτίο Τύπου για να πει «Διαβιβάσαμε δικογραφία που αφορά Υπουργούς προς το Υπουργείο». Γιατί; Γιατί αποκρύπτει και συγκαλύπτει;

Διαβάζω τη συνέντευξη χθες του κ. Φλωρίδη στον κ. Πορτοσάλτε, την οποία μου απομαγνητοφώνησαν οι συνεργάτες μου και τους ευχαριστώ:

Φλωρίδης: «Εγώ δεν θυμάμαι άλλη εισαγγελέα που να έχει πάρει τα 4/5 της Βουλής».

Πορτοσάλτε: «Για την κ. Αδειλίνη λέτε».

Φλωρίδης: «Ναι, απέναντι στην οποία έχει προσωποποιηθεί ένας πόλεμος. Προσέξτε, όχι εναντίον των θεσμών, εναντίον του προσώπου».

Πορτοσάλτε: «Της έχουν βγάλει και εκείνες τις παραινέσεις που υποτίθεται ότι είπε, δηλαδή αυτά με το Θεό».

Έχουν καταγγείλει οι συγγενείς, η κ. Καρυστιανού και ο κ. Πλακιάς ότι τους είπε να πηγαίνουν στην Εκκλησία και να βρουν παρηγοριά στον Θεό, γιατί έτσι είναι τα πράγματα.

Απαντάει ο Υπουργός Δικαιοσύνης: «Που δεν τα είπε». Ξέρει ο Υπουργός, που δεν ήταν εκεί.

Και απαντάει και ο κ. Πορτοσάλτε: «Δεν τα είχε πει. Από το ρεπορτάζ μου, δεν έχει πει τέτοιες κουβέντες. Δεν μπορώ να πω κάτι πριν αφυπηρετήσει. Όταν αφυπηρετήσει, έχω την άδεια να σας πω κάτι που θα είναι κοινοποιήσιμο. Προς το παρόν όσο υπηρετεί δεν έχω το δικαίωμα να το πω».

Μα, είναι δυνατόν; Τώρα να παραιτηθεί η κ. Αδειλίνη! Είναι ντροπιαστικό να εμφανίζονται ως εκπρόσωποι της τα κυβερνητικά φερέφωνα και να δίνουν διαβεβαιώσεις από το ρεπορτάζ τους για να διαψεύσουν τους γονείς σε κάτι που είναι αδιάψευστο, που έχει καταγγελθεί, έχει στοιχειοθετηθεί, της έχουν πει ακόμα και πού καθόντουσαν οι γονείς. Και είχε το θράσος η ίδια να βγει στο Φόρουμ των Δελφών μήνες, μπορεί και χρόνο μετά από την καταγγελία, για να πει δεν έγινε ποτέ. Έχουμε μία Εισαγγελέα του Αρείου Πάγου, η οποία ασχολείται με το να αντιπαρατίθεται διαρκώς με τους γονείς και τους συγγενείς και τις οικογένειες των θυμάτων και να υποστηρίζει την Κυβέρνηση και τη συγκάλυψη, έχουμε μία Πρόεδρο του Αρείου Πάγου η οποία αντιπαρατίθεται και κουνάει το χέρι και το δάχτυλο στην κ. Καρυστιανού και στους συγγενείς και της λέει: «δεν δικαιούσαι να κρίνεις τη λειτουργία της δικαιοσύνης, γιατί δεν είσαι θεσμικός παράγοντας». Ξέχασαν ότι η δικαστική λειτουργία είναι εξουσία που πηγάζει από τον λαό και απονέμεται στο όνομα του, υπέρ αυτού; Και νόμισαν ότι επειδή τους βάλατε σε κάποιες καρέκλες μπορούν να περιφρονούν και να κανοναρχούν τον λαό;

Και διαβάζω και αυτήν την φοβερή, φοβερή πραγματικά, ανακοίνωση του κ. Λυμπερόπουλου…

**ΠΡΟΕΔΡΕΥΩΝ (Γεώργιος Γεωργαντάς):** Και ολοκληρώστε με αυτήν, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κύριε Πρόεδρε, ολοκληρώνω.

…Στον οποίο αναφερθήκατε για να τον υπερασπιστείτε ότι δήθεν είναι θεσμική η λειτουργία του.

Για ακούστε ανακοίνωση του Αρείου Πάγου. Νόμιζα ότι μιλάει ο Ευάγγελος Βενιζέλος: «Όποιος έχει να εισφέρει αποδεικτικά στοιχεία ότι όλοι οι δικαστικοί λειτουργοί του Εφετείου Λάρισας, οι οποίοι αποφάσισαν τον ορισμό εφέτη ως ανακριτή στην υπόθεση των Τεμπών είναι έρμαια εξωδιαδικαστικών εξουσιών. Οφείλει άμεσα να τα προσκομίσει στις αρμόδιες θεσμικά αρχές και να τα υποστηρίξει με το βάρος της υπογραφής του. Άλλως με τη διάδοση εικασιών και θεωριών συνωμοσίας, λοιδορώντας και σπιλώνοντας ηθικά δικαστικούς λειτουργούς, βάλλει ευθέως κατά των δημοκρατικών θεσμών».

Αλήθεια; Όποιος κρίνει επίορκους λειτουργούς, βάλλει κατά των δημοκρατικών θεσμών;

«Στη δημοκρατία ουδείς υπό οποιαδήποτε ιδιότητα δικαιούται να τρομοκρατεί…».

Είναι το τρομοκρατούμενοι οι δικαστικοί λειτουργοί;

«…τους δικαστικούς λειτουργούς αν οι αποφάσεις ή οι ενέργειές τους δεν τελούν υπό την έγκρισή του. Πρέπει να ενημερώσουμε…» κ.λπ., κ.λπ..

Είναι μία τρισέλιδη ανακοίνωση από την οποία ξέρετε τι παραλείπεται από τον θεσμικό παράγοντα που έτυχε να είναι δεξί χέρι του κ. Αθανασίου, Υπουργού Δικαιοσύνης της Νέας Δημοκρατίας; Παραλείπεται –παραλείπεται και αποκρύπτεται- ότι ο ορισμός εφέτη ειδικού ανακριτή έγινε με αίτημα και έγγραφη επιστολή του ίδιου του κ. Μητσοτάκη στις 6 Μαρτίου του 2023 προς τον διορισμένο από τον ίδιο Εισαγγελέα του Αρείου Πάγου Ντογιάκο που το παιδί του, ο γιος του, ήταν συνεργάτης του παραιτηθέντος τότε και αναστηλωθέντος στη συνέχεια, Υπουργού Υποδομών και Μεταφορών Καραμανλή. Αυτό με έναν περίεργο τρόπο στις τρεις σελίδες της ανακοίνωσής του κ. Λυμπερόπουλος ξεχνάει να το πει. Το παραλείπει, το παρασιωπά και το συγκαλύπτει. Γιατί; Διότι υπάρχει τεράστιο θέμα διαπλοκής της ηγεσίας της δικαιοσύνης και συγκεκριμένων δικαστικών και εισαγγελικών λειτουργών στους οποίους αναφέρθηκα με την Κυβέρνησή σας. Και αυτό δεν κρύβεται. Το έχει καταλάβει όλος ο κόσμος και γι’ αυτό εξεγείρεται και γι’ αυτό ζητά δικαιοσύνη και γι’ αυτό δεν πείθεται από τις διαβεβαιώσεις σας «δεν υπάρχει συγκάλυψη, δεν υπάρχει συγκάλυψη» -ο κ. Γεωργιάδης το λέει έτσι και με μεγαλύτερη ένταση και στόμφο, βαρώντας και τα χέρια του, εσείς το είπατε με μεγαλύτερη ευγένεια- και γι’ αυτό είναι στους δρόμους διαμαρτυρόμενος.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Πρόεδρε, ολοκληρώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Πρόεδρε.

Ναι, διαμαρτυρόμενος, γιατί ακούσαμε…

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, σας παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω τη φράση μου, κύριε Πρόεδρε.

Διαμαρτυρόμενος, διότι ακούσαμε ότι το δικαίωμα είναι για να εκφράσουν τα συναισθήματά τους, όχι, είναι και για να διαμαρτυρηθούν και για να διαδηλώσουν. Διαμαρτυρόμενος, λοιπόν, ο ελληνικός λαός και θα είμαστε δίπλα του, γιατί η δικαιοσύνη στη χώρα στραγγαλίζεται από την κυβερνητική και τη δικαστική εξουσία και από συγκεκριμένα επίορκα πρόσωπα, τα οποία πρέπει να παραιτηθούν.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ο κύριος Υφυπουργός έχει τον λόγο για τη δευτερολογία του.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Κυρία Πρόεδρε, η ερώτησή σας είχε δύο συγκεκριμένα ερωτήματα. Σας απάντησα όχι μόνο συγκεκριμένα, αλλά απέδειξα –και μάλιστα με την αναφορά σε έγγραφα, τα οποία θα καταθέσω στη Βουλή- ότι ο χρόνος διεκπεραίωσης του Υπουργείου Δικαιοσύνης της δικογραφίας την οποία αναφέρατε, ήταν άμεσος. Είναι απολύτως σύνηθες για τη διεκπεραίωση αυτών των δικογραφιών και σας κάλεσα, μάλιστα, να το συγκρίνετε και με το παρελθόν. Κάντε μία έρευνα στην κυβέρνηση του ΣΥΡΙΖΑ της πρώτης περιόδου που ήσασταν Πρόεδρος της Βουλής, να δείτε πόσο καθυστερούσαν να διεκπεραιωθούν δικογραφίες στο Υπουργείο Δικαιοσύνης. Τότε, όμως, δεν είδα να ευαισθητοποιείστε και να καλείτε το Υπουργείο Δικαιοσύνης να διαβιβάζει γρήγορα τις δικογραφίες. Ένα αυτό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κάνετε λάθος. Εγώ διαβίβασα όλες τις δικογραφίες.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Δεύτερον. Επίσης, ήμουν πολύ συγκεκριμένος για τις δικογραφίες οι οποίες έχουν διαβιβαστεί και απ’ ό,τι κατάλαβα από την απάντησή σας, μάλλον δεν τις έχετε μελετήσει, όπως θα έπρεπε, τις δικογραφίες. Και ενώ έρχεσθε εδώ και εσείς και οι συνάδελφοί σας και σηκώνετε τον τόπο…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σοβαρά μιλάτε τώρα;

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, ακουστήκατε, σας παρακαλώ.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** …για να σας δώσουμε στοιχεία για τους αριθμούς πρωτοκόλλου και να σας πούμε ποια μέρα ήταν αργία, πότε ανέλαβε τα καθήκοντά του, γιατί καθυστέρησαν όλες να διαβιβαστούν οι δικογραφίες καίτοι είναι δύο χρόνια περίπου δικογραφίες στο γραφείο του Ειδικού Γραμματέα, δεν νομίζω ότι καταβλήθηκε μεγάλη προσπάθεια. Διότι αν είχατε καταβάλει την προσπάθεια που οφείλατε να κάνετε, θα είχατε, τουλάχιστον, κάνει ένα σχέδιο πρότασης για συγκρότηση ειδικής κοινοβουλευτικής επιτροπής…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Λάθος κάνετε!

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):**… και θα είχατε ζητήσει από τους συναδέλφους Βουλευτές -γιατί οι δικοί σας Βουλευτές της Κοινοβουλευτικής Ομάδας δεν επαρκούν- να τις συνυπογράψουν, αν εσείς κρίνατε -που όλα τα βλέπετε, όλα τα ελέγχετε και όλα τα αξιολογείτε- ότι υπάρχουν στοιχεία τόσο ικανά, για να οδηγήσουν στη συγκρότηση ειδικής κοινοβουλευτικής επιτροπής. Το ότι δεν το κάνατε, δίνει την απάντηση προς δύο κατευθύνσεις: Είτε στο ότι δεν τις μελετήσατε όπως οφείλατε είτε στο ότι δεν βρήκατε στοιχεία. Δυοίν θάτερον. Ένα αυτό.

Δεύτερον, ξέρετε πολύ καλά -και εδώ επαναλαμβάνω ότι είναι το θεσμικό ολίσθημα το οποίο κατ’ εξακολούθηση διαπράξατε- ότι το Ανώτατο Δικαστικό Συμβούλιο αποσπά στο Υπουργείο Δικαιοσύνης δικαστικούς λειτουργούς. Kαι σήμερα είναι αποσπασμένοι και κατά το παρελθόν και κατά την περίοδο της δικής σας κυβέρνησης που ανέφερα. Εγώ γνωρίζω ποιοι ήταν τότε και είναι και σήμερα εν ενεργεία δικαστικοί λειτουργοί.

Πώς θα σας φαινόταν να λέω ότι ο Υπουργός Δικαιοσύνης τότε του ΣΥΡΙΖΑ συνοδευόταν από τον δικαστή που είχε στο γραφείο του στη Βουλή;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Άμα ήταν αλήθεια, να το λέγατε.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Μα είναι αλήθεια. Με απόσπαση του Ανωτάτου Δικαστικού Συμβουλίου.

Καταλαβαίνετε τι κάνετε, κυρία Πρόεδρε; Καταλαβαίνετε τις αντιφάσεις στις οποίες υποπίπτετε μόνο και μόνο για να υποστηρίξετε το αφήγημα της συγκάλυψης το οποίο υιοθετήσατε, αν θυμάμαι καλά, από τον κ. Βελόπουλο. Και βέβαια αναδείξατε μία απολύτως θεσμική απάντηση του εκπροσώπου Τύπου του Αρείου Πάγου. Σας υπενθυμίζω ότι με νόμο που έχει υπερψηφίσει η Ελληνική Βουλή, με μεγάλη μάλιστα πλειοψηφία, τα ανώτατα δικαστήρια έχουν ορίσει εκπροσώπους τύπου που έχουν το θεσμικό καθήκον να απαντούν, έτσι ώστε οι απαντήσεις αυτές να δίδονται με νομική ακρίβεια, με στοιχεία τα οποία δεν μπορούν να αμφισβητηθούν και προέρχονται από ανθρώπους οι οποίοι καλύπτονται από εγγυήσεις συνταγματικής περιωπής, προσωπικής και λειτουργικής ανεξαρτησίας. Γι’ αυτόν τον λόγο καθιερώσαμε τους εκπροσώπους τύπου στα ανώτατα δικαστήρια.

Αυτή, λοιπόν, η απάντηση του κ. Λυμπερόπουλου νομίζω ότι δεν μπορεί να αμφισβητηθεί διότι στηρίζεται στο τι προβλέπεται από τον Κώδικα Ποινικής δικονομίας και τι έχει γίνει διαχρονικά στην υπόθεση των Τεμπών μέχρι σήμερα. Και βεβαίως αντιλαμβάνεστε και εσείς η ίδια ότι η ολομέλεια του Συμβουλίου Προέδρων Εφετών και Εφετών Λάρισας δεν συγκλήθηκε επειδή το ζήτησε, όπως είπατε, ο Πρωθυπουργός. Ήταν αυτονόητο δικαίωμα των προέδρων εφετών και των εφετών σε μια τόσο σοβαρή υπόθεση όπως έχει συμβεί κατά το παρελθόν. Σας υπενθυμίζω την υπόθεση στο Μάτι, την υπόθεση της Χρυσής Αυγής…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Στο Μάτι δεν…

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Συγγνώμη, της Χρυσής Αυγής. Έχετε δίκιο.

Σας υπενθυμίζω, λοιπόν, υποθέσεις κορυφαίες που αυτεπάγγελτα συγκροτήθηκε η ολομέλεια των προέδρων εφετών και εφετών για να ορίσουν εφέτη ανακριτή προς διεξαγωγή της ανάκρισης. Εάν είχε συμβεί -που δεν θα μπορούσε να συμβεί- να αφηνόταν η ανάκριση στον εισαγγελέα Πρωτοδικών Λάρισας, εσείς η ίδια θα διαμαρτυρόσασταν για ποιον λόγο μια τόσο σοβαρή υπόθεση δεν ανατίθεται σε εφέτη ανακριτή, έτσι ώστε με γνώσεις και μεγαλύτερη εμπειρία να διεκπεραιωθεί από εφέτη ανακριτή η ανάκριση.

Διαστρεβλώσατε ακόμη μια φορά όσα είπα. Ήταν απολύτως σαφές ότι αναφερόμουν στη διαδικασία της κύριας ανάκρισης και είπα ότι σε αυτήν τη διαδικασία όσοι έχουν θεσμικό ρόλο μπορούν να παρακολουθούν πώς διεξάγεται, αν διεξάγεται κατά τους κανόνες της ποινικής δικονομίας, αν υπάρχουν σφάλματα ή υπερβάσεις και για όσους ελέγχονται για τέτοιου είδους πλημμέλειες σύμφωνα με τον νόμο να εξετάζεται ad hoc η περίπτωση και ανάλογα να υφίστανται όσα προβλέπονται από τον Κώδικα Ποινικής Δικονομίας. Αυτό ακριβώς είπα. Είναι απολύτως σαφές.

Εδώ εσείς χωρίς να έχει κλείσει η ανάκριση επαναλάβατε ορισμένα πράγματα. Είπατε ότι δεν υπάρχουν στοιχεία στη δικογραφία. Πώς το ξέρετε; Πώς γνωρίζετε ότι δεν υπάρχουν στοιχεία στη δικογραφία σήμερα και αν ο ανακριτής έχει αναζητήσει στοιχεία που χωρίς να έχει ολοκληρωθεί η ανάκριση, εσείς θεωρείτε ότι δεν υπάρχουν;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσείς γνωρίζετε ότι υπάρχουν;

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Εγώ δεν μπορώ να γνωρίζω ούτε γνωρίζω την ανάκριση.

Γνωρίζω, όμως, κυρία Πρόεδρε, ότι όσα γίνονται από κόμματα της Αντιπολίτευσης είναι μια ακραία μορφή συκοφαντίας. Ακραία μορφή συκοφαντίας είναι αυτή που γίνεται με ύπουλα συνθήματα που συμπυκνώνουν ένα μεγάλο κοινωνικό φορτίο. Και επειδή η Αντιπολίτευση, κύριε Πρόεδρε, βλέπει να καταρρέει το αφήγημα της συγκάλυψης, επιχειρούν διάφοροι συνάδελφοι να το υπερασπιστούν μετερχόμενοι μεθόδους, θα έλεγα, κοινοβουλευτικού δικολαβισμού.

**ΜΙΧΑΗΛ ΚΑΤΡΙΝΗΣ:** Αυτό δεν έπρεπε να το πείτε.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Και ας πάψουμε, κύριε Κατρίνη, και ας πάψετε και εσείς να υποδύεστε τον ρόλο του κοινωνικού εισαγγελέα. Να ξέρετε ότι αυτός ο ρόλος δεν αρμόζει σε Βουλευτές του Ελληνικού Κοινοβουλίου.

Ολοκληρώνοντας κύριε Πρόεδρε, θα ήθελα να πω για άλλη μια φορά ότι, πρώτον, η Κυβέρνηση σέβεται απόλυτα και διαφυλάσσει το συνταγματικό δικαίωμα των Ελλήνων πολιτών να διαδηλώσουν και να διαμαρτυρηθούν.

Δεύτερον, σέβεται απόλυτα την ανεξαρτησία της δικαστικής εξουσίας, δεν παρεμβαίνει ούτε μπορεί να παρέμβει. Έχουμε εμπιστοσύνη στους Έλληνες δικαστές που σήμερα διεξάγουν εύορκα και ευσυνείδητα στη Λάρισα την κύρια ανάκριση στην υπόθεση των Τεμπών. Αναμένουμε την ολοκλήρωση της κύριας ανάκρισης έτσι ώστε να προχωρήσει η αποδεικτική διαδικασία, όπου θα δοθούν απαντήσεις σε όλα τα θέματα τα οποία απασχολούν όχι μόνο τους Έλληνες Βουλευτές, αλλά το σύνολο της ελληνικής κοινής γνώμης.

Σας ευχαριστώ πολύ, κύριε Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τα έγγραφα, κύριε Υφυπουργέ, να καταθέσετε.

(Στο σημείο αυτό ο Υφυπουργός Δικαιοσύνης κ. Ιωάννης Μπούγας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Εισερχόμεθα στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου των σχεδίων νόμου του Υπουργείου Εθνικής Άμυνας: 1) «Κύρωση της Συμφωνίας Αμυντικής Συνεργασίας μεταξύ της Ελληνικής Δημοκρατίας και της Πορτογαλικής Δημοκρατίας» και 2) «Κύρωση του Μνημονίου Κατανόησης μεταξύ του Υπουργείου Άμυνας της Γαλλικής Δημοκρατίας, του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας, του Υπουργείου Εθνικής Άμυνας της Ελληνικής Δημοκρατίας, του Υπουργείου Άμυνας της Ιταλικής Δημοκρατίας, του Υπουργείου Άμυνας του Βασιλείου της Ολλανδίας και του Υπουργού Άμυνας του Ηνωμένου Βασιλείου της Μεγάλης Βρετανίας και Βορείου Ιρλανδίας σε σχέση με την Παράδοση του Προγράμματος για τον Σχεδιασμό και την Ανάπτυξη Ελικοπτέρων Νέας Γενιάς (NGRC)».

Τα νομοσχέδια ψηφίστηκαν στη Διαρκή Επιτροπή κατά πλειοψηφία. Εισάγονται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κύρωσης των συμφωνιών και οι Κοινοβουλευτικοί Εκπρόσωποι, εφόσον το επιθυμούν, και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας.

Η συζήτηση θα είναι ενιαία και για τις δύο συμφωνίες με διπλασιασμό του χρόνου ομιλίας από πέντε σε δέκα λεπτά μόνο για τους εισηγητές. Η ψηφοφορία θα γίνει μετά το τέλος της συζήτησης.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα συνεφώνησε.

Τον λόγο έχει από τους Σπαρτιάτες ο κ. Ζερβέας.

**ΑΛΕΞΑΝΔΡΟΣ ΖΕΡΒΕΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, καλούμαστε σήμερα να υπερψηφίσουμε ή να καταψηφίσουμε το σχέδιο νόμου του Υπουργείου Εθνικής Άμυνας με τίτλο: «Κύρωση της Συμφωνίας Αμυντικής Συνεργασίας μεταξύ της Ελληνικής Δημοκρατίας και της Πορτογαλικής Δημοκρατίας».

Πρόκειται περί μιας συμφωνίας που εστιάζει στη συνεργασία σε τομείς όπως η ανταλλαγή τεχνικών, τεχνολογικών και βιομηχανικών πληροφοριών, ανταλλαγή παρατηρητών σε στρατιωτικές ασκήσεις και συναντήσεις εκπροσώπων από στρατιωτικούς φορείς.

Κατ’ αρχάς, θα επισημάνω ότι η συγκεκριμένη συμφωνία έρχεται προς κύρωση στο Κοινοβούλιο με μεγάλη καθυστέρηση. Υπογράφτηκε το 2020 και έρχεται τώρα προς κύρωση πέντε χρόνια μετά. Πρόκειται, κατά τη γνώμη μας, περί μιας τυπικής συμφωνίας δίχως κάποιο ιδιαίτερο βάθος, όσον αφορά την ενίσχυση της αμυντικής ικανότητας των δύο χωρών.

Ο ιδιαίτερα χαμηλός προϋπολογισμός, μόνο 9.000 ευρώ κατ’ έτος, καταδεικνύει ότι η συγκεκριμένη συμφωνία είναι χαμηλών προσδοκιών. Δεν προβλέπεται η αμοιβαία αμυντική συμβολή που, κατά τη γνώμη μας, θα έπρεπε να είναι το ζητούμενο σε τέτοιου είδους αμυντικές συμφωνίες ούτε προβλέπεται η διενέργεια κοινών γυμνασίων μεταξύ των Ενόπλων Δυνάμεων των δύο χωρών.

Η συμφωνία αυτή εντάσσεται στους κανόνες των συμφωνιών μεταξύ των χωρών που ανήκουν στο ΝΑΤΟ. Είμαστε υπέρ της κοινής αμυντικής πολιτικής στον χώρο της Ευρωπαϊκής Ενώσεως, κοινή αμυντική πολιτική η οποία όμως θα είναι ανεξάρτητη από τις υπάρχουσες νατοϊκές δομές, δομές στις οποίες έχει λόγο και η εχθρική χώρα της Τουρκίας.

Η Ευρωπαϊκή Ένωση, εάν θέλει να είναι μια αληθινή ένωση των ευρωπαϊκών εθνών, πρέπει να είναι σε θέση να υπερασπιστεί την κυριαρχία των κρατών-μελών της από εξωγενείς απειλές δίχως να περιμένει τη σωτηρία από τρίτους παράγοντες.

Παρ’ όλα αυτά, επειδή η Συμφωνία αυτή δεν προξενεί ζημία στην άμυνα της χώρας μας και επειδή πιθανόν να λειτουργήσει ως ένα πρώτο σκαλοπάτι μιας πιο στενής συνεργασίας σε στρατιωτικό επίπεδο μεταξύ των δύο χωρών, θα την υπερψηφίσουμε.

Καλούμαστε, επίσης, σήμερα να υπερψηφίσουμε ή να καταψηφίσουμε το σχέδιο νόμου του Υπουργείου Εθνικής Άμυνας σχετικά με την Κύρωση του Μνημονίου Κατανοήσεως μεταξύ του Υπουργείου Εθνικής Αμύνης της πατρίδος μας και πέντε Υπουργείων Εθνικής Άμυνας ευρωπαϊκών χωρών σε σχέση με την παράδοση του Προγράμματος για τον Σχεδιασμό και την Ανάπτυξη Ελικοπτέρων Νέας Γενιάς.

Το παράδοξο της υποθέσεως είναι ότι καλούμαστε να κυρώσουμε το μνημόνιο μιας συμφωνίας από την οποία έχουμε αποχωρήσει. Πιο συγκεκριμένα, ο Υπουργός Εθνικής Άμυνας, ο κ. Δένδιας, στις 27 Δεκεμβρίου του 2024, απαντώντας σε ερώτηση του κ. Κατρίνη του ΠΑΣΟΚ, υποστηρίζει ότι το εν λόγω πρόγραμμα που υπεγράφη το 2022 από τον τότε Υπουργό Άμυνας τον κ. Παναγιωτόπουλο επί Κυβερνήσεως Νέας Δημοκρατίας δεν ανταποκρίνεται πλέον στις υπηρεσιακές απαιτήσεις της χώρας και ότι δεν εξασφαλίζεται κανένα ανταποδοτικό όφελος για την αμυντική μας βιομηχανία.

Κι εδώ είναι που γεννιούνται τα εξής ερωτήματα: Το 2022 το εν λόγω πρόγραμμα ανταποκρινόταν στις υπηρεσιακές απαιτήσεις της χώρας και δύο χρόνια μετά δεν ανταποκρίνεται; Και για ποιο λόγο θυμήθηκε το Υπουργείο Εθνικής Άμυνας τα ανταποδοτικά οφέλη; Δεν θα έπρεπε ο προκάτοχος του κ. Δένδια να είχε φροντίσει ώστε να προβλέπεται ανταποδοτικό όφελος για την αμυντική μας βιομηχανία; Δηλαδή, δύο χρόνια πριν το εν λόγω πρόγραμμα τηρούσε όλες τις προϋποθέσεις και δύο χρόνια μετά δεν τηρεί καμία; Αρχικά όλα ήταν σωστά και τώρα όλα είναι προς τη λάθος κατεύθυνση; Προφανώς, εκ των άνωθεν, καταλήγουμε στο εύλογο συμπέρασμα ότι είτε έσφαλε στην εκτίμησή της η τότε πολιτική και στρατιωτική ηγεσία του Υπουργείου Άμυνας είτε σφάλει η σημερινή πολιτική και στρατιωτική ηγεσία.

Αυτό που σίγουρα δεν προέβλεπε η συμφωνία αυτή ήταν η ρήτρα μη προμήθειας των ελικοπτέρων αυτών σε χώρες εχθρικές των συμβαλλομένων μερών, πολιτική αβλεψία την οποία την οποία πληρώνουμε και στην υπόθεση της πωλήσεως των πυραύλων «Meteor» από τη Γαλλία προς την Τουρκία. Τουλάχιστον, μαθαίνοντας από τα λάθη του παρελθόντος, ας προφυλάξουμε μελλοντικώς τα αμυντικά συμφέροντα της πατρίδας μας.

Υπάρχει κι ένα άλλο ερώτημα που μας απασχολεί. Οι άλλες χώρες που συνεχίζουν να δηλώνουν πίστη στο εν λόγω πρόγραμμα για ποιο λόγο πράττουν έτσι; Αυτές οι χώρες δεν έχουν τους προβληματισμούς τους δικούς μας ή μήπως είναι διατεθειμένες να ρίχνουν λεφτά σε ένα πιθάρι δίχως πάτο;

Δεχόμενοι ότι η σημερινή πολιτική και στρατιωτική ηγεσία έχει δίκιο, οδηγούμαστε στο συμπέρασμα ότι η προηγούμενη πολιτική και στρατιωτική ηγεσία έσφαλε. Είναι μια αστοχία η οποία θα κοστίσει 4,5 εκατομμύρια ευρώ στους Έλληνες φορολογούμενους. Γιατί η κύρωση αυτού του μνημονίου θα έχει τη συνέπεια αυτή, λεφτά προερχόμενα από το μόχθο και τον ιδρώτα των Ελληνίδων και των Ελλήνων θα πεταχτούν επειδή δεν υπήρχε η απαιτούμενη πολιτική διορατικότητα. Υπάρχουν, λοιπόν, πολιτικές ευθύνες για την Κυβέρνηση της Νέας Δημοκρατίας.

Προφανώς, αδυνατούμε να επωμιστούμε την πολιτική ευθύνη για την υπογραφή της εν λόγω συμβάσεως. Ως εκ τούτου, θα καταψηφίσουμε.

Η πολιτική ηγεσία πρέπει να διαθέτει διορατικότητα, πρέπει να προβλέπει και να μην τρέχει πίσω από τις εξελίξεις. Ως πολιτικό προσωπικό πρέπει να είμαστε προμηθείς και όχι επιμηθείς.

Την Παρασκευή συμπληρώνονται δύο έτη από την τραγωδία των Τεμπών. Καλούμαστε όλοι να διαδηλώσουμε ειρηνικά με ένα και μοναδικό αίτημα, την απόδοση δικαιοσύνης. Γιατί, όλοι όσοι θα κατέβουμε στις πλατείες εκείνη την ημέρα, αυτό θα είναι το ζητούμενό μας, δίχως πολιτικά πρόσημα, δίχως ιδεολογικά πρόσημα, δίχως κομματικά πρόσημα. Ένα είναι το αίτημα, η απόδοση δικαιοσύνης.

Επειδή παρατηρώ τη συζήτηση και την τοξική πραγματικότητα, η οποία έχει δημιουργηθεί τις τελευταίες ημέρες στο πολιτικό σκηνικό της χώρας μας, θα πρέπει και τα μέλη της κυβερνώσας παρατάξεως αλλά και τα μέλη της Αντιπολιτεύσεως να σταματήσουμε να είμαστε εμπειρογνώμονες, πραγματογνώμονες, εισαγγελείς και δικαστές. Δεν είμαστε κάτι από όλα αυτά. Είμαστε μέλη της νομοθετικής εξουσίας και πρέπει όλοι να συνομολογήσουμε στο εξής: Να προβούμε σε μία πολιτική συμμαχία, ώστε να αφήσουμε τους ειδικούς αλλά και τη δικαιοσύνη να ρίξει άπλετο φως στην εν λόγω υπόθεση και εφόσον υπάρχουν πολιτικές και ποινικές ευθύνες, να αποδοθούν στο ακέραιο.

Κάνω και μία έκκληση προς το Υπουργείο Προστασίας του Πολίτη να χρησιμοποιήσει όλα τα μέσα, ώστε σε αυτές τις ειρηνικές συγκεντρώσεις να μην υπεισέλθουν ταραχοποιά στοιχεία, πράκτορες, οι οποίοι θα θελήσουν να αμαυρώσουν τις συγκεντρώσεις αυτές και κατ’ επέκταση τη μνήμη των πενήντα επτά αδικοχαμένων ψυχών.

Τελειώνοντας, θα ήθελα επίσης να κάνω μία έκκληση και προς μέλη της κυβερνώσας παράταξης αλλά και προς μέλη της Αντιπολιτεύσεως, να σταματήσουν όσοι εμπλέκονται -δεν εμπλέκονται όλοι, αλλά κάποιοι εμπλέκονται- και από τη μία πλευρά και από την άλλη αυτό το επικοινωνιακό σόου που δίνεται τις τελευταίες μέρες. Δεν πρέπει να κάνουμε παιχνίδια πάνω στους τάφους αυτών των πενήντα επτά αδικοχαμένων ανθρώπων.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Εμείς ευχαριστούμε, κύριε Ζερβέα και για τη συνέπεια στον χρόνο.

Κυρίες και κύριοι συνάδελφοι γίνεται γνωστό στο Σώμα ότι από τα δυτικά θεωρεία παρακολουθούν τη συνεδρίαση, αφού ενημερωθήκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», είκοσι έξι μαθήτριες και μαθητές και τρεις συνοδοί εκπαιδευτικοί από το Δημοτικό Σχολείο Σκάλας Πάτμου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα ο ειδικός αγορητής από την Πλεύση Ελευθερίας κ. Καζαμίας.

Παρακαλώ, κύριε συνάδελφε.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε. Να καλωσορίσω και εγώ τα παιδιά.

Κυρίες και κύριοι Βουλευτές, η πρώτη από τις δύο διεθνείς συμβάσεις που έχουμε προς κύρωση σήμερα στην Ολομέλεια είναι μία διμερής σύμβαση ανάμεσα στη χώρα μας και στην Πορτογαλία, η οποία συνάφθηκε πριν από περίπου πέντε χρόνια, το 2020. Η σύμβαση αυτή αποτελείται από δεκατέσσερα άρθρα συνολικά και εντάσσεται στο πλαίσιο των συμφωνιών του ΝΑΤΟ γνωστές ως συμφωνίες SOFA. Δηλαδή, είναι ένα πλαίσιο που καθιερώθηκε το 1951 από το ΝΑΤΟ να ενθαρρύνει τη συνεργασία μεταξύ των κρατών-μελών του και την ανταλλαγή προσωπικού. Μέσα στο πλαίσιο αυτό, προσδιορίζει το λεγόμενο καθεστώς των δυνάμεων ανάμεσα στα κράτη-μέλη.

Στην προκειμένη περίπτωση, έχουμε μια συμφωνία αμυντικής συνεργασίας η οποία είναι διμερής μέσα σε αυτό το πολυμερές νατοϊκό πλαίσιο. Ο προϋπολογισμός που προβλέπει το Υπουργείο Άμυνας ετησίως για την υποστήριξη αυτής της συμφωνίας είναι το ισχνό ποσό των 9.000 ευρώ.

Πρόκειται με άλλα λόγια για μια συμφωνία που έχει πολύ μικρή βαρύτητα και φαντάζομαι ότι με τέτοιον προϋπολογισμό το Υπουργείο Άμυνας δεν προβλέπει συνεργασία μεταξύ αξιωματικών των ελληνικών και πορτογαλικών Ενόπλων Δυνάμεων, πέρα από έναν πολύ περιορισμένο αριθμό σε επισκέψεις ενός, δύο, το πολύ τριών ατόμων. Με τέτοιον προϋπολογισμό δεν μπορεί κανείς να υποθέσει κάτι άλλο.

Επίσης, θα πρέπει να πω ότι το άρθρο 3 παράγραφος 2 της σύμβασης περιέχει μία προβληματική διάταξη. Λέει ότι τα δύο μέρη που υπογράφουν τη συμφωνία που έρχεται τώρα προς κύρωση στη Βουλή μπορεί να συμφωνήσουν σε οποιαδήποτε άλλα πεδία αμοιβαίου συμφέροντος στον τομέα της άμυνας εντός του πλαισίου αυτής της συμφωνίας. Απάντησε σε αυτό ο κύρος Υφυπουργός και είπε ότι η μελλοντική συνεργασία που προβλέπεται με αυτό το άρθρο, με αυτόν τον τρόπο είναι εντός του πλαισίου της συμφωνίας αυτής.

Ωστόσο, εμείς θεωρούμε ότι εδώ δημιουργείται ένα δημοκρατικό έλλειμμα, με την έννοια ότι η Βουλή καλείται σήμερα να κυρώσει μια συμφωνία στην οποία υπάρχει ρήτρα που λέει ότι χωρίς να κυρωθεί οποιαδήποτε μελλοντική συμφωνία που βρίσκεται στο πλαίσιο της παρούσας, όπως αυτό ερμηνευθεί, μπορεί να εξελιχθεί η συμφωνία αυτή χωρίς να χρειάζεται η Βουλή να κυρώσει μια νέα συμφωνία. Αυτό θεωρούμε ότι είναι μια λευκή επιταγή στην εκτελεστική εξουσία, δηλαδή στις κυβερνήσεις των δύο κρατών, να αποφασίζουν μελλοντικά στο πλαίσιο της παρούσας συμφωνίας και άλλες περιοχές συνεργασίας, χωρίς να περνάνε από τον απαιτούμενο κοινοβουλευτικό έλεγχο που αρμόζει σε δημοκρατικά πολιτεύματα. Υπό την έννοια αυτή, έχουμε αντίρρηση στο συγκεκριμένο άρθρο.

Έχουμε επίσης αντίρρηση σε κάτι ευρύτερο, το οποίο αφορά το γεγονός ότι στην αιτιολογική έκθεση για τη σύμβαση αυτή ανάμεσα στη χώρα μας και την Πορτογαλία αναφέρεται συγκεκριμένα ότι ενθαρρύνει την ευρωπαϊκή και διατλαντική σχέση στο πεδίο της άμυνας. Το να απασχολείται η Βουλή χθες στην επιτροπή για μία-μιάμιση ώρα και τώρα για άλλες δύο-δυόμισι ώρες για την κύρωση μιας σύμβασης με προϋπολογισμό 9.000 ευρώ, η οποία είναι τόσο μικρού βεληνεκούς, τη στιγμή που στην παρούσα συγκυρία υπάρχουν τεκτονικές αλλαγές στο πεδίο της εξωτερικής πολιτικής και άμυνας, στην ατλαντική συμμαχία, αλλά και στην Ευρωπαϊκή Ένωση και που βεβαίως άμεσα αφορούν τη χώρα μας, είναι κάπως οξύμωρο.

Πιστεύουμε ότι η παρούσα συγκυρία θα απαιτούσε να υπάρξουν συζητήσεις στη Βουλή για σημαντικές αλλαγές, όπως το γεγονός ότι όλο το πλαίσιο του ΝΑΤΟ από την εκλογή του Ντόναλντ Τραμπ στη διοίκηση των Ηνωμένων Πολιτειών έχει αρχίσει να απειλείται με ουσιαστικό τρόπο. Ενδεχομένως να είναι μία από τις μεγαλύτερες απειλές στην ιστορία της συμμαχίας από το 1949 και εμείς ασχολούμαστε τώρα εδώ και δύο μέρες με την κύρωση μιας διμερούς συμφωνίας ύψους 9.000 ευρώ.

Επίσης, η ευρωπαϊκή άμυνα στην οποία αναφέρεται η αιτιολογική έκθεση της συμφωνίας αυτής περνάει επίσης μεγάλη κρίση. Πρέπει εδώ να υπενθυμίσω ότι ο στόχος μιας ανεξάρτητης ευρωπαϊκής άμυνας υπάρχει στην ιστορία της ευρωπαϊκής ενοποίησης από τις δεκαετίες του ̓60 και του `70 με το σχέδιο Φουσέ το 1962 και με την έκθεση Νταβινιόν το 1970.

Η ελληνική εξωτερική πολιτική παραδοσιακά υποστηρίζει μια ανεξάρτητη ευρωπαϊκή πολιτική άμυνας και εξωτερική πολιτική, διότι στο πλαίσιο αυτής η Ελλάδα ως κράτος-μέλος της Ευρωπαϊκής Ένωσης θα μπορεί να βρίσκεται σε έναν συλλογικό μηχανισμό άμυνας, ο οποίος σε αντίθεση με το ΝΑΤΟ δεν θα περιλαμβάνει την Τουρκία, ενώ το ΝΑΤΟ περιλαμβάνει και την Τουρκία που είναι κράτος-μέλος.

Ωστόσο, έχουν ληφθεί πρόσφατες πρωτοβουλίες για την αναζωογόνηση της ιδέας μιας ευρωπαϊκής κοινής ευρωπαϊκής άμυνας, όπως είναι η έκθεση Νιινίστο, την οποία είχαμε την ευκαιρία πριν από δυο-τρεις εβδομάδες να συζητήσουμε εδώ στη Βουλή. Αυτή είναι μια έκθεση η οποία προσπαθεί πράγματι να αναβιώσει αυτήν την ιδέα, αλλά εστιάζει εντελώς στην κρίση στην Ουκρανία.

Είχαμε την ευκαιρία να θέσουμε στον πρώην Πρόεδρο της Φινλανδίας τον κ, Νιινίστο, το γεγονός ότι η έκθεσή του κάνει λόγο για την Ουκρανία και την εισβολή της Ρωσίας στην Ουκρανία εκατόν τριάντα φορές, παρά το γεγονός ότι η Ουκρανία δεν είναι κράτος-μέλος της Ευρωπαϊκής Ένωσης. Κι όμως, αυτό γίνεται μέσα σε μία έκθεση για το μέλλον της Ευρωπαϊκής Ένωσης και την ίδια στιγμή επισημάναμε και δεν πήραμε καμία απάντηση από τον κ. Νιινίστο ότι ένα κράτος-μέλος της Ευρωπαϊκής Ένωσης, η Κύπρος, η οποία βρίσκεται υπό στρατιωτική κατοχή από το 1974, δεν αναφέρεται στην έκθεσή του για την κοινή ευρωπαϊκή άμυνα ούτε μια φορά. Πρόκειται, με άλλα λόγια, για μία έκθεση η οποία είναι εκτός στόχων εντελώς και για την οποία ούτε η Ελληνική Κυβέρνηση, αλλά ούτε και η Βουλή, είχε την ευκαιρία να κάνει μία εκτενή ανάλυση και συζήτηση.

Και βεβαίως, πρέπει να πούμε ότι μέσα στο πλαίσιο αυτό, οι σύμμαχοί μας μέσα στο ΝΑΤΟ, όπως είναι η Γαλλία και η Βρετανία, πωλούν πυραύλους «Meteor» στην Τουρκία. Πήγε ο κ. Δένδιας στο Λονδίνο να βρει μια λύση. Στην αρχή είχε απευθυνθεί στο Παρίσι που του είπε ότι «Το θέμα δεν μας αφορά, αφορά το Λονδίνο» και πήγε στο Λονδίνο και είχαμε κάποιες ανακοινώσεις από τη συνάντησή του με την Υφυπουργό Άμυνας της Βρετανίας, οι οποίες δείχνουν ότι τελικά αυτή η αναμενόμενη εξέλιξη θα συνεχιστεί χωρίς καμία μέριμνα για το γεγονός ότι κράτος-μέλος του ΝΑΤΟ, η Ελλάδα, θα βρεθεί στο στόχαστρο αυτών των πυραύλων.

Έρχομαι τώρα στη δεύτερη Σύμβαση που είναι μια εξαμερής Σύμβαση ανάμεσα στην χώρα μας και στη Βρετανία, τη Γαλλία, τη Γερμανία, την Ιταλία και την Ολλανδία, για την ένταξη σε ένα πρόγραμμα σχεδιασμού ενός ελικοπτέρου της νέας γενιάς, του «Rotorcraft». Αυτό είναι ένα μεσαίου μεγέθους πολλαπλών ρόλων ελικόπτερο και ο σκοπός αυτής της συμμετοχής είναι να μπορέσει η χώρα μας να λάβει μέρος στον σχεδιασμό αυτού του ελικοπτέρου.

Εδώ υπάρχει ένα μεγάλο παράδοξο, ενώ η συμμετοχή στη διαδικασία αυτή περιλαμβάνει ένα έξοδο της τάξης των 4,5 εκατομμυρίων ευρώ, σε ερώτηση που του απευθύνθηκε τον περασμένο Οκτώβρη, ο κ. Δένδιας διευκρίνισε ότι η χώρα μας δεν πρόκειται να συνεχίσει να συμμετέχει στο πρόγραμμα της αμυντικής αυτής συνεργασίας πέρα από το πρώτο στάδιο του σχεδιασμού. Και η απάντησή του ήταν τον Οκτώβριο ότι το πρόγραμμα αυτό δεν ανταποκρίνεται πλέον στις επιχειρησιακές απαιτήσεις της χώρας, ότι αυξήθηκε η οικονομική συνεισφορά που προβλέπεται για τα επόμενα στάδια και ότι δεν εξασφαλίζεται ανταποδοτικό όφελος για την Ελληνική Αμυντική Βιομηχανία.

Μάλιστα ο κ. Δένδιας ανέφερε ότι στο μεταξύ η χώρα μας συμμετέχει στο πρόγραμμα η ENGRT της Ευρωπαϊκής Ένωσης, του Ευρωπαϊκού Ταμείου Άμυνας. Το αναφέραμε αυτό στη διάρκεια της Επιτροπής χθες και η απάντηση που πήραμε από τον κύριο Υφυπουργό είναι ότι το Ευρωπαϊκό Ταμείο Άμυνας, το ENGRT πρόγραμμα, προέκυψε μετά την υπογραφή της Συμφωνίας ανάμεσα στην χώρα μας και στις άλλες πέντε χώρες της Σύμβασης, την οποία κυρώνουμε εδώ.

Ωστόσο, πρέπει να καταθέσω στα Πρακτικά ότι η Ελλάδα συμμετέχει στο πρόγραμμα αυτό ήδη από το 2021.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Συνεπώς, το επιχείρημα του κ. Δένδια είναι ότι λόγω της συμμετοχής μας στο ευρωπαϊκό πρόγραμμα, δεν θα πρέπει να συμμετέχουμε και στην εξαμερή Συμφωνία σχεδιασμού του ελικοπτέρου. Ο κύριος Υπουργός είπε ότι από την 1-1-2023 ξεκινάει. Εγώ έχω βρει έγγραφα που λένε ότι η υλοποίηση του προγράμματος ξεκινάει από τις 31 Δεκεμβρίου του 2022. Το έγγραφο που παρέθεσα εδώ δείχνει συμμετοχή της χώρας μας και γνώση του προγράμματος αυτού από το 2021. Μπορείτε να το δείτε, είναι κατατεθειμένο στα Πρακτικά.

Εν πάση περιπτώσει, αυτό που θέλω να επισημάνω είναι ότι η συμμετοχή της χώρας στο ευρωπαϊκό πρόγραμμα δεν είναι επιχείρημα για τη μη συμμετοχή της στο εξαμερές πρόγραμμα.

Το ζήτημα που ανακύπτει εδώ όμως για μας -και αυτό είναι κρίσιμο- είναι ότι η χώρα μας συμμετέχει σε ένα πρόγραμμα με 4,5 εκατομμύρια σχεδιασμού από το οποίο αύριο θα αποσυρθεί. Άρα, τι νόημα έχει η συμμετοχή της χώρας μας σε αυτό το πρόγραμμα, όταν δεν πρόκειται να συμμετέχουμε στα παρακάτω στάδια της εξέλιξής του;

Θα μπορούσε η Κυβέρνηση να μην σπαταλήσει τα 4,5 εκατομμύρια ευρώ συμμετοχής στο πρόγραμμα, αφού δεν υπάρχει, όπως είπε ο κ. Υπουργός τον περασμένο Οκτώβριο, ανταποδοτικό όφελος. Επιπλέον, θα πρέπει να ρωτήσουμε: Δεν έβλεπε το Υπουργείο Άμυνας και η ηγεσία του Υπουργείου Άμυνας ότι δεν υπήρχε ανταποδοτικό όφελος πριν το ανακαλύψει αυτό τον Οκτώβριο;

Το πρόγραμμα προϋπέθετε κάποια στάδια αρχικού σχεδιασμού και μετέπειτα εξέλιξη, διότι το ελικόπτερο αυτό πρόκειται να μπει στην παραγωγή, να δοθεί μάλλον σε κολοσσούς αμερικανικούς και να μπει στην παραγωγή το 2035 με 2040. Δηλαδή η εξέλιξη του προγράμματος ήταν γνωστή.

Σε κάθε περίπτωση, η άποψή μας είναι ότι εδώ έχουμε μία συμμετοχή η οποία δεν έχει νόημα, αφού συμμετέχουμε σε ένα πρόγραμμα από το οποίο έχουμε αποφασίσει ότι θα βγούμε αμέσως, αύριο, διότι δεν υπάρχουν ανταποδοτικά οφέλη.

Όσον αφορά και την πρώτη σύμβαση, που είναι μεταξύ της Ελλάδας και της Πορτογαλίας, πιστεύουμε ότι αυτή δεν εξυπηρετεί τίποτα ιδιαίτερο. Περιέχει μια ρήτρα, όπως ανέφερα, η οποία δεν υπόκειται σε μελλοντικό δημοκρατικό έλεγχο και για τους λόγους αυτούς η Πλεύση Ελευθερίας θα καταψηφίσει και τις δύο συμβάσεις.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Γίνεται γνωστό στο Σώμα ότι από τα δυτικά θεωρεία παρακολουθούν τη συνεδρίαση αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος» πενήντα μαθήτριες και μαθητές και τέσσερις συνοδοί εκπαιδευτικοί από το 1ο Γενικό Λύκειο Φαρσάλων.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Κύριοι συνάδελφοι, μια παράκληση. Να προηγηθεί από τους ειδικούς αγορητές ο κ. Παπαναστάσης που πρέπει να αποχωρήσει. Νομίζω δεν υπάρχει αντίρρηση από τους τρεις που προηγούνταν. Ευχαριστούμε και τον κ. Οικονομόπουλο.

Κύριε Παπαναστάση, έχετε τον λόγο.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε. Ευχαριστώ και τους συναδέλφους για την παραχώρηση της σειράς.

Ακούσαμε πολλά από την Κυβέρνηση χθες στη σχετική επιτροπή. Ακούσαμε για την προς κύρωση Συμφωνία ότι πρόκειται για μια συμφωνία, η οποία στοχεύει στην προώθηση της ασφάλειας και της σταθερότητας σε διμερές επίπεδο και επιτρέψτε μου να πω κι άλλα τέτοια ωραία.

Όμως, κοινό στοιχείο των δύο συμβαλλόμενων χωρών είναι ότι και οι δύο χώρες είναι μέλη και της Ευρωπαϊκής Ένωσης και του ΝΑΤΟ. Τι σημαίνει αυτό; Σημαίνει ότι ποτέ στην ιστορία του ΝΑΤΟ, οι Ηνωμένες Πολιτείες της Αμερικής, αλλά και της Ευρωπαϊκής Ένωσης, δεν υπήρξαν ποτέ, μα ποτέ παράγοντες σταθερότητας, ασφάλειας και εγγυητές συνόρων. Ειδικά σήμερα στην Ουκρανία οι μάσκες έπεσαν και δεν μπορεί πλέον να το αμφισβητήσει κανένας αυτό. Οι αντιφάσεις αποκαλύπτουν την παραπλάνηση που επιχειρείται.

Ας έρθουμε και στα δικά μας. Θα θυμίσω -είναι γραμμένα και στα Πρακτικά της Βουλής- ότι την 1η του Μάρτη του 2023 στην πρώτη συνεδρίαση της Ολομέλειας για τον πόλεμο στην Ουκρανία ο Πρωθυπουργός Κυριάκος Μητσοτάκης δήλωνε σχετικά με τη ρωσική εισβολή πως ο αγώνας -προσέξτε και συνδέστε το με το σήμερα- για την αποτροπή της γίνεται μια παγκόσμια υπόθεση προάσπισης της ελευθερίας. Σήμερα όποιος το ακούει, γελάει. Γελάνε μέχρι και τα «μαρούλια». Αυτή είναι η προάσπιση της ελευθερίας; Το νταραβέρι για τις σπάνιες γαίες;

Επίσης, είναι προκλητικό να μιλάμε, να μιλάει η Κυβέρνηση για ενδυνάμωση των σχέσεων των δύο χωρών, δηλαδή Ελλάδας - Πορτογαλίας στον τομέα της άμυνας. Κάποιον προσπαθείτε να εξαπατήσετε. Μιλάτε για περισσότερη ενδυνάμωση των σχέσεων;

Εγώ θα θυμίσω το εξής. Μάρτης του 2021, η Φρεγάτα «Ύδρα» σε πολυεθνική αποστολή της Ευρωπαϊκής Ένωσης μαζί με την Πορτογαλία. Πού; Για την ασφαλή διέλευση εμπορικών πλοίων στον Κόλπο του Ομάν. Δεύτερη ευκαιρία σύσφιξης σχέσεων.

Στο λιμάνι της Αλεξανδρούπολης πολλές φορές συναντήθηκε η Ελλάδα με τις Ένοπλες Δυνάμεις της Πορτογαλίας, την κορυφαία πύλη εισόδου στη νότια Ευρώπη. Έτσι λένε οι φίλοι της Κυβέρνησης, οι Αμερικάνοι.

Έσμιξε εκεί πέρα με την Πορτογαλία η Ελλάδα στους ντόκους του λιμανιού. Ξεφόρτωσε μαζί με την Ελληνική Κυβέρνηση για λογαριασμό του ΝΑΤΟ τον θάνατο και την καταστροφή. Γνωρίστηκε επίσης -στο πλαίσιο της σύσφιξης είμαστε τώρα- με την Πορτογαλία στην Ανατολική Μεσόγειο, στην επιχείρηση Sea Guardian, ελέγχοντας κινήσεις πλοίων αντίπαλων ιμπεριαλιστικών κέντρων.

Μιλάει επίσης η Κυβέρνηση και προβάλλει ως επιδιωκόμενο την ανάδειξη πάνω απ’ όλα της Ελλάδας σε πυλώνα σταθερότητας και ασφάλειας σε μια περιοχή με ιδιαίτερο γεωστρατηγικό ενδιαφέρον. Μα, τι λέτε; Σήμερα, το 2025, τρεις δεκαετίες ύστερα από τις ανατροπές, όταν το ιμπεριαλιστικό στρατόπεδο πανηγύριζε για το τέλος της ιστορίας και τη νέα περίοδο σταθερότητας και ασφάλειας, το ταμείο ό,τι έγραψε δεν ξεγράφει. Αυτή η δολοφονική μηχανή αιματοκύλησε κάθε γωνιά του πλανήτη, αυτή που δίνει τη σταθερότητα και την ασφάλεια, έτσι λέει η Κυβέρνηση, αιματοκύλησε κάθε γωνιά του πλανήτη. Ρήμαξε εκατομμύρια λαών. Διέλυσε κράτη, χάραξε νέα σύνορα, έφτιαξε προτεκτοράτα, γέννησε καραβάνια προσφύγων, μακραίνοντας εγκληματική λίστα της καπιταλιστικής βαρβαρότητας. Αμφισβητήστε το. Η ιστορία τα έχει γραμμένα.

Ας ρωτήσετε για τη σταθερότητα και την ασφάλεια του ΝΑΤΟ -κύριε Αμυρά, τα είπατε χθες, αλλά δεν είστε εδώ αυτήν τη στιγμή- τους λαούς της Γιουγκοσλαβίας, του Αφγανιστάν, του Ιράκ, της Λιβύης, της Συρίας, όλης της Μέσης Ανατολής με τη γενοκτονία του Παλαιστινιακού λαού να είναι ακόμα σε εξέλιξη από το κράτος-τρομοκράτη του Ισραήλ, στρατηγικός σύμμαχος της Κυβέρνησης είναι με τις πλάτες πάντα των νατοϊκών.

Αναφέρεστε επίσης μέσα στη σύμβαση, αλλά και προφορικά στην εισήγηση χθες, αναφέρεστε για βελτίωση μέσω αυτής της συμφωνίας των δύο χωρών της επιχειρησιακής εκπαίδευσης των στελεχών των Ελληνικών Ενόπλων Δυνάμεων με την πραγματοποίηση ασκήσεων, επιχειρήσεων και άλλων κοινών στρατιωτικών δραστηριοτήτων. Αυτό, κατά την άποψή σας, λείπει από πλευράς των στελεχών των Ελληνικών Ενόπλων Δυνάμεων, δηλαδή η γνώση νέων πορτογαλικών τεχνικών μάχης; Μα, είναι αστείο. Ομολογήστε ότι τους ετοιμάζετε να μπουν δυναμικά στις κρεατομηχανές του ΝΑΤΟ, να πεθάνουν δίπλα-δίπλα με τους Πορτογάλους στρατιώτες όπου αποφασιστεί το νέο νατοϊκό έγκλημα.

Η ένταξη και των Ελληνικών Ενόπλων Δυνάμεων στην οργανωτική δομή του ΝΑΤΟ και την υπηρέτηση των επιχειρησιακών σχεδίων του όσο και αν προσπαθείτε να το καμουφλάρετε ως νέα δομή κραυγάζει πλέον. Όλα αυτά συντείνουν στο να ξεχάσουν τα στελέχη την απόλυτη μία αποστολή τους, δηλαδή την υπεράσπιση της κυριαρχίας των συνόρων της χώρας μας και των κυριαρχικών δικαιωμάτων της. Αυτό απαιτεί και ο λαός. Αυτό βέβαια δεν θα τους το μάθει ο πορτογαλικός νατοϊκός στρατός.

Έρχομαι στη δεύτερη συμφωνία περί ελικοπτέρων. Η συμφωνία που συζητάμε έχει μια ιδιαιτερότητα, τονίστηκε και από τους προηγούμενους ομιλητές. Καλούμαστε να αποφασίσουμε για την αποδοχή μιας συμφωνίας από την οποία η Ελλάδα ήδη έχει αποχωρήσει με τις προβλέψεις της να στοχεύουν σε μία τακτοποίηση των διαδικασιών συμμετοχής και αποχώρησης της χώρας από αυτή. Με δυο λόγια, ας καταλάβει ο Έλληνας εργαζόμενος με τι κριτήρια υιοθετούνται ή αναιρούνται συμφωνίες που πληρώνει ο ίδιος με τον ιδρώτα του. Αυτό είναι το θέμα. Τα εξοπλιστικά προγράμματα όχι μόνο των ελληνικών Ενόπλων Δυνάμεων σε όποια φάση εξέλιξης και αν βρίσκονται από τη στιγμή που στοχεύουν, έτσι επικαλούνται οι παραγγελιοδόχοι, οι κυβερνήσεις δηλαδή, στοχεύουν στην ενίσχυση των ενόπλων δυνάμεων. Άρα, είναι άρρηκτα δεμένα με την υποστήριξη της αποστολής που τους αναθέτουν. Αυτό είναι και το στοιχείο αξιολόγησης ενός εξοπλιστικού προγράμματος. Σε ένα τέτοιο πρόγραμμα ακόμη και αν ακυρώθηκε η συμμετοχή της χώρας -ήδη βέβαια έχει ενταχθεί σε ένα άλλο αντίστοιχο Ευρωενωσιακό- συμμετέχει με την αποστολή των Ενόπλων Δυνάμεων στον σχεδιασμό του ΝΑΤΟ.

Μη μας πείτε ότι αυτό δεν γίνεται. Οι διαπραγματεύσεις για κάθε είδους προμήθεια γίνονται από μηχανισμούς στο ΝΑΤΟ, όπως για παράδειγμα η υπηρεσία NSPA και φυσικά αποσκοπούν κυρίως στην επιχειρησιακή ενδυνάμωση αυτής της λυκοσυμμαχίας.

Οι εργαζόμενοι τώρα, που πληρώνουν αυτές τις προμήθειες, σας έχουν πάρει μυρουδιά. Επιτρέψτε μου να πω αυτήν τη λαϊκή έκφραση.

Η Κυβέρνηση -και όχι μόνο η παρούσα- όσο και να δηλώνει ότι θωρακίζει τη χώρα απέναντι στην τουρκική απειλή, δεν πείθει κανέναν. Και έχουν ευθύνη και όλα τα άλλα κόμματα τα οποία στηρίζουν τις ευρωατλαντικές επιλογές, γιατί συνηγορούν και βάζουν πλάτη σε αυτήν την απειλή. Τα καλύτερα οπλικά συστήματα των Ενόπλων Δυνάμεων τα έχετε θέσει υπό τις διαταγές του ΝΑΤΟ και της Ευρωπαϊκής Ένωσης. Το τονίζουμε κάθε φορά. Πού είναι η πυροβολαρχία Patriot, από τις ελάχιστες που έχουμε; Στη Σαουδική Αραβία. Πού πετάνε τα πανάκριβα αεροπλάνα; Στα Βαλκάνια. Πού είναι οι φρεγάτες τις οποίες κοιτάει το Πολεμικό Ναυτικό να τις κρατήσει με νύχια και δόντια επιχειρησιακές; Κάθε μέρα σε ασκήσεις με το ΝΑΤΟ. Πού είναι οι αντιαρματικές μονάδες; Στη Βουλγαρία. Τι άλλο να πούμε, λοιπόν;

Όσο για την τουρκική επιθετικότητα, η στρατηγική του ΝΑΤΟ, των Αμερικανών και της Ευρωπαϊκής Ένωσης που ενισχύουν τις στρατηγικές σχέσεις με την Τουρκία είναι τα στοιχεία που τροφοδοτούν τις τουρκικές διεκδικήσεις στην αμφισβήτηση της κυριαρχίας των νησιών. Ο νατοϊκός ιμπεριαλισμός δεν αναγνωρίζει σύνορα στο Αιγαίο -και το ξέρετε πάρα πολύ καλά- και κυριαρχικά δικαιώματα. Αναγνωρίζει μόνο νατοϊκό έδαφος. Αυτό είναι η συνεισφορά του. Όμως, το επιχείρημα αυτό όλο και περισσότερο παίρνει τα χαρακτηριστικά ενός κακοστημένου άλλοθι.

Ένα άλλο στοιχείο είναι ότι η Ελλάδα -με ευθύνη της Κυβέρνησης της Νέας Δημοκρατίας και την ουσιαστική συναίνεση του ΣΥΡΙΖΑ, του ΠΑΣΟΚ και των άλλων αστικών κομμάτων- κλιμακώνει σταθερά την εμπλοκή στον ιμπεριαλιστικό πόλεμο, αλλά και τα διαφαινόμενο απόνερα του και στους επικίνδυνους ανταγωνισμούς. Η επιχειρηματολογία, για παράδειγμα, του ΣΥΡΙΖΑ, με το ψεύτικο φιλειρηνικό προσωπείο που έχει φορέσει, δεν μπορεί να κρύψει τη συνενοχή του. Η κυβέρνηση του ΣΥΡΙΖΑ πρωτοστάτησε στην εμπλοκή της χώρας στον νατοϊκό σχεδιασμό, στον στρατηγικό διάλογο με τις ΗΠΑ για τις βάσεις, στην υπογραφή της Νατοϊκής Συμφωνίας για τις Πρέσπες. Και το ΠΑΣΟΚ μαζί. Σήμερα αναπαράγει τα προσχήματα και κουκουλώνει τις ευθύνες του ΝΑΤΟ και Ευρωπαϊκής Ένωσης για τον πόλεμο στην Ουκρανία. Συναινεί σε όλους τους κυβερνητικούς στόχους της εμπλοκής. Στηρίζει τα περί συμβατικών δεσμεύσεων. Τα ακούμε συνέχεια θέτοντας απλώς κάποιους επιμέρους όρους.

Μιλάτε, επίσης, για την ανάγκη ενίσχυσης της εθνικής άμυνας μέσω διμερών συμφωνιών με στρατηγικούς εταίρους που θα θωρακίσουν τάχα την αποτρεπτική ικανότητα της χώρας απέναντι στις αμφισβητήσεις της τουρκικής κυβέρνησης. Νύχτα τρέχατε και το γνωρίζουμε όλοι -το διαβάζαμε- στη Γαλλία, τον στρατηγικό εταίρο της Κυβέρνησης, για να αποτρέψει δήθεν την πώληση πυραύλων Meteor στην Τουρκία. Ναι ή όχι; Το καταφέρατε; Βγήκε ο Γάλλος Υπουργός προχθές και είπε ότι δεν είναι ευθύνη δική μας. Τσάμπα τα τρεξίματα και τσάμπα οι αγωνίες σας και τσάμπα η προπαγάνδα που εξαπολύσατε προς τον ελληνικό λαό. Αποδείχτηκε για άλλη μια φορά ότι μεταξύ καπιταλιστικών κρατών υπάρχουν μόνο λυκοσυμμαχίες που καθορίζονται από ισχυρά συμφέροντα και τίποτε άλλο.

Το Κομμουνιστικό Κόμμα Ελλάδας -και κλείνω, κύριε Πρόεδρε- θεωρεί ότι η πραγματική ασφάλεια της Ελλάδας μπορεί να επιτευχθεί μόνο με αποχώρηση από το ΝΑΤΟ και την Ευρωπαϊκή Ένωση, με την άμυνα της χώρας να εξυπηρετεί τα λαϊκά συμφέροντα και όχι τους ιμπεριαλιστικούς ανταγωνισμούς. Αντιτίθεται στις στρατιωτικές βάσεις των ΗΠΑ, του ΝΑΤΟ στην Ελλάδα. Συνολικά, το Κομμουνιστικό Κόμμα Ελλάδας θεωρεί ότι τα εξοπλιστικά προγράμματά της δεν αποσκοπούν στην προστασία του λαού, αλλά στην εμπλοκή της χώρας σε επικίνδυνες στρατιωτικές συγκρούσεις για λογαριασμό ξένων συμφερόντων.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Το λόγο έχει ο ειδικός αγορητής από τη Νίκη, ο κ. Οικονομόπουλος. Παρακαλώ, κύριε συνάδελφε.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, συζητούμε σήμερα την κύρωση της Συμφωνίας Αμυντικής Συνεργασίας μεταξύ της Ελλάδας και της Πορτογαλίας, μιας συμφωνίας που υπογράφτηκε στις 12 Οκτωβρίου του 2020, αλλά φτάνει στη Βουλή με σημαντική καθυστέρηση. Το γεγονός αυτό εγείρει ερωτηματικά σχετικά με την ταχύτητα και την αποτελεσματικότητα της διπλωματικής και αμυντικής μας στρατηγικής, καθώς τέτοιες συμφωνίες θα έπρεπε να τίθενται άμεσα σε εφαρμογή, προκειμένου να παράγουν απτά αποτελέσματα για την εθνική άμυνα και την εξωτερική πολιτική της χώρας.

Ως προς το περιεχόμενο, η συμφωνία είναι θετική, καθώς ενισχύει το θεσμικό πλαίσιο στρατιωτικής συνεργασίας μεταξύ των δύο χωρών, διευρύνει τις δυνατότητες κοινών δράσεων σε κρίσιμους τομείς, όπως οι ειρηνευτικές αποστολές, οι επιχειρήσεις έρευνας και διάσωσης, η αμυντική νομοθεσία, καθώς και η συνεργασία στο πλαίσιο της κοινής πολιτικής ασφάλειας και άμυνας της Ευρωπαϊκής Ένωσης. Ωστόσο, η κύρωσή της δεν πρέπει να αποτελεί μια απλή τυπική διαδικασία. Το ουσιαστικό ερώτημα είναι κατά πόσον τέτοιες συμφωνίες αξιοποιούνται στην πράξη και συμβάλλουν στην ενίσχυση της ελληνικής αποτρεπτικής ισχύος.

Η Πορτογαλία ως μέλος του ΝΑΤΟ και της Ευρωπαϊκής Ένωσης έχει επιδείξει μέχρι σήμερα μια μάλλον ουδέτερη στάση απέναντι στις προκλήσεις ασφάλειας που αντιμετωπίζει η Ελλάδα ιδίως στην ανατολική Μεσόγειο. Συνεπώς, η ελληνική Κυβέρνηση οφείλει να διασφαλίσει ότι η παρούσα συμφωνία θα μεταφραστεί σε απτά οφέλη μέσω των κοινών στρατιωτικών ασκήσεων, μεταφοράς τεχνογνωσίας και ενισχυμένης στρατιωτικής εκπαίδευσης.

Η αμυντική διπλωματία και οι διεθνείς συμφωνίες διαδραματίζουν ως γνωστόν κρίσιμο ρόλο στην εξωτερική πολιτική των χωρών προωθώντας τα εθνικά συμφέροντα μέσα από τη συμμετοχή σε διεθνείς οργανισμούς και τη σύναψη στρατηγικών συνεργασιών. Κατά συνέπεια, η αποτελεσματική εφαρμογή αυτών των συμφωνιών είναι καθοριστική για την ενίσχυση της εθνικής ασφάλειας, της οικονομικής ανάπτυξης και της γεωπολιτικής επιρροής της χώρας μας.

Η κύρωση της συμφωνίας λαμβάνει χώρα και σε μια περίοδο ραγδαίων γεωπολιτικών εξελίξεων, οι οποίες ενισχύουν τη συζήτηση για την ανάγκη μιας ισχυρότερης και πιο αυτόνομης ευρωπαϊκής άμυνας. Ο γεωπολιτικός ρόλος της Ελλάδος στο αναδυόμενο διεθνές περιβάλλον καθιστά επιβεβλημένο τον σχεδιασμό και την υλοποίηση μιας μακρόπνοης στρατιωτικής και αμυντικής πολιτικής που θα εστιάζει τόσο στη διμερή και πολυμερή συνεργασία όσο και στην ενίσχυση των εθνικών μας δυνατοτήτων.

Σοβαρά θα πρέπει να ληφθεί, επίσης, και η πρόσφατη αλλαγή ύφους και ρητορικής της αμερικανικής πολιτικής ασφάλειας, όπως αυτή εκφράστηκε μέσω των δημόσιων τοποθετήσεων του Αντιπροέδρου, καθώς και του Υπουργού Άμυνας των ΗΠΑ στη Διάσκεψη Ασφαλείας του Μονάχου, μιας αλλαγής που έχει αναζωπυρώσει τη συζήτηση για την ανάγκη ενίσχυσης της ευρωπαϊκής άμυνας. Ωστόσο, η Ευρώπη εμφανίζεται διστακτική και διχασμένη ως προς τη χάραξη μιας κοινής στρατηγικής. Η κατάσταση φαίνεται να δείχνει βαλτωμένη, καθώς η Ευρωπαϊκή Ένωση αδυνατεί να καταλήξει σε μια σαφή στρατηγική για την άμυνά της ευρισκόμενη μεταξύ της μεταβαλλόμενης στάσης των ΗΠΑ και της δικής της αναποφασιστικότητας.

Τα κράτη-μέλη της Ευρωπαϊκής Ένωσης, άρα και η Ελλάδα, θα κληθούμε σύντομα να απαντήσουμε σε τρία θεμελιώδη ερωτήματα:

Πρώτον, τι πρέπει να κάνει συλλογικά η Ευρώπη για την άμυνά της; Μας ενδιαφέρει η δημιουργία ενός αυτόνομου αμυντικού μηχανισμού, η ανάπτυξη μιας κοινής στρατηγικής αποτροπής και η διαμόρφωση μιας ενιαίας πολιτικής για την αντιμετώπιση απειλών; Όλα αυτά είναι ζητήματα που παραμένουν ανοικτά.

Δεύτερον, πώς θα χρηματοδοτηθεί η άμυνα της Ευρωπαϊκής Ένωσης; Η Ευρωπαϊκή Ένωση αναζητά τρόπους κινητοποίησης τόσο ιδιωτικών όσο και δημόσιων πόρων. Συζητείται η διεύρυνση του ρόλου της Ευρωπαϊκής Τράπεζας Επενδύσεων, καθώς και η πιθανή έκδοση αμυντικών ευρωομολόγων. Πρόκειται για έναν καθοριστικό παράγοντα, καθώς η αμυντική αυτονομία απαιτεί σημαντικές επενδύσεις.

Και, τρίτον, με ποιους συνεργαζόμαστε; Το ερώτημα αυτό αφορά ιδιαίτερα την Ελλάδα, καθώς σχετίζεται με τη διεύρυνση της στρατηγικής συνεργασίας με ευρωπαίους εταίρους εκτός Ευρωπαϊκής Ένωσης και τη διαμόρφωση ενός αποτελεσματικού πλαισίου διατλαντικής συνεργασίας. Το ερώτημα που έθεσε ο Πορτογάλος Πρωθυπουργός Αντόνιο Κόστα ποιοι πρέπει να είναι οι στόχοι και οι προτεραιότητές μας στις αμυντικές μας συνεργασίες εκτός Ευρωπαϊκής Ένωσης είναι κάτι που πρέπει να απασχολήσει και τη χώρα μας.

Η κύρωση της Συμφωνίας Αμυντικής Συνεργασίας με την Πορτογαλία είναι ένα βήμα προς τη σωστή κατεύθυνση, αλλά δεν αρκεί από μόνη της. Η Ελλάδα πρέπει να αξιοποιήσει τέτοιες συμφωνίες στο έπακρο, ενισχύοντας τη στρατιωτική συνεργασία, προωθώντας κοινές πρωτοβουλίες και διασφαλίζοντας ότι αυτές οι συμμαχίες αποφέρουν ουσιαστικά οφέλη.

Παράλληλα, η χώρα μας πρέπει να συμμετέχει ενεργά στη συζήτηση για το μέλλον της ευρωπαϊκής άμυνας, συμβάλλοντας στη διαμόρφωση ενός ρεαλιστικού και αξιόπιστου σχεδίου. Η αβεβαιότητα που δημιουργείται από τις μεταβολές στην αμερικανική εξωτερική πολιτική και η έλλειψη συνοχής στην Ευρωπαϊκή Ένωση, καθιστούν απαραίτητο ένα δυναμικό και πολυδιάστατο στρατηγικό σχεδιασμό.

Με αυτές τις σκέψεις, δηλώνουμε «παρών» όσον αφορά στην κύρωση της συμφωνίας, τονίζοντας την ανάγκη για ταχύτερη προώθηση παρόμοιων συμφωνιών στο μέλλον, καθώς και για τη συνολική ενίσχυση της ελληνικής στρατηγικής στον τομέα της άμυνας και της εξωτερικής πολιτικής.

Σήμερα συζητάμε, επίσης, την Κύρωση ενός Μνημονίου Κατανόησης MoU για το πρόγραμμα NGRC, ένα πολυεθνικό πρόγραμμα του ΝΑΤΟ για τον σχεδιασμό και την ανάπτυξη ελικοπτέρων νέας γενιάς. Η Ελλάδα είναι μεταξύ των έξι χωρών που συμμετέχουν σε αυτήν την πρωτοβουλία που ξεκίνησε το 2020, με στόχο τη μείωση του κόστους μέσω διακρατικής συνεργασίας, την ενίσχυση της διαλειτουργικότητας των στρατηγικών δυνάμεων και την εναρμόνιση των τεχνολογικών προτύπων μεταξύ των συμμετεχουσών χωρών.

Ωστόσο, η σημερινή συζήτηση έχει χάσει την ουσία της, καθώς η χώρα μας έχει, ήδη, αποχωρήσει από το συγκεκριμένο πρόγραμμα. Η απόφαση αποχώρησης ανακοινώθηκε από το Υπουργείο Εθνικής Άμυνας, που υποστήριξε ότι το NGRC δεν ανταποκρίνεται πλέον στις επιχειρησιακές ανάγκες της Ελλάδος, ενώ το κόστος συμμετοχής αυξήθηκε σημαντικά, χωρίς να διασφαλίζονται επαρκή ανταποδοτικά οφέλη για την Ελληνική Αμυντική Βιομηχανία.

Αυτό εγείρει σοβαρά ερωτήματα. Αν το πρόγραμμα δεν ήταν συμφέρον, γιατί η Ελλάδα συμμετείχε εξαρχής; Αν το κόστος αυξήθηκε πέραν των αρχικών εκτιμήσεων, ποιος φέρει την ευθύνη για τους εσφαλμένους υπολογισμούς; Και αν η υποχώρηση ήταν αναπόφευκτη, γιατί δεν ελήφθη έγκαιρα, ώστε να μην προκύψει οικονομική επιβάρυνση για το ελληνικό δημόσιο;

Το οικονομικό κόστος της ελληνικής συμμετοχής ανέρχεται στα 4,56 εκατομμύρια ευρώ. Αν η κύρωση του μνημονίου κατανόησης είναι αναγκαία μόνο για την καταβολή αυτής της οικονομικής συνεισφοράς, τότε οφείλουμε να εξετάσουμε αν υπάρχουν νομικοί τρόποι αποφυγής της δαπάνης, δεδομένου ότι η χώρα έχει ήδη αποχωρήσει από το πρόγραμμα.

Αντιθέτως, αν η κύρωση έχει άλλες νομικές ή πολιτικές συνέπειες που δεσμεύουν τη χώρα μας, η Κυβέρνηση πρέπει να τις εξηγήσει με σαφήνεια.

Σε κάθε περίπτωση, είναι απαράδεκτο να επικυρώνουμε μια συμφωνία, η οποία δεν εξυπηρετεί τα εθνικά μας συμφέροντα. Η Κυβέρνηση δικαιολόγησε την αποχώρηση από το NGRC με την επιλογή συμμετοχής της Ελλάδος στο ENGRT της Ευρωπαϊκής Ένωσης. Όμως, τα δύο προγράμματα δεν είναι συγκρίσιμα. Το NGRC αφορά την ανάπτυξη ενός νέου ελικοπτέρου πολλαπλών χρήσεων, ενώ το ENGRT είναι ένα ερευνητικό πρόγραμμα για τεχνολογίες αεροναυπηγικής. Επομένως, δεν πρόκειται για εναλλακτικές λύσεις, αλλά για διαφορετικές προσεγγίσεις.

Η ουσία είναι ότι η Ελλάδα δεν έχει πλέον ξεκάθαρη στρατηγική για την απόκτηση νέων ελικοπτέρων πολλαπλών ρόλων μετά το 2035, γεγονός που αποκαλύπτει την έλλειψη σχεδιασμού από την Κυβέρνηση. Επιπλέον, εγείρεται το ερώτημα αν η αποχώρηση της χώρας μας από το NGRC έχει πλήξει την αξιοπιστία μας έναντι των συμμάχων μας στο ΝΑΤΟ και αν αυτό μπορεί να έχει επιπτώσεις σε μελλοντικές συνεργασίες.

Η κύρωση του MoU που συζητάμε σήμερα δεν εξυπηρετεί κανέναν ουσιαστικό σκοπό. Η χώρα μας έχει, ήδη, αποχωρήσει από το πρόγραμμα. Το οικονομικό κόστος είναι αμφισβητούμενο και η στρατηγική κατεύθυνση της Κυβέρνησης είναι συγκεχυμένη. Αντί να επικυρώνουμε συμφωνίες που δεν έχουν πλέον πρακτική αξία, η Κυβέρνηση οφείλει να δώσει σαφείς απαντήσεις για το στρατηγικό σχέδιο της χώρας στον τομέα των αμυντικών εξοπλισμών και να χαράξει ένα συνεκτικό σχεδιασμό που να διασφαλίζει τα εθνικά μας συμφέροντα.

Για τους λόγους αυτούς, καταψηφίζουμε την κύρωση του MoU. Η Ελλάδα δεν έχει την πολυτέλεια να κινείται χωρίς σχέδιο σε ζητήματα τόσο κρίσιμα για την εθνική άμυνα και την αμυντική της βιομηχανία. Είναι ώρα για υπεύθυνη πολιτική και ξεκάθαρες προτεραιότητες και εθνικά επωφελείς αποφάσεις.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος» είκοσι μαθήτριες και μαθητές και τρεις συνοδοί εκπαιδευτικοί από το Δημοτικό Σχολείο Αλεπούς Κέρκυρας, καθώς και είκοσι μία μαθήτριες και μαθητές και πέντε συνοδοί εκπαιδευτικοί από το Δημοτικό Σχολείο Κοντοκαλίου Κέρκυρας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα η ειδική αγορήτρια από τη Νέα Αριστερά κ. Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Κάθε φορά που η Κυβέρνηση στριμώχνεται, ανασύρει το έθνος, ότι μιλάει στο όνομα του έθνους. Το ακούμε όλες αυτές τις τελευταίες μέρες. Το ακούσαμε και από τον Πρωθυπουργό σήμερα. Μίλησε και ο Πρωθυπουργός για την πατρίδα για να μη γίνει τίποτα που θα αποσταθεροποιήσει την καλή πορεία της πατρίδας. Αυτή είναι μια πολύ παλιά, πετυχημένη δυστυχώς σε άλλους καιρούς, συνταγή της Δεξιάς. Σήμερα δεν περνάει.

Εάν κάτι, ανάμεσα σε πολλά άλλα, οφείλουμε στους συγγενείς των θυμάτων των Τεμπών, το οφείλουμε ως κοινωνία και όλοι και όλες εδώ μέσα, είναι ότι με το βαρύ πένθος τους, με την αίσθηση της δικαιοσύνης, ότι θέλουν να αποδοθεί δικαιοσύνη, έσκαψαν σε δαιδαλώδεις διαδρομές για να μπορέσουν να ενημερώσουν την κοινωνία για να γνωρίζει τι έχει γίνει. Αυτό είναι το πρώτιστο, το θεμέλιο για να υπάρχει η έννοια του πολίτη. Γι’ αυτό οι πολίτες θα κατέβουν στις διαδηλώσεις παντού σε όλη τη χώρα και στο εξωτερικό, ως πολίτες που είναι ενημερωμένοι, έχουν γνώση και δεν έχουν το φόβητρο ότι θα κινδυνέψει το έθνος.

Έρχομαι τώρα στις δύο συμφωνίες και με αφορμή όλα όσα γίνονται να μιλήσω λίγο πιο γενικά για την εθνική άμυνα, κύριε Υφυπουργέ. Εάν σε κάτι χρειάζεται οι πολίτες να έχουν γνώση, να λειτουργούν ως πολίτες -και τα πολιτικά κόμματα να διευρύνουμε και να ενισχύουμε την έννοια του πολίτη- είναι η γνώση και η ενημέρωση, την οποία δεν έχουμε ούτε εμείς.

Ενημέρωση για τα εξοπλιστικά προγράμματα για τα λεφτά που δίνουμε, που δίνει ο ελληνικός λαός, που δίνουν οι φορολογούμενοι αυτής της χώρας, δεν υπάρχει, και δεν είναι ποτέ μα ποτέ πλήρης, γιατί δεν έχουμε μια συστηματική ενημέρωση του Κοινοβουλίου.

Πολλές φορές, και λυπάμαι που το λέω, και το λέω και για το ΠΑΣΟΚ και για τον ΣΥΡΙΖΑ, για τη Νέα Αριστερά όταν καταψηφίζουμε, και το έκανε και ο ΣΥΡΙΖΑ στο παρελθόν, υπερεξοπλισμούς δεν γίνεται, κύριε Υφυπουργέ, όπως μου είπατε προχθές, επειδή εμείς ως Αριστερά έχουμε άλλη αίσθηση για την άμυνα και την ασφάλεια της χώρας. Είναι γιατί δεν μπορούμε, λογοδοτώντας στην κοινωνία, να εξηγήσουμε αυτό το ράλι, έτσι όπως αποδείχτηκε και με τους Meteor και συζητήσαμε μαζί την προηγούμενη εβδομάδα στο πλαίσιο επίκαιρης ερώτησης.

Για την πρώτη συμφωνία λοιπόν, που αφορά την αμυντική μας συνεργασία με την Πορτογαλία, δεν θα πω ότι έρχεται με καθυστέρηση πέντε χρόνων. Δεν είναι η πρώτη φορά. Υπογράφηκε το 2020 κι εμείς ερχόμαστε να την επικυρώσουμε σήμερα.

Αυτό που είπα και χθες και θα το τονίσω και σήμερα είναι ότι σε αυτά τα πέντε χρόνια και ειδικά τους τελευταίους μήνες έχουν έρθει τα πάνω κάτω. Έχουν έρθει τα πάνω κάτω με τέτοιο δραματικό τρόπο που δεν γίνεται η Επιτροπή Εξωτερικών και Εθνικής Άμυνας να μη συζητάει, να μην έχει ανοίξει καθόλου τη συζήτηση, ώστε να μπορέσουν να τοποθετηθούν και τα πολιτικά κόμματα, αλλά και η Κυβέρνηση τουλάχιστον με επίκεντρο το εθνικό συμφέρον της χώρας, αλλά και σε σχέση με το τι γίνεται σε επίπεδο διεθνών ανακατατάξεων.

Ζητάμε, διεκδικούμε, για να μη χρησιμοποιήσω τη λέξη «απαιτούμε», ως Νέα Αριστερά να συγκληθεί άμεσα η Επιτροπή Εξωτερικών και Εθνικής Άμυνας και να γίνει συζήτηση προ ημερησίας διάταξης στην επιτροπή, ώστε να συζητηθούν τα θέματα της εξωτερικής πολιτικής και της άμυνας στο πλαίσιο των νέων ανακατατάξεων που υπάρχουν στον κόσμο.

Και όσον αφορά στο πλαίσιο αυτό των ανακατατάξεων, λέω ότι εδώ μέσα σε αυτή τη Βουλή, στην Ολομέλεια, μας φωνάζατε κουνώντάς μας το δάχτυλο για τη σωστή πλευρά της ιστορίας και δεν ακούγατε τίποτα -κι εδώ πάλι το έθνος, για το έθνος είναι η σωστή πλευρά της ιστορίας-, ούτε βάζατε έναν αστερίσκο σχετικά με το τι συμφέρει εθνικά αυτή τη χώρα. Τίποτα απολύτως και σε ό,τι αφορούσε την Ουκρανία, αλλά και σε ό,τι αφορούσε το παλαιστινιακό, όταν στέλναμε πλοία στην Ερυθρά Θάλασσα. Το θέμα ήταν πάντα η σωστή πλευρά της ιστορίας. Τώρα πού είναι η σωστή πλευρά της ιστορίας; Θα το συζητήσουμε αυτό; Θα δούμε έστω μία αναθεώρηση της πολιτικής; Και για να μη χρησιμοποιήσω τη λέξη «αναθεώρηση», γιατί η σημασία της είναι βεβαρυμμένη, θα ρωτήσω αν θα γίνει μία συζήτηση για τη σωστή πλευρά της ιστορίας σήμερα.

Αντί, λοιπόν, να κάνουμε τέτοιες συζητήσεις στην επιτροπή, ασχολούμαστε με μία συμφωνία στο πλαίσιο του ΝΑΤΟ, ενώ δεν ξέρουμε τι γίνεται με το ΝΑΤΟ και ποια είναι η θέση της χώρας μας, πώς την έχουμε συζητήσει και ποια θα είναι για το ίδιο το ΝΑΤΟ.

Έρχομαι τώρα στη συμφωνία για τα ελικόπτερα, στη συμφωνία στην οποία είναι εμφανής πια η προχειρότητα που έγκειται στο ότι άλλος πληρώνει και δεν έχει σημασία και στο «μπαίνουμε-βγαίνουμε» από ομάδες και μπαίνουμε σε άλλες.

Το 2022, λοιπόν, μπήκαμε σε αυτή την ευρωπαϊκή συμφωνία υπό την ασπίδα ευρωπαϊκών κρατών στο πλαίσιο του ΝΑΤΟ για ελικόπτερο και όλα όσα αφορούσαν αυτό το νέο ελικόπτερο νέας γενιάς τα μαθαίναμε από δημοσιεύματα στον Τύπο. Μας έρχεται τώρα η συμφωνία και αφού έχει προηγηθεί η απάντηση στην ερώτηση του συναδέλφου κ. Κατρίνη από το ΠΑΣΟΚ - Κίνημα Αλλαγής, όταν το 2024, το φθινόπωρο αν δεν κάνω λάθος, πριν ελάχιστους μήνες, μάθαμε πάλι από δημοσιεύματα του εξωτερικού ότι φεύγουμε από αυτή τη συμφωνία, γιατί δεν είναι συμφέρουσα. Έτσι απάντησε στην ερώτηση του κ. Κατρίνη ο κ. Δένδιας.

Και ερχόμαστε σήμερα να κυρώσουμε αυτή τη συμφωνία, από την οποία φεύγουμε, όπως κατάλαβα χθες από εσάς. Στο μεταξύ, θα πληρώσουμε, θα πληρώσει δηλαδή ο ελληνικός λαός, τα 4,5 εκατομμύρια. Εγώ, λοιπόν, ζητάω να δοθούν, να κατατεθούν στην Επιτροπή Εξωτερικών και Άμυνας τα παραδοτέα, αυτά για τα οποία πληρώσαμε. Διότι, διαβάζοντας αυτή τη συμφωνία, εγώ βλέπω κάτι ρήτρες θηριώδεις για ευρεσιτεχνία και για όλα αυτά. Αν δεν πληρώσουμε αυτά τα 4,5 εκατομμύρια, τότε εντάξει, φεύγουμε, δεν έγινε και τίποτα. Όμως, αν τα πληρώσαμε, εγώ θέλω να δω στη Βουλή εντός εύλογου χρόνου τα παραδοτέα. Εμείς, δηλαδή, ως Νέα Αριστερά, όπως φαντάζομαι και οι πάντες, θέλουμε να τα δούμε στη Βουλή, για να ξέρουμε τι γίνεται.

Προσέξτε, τα είπα και χθες, στα ελικόπτερα ειδικά -δεν είναι τα μόνα- έχουμε μία φοβερή πολυτυπία, διάφορους τύπους ελικοπτέρων, όπου έχουν δαπανηθεί πάρα πολλά λεφτά. Τώρα είναι να πάρουμε τριάντα πέντε -αν δεν κάνω λάθος- Black Hawk από την Αμερική. Αυτά όλα τα ελικόπτερα και η πολυτυπία τους δεν στηρίζονται από μία εθνική αεροπορική βιομηχανία, από την ΕΑΒ. Θα σας τα πει και ο Κοινοβουλευτικός μας Εκπρόσωπος και φαντάζομαι και ο Πρόεδρος της Νέας Αριστεράς, ο κ. Χαρίτσης που εχθές επισκέφθηκαν την ΕΑΒ για να δούμε εκεί πώς είναι απαραίτητο επιτέλους σε αυτήν τη χώρα -και απορώ γιατί δεν μιλάμε- να έχουμε μία δημόσια ελληνική εταιρεία αμυντικών συστημάτων και αεροπορίας. Δημόσια. Γιατί τι βλέπουμε από κινήσεις του κ. Δένδια; Τα βλέπουμε από τα δημοσιεύματα, δεν ξέρουμε εμείς τίποτα άλλο. Βλέπουμε διάφορους ιδιώτες στην Ευρώπη με την ευρωπαϊκή άμυνα και την πολεμική βιομηχανία της Ευρώπης και ένα κεφάλαιο πολεμικών να μπαίνει στην υπόθεση δραστικά. Θα συζητήσουμε γι’ αυτά τα θέματα; Θα έχουμε τον Υπουργό να συζητήσουμε ή θα μας έλθει πάλι τελευταία στιγμή μία συμφωνία και αν δεν την ψηφίσουμε, θα είμαστε εμείς που δεν βλέπουμε το εθνικό συμφέρον;

Σας είπα και χτες, ζητάμε ως Νέα Αριστερά να μάθουμε τι έγινε στο Στεφανοβίκειο. Πρέπει να καταλάβει ο κόσμος ότι μία μονάδα ολόκληρη ελικοπτέρων χάθηκε και δεν έχουμε μάθει τίποτα. Δεν ξέρουμε τίποτα. Δηλαδή χάθηκαν λεφτά. Και θέλουμε να μάθουμε επιπλέον τι γίνεται με την εν γένει πολιτική της χώρας. Ακούμε τον κ. Μητσοτάκη να λέει κάτι, ακούμε την κ. Φον ντερ Λάιεν να λέει κάποια άλλα πράγματα και, βεβαίως, η Γερμανία να επιμένει ότι «αν περάσετε το έλλειμμα για θέματα εξοπλισμού, θα πρέπει να έχετε ισοδύναμα από την κοινωνική πολιτική». Αυτά είναι κρίσιμα θέματα που δεν μπορούν να μένουν έτσι.

Όπως καταλαβαίνετε καταψηφίζουμε και τις δύο συμφωνίες και ζητάμε ρητά και κατηγορηματικά να γίνει σύγκληση της Επιτροπής Εξωτερικών Υποθέσεων και Εθνικής Άμυνας και να κατατεθούν τα παραδοτέα έναντι 4,5 εκατομμυρίων ευρώ στη Βουλή. Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο τώρα έχει από την Ελληνική Λύση ο ειδικός αγορητής, κ. Φωτόπουλος.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κύριε Πρόεδρε.

Συζητάμε σήμερα την κύρωση δύο συμβάσεων. Και θα ξεκινήσω από την πρώτη, Συμφωνία Αμυντικής Συνεργασίας μεταξύ της Ελληνικής Δημοκρατίας και της Πορτογαλικής Δημοκρατίας, για την οποία δεν έχουμε να πούμε και πάρα πολλά.

Ως Ελληνική Λύση έχουμε δηλώσει επανειλημμένα πως είμαστε υπέρμαχοι της ενεργητικής, πολυδιάστατης εξωτερικής πολιτικής, της αμυντικής διπλωματίας, αλλά και της προβολής ισχύος της πατρίδας μας. Αλλά, η συγκεκριμένη συμφωνία δεν αποτελεί τίποτα περισσότερο από μία ακόμα τυπική κύρωση. Κι αυτό αποδεικνύεται κατ’ αρχάς από το γεγονός ότι την φέρατε πέντε χρόνια μετά την υπογραφή της. Αυτό είναι το ένα στοιχείο.

Το δεύτερο στοιχείο είναι αυτό που προκύπτει από την έκθεση του Γενικού Λογιστηρίου του Κράτους. Μιλάμε δηλαδή για έναν προϋπολογισμό δαπάνης 9 χιλιάδων ευρώ. Αυτό από μόνο του καταδεικνύει ότι δεν είναι μία ιδιαίτερη αμυντική συνεργασία, κάτι το οποίο θα περιμέναμε να πράξετε, ούτως ώστε να αναδειχθεί η πατρίδα μας ως πυλώνας ασφάλειας, σταθερότητας, αλλά και ισχυρής αποτρεπτικής δύναμης τόσο στα πλαίσια του ΝΑΤΟ όσο και στα πλαίσια της Ευρωπαϊκής Ένωσης.

Τώρα, όσον αφορά τη δεύτερη συμφωνία, την πολυμερή συμφωνία για το πρόγραμμα σχεδιασμού και την ανάπτυξη ελικοπτέρων νέας γενιάς του NGRC, νομίζω ότι είναι η πρώτη φορά στην κοινοβουλευτική ιστορία που έρχεται για κύρωση, μία συμφωνία όταν εμείς, ως χώρα, έχουμε αποφασίσει να αποχωρήσουμε. Και για να γίνει αυτό, θα πρέπει να προηγηθεί η κύρωση από την ελληνική Βουλή, ώστε να πληρώσει το ελληνικό κράτος, ο Έλληνας φορολογούμενος, τα 4,5 εκατομμύρια ευρώ, για να βγούμε από το πρόγραμμα ελικοπτέρων του NGRC και να παραμείνουμε μόνο στο πρόγραμμα ελικοπτέρων του ENGRT δηλαδή του ευρωπαϊκού φορέα.

Οι λόγοι τώρα που επικαλέστηκε ο Υπουργός Εθνικής Άμυνας, ο κ. Δένδιας, για την αποχώρηση από το πρόγραμμα του ΝΑΤΟϊκού ελικοπτέρου -για να τα λέμε λίγο πιο απλά και να τα εξηγούμε- είναι οι εξής: Η αύξηση –λέει- της οικονομικής συμμετοχής στο πρόγραμμα παραγωγής και κατασκευής του ελικοπτέρου. Να δεχτούμε, γιατί είμαστε καλοπροαίρετοι, ότι δεν είχε προϋπολογιστεί και προέκυψε τώρα. Τι μας διασφαλίζει ότι το ίδιο δεν θα συμβεί και με την ευρωπαϊκή κοινοπραξία; Θα πρέπει να μας δώσετε κάποιες απαντήσεις, θα πρέπει να μας πείτε τι έχετε κάνει για να διασφαλίσετε ότι το ίδιο δεν θα συμβεί και στο δεύτερο πρόγραμμα στο οποίο συμμετέχουμε. Αναμένουμε την ομιλία σας.

Μας είπατε ότι υπάρχει επιχειρησιακή αναντιστοιχία και ότι το πρόγραμμα NGRC δεν καλύπτει πλέον τις επιχειρησιακές ανάγκες της χώρας μας. Και πότε άλλαξαν αυτές; Το 2024; Τα τελευταία πολλά χρόνια οι ελληνικές Ένοπλες Δυνάμεις έχουν μεγάλες ανάγκες σε γρήγορη αερομετάβαση. Θα σας θυμίσω ότι χρησιμοποιούμε ακόμα τα Hueyαπό τον πόλεμο του Βιετνάμ, ότι έχουμε παραγγείλει, έχουμε πληρώσει –ακριβοπληρώσει, για την ακρίβεια- τα ελικόπτερα τα ΝΗ90 από τα οποία πετάνε μόλις δύο. Να σας πω ότι χρησιμοποιούμε τα Σινούκ τα οποία τα έχουμε ξεζουμίσει είτε για μεταφορές VIP είτε για ρίψεις αλεξιπτωτιστών, αφού δεν έχουμε τα C-130 που θα έπρεπε για να κάνουμε τις αεροαποβάσεις και τις συντηρήσεις των αλεξίπτωτών μας, για συμμετοχή σε φωτιές, τα πάντα όλα. Αναμένουμε, βεβαίως, ενημέρωση από εσάς τι θα γίνει με τα Black Hawkτα οποία αναμένουμε από τις Ηνωμένες Πολιτείες, καθώς και το Follow and Support για τα ΝΗ90.

Μας επικαλεστήκατε ακόμα την έλλειψη ανταποδοτικότητας. Δηλαδή, ότι δεν πήρε σημαντικό κατασκευαστικό έργο η Ελληνική Αμυντική Βιομηχανία. Ποιος μας έβαλε σε αυτή τη σύμβαση; Η Ελληνική Λύση; Ο Κυριάκος Βελόπουλος; Κάποιο άλλο κόμμα; Η δική σας Κυβέρνηση ήταν εκείνη η οποία την υπέγραψε.

Χθες μας είπατε ότι δεν μπορούσε η ΕΑΒ στη δεδομένη στιγμή να αναλάβει κατασκευαστικό έργο. Τώρα μπορεί; Τι άλλαξε; Θα θέλαμε μια εξήγηση, γιατί χτες στη διάρκεια της επιτροπής δεν μας το είπατε.

Μιλάτε για αποχώρηση από το πρόγραμμα του ΝΑΤΟϊκού ελικοπτέρου και συνέχιση στο ευρωπαϊκό ελικόπτερο, γιατί λέτε ότι αφορούν το ίδιο πράγμα, το ίδιο αντικείμενο, το ίδιο το ελικόπτερο. Αυτό δεν ισχύει και δεν προκύπτει από πουθενά. Και δεν προκύπτει και από την κοινή λογική η οποία λέει ότι το 70% με 80% των αγοραστών των δύο προγραμμάτων είναι οι ίδιοι. Δεν προκύπτει, επίσης, από το γεγονός ότι παρόμοιες χώρες, πάνω κάτω, συμμετέχουν και στα δύο προγράμματα. Εμείς είμαστε, δηλαδή, οι μόνοι προνοητικοί, οι οποίοι θα φύγουμε από το πρόγραμμα του ΝΑΤΟϊκού ελικοπτέρου, για να παραμείνουμε μόνο στο ευρωπαϊκό; Φυσικά όχι. Είναι μια ακόμα απόδειξη επιπολαιότητας στον σχεδιασμό και στον τρόπο διαχείρισης των χρημάτων των Ελλήνων φορολογουμένων. Θα πρέπει να μας πείτε, δηλαδή, ακόμα και η πενταετής καθυστέρηση -στην καλύτερη περίπτωση- που προβλέπεται ανάμεσα στα δύο προγράμματα για την απόδοση των ελικοπτέρων, πώς δικαιολογείται και χρονικά και οικονομικά;

Και έρχομαι τώρα στο θέμα της Ευρωπαϊκής Ένωσης. Μια Ευρωπαϊκή Ένωση η οποία είναι ένας γίγαντας -όπως έχουμε τονίσει- από πλευράς οικονομίας, αλλά και πληθυσμού, αλλά σε θέματα εξωτερικής πολιτικής και άμυνας είναι ένα άδειο πουκάμισο. Η φτωχή και χρεοκοπημένη Ελλάδα έχει περισσότερα άρματα μάχης από τη Γερμανία, τη Γαλλία, το Βέλγιο, την Ολλανδία και το Ηνωμένο Βασίλειο μαζί, αλλά παρ’ όλα αυτά ακούγονται κραυγές από τις Βρυξέλλες για συνέχιση του πολέμου στην Ουκρανία. Ποιος ακριβώς θα πολεμήσει αν αποχωρήσουν οι Ηνωμένες Πολιτείες, όπως το έχουν δηλώσει;

Οι Ευρωπαίοι πολίτες έζησαν εφησυχασμένοι τα τελευταία χρόνια με το φτηνό ρωσικό αέριο, τα φτηνά εργατικά χέρια της Κίνας και εσχάτως της Τουρκίας για τα εργοστάσιά τους και τους Αμερικανούς πολίτες να πληρώνουν τις αμυντικές τους δαπάνες, αλλά το πρόβλημα είναι ο Ντόναλντ Τραμπ. Κατηγορούσαν κάποιοι τις Ηνωμένες Πολιτείες ότι έχουν τον ρόλο του παγκόσμιου χωροφύλακα και τη στιγμή που αυτές αποφασίζουν να κοιτάξουν στο εσωτερικό της χώρας τους και τους πολίτες τους, κάποιοι τους κατηγορούν για διατάραξη της παγκόσμιας ειρήνης.

Αυτό ονομάζεται γεωπολιτική τρικυμία.

Παρ’ όλα αυτά η παρούσα στιγμή είναι μια σπουδαία ευκαιρία για τη χώρα μας να αναδείξει τον ρόλο της, αξιοποιώντας τις χρόνιες θυσίες και τους κόπους του ελληνικού λαού, ώστε να συντηρεί μεγάλες και αξιόμαχες Ένοπλες Δυνάμεις, να αξιοποιήσουμε δηλαδή, στο πλαίσιο της αμυντικής διπλωματίας, το ανθρώπινο δυναμικό για το οποίο είμαστε όλοι υπερήφανοι, αλλά το πληρώνουμε με μισθούς πείνας. Ο μισθός του πρωτοεισερχόμενου σε υπηρεσία αξιωματικού και υπαξιωματικού στον Ελληνικό Στρατό είναι χαμηλότερος από αυτόν της Βουλγαρίας. Για να μη μιλήσω, βεβαίως, για την Κύπρο. Οι, δε, φρεγάτες Belharra για τις οποίες όλοι θα καμαρώνουμε μεθαύριο και οι οποίες χτίζονται δυστυχώς σε γαλλικά ναυπηγεία -το «δυστυχώς» δεν πάει στο ότι χτίζονται, αλλά στο ότι χτίζονται σε γαλλικά ναυπηγεία- από ποιους θα στελεχωθούν; Δεν μπορούμε να βρούμε κόσμο για να στείλουμε να εκπαιδευτεί στα γαλλικά ναυπηγεία.

Ακούμε και διαβάζουμε πληροφορίες πως οι Ευρωπαίοι εταίροι μας σχεδιάζουν να μην ισχύει η εξαίρεση των αμυντικών δαπανών από τον υπολογισμό του ελλείμματος για όλους, αλλά μόνο για όσους έχουν μικρό ποσοστό αμυντικών δαπανών. Δηλαδή η Ελλάδα πάλι μένει εκτός, μία ακόμη απόδειξη του γεγονότος ότι η Ευρωπαϊκή Ένωση είναι ένωση μόνο κατ’ όνομα.

Και αφού μιλάμε για αμυντικές συνεργασίες, να αναφέρουμε ότι η πολυδιαφημισμένη συμφωνία αμυντικής συνεργασίας με τη Γαλλία, η οποία συνοδεύτηκε από τις τεράστιες παραγγελίες για τα ελληνικά δεδομένα, αλλά τόσο σωτήριες για τη γαλλική αμυντική βιομηχανία, «μπάζει νερά». Παρακολουθούμε έκπληκτοι την Τουρκία να εξουδετερώνει τη συμφωνία με τη Γαλλία και αναρωτιόμαστε αν στην αμυντική συμφωνία την οποία υπογράψαμε υπάρχει ο όρος απαγόρευσης πώλησης κρίσιμων οπλικών συστημάτων και αν όχι γιατί. Δεν προβλέφθηκε από την ελληνική πλευρά ή ζητήθηκε και την απέρριψαν οι Γάλλοι;

Κυρίες και κύριοι Βουλευτές, ακούγεται τελευταία στον δημόσιο λόγο πως οι γεωπολιτικές εξελίξεις είναι ραγδαίες και ότι ο κόσμος μεταβάλλεται. Ισχύει αυτό. Εκείνο, όμως, το οποίο δεν αλλάζει για την πατρίδα μας είναι ο εχθρός. Παραμένει ο ίδιος από τη μάχη του Μαντζικέρτ μέχρι σήμερα. Και ενώ αλλάζουν τα μέσα και οι τακτικές, στο τέλος πάντα καταλήγουν στη χρήση της ίδιας ωμής βίας από τον εξ ανατολών εισβολέα.

Ακούσαμε από τον κύριο Υπουργό καλοπροαίρετα ότι καμία χώρα δεν μπορεί να αντιμετωπίσει τις απειλές μόνη της. Μέγα λάθος. Μόνοι ήμασταν, μόνοι είμαστε και μόνοι θα είμαστε. Κανένας Γάλλος, Πορτογάλος, Ολλανδός ή Φινλανδός δεν πρόκειται να συνδράμει σε ενδεχόμενη τουρκική επίθεση, όπως άλλωστε το ίδιο δεν πιστεύω ότι θα κάναμε και εμείς, και, όσο πιο σύντομα το συνειδητοποιήσουμε, τόσο καλύτερα θα προετοιμαστούμε ως έθνος. Αρκεί να μη δίνουμε μόνοι μας συγχωροχάρτι στους Τούρκους, όπως έγινε με την περιβόητη Διακήρυξη των Αθηνών. Αυτήν τη διακήρυξη χρησιμοποίησε η Τουρκία για να άρει τις δεσμεύσεις εναντίον της και να πάρει από τις Ηνωμένες Πολιτείες τα kit αναβάθμισης, τόσο των F-16, όσο και των πολύτιμων γι’ αυτή πυραύλων τους οποίους φυσικά δεν θα χρησιμοποιήσει πουθενά αλλού, παρά μόνο στο Αιγαίο, ενώ εμείς παραλάβαμε την περιβόητη «λίστα Μπλίνκεν», για την οποία σύμφωνα με τον ίδιο τον Υπουργό Εθνικής Άμυνας, τον κ. Δένδια, οι ΗΠΑ μάς εξαπάτησαν. Αυτή είναι, όμως, η μοίρα σου όταν είσαι δεδομένος και προβλέψιμος, όταν και πάλι σύμφωνα με τον κ. Μπλίνκεν φέρνεις και ψηφίζεις νομοσχέδια ενάντια στα «πιστεύω» του λαού σου, των παραδόσεών σου, ακόμα και της ίδιας της Κοινοβουλευτικής σου Ομάδας, όπως είναι το νομοσχέδιο για τον γάμο και την τεκνοθεσία των ομόφυλων ζευγαριών, απλά και μόνο για να γίνεις αρεστός και να βγάλεις φωτογραφίες στο Αμερικανικό Κογκρέσο και στο τέλος να έχεις καταφέρει το εξής μοναδικό: να έχεις κηρύξει τον πόλεμο στη Ρωσία, αλλά και να μη σε δέχονται ούτε στην εξώπορτα του Λευκού Οίκου.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει ο ειδικός αγορητής του ΣΥΡΙΖΑ, ο κ. Συμεών Κεδίκογλου.

**ΣΥΜΕΩΝ ΚΕΔΙΚΟΓΛΟΥ:** Ευχαριστώ, κύριε Πρόεδρε.

Σήμερα συζητάμε για την κύρωση δύο συμφωνιών. Όσον αφορά την πρώτη που έχει να κάνει με την αμυντική συμφωνία με την Πορτογαλία, δεν θα μπορούσα να πω πολλά. Η Πορτογαλία είναι μια σύμμαχος χώρα. Και στο ΝΑΤΟ είμαστε και στην Ευρωπαϊκή Ένωση. Νομίζω ότι είναι μία από αυτές τις τυπικές συμφωνίες που αν μια κριτική έχουμε να κάνουμε, είναι ότι άργησε από τη στιγμή που υπογράφτηκε στη Λισαβόνα να έρθει η κύρωση πέντε χρόνια μετά.

Βεβαίως κάποια πράγματα πάντα είναι χρήσιμα στις ανταλλαγές, είναι και οι δύο μεσογειακές χώρες, αλλά θα εκμεταλλευτώ αυτόν τον χρόνο που μου δίνεται και το γεγονός ότι είναι μια σύμβαση χωρίς ιδιαίτερο ενδιαφέρον, να πω ότι εμείς μιλάμε πράγματι για τέτοιου είδους συμβάσεις τη στιγμή που πρέπει να τρέξουμε συνολικά ως Ευρώπη για το έλλειμμα που έχουμε στην κοινή μας ασφάλεια, στην κοινή αμυντική πολιτική. Τα λέγαμε όλα αυτά τα χρόνια.

Δυστυχώς δεν το είδαν κάποιοι στην ηγεσία της Ευρώπης και τώρα τρέχουμε να προλάβουμε από αυτές τις μεγάλες τεκτονικές αλλαγές που βλέπουμε κάθε μέρα να συμβαίνουν στο γεωπολιτικό πεδίο και που πραγματικά κανείς ίσως δεν περίμενε τέτοιο μέγεθος αλλαγών όπως αυτό που παρακολουθούμε σε καθημερινή μετάδοση.

Είδαμε, για παράδειγμα, ότι η Δύση διχάστηκε ακόμα και στον ΟΗΕ όπου οι Ηνωμένες Πολιτείες συμμάχησαν με τη Ρωσία και -άκουσον άκουσον- με τη Βόρειο Κορέα, για να φέρουν ένα ψήφισμα που δεν χαρακτηρίζει τη Ρωσία ως εισβολέα στην Ουκρανία, ενώ καταψήφισαν την ευρωουκρανική πρόταση για αποχώρηση της Ρωσίας από την Ουκρανία.

Η κυρίαρχη ισότητα και η εδαφική ακεραιότητα των κρατών δέχθηκαν μεγάλο πλήγμα, ενώ και η εικόνα ακόμα, αν μου επιτρέπετε, που εγώ προσωπικά αντίκρισα στους δέκτες από την επίσκεψη Μακρόν στις Ηνωμένες Πολιτείες, πέρα από το γεγονός το πώς αντιμετωπίζει την Ευρώπη ο Αμερικανός Πρόεδρος, στην ουσία πού πήγαν αυτές οι αναγγελίες ή αυτά που έλεγαν περί ελευθερίας, περί αλληλεγγύης και τους είδαμε και τους δύο να κάνουν ουσιαστικά θέματα οικονομικού απολογισμού και να λέει ο ένας πόσο δώσαμε δάνειο, ο άλλος να λέει αν δώσαμε αμοιβαία ή αν δώσαμε ομόλογα ή αν δώσαμε πραγματικό χρήμα και να γίνεται ένα παζάρι.

Πραγματικά εγώ θλίβομαι για την καημένη την Ουκρανία που θυσίασε χιλιάδες νέους σε έναν τέτοιο πόλεμο και σήμερα διαμοιράζονται τα ιμάτιά της. Τα μεν εδάφη θα τα πάρει Ρωσία και τις δε σπάνιες γαίες, από ό,τι ακούμε ήδη έγινε μία συμφωνία, η οποία αφορά εκατοντάδες δισεκατομμύρια, προφανώς θα είναι μια νέα αποικία για τις Ηνωμένες Πολιτείες.

Έτσι όπως πάει, η Ουκρανία και όλος αυτός ο πόλεμος, λοιπόν, κατέληξε σε μια κατάσταση που λένε οι Ηνωμένες Πολιτείες, λες και δεν χρησιμοποιούσαν οπλικά συστήματα που οι ίδιοι παρήγαγαν και κατανάλωναν, ότι επειδή σας δώσαμε όλον αυτόν τον οπλισμό, είναι ένα δάνειο και θέλουμε τα χρήματά μας πίσω. Δεν υπάρχει δηλαδή συνέχεια στο κράτος των Ηνωμένων Πολιτειών. Επειδή άλλαξε η ηγεσία, θέλουν τα χρήματα πίσω. Και στην Ευρώπη λένε: «Θα πληρώσετε εσείς το μάρμαρο, στείλτε για τα ειρηνευτικά στρατεύματα» και καθόμαστε και παρακολουθούμε μια τέτοια εικόνα. Πραγματικά είναι πρωτοφανή αυτά που συμβαίνουν και θα πρέπει να δούμε μέσα σε αυτό το πλαίσιο πώς κινούμαστε και εμείς ως χώρα τώρα.

Είναι γεγονός ότι αφού τελειώνει και αυτή η ιστορία, όπως φαίνεται, του πολέμου, θα πρέπει να δούμε τι συνέβη, γιατί και εδώ υπήρχε μια μυστικότητα, με το αν πραγματικά επηρεάστηκε η επιχειρησιακή δυνατότητα των Ενόπλων Δυνάμεων ειδικά στα νησιά του ανατολικού Αιγαίου.

Θυμάστε ότι μετά τη ρωσική εισβολή η Ελλάδα συμμετείχε σε αποστολή στρατιωτικού υλικού. Αρχικά η Κυβέρνηση το διέψευδε, μετά είπε: «Στείλαμε κάποια πράγματα τα οποία ήταν μόνο από υλικό το οποίο είναι από κατάσχεση», μετά είπε: «Ναι, υπήρχαν οπλικά συστήματα, αλλά πάρα ταύτα έγινε γνωστό ότι το υλικό που αποστείλαμε αποτελούταν από οπλικά συστήματα των Ενόπλων Δυνάμεων από νησιά του ανατολικού Αιγαίου» και ποτέ δεν μάθαμε αν αυτό το υλικό που αποσύρθηκε έχει αντικατασταθεί και τι συνέβη. Ό,τι μαθαίναμε το μαθαίναμε κυρίως από την ουκρανική πλευρά.

Υπάρχει μια αδιαφάνεια σε αυτό το σημείο και πρέπει να μην μπερδεύουμε την αδιαφάνεια και τη διαφάνεια που χρειάζεται στον δημόσιο βίο με τα στρατιωτικά θέματα που είναι ευαίσθητα και κάποια θέματα πράγματι δεν ανακοινώνονται.

Αλλά να σας θυμίζω και ένα άλλο χαρακτηριστικό περιστατικό, το οποίο δείχνει κι αυτό μια αδιαφάνεια. Θυμάστε το ζήτημα με την ελληνική ανθρωπιστική αποστολή που είχε γίνει στη Λιβύη, που είχε ως αποτέλεσμα τον θάνατο πέντε ανθρώπων, τριών στελεχών των Ενόπλων Δυνάμεων και δύο πολιτών. Ακόμα και εκεί δεν έχουν δοθεί ξεκάθαρες απαντήσεις.

Υπάρχει ανώτερος αξιωματικός –δείτε τα δημοσιεύματα- ο οποίος έχει καταθέσει αγωγή και λέει για τα σοβαρά προβλήματα σχεδιασμού και εκτέλεσης της αποστολής και πώς πήγαν εκεί, ουσιαστικά σαν παιδική χαρά, απροστάτευτοι και ότι ακόμα και μετά το ατύχημα υπήρξε αδυναμία επικοινωνίας των στελεχών με το κέντρο επιχειρήσεων. Μάλιστα λέει χαρακτηριστικά: «Μπόρεσα και συνεννοήθηκα με το κινητό της γυναίκας μου».

Αυτό όλο για να μας γίνει κάποιο μάθημα. Για παράδειγμα όταν στέλνουμε μια αποστολή στο εξωτερικό, δεν θα πρέπει να ερευνηθεί; Όσες επίκαιρες ερωτήσεις έχω δει, έχει καταθέσει και ο ΣΥΡΙΖΑ και τις προάλλες από άλλο συνάδελφο του ΠΑΣΟΚ, δεν έρχεται ο Υπουργός να απαντήσει επικαλούμενος προφανώς κάποια θέματα στρατιωτικής, τι να πω. Είναι μυστικό κι αυτό; Κι απ’ ό,τι έμαθα η απόφαση μπήκε στο αρχείο της δικαιοσύνης. Αυτά καλό είναι να μαθαίνουμε και να βγάζουμε συμπεράσματα.

Να πούμε λίγο για τα προβλήματα των στελεχών των Ενόπλων Δυνάμεων. Γιατί ό,τι συμφωνίες και να κάνουμε, όποια σύγχρονα στρατιωτικά μέσα κι αν παίρνουμε, το έμψυχο δυναμικό, το αξιόμαχο των Ενόπλων Δυνάμεων είναι αυτό που κάνει τη διαφορά. Ξέρετε πολύ καλά ότι το κύμα παραιτήσεων που έχουμε, το κύμα της μεγάλης φυγής, αποτελεί μια ωρολογιακή βόμβα. Οι ίδιοι οι στρατιωτικοί, με τους οποίους είχαμε συνάντηση, μάς είπαν ότι ο αριθμός των στελεχών που έχει πέσει στις ογδόντα χιλιάδες, αν θα συνεχιστεί να μειώνεται με αυτόν τον ρυθμό σε μια πενταετία θα φτάσει τις εβδομήντα χιλιάδες.

Εγώ θα μιλήσω με αριθμούς. Το 2024 με τις παραιτήσεις από το Πολεμικό Ναυτικό είχαμε ρεκόρ αποχωρήσεων. Σύμφωνα με τα στοιχεία υπήρξαν διακόσιες ενενήντα μία παραιτήσεις και αιτήσεις αποστρατείας, έναντι εκατόν εβδομήντα εννιά του 2023. Μάλιστα, ο αριθμός των παραιτήσεων το 2024 υπερέβη οριακά το άθροισμα των παραιτήσεων για τα δύο προηγούμενα έτη. Αν, δε, το πάρετε σε μια δεκαετία, από το 2014 έως το 2024, οι παραιτήσεις ανέρχονται σε χίλιες εκατόν ενενήντα εννιά και ο ένας στους τέσσερις παραιτήθηκε το 2024, ενώ το 50% την τελευταία τριετία. Έχουμε καταθέσει ερώτηση και γι’ αυτό, αλλά δεν έχουμε πάρει απαντήσεις.

Για τους σπουδαστές σε στρατιωτικές σχολές. Οι αποχωρήσεις των σπουδαστών φτάνουν πια το 25% των πρωτοετών. Στη Σχολή Ευελπίδων παραιτήθηκαν οι τριάντα από τους εκατόν εβδομήντα οκτώ. Στη Ναυτικών Δοκίμων παραιτήθηκαν οι σαράντα από τους ενενήντα πέντε, ένα ποσοστό 42%. Κάτι συμβαίνει εδώ. Άλλοτε ήταν σχολές περιζήτητες. Στη Σχολή Ικάρων παραιτήθηκαν οι είκοσι τέσσερις από τους εκατόν είκοσι εννιά. Στη ΣΜΥΝ παραιτήθηκαν σαράντα τρεις από τους εκατόν ενενήντα.

Χαμηλή κάλυψη των θέσεων σε στρατιωτικές σχολές. Δεν είναι μόνο οι παραιτήσεις, αλλά έχουμε και χαμηλή κάλυψη των θέσεων. Από το 99% που έφτανε το 2020 έχουμε φτάσει στο 64% το 2024. Ενώ στη Σχολή Ευελπίδων, με βάση τα στοιχεία που μου δόθηκαν, μόλις το 34% των διαθέσιμων θέσεων έχει καλυφθεί. Βεβαίως, υπάρχει μια πτώση των βάσεων εισαγωγής που είναι ενδεικτική της μειωμένης απήχησης των στρατιωτικών σχολών. Αυτό το μεγάλο ζήτημα θα το δούμε; Υπάρχει τρόπος αντιμετώπισης;

Για να είμαι δίκαιος, είδα κάποια μέτρα που ανακοινώσατε και λέτε για βελτίωση των συνθηκών διαβίωσης, ότι μπορεί να έχουμε εισαγωγή από τα τρία επιστημονικά πεδία, από τα ΕΠΑΛ. Όμως, ξέρετε, όταν δεν υπάρχει ζήτηση και απλά πας να καλύψεις τις θέσεις μειώνοντας τις βάσεις ή από τον τρόπο με τον οποίο παίρνεις το προσωπικό αυτό, είναι προφανές ότι μειώνεις και το αξιόμαχο των Ενόπλων Δυνάμεων. Άρα, δεν φτάνουν αυτά τα μέτρα. Και πραγματικά δεν φτάνουν όταν οι αποδοχές είναι για κάποιον 900 ευρώ κι έχει να δώσει τα μισά χρήματα και το ενοίκιο κι έχει συνεχώς μεταθέσεις. Άρα, πρέπει να πάμε ακόμα πιο γρήγορα σε αυτό το πρόγραμμα που κι εσείς παραδέχεσαι ότι πρέπει να γίνει για κάθε στρατιωτικό να υπάρχει ένα σπίτι στον τόπο που πρέπει να πάει και να υπηρετεί.

Τώρα για τη δεύτερη σύμβαση, το NGRC. Ειπώθηκε και προηγουμένως ότι υπάρχει μια παραδοξότητα και αν μη τι άλλο δείχνει και μια επιπολαιότητα και μια προχειρότητα. Δηλαδή, καλούμαστε τώρα εμείς να εγκρίνουμε σήμερα κάτι από το οποίο έχουμε, ήδη, ανακοινώσει ότι έχουμε αποχωρήσει. Ήδη ειπώθηκε για κάποιους λόγους από τον ίδιο τον Υπουργό, σας θυμίζω τέλη Δεκεμβρίου, ότι δεν ανταποκρίνεται πλέον επιχειρησιακά στις ανάγκες μας το πρόγραμμα αυτό, ότι είναι οικονομικά ασύμφορο και ότι δεν υπάρχει ανταποδοτικό όφελος στην αμυντική βιομηχανία.

Είναι γεγονός, όμως, ότι έχουμε, ήδη, δαπανήσει 4,4 εκατομμύρια ευρώ κι απ’ ό,τι κατάλαβα αυτά πλέον πρέπει να τα ξεχάσουμε. Είπε ο Υπουργός για κάποια παραδοτέα. Ποια είναι αυτά τα παραδοτέα; Απλά στρογγυλεύουμε τα πράγματα και πραγματικά κι εμείς θα θέλαμε να τα δούμε. Γιατί εδώ ουσιαστικά μιλάμε για ένα σκάνδαλο. Ποιος πήρε την απόφαση και είπε ότι πρέπει να ακολουθήσουμε αυτό το πρόγραμμα και τώρα φεύγουμε χάνοντας και σε αξιοπιστία αν θέλετε και κινδυνεύουμε αντί να είμαστε συμπαραγωγοί -σε μια κατάσταση που όλοι συμφωνούμε ότι η Ευρώπη πρέπει να προχωρήσει σε παραγωγή οπλισμού μόνη της κ.λπ.- θα βρεθούμε πελάτες στο μέλλον. Άρα, αυτό που σήμερα λέμε ότι θα κερδίσουμε θα το χάσουμε ενδεχομένως πολλαπλά στο μέλλον.

Και βέβαια, επειδή μιλήσατε γι’ αυτά τα δύο θέματα ουσιαστικά, την οικονομική διαφάνεια και τη συμμετοχή των Ελληνικών Αμυντικών Συστημάτων, για να δούμε λίγο τι γίνεται με αυτά τα περιβόητα μυστικά κονδύλια του ΥΠΕΘΑ. Είδα πρόσφατα δημοσιεύματα σε αξιόπιστο σάιτ, τα οποία λένε ότι διαχειρίστηκε το 2024 πολλά εκατομμύρια ευρώ και δεν έγιναν με τον ορθολογικό τρόπο που θα έπρεπε. Γιατί πρέπει να μιλάμε πάντα με σεβασμό και με διαφάνεια και λογοδοσία απέναντι στον Έλληνα φορολογούμενο. Χιλιάδες ευρώ από αυτά τα κονδύλια δεν σχετίζονται καθόλου με μυστικές αποστολές ούτε με προσπάθειες εξασφάλισης πληροφοριών.

Είναι, δε, χαρακτηριστικό το παράδειγμα -θα μου πείτε, εκεί είναι το θέμα, δείχνει, όμως, μια νοοτροπία- της μεταφοράς του Μνημείου Ηρώων που έγινε από τον περιβάλλοντα χώρο του ΥΠΕΘΑ. Δώσατε περίπου… Δεν ξέρουν πόσο έχει στοιχίσει. Μάλλον λένε για μισό εκατομμύριο ευρώ. Ξεκίνησε η πρωτοβουλία με τον προηγούμενο ΓΕΕΘΑ, χωρίς να γίνει γνωστό το κόστος και ολοκληρώθηκε λίγο πριν την αποστρατεία του. Ωστόσο στη συνέχεια ο Υπουργός ζήτησε την απομάκρυνση του μνημείου και τη μεταφορά σε αποθήκη.

Και βέβαια, το σημαντικό θέμα, το Ελεγκτικό Συνέδριο, το οποίο έκανε τις αναφορές μέχρι πρότινος και αποστέλλονταν για κατάθεση στο Ελεγκτικό Συνέδριο, αντικαταστάθηκε στο πλαίσιο της διαδικασίας που ορίσατε από ένα υπηρεσιακού χαρακτήρα ελεγκτήριο δαπανών και απαλείφθηκε και η υποχρέωση τήρησης των σχετικών αναφορών επί έξι μήνες. Πραγματικά, ρωτάμε για ποιον λόγο αποφασίστηκε η αντικατάσταση του Ελεγκτικού Συνεδρίου από ελεγκτήριο δαπανών στη διαδικασία ελέγχου των απόρρητων δαπανών και με ποιο σκεπτικό απαλείφθηκε η υποχρέωση της επί εξάμηνου τήρησης των σχετικών αναφορών.

Τέλος, για να κλείσω, επειδή ειπώθηκε και το θέμα της Ελληνικής Αμυντικής Βιομηχανίας, μέχρι τώρα δεν δείξατε τέτοιο ενδιαφέρον. Πήραμε τεράστιες προμήθειες και στα Rafale δεν είχε καμία πρόβλεψη να συμμετέχουν τα Ελληνικά Αμυντικά Συστήματα. Κλείνετε το εργοστάσιο των ΕΑΣ στον Υμηττό, χωρίς να έχει προχωρήσει η οριστική μετεγκατάσταση. Ταυτόχρονα, έχει απαξιωθεί η παραγωγική βάση των εργοστασίων των ΕΑΣ και δεν αξιοποιήθηκε η απόφαση της Ευρωπαϊκής Ένωσης του 2023 για ενίσχυση της γραμμής παραγωγής. Με αυτές τις αποτυχίες, η Κυβέρνηση της Νέας Δημοκρατίας κατάφερε να φτάσει τις πωλήσεις των ΕΑΣ στα 4,8 εκατομμύρια ευρώ από 31 εκατομμύρια ευρώ που ήταν το 2019.

Όσο, δε, για την ΕΑΒ, εκεί έχετε αποτύχει πλήρως. Το τελευταίο μεγάλο πρόγραμμα που είχε ήταν επί κυβέρνησης ΣΥΡΙΖΑ, η αναβάθμιση των F-16 σε Viper. Η Κυβέρνηση Μητσοτάκη, όπως είπα, δεν εξασφάλισε καμία συμμετοχή της εταιρείας στην αγορά των Rafale.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Οι εργαζόμενοι αυτή τη στιγμή -κλείνω, κύριε Πρόεδρε- είναι σε αναστάτωση, όπως ξέρετε, γιατί πετσοκόβεται μια συμφωνημένη από τη διοίκηση συλλογική σύμβαση, τόσο ως προς το οικονομικό ύψος όσο και ως προς τη διάρκεια. Βεβαίως, έχει προκαλέσει μεγάλη αναταραχή και ο καταλογισμός στους εργαζόμενους μέρους των αποδοχών που είχαν καταβληθεί μέσα από υπογεγραμμένες συλλογικές συμβάσεις. Γι’ αυτό και βρίσκονται σε κινητοποιήσεις εδώ και μέρες.

Έχει βγει και στο φως της δημοσιότητας μία ανεπίσημη κόντρα μεταξύ του Υπουργού Εθνικής Άμυνας και του κ. Χατζηδάκη, που είναι ο προϊστάμενος ως Υπουργείο Οικονομικών, ο οποίος εγείρει αμφιβολίες για τη βιωσιμότητα των επιχορηγήσεων και μιλάει για μείωση στα επιδόματα επικίνδυνης και ανθυγιεινής εργασίας, καταβολή αποζημίωσης στους εργαζόμενους που δούλεψαν για τα αεροσκάφη κ.ο.κ., με αποτέλεσμα πολλοί από αυτούς να παραιτούνται και να πηγαίνουν κάπου στο εξωτερικό για καλύτερα χρήματα.

Εμείς παρ’ όλα αυτά, θα ψηφίσουμε τις δύο συμφωνίες. Για την Πορτογαλία, σας το είπα εξαρχής. Τη δεύτερη, γιατί έχει να κάνει με κάποιες υποχρεώσεις της χώρας, που καταλαβαίνω ότι εφόσον μπήκαμε σε μια τέτοια λογική, δεν μπορούμε τώρα να πούμε ότι δεν θα είμαστε αξιόπιστοι έναντι των εταίρων μας.

Αυτό δε σημαίνει ότι συμφωνούμε σε καμία περίπτωση με όλο το σκεπτικό, την πρακτική και τελικά, όπως λειτουργήσατε στη συγκεκριμένη σύμβαση.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει τώρα από το ΠΑΣΟΚ - Κίνημα Αλλαγής ο εισηγητής κ. Κατρίνης.

Παρακαλώ, κύριε συνάδελφε.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, πραγματικά εμβρόντητη η Εθνική Αντιπροσωπεία άκουσε πριν από μιάμιση ώρα τον Υφυπουργό Δικαιοσύνης να λέει ότι η ελληνική κοινωνία έχει πειστεί ότι έχει καταρρεύσει η υπόθεση της συγκάλυψης για την τραγωδία των Τεμπών.

Η ελληνική κοινωνία θα απαντήσει σε δύο εικοσιτετράωρα από σήμερα για το αν έχει πειστεί ή δεν έχει πειστεί και από ποιους, παρά την προσπάθειά σας την επίμονη και -θα έλεγα- προκλητική και από πρόσωπα τα οποία μάλλον δεν έχουν κατανοήσει ότι η δημόσια τοποθέτησή τους με αυτό το ιταμό ύφος εντός και εκτός Βουλής προκαλεί περισσότερο -εκτός αν έχουν άλλη στόχευση-, θα απαντήσει, λοιπόν, η ελληνική κοινωνία για το αν θεωρεί ή δεν θεωρεί την Κυβέρνηση υπεύθυνη για τη συγκάλυψη μιας εθνικής τραγωδίας, που το αποτύπωμά της είναι βαθιά χαραγμένο στην ψυχή και τη συνείδηση του συνόλου του ελληνικού λαού. Υπομονή, σαράντα οκτώ ώρες από τώρα.

Κυρίες και κύριοι συνάδελφοι, συζητάμε σήμερα δύο διεθνείς συμβάσεις που έρχονται στη Βουλή προς κύρωση και έχουν ως σημείο αναφοράς την αμυντική διπλωματία και την αμυντική βιομηχανία. Δεν χρειάζεται να αναλύσω τη βαρύτητα που έχουν αυτά τα δύο πεδία για τη διαμόρφωση της αμυντικής πολιτικής. Αν και πρόκειται για μία διαδικασία τυπικού χαρακτήρα, ώστε να είναι συνεπής η χώρα μας στις διεθνείς υποχρεώσεις της, δεν μπορώ να μη σημειώσω ότι στον χειρισμό των δύο αυτών συμβάσεων αποτυπώνονται οι δυνατότητες, αλλά και τα όρια της κυβερνητικής πολιτικής στα αντίστοιχα πεδία.

Η πρώτη σύμβαση αμυντικής συνεργασίας με την Πορτογαλία αποτελεί κλασική περίπτωση σύμβασης που κυρώνεται με μεγάλη καθυστέρηση. Το ’20 υπογράφτηκε, το ’25 έρχεται στη Βουλή. Βεβαίως, άλλες πιο σημαντικές και πολυδιαφημισμένες διεθνείς συμφωνίες δεν έχουν έρθει ακόμα για κύρωση και δεν ξέρουμε πότε η Κυβέρνηση σκοπεύει να τις φέρει. Είναι, όμως, αυτή εικόνα μιας χώρας που αποτελεί αξιόπιστο στρατηγικό εταίρο;

Βεβαίως ταυτόχρονα, αυτό το οποίο παρακολουθούμε να εξελίσσεται τα τελευταία χρόνια στο πεδίο της αμυντικής διπλωματίας είναι μία συνεχής -το τονίζω-μία συνεχής εξουδετέρωση από την πλευρά της Τουρκίας όλων των πρωτοβουλιών που παίρνει η χώρα και των κινήσεων για να προσεγγίσει αμυντικά διάφορες χώρες, γιατί η χώρα μας τις αφήνει ανολοκλήρωτες, γιατί μετά το πρώτο βήμα δεν υπάρχουν τα επόμενα, η Ελλάδα δεν κεφαλαιοποιεί τις κινήσεις της και δεν χτίζει πάνω σε αυτές, με αποτέλεσμα το όποιο στρατηγικό πλεονέκτημα να χάνεται.

Η αμυντική διπλωματία απαιτεί, κυρίες και κύριοι συνάδελφοι, σοβαρότητα, συνέπεια, στρατηγική διορατικότητα και σχεδιασμό. Η αμυντική πολιτική δεν περιορίζεται στην επικοινωνιακή διαχείριση.

Έρχομαι τώρα στην περίπτωση της δεύτερης σύμβασης που συνδυάζει και το πεδίο της αμυντικής διπλωματίας, αλλά και το πεδίο της αμυντικής βιομηχανίας. Και εδώ έχουμε ένα παράδοξο που ειπώθηκε από πολλούς συναδέλφους. Καλούμαστε να κυρώσουμε ένα μνημόνιο για τη συμμετοχή μας σε ένα πρόγραμμα σχεδιασμού και ανάπτυξης νέας γενιάς ελικοπτέρων, από το οποίο ήδη έχουμε δηλώσει ότι έχουμε αποχωρήσει.

Για το θέμα αυτό έχω καταθέσει σχετική ερώτηση στον κ. Δένδια στις 24 Οκτωβρίου, τον οποίον καλούσα να εξηγήσει τους λόγους της αποχώρησης. Η απάντησή του, όμως, προκάλεσε ακόμα περισσότερα και μεγαλύτερα ερωτήματα. Έθεσα αυτά τα ερωτήματα χθες στην επιτροπή, χωρίς να πάρω ουσιαστικές και επαρκείς απαντήσεις. Ο κ. Δένδιας ισχυρίζεται ότι η χώρα μας αποχώρησε από το πρόγραμμα του NGRC του ΝΑΤΟ για να προχωρήσει το πρόγραμμα ENGRT της Ευρωπαϊκής Ένωσης που έχει το ίδιο αντικείμενο, γράφει ο Υπουργός στην απάντησή του.

Πού είναι ο Υπουργός να μας το πει αυτό σήμερα; Κόβει κορδέλες στο Χαϊδάρι. Δεν ήλθε να μας τα πει εδώ στη Βουλή. Δεν έρχεται ο Υπουργός που γράφει εδώ να μας τα πει στη Βουλή.

Είναι, όμως, έτσι; Δεν είναι, γιατί αυτό που δεν είπε ο κ. Δένδιας είναι ότι το πρόγραμμα από το οποίο αποχώρησε θα κατασκεύαζε ελικόπτερα νέας γενιάς -αυτό από το οποίο αποχωρούμε- με το κλειδί στο χέρι, ενώ το πρόγραμμα στο οποίο θα προσχωρήσουμε είναι απλώς ερευνητικό πρόγραμμα.

Όμως, ο Υπουργός έρχεται να κάνει ακόμα χειρότερα τα πράγματα, όταν επικαλείται ως λόγο αποχώρησης την αύξηση του κόστους. Και όλοι αναρωτιούνται: Αυξήθηκε το κόστος; Και έρχεται ο Υφυπουργός χθες και αποκαλύπτει ότι δεν υπάρχει αύξηση του κόστους, αλλά υπάρχει αύξηση διάρκειας του προγράμματος που προκαλεί επιπλέον κόστος. Άρα μπαίνουμε σε ένα πρόγραμμα για να γίνουμε χώρα συμπαραγωγός και επειδή αυτό το πρόγραμμα έχει μεγαλύτερη χρονική διάρκεια, άρα θα κοστίσει και περισσότερο, αυτή είναι η στρατηγική η αμυντική και η βιομηχανική της χώρας μας. Επειδή έχει μεγαλύτερη διάρκεια το πρόγραμμα, εμείς αποχωρούμε λέγοντας γενικά και αόριστα ότι αυξάνεται το κόστος και όχι λόγω της αύξησης της διάρκειας του προγράμματος και βεβαίως την αδυναμία εξασφάλισης ανταποδοτικού οφέλους για την αμυντική μας βιομηχανία.

Αυτό, δηλαδή, πώς ακούγεται στα αυτιά των συναδέλφων; Η Ελλάδα που ήταν από τις χώρες της αρχικής πρωτοβουλίας για την κατασκευή αυτού του αεροπορικού μέσου, δεν μπόρεσε να διαπραγματευτεί τους όρους συμμετοχής της σε ένα πρόγραμμα στο οποίο ήταν συμπαραγωγός.

Άρα, οδηγούμαστε σε δύο συμπεράσματα. Το πρώτο είναι ότι η Κυβέρνηση απέτυχε ή δεν θέλησε -ακόμα χειρότερο- να διαπραγματευτεί σε ό,τι αφορά τη σύνδεση της Ελληνικής Αμυντικής Βιομηχανίας με το κατασκευαστικό έργο. Το δεύτερο συμπέρασμα είναι ότι η Κυβέρνηση ουσιαστικά μας λέει ότι η ΕΑΒ δεν είχε τη δυνατότητα να μετέχει, συνεχίζοντας την πολιτική απαξίωσή της. Το ομολόγησε ουσιαστικά χθες ο Υφυπουργός στην αρμόδια επιτροπή.

Όσο για την όψιμη και καθυστερημένη ευαισθησία της Κυβέρνησης για τη συμμετοχή της αμυντικής βιομηχανίας, αυτή δεν πείθει κανέναν. Και πώς να πείσει, όταν η ίδια η Κυβέρνηση απέκλεισε εντελώς την εγχώρια αμυντική βιομηχανία από όλα τα εξοπλιστικά προγράμματα με κόστος μαμούθ το προηγούμενο διάστημα;

Δεν θα επαναφέρω τώρα όλα τα αναπάντητα ερωτήματα τα οποία έθεσα στην επιτροπή. Θέτω, όμως, ένα ερώτημα που όλοι έχουν με αφορμή τη σημερινή συζήτηση για τις συγκεκριμένες συμβάσεις. Και το ερώτημα είναι ξεκάθαρο: Ποιος είναι τελικά ο σχεδιασμός της χώρας για την απόκτηση νέων ελικοπτέρων πολλαπλών ρόλων; Υπάρχει σχεδιασμός; Υπάρχει εναλλακτική στρατηγική προμήθειας που να διασφαλίζει τις μελλοντικές ανάγκες των Ενόπλων Δυνάμεων; Γιατί από αυτά που κάνετε και είπατε χθες, είναι σαφές ότι απουσιάζει αυτός ο σχεδιασμός.

Εκτιμώ, κυρίες και κύριοι συνάδελφοι, ότι τα ζητήματα αμυντικής πολιτικής είναι πολύ σοβαρά ζητήματα για να συνδέονται με προσωπικές στρατηγικές, αλλά και με περιφορά τους σε χώρους κοινωνικών εκδηλώσεων. Γιατί όλο αυτό; Γιατί ο αμυντικός σχεδιασμός της χώρας ανακοινώθηκε στους Ροταριανούς, το νέο αμυντικό δόγμα στη Ναυτιλιακή Λέσχη και το νέο εξοπλιστικό σε μια κοπή βασιλόπιτας της Νέας Δημοκρατίας! Όπως προκύπτει, ο Υπουργός Άμυνας θεώρησε σκόπιμο να ενημερώσει πρώτα ισχυρούς οικονομικούς και επιχειρηματικούς παράγοντες και κομματικά ακροατήρια πριν ενημερώσει το Ελληνικό Κοινοβούλιο.

Τα ερωτήματα, λοιπόν, πληθαίνουν. Με ποια κριτήρια αποφασίζει η Κυβέρνηση τέτοιες προμήθειες; Και πώς ακριβώς διασφαλίζεται η διαφάνεια και θεσμικός έλεγχος αυτών των συμβάσεων;

Κυρίες και κύριοι συνάδελφοι, η χώρα χρειάζεται σήμερα μια αμυντική πολιτική σχεδιασμένη με όρους εθνικού συμφέροντος και όχι με όρους άσκησης προσωπικών στρατηγικών και πολύ περισσότερο με τους όρους του παρελθόντος που παραπέμπουν στη λογική της χώρας-πελάτη και αγοραστή οπλικών συστημάτων.

Είναι χαρακτηριστικό, επίσης, ότι ακόμα και σε ό,τι αφορά το κλείσιμο στρατοπέδων η Κυβέρνηση δεν μας λέει ποια στρατόπεδα θα κλείσει. Ούτε εξηγεί γιατί και με ποια κριτήρια κλείνει στρατιωτικές μονάδες στον Έβρο και σε άλλες εθνικά ευαίσθητες περιοχές, όπως στην Ήπειρο. Στην ίδια λογική εντάσσεται και η περίπτωση της «ατζέντας 2030» που συνεχώς το μόνο που κάνει είναι να αιφνιδιάζει το στρατιωτικό προσωπικό και να προκαλεί αναστάτωση, την ίδια στιγμή μάλιστα που το προσωπικό των Ενόπλων Δυνάμεων βιώνει την απαξίωση του στρατιωτικού επαγγέλματος και αντιμετωπίζει σοβαρότατα προβλήματα: πολύ χαμηλό μισθολόγιο, ανύπαρκτη μέριμνα, απαξίωση και άθλιες συνθήκες διαβίωσης, που οδηγούν το προσωπικό των Ενόπλων Δυνάμεων σε μαζικές παραιτήσεις

Σε όλα αυτά να προσθέσουμε και τις μηδενικές προσλήψεις πολιτικού προσωπικού για τη χρονιά που μας πέρασε. Η κυβέρνηση αρνείται να αντιμετωπίσει τα χρόνια και πραγματικά προβλήματα και προχωρά σε επιλογές που πλήττουν το ηθικό των στελεχών και την αποτελεσματικότητα του στρατεύματος, όπως οι πρόσφατες εκατοντάδες αιφνιδιαστικές καρατομήσεις αξιωματικών.

Θα αναφερθώ χαρακτηριστικά σε δύο μόνο περιπτώσεις. Δεκατρείς από τους δεκαεπτά ταξίαρχους του Δ΄ Σώματος Στρατού αποστρατεύθηκαν, ανάμεσα στους οποίους και όλο το επιτελείο του Σωματάρχη, ο οποίος, όμως, επιβεβαιώθηκε και έγινε Διοικητής της 1ης Στρατιάς. Δεύτερο παράδειγμα, αποστρατεύθηκαν όλοι οι ακόλουθοι άμυνας που επαναπατρίστηκαν το περασμένο καλοκαίρι, προφανώς ως «επιβράβευση» -στην ουσία τιμωρία-, γιατί εκπροσώπησαν τη χώρα με επάρκεια τα προηγούμενα χρόνια.

Κυρίες και κύριοι συνάδελφοι, η εθνική άμυνα της χώρας δεν μπορεί να αποτελεί πεδίο για προσωπικές στρατηγικές και πολιτικά παιχνίδια. Δεν μπορεί ο Υπουργός Άμυνας να λειτουργεί ως αυτόνομο πολιτικό κέντρο εξουσίας, βάζοντας την προσωπική του εικόνα πάντα πάνω από τις θεσμικές διαδικασίες, αλλά και τα εθνικά συμφέροντα.

Το ΠΑΣΟΚ απαιτεί διαφάνεια στη διαχείριση των εξοπλιστικών προγραμμάτων. Το ΠΑΣΟΚ απαιτεί σοβαρότητα στη διαμόρφωση της αμυντικής πολιτικής. Το ΠΑΣΟΚ απαιτεί σεβασμό στα στελέχη των Ενόπλων Δυνάμεων. Τη στιγμή που στην παγκόσμια σκακιέρα χαράσσεται μια νέα «Γιάλτα» και βρισκόμαστε μπροστά σε τεράστιες γεωπολιτικές ανακατατάξεις, η απάντηση δεν μπορεί να είναι η προχειρότητα, οι ερασιτεχνισμοί και οι επικοινωνιακές φιέστες.

Ψηφίζουμε τις δύο συμβάσεις που είναι καθαρά τυπικού χαρακτήρα και αφορούν υποχρεώσεις της χώρας απέναντι σε συμμάχους και εταίρους, αλλά καταγράφουμε ξεκάθαρα την αντίθεσή μας στον τρόπο με τον οποίο ασκείται η πολιτική εθνικής άμυνας από την Κυβέρνηση, όπως την αντίθεσή του εκφράζει και θα εκφράσει με ηχηρό τρόπο ο ελληνικός λαός για τον τρόπο με τον οποίον η Κυβέρνησή σας μεταχειρίζεται τους θεσμούς, το κράτος δικαίου, αλλά και την ελληνική δικαιοσύνη.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε. Και έχετε ένα πολύ καλό κλείσιμο, γιατί οι σημερινοί επισκέπτες είναι από την εκλογική σας περιφέρεια.

Γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, τριάντα μαθήτριες και μαθητές και πέντε συνοδοί εκπαιδευτικοί από το 1ο Επαγγελματικό Λύκειο Λεχαινών.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Μία ανακοίνωση προς το Σώμα: Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Αγροτικής Ανάπτυξης και Τροφίμων: «Διεπαγγελματικές οργανώσεις, ενίσχυση του αγροτικού τομέα, οργάνωση των υπηρεσιών και εποπτευόμενων φορέων του Υπουργείου Αγροτικής Ανάπτυξης και Τροφίμων και επανεκκίνηση της αγροτικής οικονομίας».

Έχει ολοκληρωθεί ο κύκλος των εισηγητών- αγορητών.

Τον λόγο τώρα έχει ο Πρόεδρος της Ελληνικής Λύσης, ο κ. Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πάρα πολύ, κύριε Πρόεδρε.

Κύριε Υπουργέ, ήθελα να κάνω ένα ερώτημα. Φέρατε μία κύρωση πριν από πέντε χρόνια, σήμερα την παίρνετε πίσω. Τα 4,5 εκατομμύρια πρόστιμο θα τα πληρώσει ο Πρωθυπουργός ή εσείς; Το λάθος που κάνατε, τα 4,5 εκατομμύρια, ποιος θα τα πληρώσει; Ρωτώ. Γιατί αν κάθε λάθος Υπουργού είναι 4,5 εκατομμύρια ευρώ και έχετε -ζωή να έχετε- εξήντα Υπουργούς, είναι 250 με 300 εκατομμύρια ευρώ.

Γι’ αυτό λέω ότι η χρηστή διακυβέρνηση του τόπου δεν έχει μπρος πίσω. Εάν θέλουμε πραγματικά να κάνουμε ένα κράτος επιτελικό, όπως εσείς λέτε, θα έπρεπε τουλάχιστον τα λάθη των Υπουργών να πληρώνονται από τους Υπουργούς, όχι από τον ελληνικό λαό!

(Χειροκροτήματα από την πτέρυγα της Ελληνικής Λύσης)

Τώρα, έχουμε μία τελείως διαφορετική προσέγγιση από όλους σας σε σχέση με την εξωτερική πολιτική. Θεωρώ υποχρέωση όλων των Βουλευτών να αναγνώσουν σε βάθος το Θουκυδίδη. Για εμάς φίλοι δεν υπάρχουν. Υπάρχουν μόνο συμφέροντα. Το έχω πει χίλιες φορές και το επαναλαμβάνω. Διότι, όποτε τα συμφέροντά μας συγκρούονται με κάποιον, τότε είναι βέβαιο ότι δεν είναι φίλος σου αυτός.

Εσείς μιλάτε για φίλους Ευρωπαίους, Πορτογάλους, Γάλλους κ.λπ.. Πρέπει να μάθουν τα νέα παιδιά. Να ξεκινήσω από παραδείγματα. Μας έχουν πουλήσει άπειρες φορές, όχι γιατί δεν είναι φίλοι μας, είναι εχθροί μας, αλλά γιατί το συμφέρον της χώρας τους είναι σε σύγκρουση με το συμφέρον το δικό μας ή δεν πηγαίνει παράλληλα.

Να δώσω μερικές αποδείξεις τις οποίες θεωρώ ιδιαιτέρως σημαντικές. Ρωτώ τον Υπουργό. Οι τουρκικές αεροδιαστημικές βιομηχανίες υπέγραψαν συμβόλαια με την Ισπανία, ναι ή όχι; Η Ισπανία είναι εταίρος μας στην Ευρωπαϊκή Ένωση, ναι ή όχι; Είναι φίλοι μας δηλαδή και στο ΝΑΤΟ. Άρα, πώς μπορούμε να λέμε ότι είναι φίλοι μας;

Η Αγγλία έπεισε τη Γαλλία να πουλήσει Meteor, ναι ή όχι; Την έπεισε. Η Γαλλία είναι φίλη με την Ελλάδα; Είναι. Είναι εταίρος στην Ευρωπαϊκή Ένωση; Είναι. Είναι στο ΝΑΤΟ; Είναι. Τα συμφέροντά τους συγκρούονται με τα ελληνικά, βοηθούν την Τουρκία.

Η τουρκική Baykar εξαγοράζει την ιταλική Piaggio Aerospace και της δίνει ουσιαστικά κινητήρες αεροσκαφών. Η Ιταλία είναι στην Ευρωπαϊκή Ένωση και στο ΝΑΤΟ; Είναι. Είναι φίλοι μας θεωρητικά; Είναι. Άρα, λοιπόν, εδώ έρχονται και πάλι εναντίον των ελληνικών συμφερόντων.

Αυτά τα λέω για να καταλάβουν και τα νέα παιδιά επάνω, αλλά και οι υπόλοιποι Βουλευτές ότι οι φιλίες είναι μια συγκυριακή περίπτωση, η οποία αφορά κυρίως τα συμφέροντα τα οποία ταυτίζονται ή δεν ταυτίζονται. Για εμάς φίλος της Ελλάδος είναι μόνο ο Έλληνας και όταν μια χώρα τη βοηθάει, είναι φίλη της Ελλάδος. Τελεία και παύλα.

(Χειροκροτήματα από την πτέρυγα της Ελληνικής Λύσης)

Ποιος φταίει λοιπόν για όλα αυτά που έγιναν με τους Ευρωπαίους εταίρους; Θα σας εγώ τώρα ωμά, ξερά. Φταίει ο ίδιος ο Πρωθυπουργός ο οποίος επί τρία χρόνια μιλούσε για θετική ατζέντα με τους Τούρκους. Και έτσι λοιπόν άνοιξε και άναψε το πράσινο φως σε όλες τις ευρωπαϊκές χώρες, που σου λένε: «Αφού εσύ, βρε αδελφέ, που έχεις πρόβλημα στο Αιγαίο, που έχεις πρόβλημα στη Θράκη και στην Κύπρο, λες ότι είναι θετική η ατζέντα με την Τουρκία, γιατί να μην κάνω εγώ δουλειές με τους Τούρκους»; Τι πιο απλό από αυτό; Ενώ αν ο Πρωθυπουργός έλεγε ότι η Τουρκία προκαλεί και έθετε βέτο στην Ευρωπαϊκή Ένωση, στο ΝΑΤΟ ή οπουδήποτε αλλού για τις προκλήσεις της Τουρκίας δεν θα μπορούσαν οι σύμμαχοί σας, σύμμαχοί μας να κάνουν αυτό που κάνουν.

Να λοιπόν η διαφορετική δική μας προσέγγιση σε σχέση πάντοτε με την έννοια του συμφέροντος και της εξωτερικής πολιτικής. Δεν έχουμε καμία σχέση, τουλάχιστον ιδεολογική, με αυτά που κάνετε εσείς.

Πάμε τώρα στο θέμα των Τεμπών. Η άποψή μας είναι, την έχουμε καταθέσει, ότι φταίνε όλοι. Η αρχή του κακού είναι η σύμβαση 717, που ουδέποτε υλοποιήθηκε, και αν υπήρχε αυτή η σύμβαση, θα είχε ελαχιστοποιηθεί ο κίνδυνος της σύγκρουσης. Αυτή είναι η πραγματικότης.

Τα κόμματα λοιπόν τώρα δήθεν –δήθεν λέω- διαμαρτύρονται, φωνάζουν για τα παιδιά που χάθηκαν. Έχω πει ότι έχω χάσει τον καλύτερό μου φίλο εκεί και έχω δικαίωμα δια να ομιλώ και έχασα και άλλους. Η κόρη μου έχασε τρεις φίλες της, συμμαθήτριές της. Το λέω αυτό για να καταλάβετε ότι δεν είναι μόνο ένα θέμα που αφορά τη Βουλή πολιτικά, αλλά αφορά μια ολόκληρη κοινωνία. Αφορά όλη τη Μακεδονία, αφορά τη Θεσσαλονίκη, αφορά την Ελλάδα, αφορά τους Έλληνες.

(Χειροκροτήματα από την πτέρυγα της Ελληνικής Λύσης)

Δύο χρόνια πάλευε η Ελληνική Λύση εδώ, αλλά το ΠΑΣΟΚ, ο ΣΥΡΙΖΑ και τα υπόλοιπα κόμματα γελούσαν. Σας λέγαμε για την έκρηξη, σας λέγαμε για ό,τι είχε προκύψει από την τρίτη ημέρα. Δεν μας στηρίξατε. Όταν λοιπόν ήρθε ο γάμος ομοφυλοφίλων σας είχαμε πει τότε ότι αυτή η Κυβέρνηση πρέπει να πέσει και μπορεί να πέσει, αν καταψηφίσετε τον γάμο ομοφυλοφίλων, γιατί δεν θα τον ψήφιζαν σαράντα-πενήντα Βουλευτές της Νέας Δημοκρατίας. Τι έκαναν τότε όλα τα κόμματα, και η Πλεύση Ελευθερίας, και το ΠΑΣΟΚ, και ο ΣΥΡΙΖΑ; Συνταυτίστηκαν με τη Νέα Δημοκρατία, επιδοκίμασαν τη Νέα Δημοκρατία, στήριξαν τον Μητσοτάκη, παρέμεινε η Κυβέρνηση. Ενώ θα μπορούσαμε με μια κίνηση να ανατρέψουμε αυτήν την αντιλαϊκή, αντικοινωνική Κυβέρνηση της Νέας Δημοκρατίας.

(Χειροκροτήματα από την πτέρυγα της Ελληνικής Λύσης)

Θέλετε λοιπόν την αλήθεια για τα Τέμπη. Εμείς στις 4 Ιουλίου του 2023 καταθέσαμε μια πρόταση σύστασης εξεταστικών επιτροπών. Κανένας δεν υπέγραψε. Το ίδιο και για το Μάτι, το Μάτι το ξέχασαν πολλοί. Δεν μπορεί ξαφνικά ο ΣΥΡΙΖΑ ή τα υπόλοιπα κόμματα να διαμαρτύρονται μόνο για τα Τέμπη. Κάηκαν άνθρωποι στο Μάτι. Αλλά εκεί η Νέα Δημοκρατία, στηρίζοντας τον ΣΥΡΙΖΑ, γιατί είναι στην ίδια δεξαμενή, δεν ήθελε να γίνει προανακριτική εξεταστική για το Μάτι, την απέρριψαν. Να λοιπόν γιατί λέω είστε τρεις εις σάρκα μία. Αυτοί είστε!

(Χειροκροτήματα από την πτέρυγα της Ελληνικής Λύσης)

Και πάμε και στα ευφυολογήματα της Κυβέρνησης. Να δεχτώ εγώ ότι ήταν τα έλαια σιλικόνης, που έλεγε ο Πρωθυπουργός. Ότι η έκρηξη προέκυψε από τα έλαια σιλικόνης, κύριε Παππά. Αυτό λένε, αυτό ισχυρίζονται πολλοί εξ αυτών. Ωραία, έλαια σιλικόνης πού υπήρξαν; Στις αμαξοστοιχίες, στις μηχανές. Συνεχίζουν οι μηχανές να είναι πάνω στις ράγες τώρα που μιλάμε; Συνεχίζουν, άρα έχουμε κατ’ εξακολούθηση έγκλημα, αν δεχτούμε το δικό σας επιχείρημα. Έπρεπε να σταματήσουν οι σιδηρόδρομοι στην Ελλάδα και σε όλο τον κόσμο, αν είναι τα έλαια σιλικόνης, που λέω ότι εγώ δεν το δέχομαι και θα σας το αποδείξω σε λίγο. Γιατί κινδυνεύει ο κόσμος με το σενάριό σας. Όταν λέτε ότι τα έλαια σιλικόνης προξένησαν έκρηξη σημαίνει ότι από κάθε μηχανή, αν συγκρουστεί οπουδήποτε, θα προκύψει έκρηξη. Αυτό βέβαια δεν γίνεται. Το λάδι δεν κάνει έκρηξη, παιδιά. Μην κοροϊδεύουμε τον κόσμο.

Αφού λοιπόν δεν θέλετε συγκάλυψη -εγώ πιστεύω, είμαι καλοπροαίρετος, ότι η Νέα Δημοκρατία δεν ήθελε συγκάλυψη- ερώτημα: Το ακαταδίωκτο στους εμπειρογνώμονες ποιος το έκανε; Η Νέα Δημοκρατία που δεν ήθελε συγκάλυψη! Αυτή είναι η Νέα Δημοκρατία! Γιατί αλλοιώσατε τον χώρο του εγκλήματος; Είναι ερωτήσεις που δεν απαντήθηκαν.

(Χειροκροτήματα από την πτέρυγα της Ελληνικής Λύσης)

Να σας πω τώρα εγώ, κύριε Παππά και οι υπόλοιποι συνάδελφοι, κύριε Κόκκαλη, που είστε και νομικός, γιατί τρέμει η Νέα Δημοκρατία και γιατί φοβάται η Νέα Δημοκρατία και γιατί δεν αποδέχεται τη σύγκρουση. Διότι, αν αποδειχθεί η σύγκρουση, έχουμε αναβάθμιση των αδικημάτων, έχουμε κακουργήματα και θα πάτε φυλακή με χειροπέδες πολλοί που είναι συνυπεύθυνοι και δεν λέω Βουλευτές ή Υπουργοί, έστω και υπηρεσιακοί παράγοντες.

(Χειροκροτήματα από την πτέρυγα της Ελληνικής Λύσης)

Κίνητρο λοιπόν είχε η Νέα Δημοκρατία να κάνει συγκάλυψη; Γιατί στο ποινικό δίκαιο αυτό λένε, «κίνητρο είχε ο κλέφτης, κίνητρο είχε ο δολοφόνος; Είχε». Είχατε κίνητρο συγκάλυψης, αλλά δεν δικάζουμε ούτε προθέσεις ούτε κίνητρα. Αλλά δικάζουμε δηλώσεις.

Σήμερα ο Πρωθυπουργός είπε το εξής, γραμμή «ΣΚΑΪ», Πρωτοψάλτη και Τσίμα, όχι της τραγουδίστριας, αλλά του Πρωτοψάλτη που είχε τον Πορτοσάλτε εκεί και Τσίμα. Ακούστε τι είπε ο Πρωθυπουργός -πραγματικά δεν ξέρω ποιος τον συμβουλεύει: «Αυτή τη φορά με τα Τέμπη να έχουμε νέο εφαλτήριο, ώστε να δημιουργήσουμε σύγχρονο σιδηρόδρομο στην Ελλάδα». Δηλαδή τι μας λέει ο Πρωθυπουργός; Ότι αφού σκοτώσαμε ή σκοτώθηκαν άνθρωποι, αφού δώσαμε δισεκατομμύρια ευρώ για σιδηρόδρομο ευρωπαϊκό ή καλό τώρα θα κάνουμε σιδηρόδρομο!

Τα λεφτά πού πήγαν; Ιφιγένειες τα παιδιά μας; Να θυσιάζονται στα Τέμπη, για να κάνουμε σιδηρόδρομο, ενώ πληρώθηκε ο σιδηρόδρομος; λογική είναι αυτή;

Και επειδή επικαλείστε τη δικαιοσύνη, να σας αναφέρω δύο-τρία παραδείγματα. Ένας από τους ανθρώπους που εν πάση περιπτώσει λίγο αργότερα ασχολήθηκε και ξέρει την υπόθεση, ο κ. Κόκκαλης θα συμφωνήσει ή θα διαφωνήσει.

Για ποια δικαιοσύνη μιλάμε; Για αυτήν που δεν κάλεσε τον Πρωτοψάλτη που είχε το στικάκι νωρίτερα από αυτόν που το εκμάστευσε; Στις 5 το είχε ο Πορτοσάλτε, στις 8 το έβγαλε ο άλλος από τον υπολογιστή! Έτσι θα κοροϊδέψετε τον ελληνικό λαό; Γι’ αυτήν που δεν κάλεσε ο εισαγγελέας ανακριτής τον Πρωτοψάλτη να πάει με χειροπέδες να πει πού βρήκε το στικάκι; Ή αυτήν που αφήνει τον Ψαριανό να λέει «χαρούμενες νεκρόφιλες μοιρολογίστρες» τις μάνες των Τεμπών; Ένας εισαγγελέας δεν υπάρχει εδώ; Τι ψάρια μαζεύει ο Ψαριανός; Θα σας πω εγώ. Νερόφιδα. Γιατί αυτό μόνο ένα νερόφιδο μπορεί να το πει, ένα φίδι που δεν σέβεται νεκρούς. Φίδι. Είναι πολιτική η έκφραση μου, για να μην μπερδευτούμε.

Πάμε, λοιπόν, στα καλύτερα, κύριε Παππά, που σας είπα προηγουμένως. Για να πάμε λοιπόν σε αυτήν την περιβόητη ΕΟΔΑΣΑΑΜ. Ακούστε τώρα τις παρακρούσεις. Δικαιοσύνη! Αυτοί οι τύποι θα ελέγξουν και θα βγάλουν πόρισμα. Ποιος θα βγάλει στον Εθνικό Οργανισμό Διερεύνησης Αεροπορικών και Σιδηροδρομικών Ατυχημάτων και Ασφάλειας Μεταφορών το πόρισμα; Ο κ. Γεώργιος Δριτσάκος, αξιότιμος άνθρωπος. Έως το 2015 ήταν Υπαρχηγός του Γενικού Επιτελείου Αεροπορίας. Από το 2015 που αποστρατεύτηκε έγινε σύμβουλος στο γραφείο του κ. Μητσοτάκη. Το 2019 που κυβερνά η Νέα Δημοκρατία αναλαμβάνει την Πολιτική Υπηρεσία Αεροπορίας. Σήμερα αυτός ο άνθρωπος θα βγάλει πόρισμα ως πρόεδρος της επιτροπής.

Στην επιτροπή μετέχουν πέντε μέλη. Στην ιστοσελίδα, λοιπόν, αυτήν -κύριε Παππά, καθίστε να ακούσετε τα καλύτερα- δεν υπάρχουν βιογραφικά. Τα πέντε μέλη, που θα αποφασίσουν πώς έγινε το ατύχημα-δυστύχημα και σκοτώθηκαν τα παιδιά μας, δεν έχουν τα βιογραφικά τους, παρά μόνο ένας, ο κ. Χρήστος Παπαδημητρίου, δικηγόρος. Ο κ. Παπαδημητρίου αναπληρωτής από το 2016 ως 2023 –δηλαδή, ΣΥΡΙΖΑ και Νέα Δημοκρατία τον είχατε μαζί- στο βιογραφικό του έχει μόνο για τράπεζες, Eurobank και ΟΤΕ ότι ήταν νομικός σύμβουλος. Ο Παπαδημητρίου -και υπάρχει ηθικό ασυμβίβαστο- παίρνει πάγια αντιμισθία από τη ΡΑΣ. Δηλαδή, ο άνθρωπος που μπορεί να ελέγξει και τη ΡΑΣ ως μέλος μιας επιτροπής παίρνει πάγια αντιμισθία από τη ΡΑΣ. Πραγματικά, είναι να απορεί κανείς με το επιτελικό κράτος της Νέας Δημοκρατίας. Ή είναι αποτυχημένο το κράτος σας ή είναι στημένο, για να αθωώσετε δολοφόνους! Τελεία και παύλα! Δεν γίνονται αυτά.

(Χειροκροτήματα από την πτέρυγα της Ελληνικής Λύσης)

Πάμε τώρα και στο καλύτερο, στο φορτίο της εμπορικής. Έχω μπροστά μου τα έγγραφα, κύριε Παππά, να τα πάρετε από τα Πρακτικά της Βουλής, για να μη νομίζουν κάποιοι ότι μπορούν να κοροϊδεύουν την Ελληνική Λύση. Όσο είμαστε εδώ, κύριοι συνάδελφοι, θα παίρνετε απαντήσεις με έγγραφα. Έχω τα έγγραφα των Πρωτοδικών. Κόκκαλη, να τα πάρεις αυτά, θα τα χρειαστείς.

Τι λένε τα έγγραφα για την εμπορική αμαξοστοιχία; Ακούστε. Ο ελεγκτής στην ένορκη κατάθεσή του λέει ότι επιθεώρησε την εμπορική αμαξοστοιχία το μοιραίο βράδυ από τις 19.40΄ μέχρι τις 20.30΄. Το επιθεώρησε ο ελεγκτής. Πήγε με τα φώτα, έβλεπε τι έχει, τι δεν έχει, υπέγραψε και το έλεγξε. Πάρα πολύ ωραία. Στο επίσημο έγγραφο της κίνησης του ΟΣΕ προκύπτει ότι η αμαξοστοιχία 63503 αφίχθη 21.05΄ στη Θεσσαλονίκη. Δηλαδή, ο ελεγκτής το έλεγξε μισή ώρα νωρίτερα. Δεν υπήρχε τρένο. Το εμπορικό έφτασε 21.05΄ και ο ελεγκτής λέει ότι το έλεγξε. Ποια αμαξοστοιχία επιθεώρησε; Και κατέθεσε ότι το φορτίο βρέθηκε σύμφωνα με τις φορτωτικές, ενώ την ώρα εκείνη το τρένο δεν είχε φτάσει ακόμη. Και μη μου πείτε ότι είναι λάθος, διότι το προηγούμενο εμπορικό τρένο έφτασε 16.10΄ μέχρι 16.20΄. Αυτό μου θυμίζει το στικάκι του Πρωτοψάλτη, του Πορτοσάλτε. Το πήρε νωρίτερα απ’ ό,τι το έβγαλε από τα κομπιούτερ ο άλλος. Δηλαδή, ο ελεγκτής πιστοποιεί ότι μία ώρα νωρίτερα έλεγξε ένα τρένο το οποίο δεν υπήρχε. Ε, αυτοί είστε, λοιπόν! Ούτε το έγκλημα που πάτε να συγκαλύψετε δεν μπορείτε να συγκαλύψετε.

(Χειροκροτήματα από την πτέρυγα της Ελληνικής Λύσης)

Και πάμε στην άποψή μας: «Η δικαιοσύνη…», κύριε συνάδελφε, όπως έλεγε ο Καζαντζάκης, «…δεν θα έρθει μοναχή της, δεν έχει πόδια για να έρθει. Εμείς θα τη σηκώσουμε στους ώμους και θα τη φέρουμε στη χώρα». Αυτό έλεγε ο Καζαντζάκης και σε αυτό επιμένουμε, γιατί δικαιοσύνη ζητούν οι Έλληνες.

Δεν θα μπω στο υβρεολόγιο των δικών σας Υπουργών, στο αισχρό, ποταπό, βουρκώδες υβρεολόγιο εναντίον των συγγενών. Θα πω, όμως, κάτι: Εάν υπάρχει εντιμότητα στο Ελληνικό Κοινοβούλιο, την πρόταση της Ελληνικής Λύσης, που πριν ένα χρόνο καταθέσαμε και την είχαμε πει, πρέπει να την αποδεχτείτε.

Αφού, λοιπόν, οι συγγενείς αμφισβητούν με στοιχεία πλέον τους πραγματογνώμονες, αμφισβητούν τη δικαιοσύνη που δεν είναι δικαιοσύνη, τι πρέπει να κάνει το Ελληνικό Κοινοβούλιο για να θεωρηθεί ότι είναι έντιμο; Σας το λέω. Ούτε προανακριτικές εξεταστικές ούτε εξεταστικές ούτε τίποτα δεν χρειάζεται.

Πρώτον, η πρότασή μας που την καταθέσαμε πριν ένα χρόνο είναι να συσταθεί μια ολιγομελής ανεξάρτητη επιτροπή έρευνας –ολιγομελής επαναλαμβάνω-, όπου όλα τα κόμματα θα προτείνουν κάποιους ανθρώπους που θα τους εκπροσωπούν για να έχουν επιστασία, θα συνεργαστούν με δικαστικές αρχές και εκπροσώπους συγγενών.

Δεύτερον, να κληθούν από την Ευρωπαϊκή Ένωση οι Ευρωπαίοι εισαγγελείς -Ευρωπαίοι εισαγγελείς-, ειδικοί σύμβουλοι και πραγματογνώμονες, οι οποίοι μαζί με τους πραγματογνώμονες των συγγενών θα κάνουν την ομάδα που θα απαρτίζουν τον έλεγχο.

Να εξαιρεθούν όλοι οι εμπλεκόμενοι δικαστικοί που είναι απαξιωμένοι με πράξεις και λόγια απέναντι στους συγγενείς. Όλοι τους να φύγουν γιατί δεν είναι αποδεκτοί όχι μόνο από την οικογένεια, όχι μόνο από τις οικογένειες, αλλά από την ελληνική κοινωνία. Την Παρασκευή δεν βγαίνει ο κόσμος μόνο για δικαίωση των νεκρών έξω, βγαίνει ο κόσμος γιατί ψάχνει δικαιοσύνη σαν τον Διογένη που έψαχνε ανθρώπους με το φανάρι ψάχνει τη δικαιοσύνη. Αυτή τη δικαιοσύνη θα την επαναφέρει στον σωστό δρόμο η Ελληνική Λύση. Εμείς θα φέρουμε κοινωνική, λαϊκή, εθνική δικαιοσύνη.

(Χειροκροτήματα από την πτέρυγα της Ελληνικής Λύσης)

Και πάμε και στις ύβρεις. Δυστυχώς, κατήντησε η Νέα Δημοκρατία με τον Μητσοτάκη και τα υποκομματίδιά του να σας αξίζουν ψηφοφόροι σαν τον Πορτοσάλτε. Εκεί κατήντησε η Νέα Δημοκρατία. Ο Πορτοσάλτε λέει ότι αυτοί που δεν έχουν εμπιστοσύνη στην Κυβέρνηση και λένε «συγκάλυψη» είναι ψεκασμένοι. Δηλαδή, οχτώ στους δέκα πολίτες Έλληνες είναι ψεκασμένοι. Οι υπόλοιποι δύο είναι σαν τον Πορτοσάλτε.

Έχουμε να κάνουμε, φίλες και φίλοι, με «πορτοσαλταρισμό» στη λογική. Αυτός είναι ο Πορτοσάλτε, «πορτοσαλταρίζει» στη λογική.

Κατηγορείτε, λοιπόν, φίλες και φίλοι, τα κόμματα -η Νέα Δημοκρατία, όχι άδικα- ότι εκμεταλλεύονται ένα θέμα. Δίνουν λαβή και κάποιοι. Συμφωνούμε σε αυτό.

Όμως, για να εργαλειοποιεί κάποιος ένα θέμα, σημαίνει ότι η Κυβέρνηση και η δικαιοσύνη δεν έριξε άπλετο φως, δεν έδωσε εκεί την αίσθηση της εμπιστοσύνης που πρέπει να έχει ο πολίτης απέναντι στη δικαιοσύνη και στους υπηρεσιακούς παράγοντες, απέναντι στον ίδιο τον Πρωθυπουργό, ο οποίος εδώ ήταν και έλεγε ότι: «Εγώ έδινα εντολές για ξεμπάζωμα και μπάζωμα». Δεν είπε έτσι. Είπε ότι: «Εγώ είχα την επιστασία, εγώ όλο το βράδυ δεν κοιμήθηκα, μιλούσα με τους υπηρεσιακούς παράγοντες». Αυτό και μόνο τον εκθέτει. Τον εκθέτει ανεπανόρθωτα όχι στη δική μου κρίση -αφήστε τη δική μου κρίση, είναι υποκειμενική, έχασα τον φίλο μου-, αλλά στην κρίση του ελληνικού λαού, διότι άνευ δικαιοσύνης δεν υπάρχει δημοκρατία. Δεν υπάρχει δημοκρατικό πολίτευμα χωρίς δικαιοσύνη.

(Χειροκροτήματα από την πτέρυγα της Ελληνικής Λύσης)

Και πάμε και στα άλλα λάθη σας. Όλοι εδώ μέσα, όλοι σας, κατηγορήσατε τον Ντόναλτ Τραμπ. Πόση δημοκρατία να αντέξει κανείς από το ΠΑΣΟΚ, τη Νέα Δημοκρατία και τον ΣΥΡΙΖΑ όταν αποκαλούσαν τραμπισμό τα όσα έλεγε ο Τραμπ; Και, μάλιστα, ο φασίστας, κατά τα τρία κόμματα αυτά, Τραμπ είπε: Αν η Ουκρανία θέλει θέση στις διαπραγματεύσεις, να κάνει εκλογές. Ο δημοκράτης Ζελένσκι και οι δημοκράτες της Ευρωπαϊκής Ενώσεως, τα τρία κόμματα, τι έλεγαν; Αν κάνουμε εκλογές, θα φέρουμε Ρώσο Πρόεδρο στην Ουκρανία. Να τη χαίρεστε τη δημοκρατία σας. Να τη χαίρεστε τέτοια δημοκρατία.

Εμείς συμφωνούσαμε και πριν τις εκλογές: Μην υβρίζετε τον Τραμπ. Έχετε κάνει τα τρία κόμματα -μαζί και με τους άλλους εκεί πίσω- τον Τραμπ εχθρό μας, κάνατε τον Πούτιν εχθρό μας. Με ποιον θα συνομιλήσει η Ελλάδα; Για πείτε μου. Με ποιον θα μιλήσουμε; Αν ο Πούτιν είναι εχθρός, αν ο Τραμπ είναι εχθρός, με ποιον θα μιλήσουμε; Με την Ευρωπαϊκή Ένωση που δεν έχει στρατό;

Η Ευρωπαϊκή Ένωση δεν έχει στρατό. Το καταλαβαίνετε; Είναι ένα συνονθύλευμα πολιτικοοικονομικό είναι, στο οποίο, όπως έλεγε ο Θουκυδίδης –για αυτό λέω αναγνώστε Θουκυδίδη- «όταν δεν έχει στρατό, δεν μπορείς να επιβάλεις την πολιτική και οικονομική σου βούληση».

Με τριακόσια άρματα της Γαλλίας και εκατόν πενήντα της Γερμανίας θεωρείτε ότι μπορεί να κάνει η Ευρώπη κάτι; Αν θέλετε μια Ευρώπη ενωμένη, στα βήματα του ντε Γκωλ, η Ευρώπη ξεκινάει από τη Σιβηρία τελειώνει στη Λισαβόνα, ξεκινάει από την Κύπρο και τελειώνει και στην Ισλανδία, αν θέλετε.

(Χειροκροτήματα από την πτέρυγα της Ελληνικής Λύσης)

Αυτή είναι η Ευρώπη του ντε Γκωλ. Αυτή είναι η Ευρώπη που θέλουμε εμείς. Γι’ αυτό και διαφωνούμε.

Τι έκανε λοιπόν ο Τραμπ; Μείωσε 400 δισεκατομμύρια ευρώ από εξοπλισμούς, μειώνει το βαθύ κράτος που έκανε και η Νέα Δημοκρατία με μετακλητούς τρεις χιλιάδες και κερδίζει περίπου 600 δισεκατομμύρια δολάρια. Έτσι, λέει το Υπουργείο Οικονομικών, θα κερδίσει τόσα. Και μοιράζει 5.000 δολάρια ανά πολίτη. Λεφτά. Πάρτε τα.

Εμείς, λοιπόν, τι θα κάνουμε για να βρούμε τα λεφτά; Θα καταργήσουμε τις ανεξάρτητες εξαρτημένες κομματικές δικές σας αρχές, θα κλείσουμε τους μετακλητούς και τις τρύπες τους και θα κερδίσουμε 1 δισεκατομμύριο ευρώ. Τόσο κοστίζει. Γιατί δεν μπορεί ο Μπάιντεν να έχει τετρακόσιους σαράντα συμβούλους και ο Πρωθυπουργός να έχει τετρακόσιους είκοσι. Δεν γίνεται. Δεν μπορεί οι Υπουργοί να έχουν διακόσιους μετακλητούς και δημοσιογράφους στα γραφεία τους. Από την τσέπη τους θα τα πληρώσουν. Τα λεφτά αυτά είναι του ελληνικού λαού. Θα τα γυρίσουμε πίσω. Το έχω πει χίλιες φορές.

Και υπάρχουν και άλλα πράγματα που θα μπορούσαμε να κάνουμε. Όμως, θέλω να πω το εξής: Έχετε κάνει τεράστια ζημιά στην εξωτερική πολιτική της χώρας. Μεγάλη ζημιά, ανεπανόρθωτη βλάβη έκανε ο κ. Μητσοτάκης στην εθνική μας πολιτική. Γιατί; Έβριζε τον Τραμπ, έβριζε τον Πούτιν, τώρα; Τι γίνεται τώρα; Πού θα πάμε; Για πείτε μου εσείς. Με ποιον θα συνομιλήσουμε; Πόρτα έφαγε ο Μητσοτάκης. Πήγε δυο-τρεις μέρες εκεί στην Αμερική μπας και δει κάποιον και ούτε τον κλητήρα του Λευκού Οίκου δεν τον άφησαν να δει.

Έχετε καταλάβει τι ζημιά κάναμε στην πατρίδα; Δεν με ενδιαφέρει εμένα ο Μητσοτάκης. Απλά ο Μητσοτάκης εκπροσωπεί την Ελλάδα. Είναι Πρωθυπουργός των Ελλήνων και της Ελλάδος. Έφαγε πόρτα η Ελλάδα στο πρόσωπο του Μητσοτάκη. Καταστρέψαμε -το λέω ευθέως- ακόμη και τις ελληνοαμερικανικές σχέσεις και με τη δύση.

Εμείς, λοιπόν, που τα πάμε καλά και με τον Τραμπ και με τον Πούτιν, είμαστε εκείνη η δύναμη που θα επαναφέρει την Ελλάδα εκεί που της αρμόζει και της αξίζει.

(Χειροκροτήματα από την πτέρυγα της Ελληνικής Λύσης)

Μας κατηγορούσατε για πουτινικούς, αργότερα τραμπικούς, τώρα ξαφνικά πάλι πουτινικούς, όχι. Πρώτα και πάνω απ’ όλα μπαίνει το συμφέρον της πατρίδας, το συμφέρον της Ελλάδος, όχι το κομματικό ούτε το προσωπικό. Είμαστε οι μοναδικοί που και με τον Τραμπ και τους ρεπουμπλικάνους τα πάμε καλά και με τη Ρωσία. Αυτές τις γέφυρες εμείς θα τις ξαναχτίσουμε. Τις γκρεμίσατε, θα τις ξαναχτίσουμε. Γκρεμίζετε την Ελλάδα, θα τη χτίσουμε εμείς, εκ βάθρων θα την επανιδρύσουμε.

(Χειροκροτήματα από την πτέρυγα της Ελληνικής Λύσης)

Εγώ θα σας πω τώρα -και κλείνω εδώ- γιατί μισεί η Νέα Δημοκρατία και τα υπόλοιπα κόμματα τον Τραμπ. Όχι γιατί είναι ακροδεξιός και φασίστας. Όχι, κύριοι συνάδελφοι. Διότι η κυβέρνηση Τραμπ ξεκίνησε μια έρευνα, μία έρευνα με τη USAID. Εδώ να δείτε χρηματισμό δημοσιογράφων, πολιτικών, κομμάτων. Λάδωμα 1 δισεκατομμυρίου δολαρίων -το λέει πλέον το Υπουργείο Οικονομικών των Ηνωμένων Πολιτειών και τα έγγραφα που έβγαλαν στη δημοσιότητα- από τη USAID στην Ελλάδα. 1 δισεκατομμύριο δολάρια. Η USAID χρηματοδότησε έξι χιλιάδες δημοσιογράφους, εφτακόσιους εφτά μη κρατικούς ειδησεογραφικούς σταθμούς, διακόσιες εβδομήντα εννέα ομάδες κοινωνίας πολιτών. Σύμφωνα με τα WikiLeaks, έχει παράσχει υποστήριξη σε τριάντα χώρες με ποσά, με χρήμα.

Απαιτεί η Ελληνική Λύση, οι δικαστικές αρχές να ασκήσουν κάθε νόμιμο μέσο, να ζητήσουμε τα ονόματα των αργυρώνητων δημοσιογράφων, των αργυρώνητων καναλιών, που τα έπαιρναν για να προωθούν και τον πόλεμο στην Ουκρανία και την woke agenda, αυτό απαιτεί η Ελληνική Λύση.

(Χειροκροτήματα από την πτέρυγα της Ελληνικής Λύσης)

Και αυτή ήταν και η ερώτησή μας, βέβαια, προς τον Υπουργό. Δεν απαντήθηκε.

Έχω ένα έγγραφο, το οποίο λέει: «Το Υπουργείο Μετανάστευσης έδωσε 2,5 εκατομμύρια –SolidarityNow- στον Σόρος. Δυόμισι εκατομμύρια! Και εγώ ρωτώ: Ο φιλάνθρωπος Σόρος με τα λεφτά τα πολλά, που τον υπερασπίζεται πολύ εδώ η Αριστερά, η προοδευτική Αριστερά, αλλά και τα τσιράκια εδώ στη Νέα Δημοκρατία, που έχουν και δουλίτσες μαζί τους. Αυτός, λοιπόν, πήρε 2,5 εκατομμύρια από το Υπουργείο. Γιατί, κύριοι συνάδελφοι; Δεν αναρωτήθηκε κανένας; Κανένας δεν μιλάει; Λεφτά του ελληνικού λαού είναι.

Θα σας πω εγώ, λοιπόν, κλείνοντας, τι κράτος φτιάξατε. Φτιάξατε ένα κράτος φοβικό, μη φυσιολογικό. Και το φτιάξατε όλοι μαζί, εσείς που ψηφίσατε τον γάμο ομοφυλοφίλων, γιατί αυτό το κράτος το έφτιαξε η Νέα Δημοκρατία.

Η Νέα Δημοκρατία παραβιάζει τη δημοκρατία, παραβιάζει την έννοια δικαίου, παραβιάζει τη δικαιοσύνη και παραβιάζει όλα όσα χτίσανε με αίμα οι πρόγονοί μας, με βάση τη δημοκρατία. Αυτό φτιάξατε.

Εάν ρίχνατε την Κυβέρνηση με τον γάμο των ομοφυλοφίλων και το ΠΑΣΟΚ και ο ΣΥΡΙΖΑ και η Πλεύση Ελευθερίας και η Νέα Αριστερά και όσοι ψηφίσατε, δεν θα είχαν υποστεί τη δεινή ήττα και το έγκλημα των Τεμπών. Θα είχε αποκαλυφθεί το έγκλημα των Τεμπών. Τη στηρίξατε, όμως.

(Χειροκροτήματα από την πτέρυγα της Ελληνικής Λύσης)

Υπάρχουν κι άλλα σε αυτό το κράτος, το μη φυσιολογικό που λέω εγώ. Έχω μπροστά μου κι άλλο έγγραφο. Ακούστε τώρα, υπάρχουν καθηγητές…

**ΠΡΟΕΔΡΕΥΩΝ (Γεώργιος Γεωργαντάς):** Και κλείστε, σας παρακαλώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κλείνω, κύριε Πρόεδρε.

Είναι δύο σελίδες και θα το καταθέσω στα Πρακτικά. Έχω ένα έγγραφο από το Τμήμα Κινηματογράφου όπου υποχρεώνουν τους φοιτητές να λένε τα εξής και ακούστε το έγγραφο τι γράφει: «Παρακαλώ, όσες, όσοι και όσα επιθυμείτε να παρακολουθήσετε το μάθημα Εργαστήριο Σκηνοθεσίας, να ολοκληρώσετε τη δήλωσή σας».

Κύριε Πρωθυπουργέ, εσείς είπατε, μετά από την κωλοτούμπα σας, ότι υπάρχουν δύο φύλα. Αυτοί οι κύριοι, οι κρατικοδίαιτοι που παίρνουν λεφτά από το κράτος, γιατί λένε ότι υπάρχουν και τρία φύλα και τέσσερα;

Παρακαλώ, για τα Πρακτικά της Βουλής.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μάλιστα, καθηγητές βοηθούν τους φοιτητές που κάνουν παρόμοιες εργασίες και σχέδια και σενάρια και τους δίνουν παραπάνω χρήματα και επιδοτήσεις.

Ό,τι και να κάνει η Νέα Δημοκρατία, όσες κωλοτούμπες και να κάνει, θα υπάρχει μια φωνή εδώ μέσα, θα υπάρχει η φωνή της συνείδησης, της ενσυναίσθησης, της απόδειξης, της επιχειρηματολογίας, της απλής φυσιολογικής εθνοκεντρικής και εθνολαϊκής παράταξης, αυτή που ενώνει από την Αριστερά μέχρι και τη Δεξιά, τους Έλληνες πατριώτες, η φωνή του πατριωτισμού, η φωνή της κοινωνίας, και αυτή είναι η Ελληνική Λύση.

(Χειροκροτήματα από την πτέρυγα της Ελληνικής Λύσης)

Επειδή στην Ελληνική Λύση είμαστε αρκετά ώριμοι για να μην ασχολούμαστε με το ποιος μας συμπαθεί ή μας αντιπαθεί -είναι θέμα συνείδησης περισσότερο και ενσυναίσθησης- επειδή έχουμε πιο σημαντικά πράγματα να κάνουμε στη ζωή μας, όποιος μας υποστηρίξει, θα τον υποστηρίξουμε. Διότι, εμείς υποστηρίζουμε την Ελλάδα και τους Έλληνες. Εάν κάποιος δεν μας συμπαθεί, δεν τον κακίζουμε. Θα κάνουμε το δυνατό για να μας συμπαθήσει και να μας ψηφίσει.

Ωστόσο, η ζωή προχωράει κι εμείς προχωράμε μπροστά. Είτε οι λίγοι, οι μικροί αυτοί οι Έλληνες, είτε οι πολλοί Έλληνες είναι μαζί μας, είτε όχι-είτε ναι, εμείς θέλουμε να ξανακάνουμε μια πολύ σημαντική πράξη και να αφήσουμε παρακαταθήκη. Σκοπός της Ελληνικής Λύσης είναι να ξανακάνουμε την Ελλάδα περήφανη, να ξανακάνουμε τους Έλληνες περήφανους.

(Χειροκροτήματα από την πτέρυγα της Ελληνικής Λύσης)

Και το μήνυμά μας είναι ένα και μοναδικό, είναι μήνυμα ζωής, μήνυμα πνοής, υπάρξεως ενός έθνους και ενός κράτους. Η παρακαταθήκη των Ελλήνων δεν είναι μόνο η ζωή μας, δεν είναι μόνο η ιστορία μας, αλλά είναι και η ζωή που θα φτιάξουμε για το μέλλον των παιδιών μας. Αυτό το μέλλον διεκδικούμε ως Έλληνες για τους Έλληνες.

Σας ευχαριστώ πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Γεώργιος Γεωργαντάς):** Για τα Πρακτικά, κύριε Πρόεδρε, πρέπει να αναφέρω ότι το αντίγραφο της ένορκης εξέτασης μάρτυρα από τη δικογραφία, το οποίο καταθέσατε, έχει, όπως προβλέπεται και όπως γνωρίζετε, τοποθετηθεί σε φάκελο, έχει σφραγιστεί και θα αποσταλεί στον Πρόεδρο της Βουλής.

Το αναφέρω για τα Πρακτικά.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Κύριε Πρόεδρε, ήθελα τον λόγο για να δώσω μια απάντηση.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, επειδή δεν προβλέπονται παρεμβάσεις, αλλά μόνον ομιλίες, θα δώσω τώρα τον λόγο στον Πρόεδρο της Νέας Αριστεράς κ. Χαρίτση και στη συνέχεια θα ακολουθήσουν οι Κοινοβουλευτικοί Εκπρόσωποι.

Παρακαλώ, κύριε Πρόεδρε, έχετε τον λόγο.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

Κύριε Υπουργέ, θα ξεκινήσω με το χαρτοφυλάκιο του Υπουργείου σας. Χθες μαζί με τους Βουλευτές μας, τον Δημήτρη Τζανακόπουλο και τον Νάσο Ηλιόπουλο, επισκεφθήκαμε τις εγκαταστάσεις στο εργοστάσιο της Ελληνικής Αεροπορικής Βιομηχανίας.

Και οφείλω να πω, κύριε Υπουργέ, ότι δεν είμαι απλώς προβληματισμένος, είμαι πλέον βαθιά ανήσυχος. Είμαι βαθιά ανήσυχος γιατί μετά από την έκδοση του πορίσματος του διαχειριστικού ελέγχου που επισπεύστηκε από το Γενικό Λογιστήριο του Κράτους υπάρχει μια ωρολογιακή βόμβα στα θεμέλια αυτής της δημόσιας επιχείρησης, αυτής της στρατηγικού χαρακτήρα δημόσιας επιχείρησης. Και τα λόγια αυτά δεν είναι δικά μου λόγια. Είναι αυτά που μας είπε η διοίκηση χθες, η διορισμένη από εσάς, η διοίκηση της Ελληνικής Αεροπορικής Βιομηχανίας. Ο δε ισχυρισμός ότι ο έλεγχος και το πόρισμα δεν ήταν, υποτίθεται, σε γνώση της Κυβέρνησης και του Υπουργείου Οικονομικών είναι τουλάχιστον αστείος για όποιον έχει έστω και την ελάχιστη γνώση για το πώς λειτουργεί η δημόσια διοίκηση.

Ο Υπουργός Οικονομικών γνώριζε, αν δεν ήταν κι αυτός ο ίδιος που έδωσε και τη συγκεκριμένη εντολή για τον έλεγχο. Και ξέρετε γιατί είμαι τόσο ανήσυχος, κύριε Υπουργέ; Διότι η μεθόδευση αυτή είναι γνωστή πρακτική του Υπουργού Οικονομικών κ. Χατζηδάκη, ο οποίος έχει διδακτορικό στις ιδιωτικοποιήσεις σε βάρος του δημοσίου συμφέροντος. Θυμίζει πάρα πολύ Χατζηδάκη αυτή η ιστορία, όπως θύμιζε και η υπόθεση της Ολυμπιακής, όπως θύμιζε και η υπόθεση της ΔΕΗ, όπως θύμιζε και η υπόθεση του ΟΣΕ. Πρώτα απαξιώνω μία δημόσια επιχείρηση και μετά την ξεπουλάω.

Και ερωτώ, λοιπόν, επισήμως και ευθέως την Κυβέρνηση το εξής: Σκοπεύετε να ιδιωτικοποιήσετε την ΕΑΒ; Και γιατί σκοπεύετε να το κάνετε αυτό; Μήπως αυτή η βιομηχανία, αυτή η επιχείρηση θεωρείται σήμερα φιλέτο δεδομένων των τεκτονικών γεωπολιτικών ανακατατάξεων που έχουμε στην περιοχή μας, αλλά και διεθνώς; Είναι άσχετη με αυτές τις εξελίξεις και με αυτή τη νέα συνθήκη η εναρμόνιση του πορίσματος που ζητείται από την επιχείρηση τώρα, σήμερα; Εγώ απαντώ και λέω ότι προφανώς και όχι. Δεν είναι άσχετη, κύριε Υπουργέ. Και μη μου πείτε βεβαίως για τον έλεγχο του 2017. Εκείνο το πόρισμα προέκυψε από πιέσεις της τρόικας. Και όπως γνωρίζετε πολύ καλά, παρ’ όλη την αυστηρή επιτροπεία που βρισκόταν η χώρα τότε, η τότε πολιτική ηγεσία το διαχειρίστηκε χωρίς κανένα πρόβλημα για την επιχείρηση, χωρίς κανένα πρόβλημα για τη βιομηχανία.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Πάμε τώρα παρακάτω. Η ενημέρωση που έχουμε είναι ότι η Κυβέρνηση εξωδίκως προς το παρόν έχει δεσμευτεί ότι θα φέρει νομοθετική ρύθμιση για να αντιμετωπίσει αυτό το ζήτημα. Πότε λοιπόν, κύριε Υπουργέ, θα έρθει αυτή η νομοθετική ρύθμιση στη Βουλή; Πρέπει να δεσμευθείτε εδώ και τώρα, πρέπει να δεσμευθείτε σήμερα. Οι χιλιάδες εργαζόμενοι αγωνιούν, ενώ οι οικογένειές τους, όπως μας μετέφεραν χθες οι εργαζόμενοι, είναι τρομοκρατημένες. Και σαν να μην έφταναν όλα αυτά, έχουμε και μια διοίκηση η οποία στοχοποιεί το σωματείο και τους αγώνες των εργαζομένων.

Δεσμευθείτε, λοιπόν, σήμερα ότι το ελάχιστο που πρέπει να γίνει και που είναι ακριβώς αυτή η νομοθέτηση, ώστε να λυθούν τα ζητήματα που δημιουργεί το πόρισμα του Υπουργείου Οικονομικών, θα γίνει τώρα, θα γίνει άμεσα.

(Χειροκροτήματα από την πτέρυγα της Νέας Αριστεράς)

Δεσμευθείτε ότι δεν θα ζητήσετε από τους εργαζόμενους ούτε 1 ευρώ από τα υποτίθεται αχρεωστήτως καταβληθέντα. Και δεσμευθείτε όμως, κύριε Υπουργέ, ότι θα αντιμετωπίσετε και το μεγάλο ζήτημα που έχει να κάνει με τον μακροπρόθεσμο σχεδιασμό, με τη στρατηγική αυτής της επιχείρησης.

Άρα, λοιπόν, περιμένουμε μια ρύθμιση η οποία θα αφορά πρώτον, όχι στο ενιαίο μισθολόγιο -δεν γίνεται, κύριε Υπουργέ, να είναι εκτός ενιαίου μισθολογίου η διοίκηση, αλλά οι εργαζόμενοι να είναι στο ενιαίο μισθολόγιο, γιατί η διοίκηση είναι εκτός-, δεύτερον, αναγνώριση των τεχνικών επαγγελμάτων και του τι συνεπάγεται αυτό ως προς την επικινδυνότητα, τρίτον, λύση στο πρόβλημα των συμβασιούχων με μόνιμες προσλήψεις στην ΕΑΒ τώρα, κύριε Υπουργέ και τέταρτον, ένταξη της ΕΑΒ στον στρατηγικό σχεδιασμό για την αμυντική πολιτική της χώρας.

Φέρτε τη νομοθετική ρύθμιση τώρα! Αν δεν το κάνετε, εμείς ως Κοινοβουλευτική Ομάδα της Νέας Αριστεράς, όπως δεσμευθήκαμε και χθες προς τους εργαζόμενους, θα φέρουμε αυτή τη ρύθμιση και θα απαιτήσουμε από εσάς να την αποδεχθείτε.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Αθανάσιος Μπούρας):** Κύριε Πρόεδρε, επιτρέψτε μου, σας παρακαλώ, να σας διακόψω για να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, σαράντα πέντε μαθήτριες και μαθητές και τρεις συνοδοί εκπαιδευτικοί από το 2ο Γυμνάσιο Νέας Ιωνίας Μαγνησίας.

Σας καλωσορίζουμε στη Βουλή και σας ευχόμαστε καλή πρόοδο!

(Χειροκροτήματα από όλες τις πτέρυγες της Βουλής)

Ορίστε, κύριε Πρόεδρε, συνεχίστε.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Καλή πρόοδο σε όλους τους μαθητές και τις μαθήτριες.

Ευχαριστώ, κύριε Πρόεδρε.

Θα ήθελα όμως να μεταφέρω, κύριε Υπουργέ, και μια άλλη εικόνα από τη χθεσινή μας επίσκεψη στην ΕΑΒ, μια εικόνα από τους εκατοντάδες εργαζόμενους που συναντήσαμε. Τι μας είπαν οι εργαζόμενοι αυτοί; Ότι την Παρασκευή θα είναι όλες και όλοι στο δρόμο. Μας είπαν ότι θα βρίσκονται στην απεργία. Μας είπαν ότι θα βρίσκονται στη μεγάλη διαδήλωση για δικαιοσύνη και αλήθεια.

(Χειροκροτήματα από την πτέρυγα της Νέας Αριστεράς)

Την Παρασκευή θα βουλιάξει η Αθήνα. Την Παρασκευή θα βουλιάξει όλη η χώρα. Κάνατε βεβαίως ως Κυβέρνηση τα πάντα. Επιστρατεύσατε τον φόβο, επιστρατεύσατε τη συκοφαντία, διασπείρατε φήμες, επιστρατεύσατε βεβαίως τα πάντα πρόθυμα μιντιακά φερέφωνα, με έναν και μόνο στόχο, να φοβηθούν οι πολίτες και να μείνουν στο σπίτι τους. Δεν τα καταφέρατε. Σας το λέω από τώρα, την Παρασκευή η απεργία θα γράψει ιστορία.

(Χειροκροτήματα από την πτέρυγα της Νέας Αριστεράς)

Η κοινωνία πια έχει καταλάβει, κυρίες και κύριοι της Κυβέρνησης, τι πάτε να κάνετε. Και ξέρει καλά η κοινωνία ότι το μόνο που σας ενδιαφέρει είναι να παραμείνετε γαντζωμένοι στις καρέκλες σας και για να το πετύχετε αυτό θα κάνετε ό,τι χρειάζεται.

Η κοινωνία λοιπόν σας έχει ικανούς ακόμη και για τη συγκάλυψη στο έγκλημα των Τεμπών. Και βεβαίως, ο μπαμπούλας που ακούμε τις τελευταίες ημέρες της πολιτικής αστάθειας και της εκτροπής -και αυτό το ακούσαμε- δεν πιάνει πλέον, όσο και αν το προσπαθήσατε. Ακούσαμε να μιλάνε Υπουργοί της Κυβέρνησης για ζούγκλα. Ποιοι μιλάνε για ζούγκλα; Εσείς μιλάτε για ζούγκλα; Ποιος δημιουργεί αυτή την ζούγκλα; Εσείς οι ίδιοι τη δημιουργείτε, που τολμάτε και συκοφαντείτε και κουνάτε το δάχτυλο ακόμη και στους συγγενείς των θυμάτων. Από το υποκριτικό «σκύβω το κεφάλι» του κ. Μητσοτάκη περάσατε σε αήθεις επιθέσεις κατά ακόμα και των συγγενών. Μέχρι και για υποκινούμενους ακούσαμε. Και επειδή βλέπετε ότι ούτε αυτό πιάνει και τρέμετε στη θέα των πολιτών που θα πλημμυρίσουν τις πλατείες στην Αθήνα, στη Θεσσαλονίκη, στην Πάτρα, σε όλες τις πόλεις της χώρας, σε όλο τον κόσμο όπου υπάρχουν Έλληνες, έχετε μοιράσει και τους ρόλους. Και από τη μία έχουμε τον Υπουργό Υγείας να καλεί τους ψηφοφόρους, τους δικούς σας ψηφοφόρους, να αντιδράσουν με οργή -με οργή, ακούστε, αν είναι δυνατόν να ακούμε τέτοια λόγια από κυβερνητικά χείλη- και την ίδια στιγμή ο Κυβερνητικός Εκπρόσωπος να προτρέπει να πέσουν οι τόνοι. Σε ποιον όμως απευθύνεται ο Κυβερνητικός Εκπρόσωπος; Μήπως θα έπρεπε να απευθύνεται τελικά στον Υπουργό Υγείας, τον κ. Γεωργιάδη; Μήπως θα έπρεπε να απευθύνεται στον Υπουργό Επικρατείας, τον κ. Βορίδη; Και τέλος πάντων ποιος είναι ο εχθρός σας; Ποιος είναι αυτός ο εχθρός που έχει σχέδιο ανατροπής; Είναι οι συγγενείς που καλούν σε συγκεντρώσεις για να ζητήσουν αλήθεια και δικαιοσύνη; Είναι η ΓΣΕΕ; Είναι η ΑΔΕΔΥ; Είναι το ΤΕΕ; Είναι το σωματείο των ταξί; Είναι οι άνθρωποι της τέχνης και του πολιτισμού; Είναι οι εκπαιδευτικοί; Είναι οι εμπορικοί σύλλογοι σε όλη τη χώρα που εν μέσω μάλιστα και τριημέρου καλούν όλοι να κλείσουν τα μαγαζιά και να συμμετέχουν στις απεργιακές κινητοποιήσεις; Είναι οι σύλλογοι γονέων, σε όλη τη χώρα; Ποιοι είναι τέλος πάντων αυτοί οι εχθροί; Ποιοι είναι αυτοί που απεργάζονται, σύμφωνα με τα διάφορα που ακούμε στα μέσα ενημέρωσης και από τους Υπουργούς σας, σκοτεινά σχέδια ανατροπής της θεόσταλτης Κυβέρνησης Μητσοτάκη; Και ποιος τελικά κομματικοποιεί και εργαλειοποιεί την υπόθεση των Τεμπών; Όσοι από εμάς, από την Αντιπολίτευση θα πάμε στις συγκεντρώσεις με σεβασμό στη μνήμη των θυμάτων και θα ζητήσουμε μαζί με τους συγγενείς να αποδοθεί δικαιοσύνη και αλήθεια ή εσείς που στην απέλπιδα προσπάθειά σας να αποτρέψετε τους δικούς σας ψηφοφόρους από το να συμμετέχουν στις διαδηλώσεις, τις χαρακτηρίζετε ως αντικυβερνητικές;

Θέλει πολύ μεγάλο θράσος αυτό το οποίο κάνει η Κυβέρνηση, δυστυχώς, αυτές τις μέρες κι αν όντως ψάχνει η Κυβέρνηση απάντηση στο ερώτημα ποιος εξυφαίνει σχέδιο αποσταθεροποίησης να δώσω, λοιπόν, εγώ την απάντηση. Το σχέδιο αποσταθεροποίησης το εξυφαίνει η ίδια η Κυβέρνηση. Το εξυφαίνει το Μέγαρο Μαξίμου, το επιτελικό κράτος και ένα δίκτυο συμφερόντων γύρω από αυτό. Γιατί είναι αποσταθεροποίηση όταν έχεις μία κυβέρνηση η οποία καταστρατηγεί κάθε δικλίδα ασφαλείας του πολιτεύματος. Γιατί είναι αποσταθεροποίηση όταν έχεις μια κυβέρνηση η οποία εργαλειοποιεί τη δικαιοσύνη, προδικάζοντας τις αποφάσεις της. Γιατί είναι αποσταθεροποίηση όταν εσείς οι ίδιοι εργαλειοποιήσατε τον θεσμό του Προέδρου της Δημοκρατίας και αντί να αναζητήσετε συναινέσεις, όπως ιστορικά συνέβαινε για την εκλογή Προέδρου της Δημοκρατίας, εκλέξατε τον εκλεκτό σας και τον ανταμείψατε μάλιστα και για τις υπηρεσίες του και στη συγκεκριμένη υπόθεση των Τεμπών.

Είναι αποσταθεροποίηση όταν εξαπολύετε επιθέσεις στους επικεφαλής των Ανεξάρτητων Αρχών, όταν αυτοί εκδίδουν πορίσματα τα οποία δεν σας βρίσκουν σύμφωνους. Είναι αποσταθεροποίηση της φιλελεύθερης κοινοβουλευτικής τάξης όταν η Κυβέρνηση έχει ήδη αρχίσει διεργασίες σε ευρωπαϊκό και σε εθνικό επίπεδο για κοινές δράσεις με την άκρα δεξιά. Αυτό είναι το σχέδιο αποσταθεροποίησης, το οποίο εξυφαίνεται από τον κ. Μητσοτάκη, από τον Πρωθυπουργό της χώρας.

Κυρίες και κύριοι συνάδελφοι, στα Τέμπη ο Πρωθυπουργός είχε σπεύσει να βγάλει τα συμπεράσματά του, τα πορίσματά του για το τι συνέβη πριν γίνει η οποιαδήποτε έρευνα, η οποιαδήποτε πραγματογνωμοσύνη, η οποιαδήποτε εισαγγελική ή δικαστική διερεύνηση. Στα Τέμπη η Κυβέρνηση έσπευσε να εξαφανίσει τα στοιχεία του εγκλήματος. Η λέξη έγκλημα, βεβαίως, δεν σας αρέσει, σας πειράζει, όπως και η λέξη συγκάλυψη. Αλλά στα Τέμπη δεν είχαμε μόνο ένα έγκλημα, έγιναν περισσότερα. Γιατί η εξεταστική επιτροπή δεν ήταν απλά μια όχι καλή στιγμή του Κοινοβουλίου, όπως είπε ο κ. Μητσοτάκης, ήταν μια ντροπιαστική στιγμή για το Κοινοβούλιο. Ήταν μια ντροπιαστική στιγμή για τον κοινοβουλευτισμό στη χώρα μας όταν είχαμε Βουλευτές της Συμπολίτευσης να τραμπουκίζουν Βουλευτές της Αντιπολίτευσης μόνο και μόνο επειδή έκαναν τη δουλειά τους, όταν δεν κλήθηκαν ουσιώδεις μάρτυρες για την υπόθεση.

Για εμάς, κυρίες και κύριοι συνάδελφοι, τα πράγματα είναι ξεκάθαρα. Τα Τέμπη ήταν ένα έγκλημα και η Κυβέρνηση είναι σήμερα ένοχη για τη συγκάλυψή του. Και επειδή δεν έχουμε και καμία εμπιστοσύνη σε αυτή την Κυβέρνηση, καταθέτω σήμερα και την εξής πρόταση: Να υπάρχει παρουσία της Ανεξάρτητης Αρχής του Συνηγόρου του Πολίτη στο Κέντρο Επιχειρήσεων της ΕΛΑΣ την Παρασκευή στις 28 του μήνα.

(Χειροκροτήματα από την πτέρυγα της Νέας Αριστεράς)

Δεν θα ανεχθούμε καμία προβοκάτσια, καμία σπέκουλα για το περιεχόμενο, για το νόημα και για τα μέσα που χρησιμοποιεί το σημερινό ειρηνικό κίνημα διαμαρτυρίας, που ζητάει δικαιοσύνη και αλήθεια.

Όλοι και όλες στους δρόμους, λοιπόν, την Παρασκευή 28 Φλεβάρη, όλοι και όλες στη μεγάλη γενική απεργία. Αυτό είναι το μήνυμα της Νέας Αριστεράς για την Παρασκευή.

Θα συνοψίσω, κύριε Πρόεδρε, γιατί αυτό που ζούμε αυτές τις μέρες -αυτή η λαϊκή οργή η οποία εκφράζεται με τις μεγάλες κινητοποιήσεις- είναι ένα κίνημα το οποίο δεν αφορά μόνο την υπόθεση των Τεμπών. Είναι ένα κίνημα το οποίο βρίσκεται απέναντι στην καθεστωτική λογική της Κυβέρνησης Μητσοτάκη. Τα Τέμπη είναι η κορυφή του παγόβουνου, είναι το τραγικό συμβάν που λειτουργεί ως το σημείο που συμπυκνώνει και αποτυπώνει τη σκληρή μορφή του καθεστώτος Μητσοτάκη.

Η συγκάλυψη είναι η σταγόνα που ξεχείλισε το ποτήρι και επέλεξε η Κυβέρνηση Μητσοτάκη τη συγκάλυψη γιατί νόμιζε ότι είναι μια κυβέρνηση άτρωτη, ότι είναι μια εξουσία την οποία δεν την αγγίζει κανείς. Από κάτω όμως η κοινωνία βράζει. Η κοινωνία βράζει για την ανέχεια, βράζει για τη φτώχεια, βράζει για την έλλειψη προοπτικής, βράζει για τις μηδενικές προσδοκίες, βράζει γιατί δεν βγαίνει o μήνας, βράζει για το νοίκι, βράζει για το ρεύμα, βράζει για το σχολείο των παιδιών, βράζει για το νοσοκομείο, βράζει εν τέλει γι’ αυτή την καχεκτική δημοκρατία που βιώνουμε στην Ελλάδα του 2025, στην Ελλάδα του κ. Μητσοτάκη.

Όλα αυτά συμπυκνώνονται σε ένα μεγάλο «Φτάνει πια!», το οποίο θα ακουστεί την Παρασκευή από άκρη σε άκρη σε όλη την Ελλάδα και σε όλο τον κόσμο. Και αυτό το «Φτάνει πια!» πρέπει να ακουστεί επιτέλους και μέσα στο Ελληνικό Κοινοβούλιο.

Καλώ, λοιπόν, σήμερα όλα τα κόμματα της προοδευτικής Αντιπολίτευσης να συμφωνήσουμε από σήμερα σε πρόταση δυσπιστίας και να την καταθέσουμε από κοινού, όλοι μαζί, μετά τα συλλαλητήρια και πριν την προ ημερησίας συζήτηση και να καταθέσουμε από κοινού την επόμενη Τρίτη πρόταση δυσπιστίας προς την Κυβέρνηση Μητσοτάκη για να ευθυγραμμιστεί το Ελληνικό Κοινοβούλιο με το λαϊκό αίσθημα, με το αίσθημα του ελληνικού λαού, για να ακουστεί το «Ως εδώ!» μέσα και στην Εθνική Αντιπροσωπεία, για να κληθεί, να έρθει, να απολογηθεί και να λογοδοτήσει η Κυβέρνηση και ο Πρωθυπουργός της συγκάλυψης, ο κ. Μητσοτάκης προσωπικά.

Σας ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κύριο Πρόεδρο.

Καλείται τώρα στο Βήμα ο Πρόεδρος της Κοινοβουλευτικής Ομάδας της Νίκης κ. Νατσιός.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ας μιλήσουν δύο και μετά να πάρω τον λόγο.

**ΠΡΟΕΔΡΕΥΩΝ (Αθανάσιος Μπούρας):** Δεν υπάρχουν ομιλητές σήμερα. Μόνο αν θέλει κάποιος Κοινοβουλευτικός Εκπρόσωπος. Θέλει κανείς να προηγηθεί;

**ΝΙΚΟΛΑΟΣ ΠΑΠΠΑΣ:** Εγώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία κ. Νικόλαος Παππάς.

**ΝΙΚΟΛΑΟΣ ΠΑΠΠΑΣ:** Ευχαριστώ, κύριε Πρόεδρε. Ευχαριστώ και τον Πρόεδρο της Νίκης για την παραχώρηση της σειράς.

Άκουσα με πάρα πολύ μεγάλο ενδιαφέρον τον κ. Βελόπουλο από το Βήμα της Βουλής. Θα ήθελα να καταθέσω δύο, τρεις παρατηρήσεις:

Παρατήρηση πρώτη: Δεν κατάλαβα καλά αν είναι υπέρ της προανακριτικής επιτροπής ή όχι. Μίλησε για μια άλλη ανεξάρτητη επιτροπή, η οποία θα εξετάσει τα ενδεχόμενα. Νομίζω ότι θα βοηθούσε να ξεκαθαρίσει τη θέση του.

Δεύτερον, θεωρώ ότι προσέφερε πολύ μεγάλη υπηρεσία στη Νέα Δημοκρατία, βάζοντας στο πολιτικό επικοινωνιακό μπλέντερ και την υπόθεση στο Μάτι. Στο Μάτι δεν είχαμε καμία συγκάλυψη. Αυτές τις μέρες απολογείται στο εφετείο η Ρένα Δούρου την οποία έχει καταταλαιπωρήσει και στοχοποιήσει συγκεκριμένο πολιτικό κέντρο.

Και βεβαίως ξέχασε να αναφέρει ο Πρόεδρος της Ελληνικής Λύσης την περίπτωση Τσουβάλα τον οποίο προφανώς τον έστειλε σπίτι του η κυβέρνηση ΣΥΡΙΖΑ και η κυβέρνηση της Νέας Δημοκρατίας τον έκανε και γενικό γραμματέα του Υπουργείου, διότι προφανώς θεώρησε ότι στο Μάτι τα είχε κάνει όλα καλά.

Ο ίδιος δε ο κ. Βελόπουλος έχει συμμετάσχει στην κυβέρνηση του Παπαδήμου η οποία ταυτίστηκε με το PSI, τη μεγαλύτερη αναδιανομή πλούτου που έγινε την τελευταία δεκαπενταετία και εξ όσων γνωρίζω και ανάμεσα στις προτάσεις του για την οικονομική πολιτική είναι και ένας οριζόντιος φόρος, ένας φόρος για όλους στο 15%, πράγμα που ευνοεί τους συμπολίτες μας οι οποίοι έχουν μεγάλα εισοδήματα.

Κυρίες και κύριοι Βουλευτές, έχουμε διεθνείς εξελίξεις και υπάρχει ένας κίνδυνος: να ταλανιστεί η χώρα στο εκκρεμές του δεδομένου συμμάχου, από τη μία μεριά να πάμε στον δεδομένο σύμμαχο της νέας κατάστασης, αλλά πάντα να είμαστε δεδομένος σύμμαχος, δηλαδή να δούμε τη δεύτερη σεζόν της σειράς «Ο δεδομένος σύμμαχος» χωρίς να λαμβάνετε το στοιχειώδες μάθημα ότι οι επιθυμίες και των μεγάλων δυνάμεων είναι ευμετάβλητες. Τις παρακολουθείτε τις εξελίξεις; Έχετε χάσει κάθε δυνατότητα να παρεμβαίνετε; Ασθμαίνοντας η χώρα θα παρεμβαίνει ή δεν θα παρεμβαίνει;

Η γραμμή του δεδομένου συμμάχου στην προηγούμενη περίοδο ήταν πετυχημένη; Δεν ήταν επιτυχημένη. Είπαμε μέχρι τέλους να συνεχιστεί ο πόλεμος, αλίμονό μας, και παρακολουθούσαμε τον κ. Ερντογάν να δίνει Bayraktar στην Ουκρανία και να πουλάει εκδούλευση στη Ρωσία ότι θα εγγυηθεί την παρουσία της στη Συρία.

Τώρα τι θα κάνουμε; Θα είμαστε οι πρωτοπόροι στη νέα οικονομία του πολέμου; Θα συνηγορήσουμε στη στρατηγική που λέει ότι ο ενοποιητικός παράγοντας της Ευρώπης θα είναι οι υπερεξοπλισμοί και ο αέναος ανταγωνισμός και η δυνητική σύγκρουση με τη Ρωσία; Είναι αυτή η λογική εξωτερική πολιτική; Η εξωτερική πολιτική της Ελλάδας πρέπει να επιστρέψει στο πεδίο της ενεργητικής και πολυδιάστατης στρατηγικής που είχε εφαρμόσει η κυβέρνηση ΣΥΡΙΖΑ 2015-2019.

Για τις συμβάσεις τις οποίες συζητάμε, τα είπε αναλυτικά και ο εισηγητής μας. Η σύμβαση με την Πορτογαλία έρχεται πάρα πολύ καθυστερημένα και βεβαίως η κύρωση σε σχέση με τα ελικόπτερα είναι μια κύρωση η οποία έχει μια δομική ανακολουθία, μιας και αφορά μια συμφωνία από την οποία έχουμε αποχωρήσει.

Επιτρέψτε μου τώρα να περάσω στο θέμα το οποίο δικαίως και ευτυχώς συγκλονίζει την Ελλάδα όλο το τελευταίο διάστημα και μιλάω για το θέμα των Τεμπών.

Και η Ελλάδα και η πολιτική ζωή συγκλονίζεται επειδή είχαμε παρέμβαση του λαϊκού παράγοντα, όχι μόνο επειδή η Αντιπολίτευση σάς εγκαλεί εδώ και καιρό για την κατάσταση του σιδηροδρόμου. Η Κοινοβουλευτική Ομάδα του ΣΥΡΙΖΑ έχει καταθέσει εξήντα ερωτήσεις και έχει κάνει πάνω από εκατό παρεμβάσεις για την κατάσταση των σιδηροδρόμων πριν από το δυστύχημα. Κωφεύατε, κουνούσατε το δάκτυλο επιδεικτικά για την κατάσταση των σιδηροδρόμων και ήρθε η τραγωδία, ήρθε το έγκλημα. Και μετά ξεκίνησε το έγκλημα πάνω στο έγκλημα, το έγκλημα της συγκάλυψης.

Και επειδή ακούμε τις τελευταίες μέρες στελέχη της Νέας Δημοκρατίας να πηγαίνουν και να έρχονται στα τηλεοπτικά παράθυρα και να λένε «Μα, τι ήθελε να συγκαλύψει ο Πρωθυπουργός;». Ξυπνήστε, κύριοι της Νέας Δημοκρατίας. Ομολόγησε τη συγκάλυψη ο κ. Μητσοτάκης. Ο κ. Μητσοτάκης παραδέχτηκε ότι η εξεταστική επιτροπή δεν ήταν μια καλή στιγμή για το Ελληνικό Κοινοβούλιο, διότι ήθελε να συγκαλύψει την κατάθεση του Γενιδούνια, του Προέδρου των μηχανοδηγών, ο οποίος θα ερχόταν και θα μας έδινε και τις επιστολές που είχε στείλει και στον κ. Καραμανλή και τις είχε κοινοποιήσει και στο επιτελικό κράτος, στο Γραφείο του Πρωθυπουργού, την κατάθεση του κ. Τσαλίδη, την κατάθεση του κ. Τριαντόπουλου, για τον οποίον οφείλουμε βεβαίως να συζητήσουμε.

Να σας ενημερώσουμε επίσης ότι από χθες το βράδυ υπάρχει μια νέα συνθήκη στο ζήτημα. Με πρωτοβουλία του Κώστα Μπάρκα, δεκαέξι Βουλευτές του ΣΥΡΙΖΑ - Προοδευτική Συμμαχία καταθέσαμε ερώτηση και ρωτήσαμε εάν η Εισαγγελία είχε δώσει εντολές για παρέμβαση στον τόπο του εγκλήματος, για την εκχέρσωση και την επιχωμάτωση μετά. Και η απάντηση είναι ότι η Εισαγγελία ουδέποτε έδωσε τέτοιες εντολές. Άρα, οι εντολές ήταν πολιτικές.

Θα ήθελα να ακούσω και από εσάς, κύριε Υπουργέ, και από τον εκπρόσωπο της Νέας Δημοκρατίας, για να καταλάβουμε εάν ο κύριος Πρωθυπουργός εννοεί το «Όλα στο φως», εάν θέτει εαυτόν στη διάθεση της προανακριτικής επιτροπής, για να έρθει να μας πει εάν ήταν αυτός ο οποίος έδωσε τις εντολές στον Τριαντόπουλο.

Αυτά που έγιναν τις επόμενες ώρες από το έγκλημα επί τόπου εμπίπτουν στο πνεύμα και το γράμμα των αρμοδιοτήτων του κ. Τριαντόπουλου. Διαβάστε το ΦΕΚ διορισμού του. Θα σοκαριστείτε για την ταύτιση γεγονότων και περιγράμματος και περιγραφής καθηκόντων του κ. Τριαντόπουλου. Ο άμεσος εντολέας του είναι ο κ. Μητσοτάκης.

Άρα, τα τινά είναι δύο: ή ο κ. Μητσοτάκης δεν ήξερε τι του γίνεται και δεν ήλεγχε ούτε την καρέκλα στην οποία καθόταν και άρα, ο κ. Τριαντόπουλος τα έκανε μόνος του ή ο κ. Μητσοτάκης έδωσε τις εντολές για να γίνουν οι παρεμβάσεις οι οποίες μας είπε μετά στην περιβόητη συνέντευξη ότι έγιναν για καλό σκοπό.

Πρώτος μάρτυρας λοιπόν στην προανακριτική επιτροπή πρέπει να είναι ο Κυριάκος Μητσοτάκης ο οποίος πρέπει να έρθει και να μας πει ποιος του είπε ότι πρόκειται για ανθρώπινο λάθος λίγες ώρες μετά το δυστύχημα, ποιος τον διαβεβαίωσε και με ποιον τρόπο ότι δεν υπήρχε εύφλεκτο υλικό, τι τον οδήγησε να δώσει εντολή στους Βουλευτές του να αποκλείσουν μάρτυρες από την εξεταστική και βεβαίως, σε σχέση με τα τελευταία, τι τον οδηγεί να αποφεύγει, όπως ο διάολος το λιβάνι, τη Βουλή.

Κύριε Κεφαλογιάννη, κάθεστε στα κυβερνητικά έδρανα. Είναι άδεια τα κυβερνητικά έδρανα και είναι μόνο δύο Βουλευτές από την Κοινοβουλευτική Πλειοψηφία. Αυτή η Αίθουσα έπρεπε να είναι γεμάτη. Αυτές τις μέρες θα έπρεπε να συζητιέται η πρόταση δυσπιστίας απέναντι στην Κυβέρνηση, όπως έχει προτείνει ο ΣΥΡΙΖΑ, για να αντιστοιχεί η Εθνική Αντιπροσωπεία με αυτό που συζητάει όλη η ελληνική κοινωνία, για να δικαιώσουμε τον ρόλο μας ως εκπρόσωποι του έθνους, στοιχειωδώς. Αυτό θα έπρεπε να είναι το θεμέλιο της παρουσίας της Βουλής αυτές τις μέρες. Δυστυχώς, δεν υπήρξε ανταπόκριση ούτε από το κόμμα του ΠΑΣΟΚ ούτε από το κόμμα του ΚΚΕ στην πρόταση την οποία κατέθεσε ο ΣΥΡΙΖΑ.

Υπάρχουν απέλπιδες προσπάθειες τώρα, διάφορα βίντεο τα οποία απ’ ό,τι μάθαμε από τα μέσα ενημέρωσης δεν δίνονται στους δικηγόρους των θυμάτων για να τα εξετάσουν και δικοί τους πραγματογνώμονες. Και βεβαίως, εάν αντιλαμβάνομαι καλά, υπάρχει μία επένδυση πολιτική στα συμπεράσματα τα οποία θα έρθουν από το πόρισμα του Πολυτεχνείου. Εάν αυτά τα πορίσματα λένε ότι η έκρηξη δεν προήλθε από τα έλαια σιλικόνης και διατυπώνουν τη θέση ότι δεν μπορούν να ορίσουν και να προσδιορίσουν από τι προήλθε η έκρηξη, είναι σαφές ότι το μπάζωμα έκανε τη δουλειά του, δηλαδή το μπάζωμα εξαφάνισε αποδεικτικό υλικό στον τόπο του εγκλήματος. Αυτά τα στοιχεία έπρεπε να έχουν μπει υπό καθεστώς απόλυτης προστασίας και δεν έχουν μπει. Αυτή είναι η συνθήκη.

Κι έχουμε μετά τον πανικό του κ. Μητσοτάκη, ο οποίος αποτυπώθηκε στη συνέντευξή του στον κ. Σρόιτερ, ένα εκκρεμές στην πολιτική γραμμή, με χυδαίες επιθέσεις απέναντι στους συγγενείς των θυμάτων, ακραίες επιθέσεις απέναντι στην Αντιπολίτευση και βεβαίως, ένα αδιέξοδο το οποίο καλώς εχόντων των πραγμάτων θα πολλαπλασιαστεί από την παρέμβαση του λαϊκού παράγοντα.

Εμείς θα είμαστε εκεί, θα είμαστε χωρίς κομματικά διακριτικά, θα είμαστε ως πολίτες ενεργοί, ανταποκρινόμενοι στο στοιχειώδες καθήκον για την αποκάλυψη της αλήθειας. Είναι η αλήθεια την οποία πασχίζετε να καλύψετε, αλλά αντιλαμβάνεστε ότι τα έχετε βάλει αυτή τη στιγμή με τη βούληση της συντριπτικής πλειοψηφίας του ελληνικού λαού και με τη βούληση σχεδόν του μισού από το δικό σας πολιτικό ακροατήριο.

Η Παρασκευή θα είναι μία μέρα ιστορική, μία μέρα στην οποία η ελληνική κοινωνία αξιώνει, αλλά και θα πετύχει την αποκάλυψη της αλήθειας για το έγκλημά σας.

Σας ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Καλώ στο Βήμα τον Πρόεδρο της Κοινοβουλευτικής Ομάδας της Νίκης κ. Νατσιό.

Ορίστε, κύριε Πρόεδρε, έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, είμαστε λίγα εικοσιτετράωρα πριν από τις παλλαϊκές διαδηλώσεις οι οποίες θα γίνουν σε όλη την Ελλάδα και πριν από αυτά τα εικοσιτετράωρα η Κυβέρνηση χρωστά απαντήσεις.

Χθες ο Υπουργός Δικαιοσύνης, ο κ. Γεώργιος Φλωρίδης, έδωσε στη δημοσιότητα απάντηση που έγινε στο πλαίσιο του κοινοβουλευτικού ελέγχου από Βουλευτές του ΣΥΡΙΖΑ για το μπάζωμα. Από την απάντηση αυτή προκύπτουν αμείλικτα ερωτήματα, στα οποία η Κυβέρνηση πρέπει να απαντήσει αμέσως. Η Εισαγγελία Εφετών Λάρισας ενημέρωσε το Υπουργείο Δικαιοσύνης ότι ουδέποτε έδωσε άδεια για το μπάζωμα σε οιονδήποτε κυβερνητικό ή δημόσιο λειτουργό.

Στην πραγματικότητα, αλλοιώσατε εσείς τόπο του δυστυχήματος και τόπο διάπραξης εγκλήματος. Στην πραγματικότητα ως επίορκοι, παραβιάσατε το Σύνταγμα και τους νόμους. Στην πραγματικότητα, η δικαιοσύνη, η οποία σε επίπεδο Προεδρίας του Αρείου Πάγου είναι λαλίστατη αυτή την εποχή, ανέχτηκε επί δύο ολόκληρα χρόνια, με τη σιωπή της βέβαια, την αλλοίωση του τόπου του δυστυχήματος. Τι ψυχή θα παραδώσετε;

Τι ψυχή θα παραδώσει ο Υπουργός σας παρά τω Πρωθυπουργώ, ο οποίος έδωσε εντολή να προχωρήσει στο μπάζωμα; Το έγγραφο του κ. Φλωρίδη σάς καθιστά εξ υπαρχής ενόχους. Ο κ. Φλωρίδης με περισσή έπαρση έλεγε μέσα στην Αίθουσα -θυμάστε όλοι- εκείνη την τρισάθλια φράση «όσοι μιλούν για μπάζωμα, είναι για τα μπάζα». Να δω τώρα τι λέει, όταν το 80% του ελληνικού λαού πιστεύει ότι έγινε μπάζωμα και μεθαύριο θα κατέλθει στους δρόμους, στις πλατείες των ελληνικών πόλεων να διατρανώσει αυτή του την πεποίθηση.

Εσείς, βέβαια, κάτι θέλετε να κρύψετε και αυτό το κάτι που θέλετε να κρύψετε, αργά ή γρήγορα θα το μάθει ελληνικός λαός, όσα κόλπα και αν κάνετε.

Στην προηγούμενη ομιλία μου στην Ολομέλεια σάς έθεσα ευθέως το ερώτημα: Από ποιον πήρε ο κ. Πορτοσάλτε το βίντεο της εμπορικής και γιατί σπεύσατε να πανηγυρίσετε για την ύπαρξή του; Σας ρώτησα κατά λέξη: «Πώς είναι δυνατόν ένα βίντεο που ανακαλύφθηκε στις 8 Φεβρουαρίου να το έχει στα χέρια του ένας δικηγόρος από τις 5 Φεβρουαρίου και ένας δημοσιογράφος από τις 7 Φεβρουαρίου;». Όμως άλαλα τα χείλη των ασεβών. Δεν απάντησε κανείς.

Σήμερα σας ρωτάμε ευθέως, αφού για μία εβδομάδα σιωπάτε: Πρώτον, είναι πλαστό αυτό το βίντεο, ναι ή όχι; Δεύτερον, ποιος είναι ο ιδιοκτήτης αυτής της εταιρείας ασφαλείας; Έχει καμία σχέση μαζί σας; Δεν γνωρίζουμε κάτι συγκεκριμένο. Ερώτηση υποβάλλουμε, ερώτηση από τα εκατομμύρια των ερωτήσεων που έχουν οι Έλληνες πολίτες στα χείλη τους αυτές τις ημέρες, από το πλήθος των αποριών.

Η προσπάθειά σας, βέβαια, να ενσπείρετε τη διχόνοια, τον φόβο και το μίσος στον ελληνικό λαό, μέχρι τώρα αποτυγχάνει παταγωδώς. Αλλά αυτό δεν αναιρεί την πραγματικότητα. Εσείς είστε ικανοί ακόμα και σε εμφύλιο πόλεμο να καταφύγετε, για να γλιτώσετε τις ευθύνες σας. Όμως τούτη τη φορά δεν θα γλιτώσετε. Τα ερωτήματα θα σας κυνηγούν.

Χρωστάτε απαντήσεις στις οικογένειες των θυμάτων, στα οποία θύματα προσετέθη και ο αδικοχαμένος Βασίλης Καλογήρου. Είστε τόσο χυδαίοι, ώστε αντί να σκύψετε πάνω από τις καταγγελίες δύο ανώτατων δικαστών, της κ. Σοφίας Αποστολάκη, της μάνας του Βασίλη και του κ. Γιώργου Αποστολάκη, θείου του Βασίλη και πρώην Βουλευτή της Νίκης, έχετε κάνει φέιγ βολάν τον ιατρικό φάκελο του παιδιού. Τόση είναι η πίστη σας στα προσωπικά δεδομένα -μας το παίζετε και σημαιοφόροι σε αυτά- και στις ατομικές ελευθερίες, ώστε αμολήσατε αυτή την εποχή και τα δημοσιογραφικά παπαγαλάκια σας, τους προσκυνημένους που σας υπηρετούν με τη γραφίδα τους, για να διαπομπεύσετε και τη μνήμη ενός παιδιού.

Βάζετε τα χυδαία τρολ σας να υποστηρίζουν ότι όποιος έχει το παραμικρό πρόβλημα υγείας σε αυτήν τη χώρα είναι και ύποπτος για τον θάνατό του. Αντί να ψάχνετε να βρείτε αν υπάρχουν ένοχοι, κατηγορείτε το θύμα. Πώς όμως να σας πιστέψει ο κόσμος μετά απ’ όλα αυτά;

Φτάσατε επίσης στο άθλιο σημείο να κάνετε φέιγ βολάν πληροφορίες για την κ. Μαρία Καρυστιανού και για την επιμέλεια των παιδιών της. Αντί να δικάσετε αυτούς που ευθύνονται για τη δολοφονία του παιδιού της, των παιδιών όλων των γονιών των Τεμπών, δικάζετε την Ελληνίδα μάνα. Ματαιοπονείτε. Η Ελληνίδα μάνα ξεριζώνει τα βουνά για τα παιδιά της. Η καρδιά της σπαράζει, η καρδιά της κλαίει, χύνει πικρά δάκρυα, όμως πολεμά ατρόμητη το άδικο και το ψέμα. Όσο την πολεμάτε και με τις αθλιότητες αυτές, τόσο αυτή ψηλώνει και εσείς φαίνεστε μικροί, ασήμαντοι, σπιθαμιαίοι, δειλοί. Στον πανικό σας κατηγορείτε όλους όσοι σχεδιάζουν να πάνε στις συγκεντρώσεις ως οπαδούς αριστερών κομμάτων. Τι σόι άνθρωποι είστε εσείς; Όλα για την εξουσία, όλα για την καρέκλα;

Έφτασε η ώρα, κυρίες και κύριοι συνάδελφοι της Συμπολίτευσης, να δεχθούν ένα συντριπτικό πλήγμα η παροιμιώδης αλαζονεία σας, η οίησή σας, η έπαρσή σας, τα αισθήματα υποτίμησης που τρέφετε για τον ελληνικό λαό. Οι Έλληνες και οι Ελληνίδες θα κατακλύσουν μεθαύριο, την ερχόμενη Παρασκευή, τις πλατείες και τους δρόμους και όσους προβοκάτορες δημοσιογράφους και να βάλετε να τους φοβίζουν ότι θα γίνουν επεισόδια, ο κόσμος θα κατέβει στους δρόμους και στις πλατείες. Μην υποτιμάτε το αντιστασιακό ήθος του ελληνικού λαού, όσους Πορτοσάλτε, όσους Παπαδημητρίου, όσους και όσες νεοφανείς «πυγολαμπίδες» της πολιτικής και να βάλετε. Η οργή του λαού για το έγκλημα των Τεμπών είναι εξέγερση της ζωντανής ψυχής του υπέρ των αδικοχαμένων παιδιών και των αδικημένων γονιών τους.

Έλεγε κάτι ο Αριστοτέλης, ο δάσκαλος του Μεγάλου Αλεξάνδρου σχετικά: «Οι μη οργιζόμενοι εφ’ οις δει, ηλίθιοι δοκούντες είναι». Δηλαδή: «Αυτοί που δεν οργίζονται γι’ αυτά που πρέπει, είναι περίπου ηλίθιοι».

Η πραγματική αντίσταση δεν γίνεται με μακροβούτια στους καναπέδες και με ψευτοπαλικαριές του διαδικτύου. Την Παρασκευή θα μιλήσει το άγιο πεζοδρόμιο, όπως έλεγε και ο μακαριστός Επίσκοπος Φλωρίνης Αυγουστίνος Καντιώτης.

Οι συγκεντρώσεις της Παρασκευής θα αποτελέσουν ακόμη την ισχυρή εντολή προς όλους εμάς εδώ στο Ελληνικό Κοινοβούλιο να συστήσουμε την προσεχή Τρίτη προανακριτική που θα ρίξει άπλετο φως και άπειρο φως -θα έλεγα- στην τραγωδία των Τεμπών και ειδικότερα στο μπάζωμα. Αυτήν τη φορά δεν τη γλιτώνετε. Θα καλέσουμε όλους τους μάρτυρες και αν χρειαστεί να κληθεί και ο Πρωθυπουργός, που ήταν ο προϊστάμενος του κ. Τριαντόπουλου, θα κληθεί και αυτός.

Όσον αφορά τα περί ζούγκλας που είπε ο κ. Μητσοτάκης στη συνέντευξή του την Κυριακή, ένα μόνο πράγμα να σημειώσω: Πάει πολύ, παραπάει οι θύτες να παριστάνουν τα θύματα. Δεν είστε έξω από το πρόβλημα για να το σχολιάζετε έτσι, κύριε Πρωθυπουργέ. Είστε μέσα στο πρόβλημα, είστε το πρόβλημα, τόσο μέσα ώστε δύο χρόνια μετά το δυστύχημα, μετά το έγκλημα, η Κυβέρνησή σας, που ευαγγελιζόταν εκσυγχρονισμούς και αριστείες, έχει αποτύχει παταγωδώς να εγγυηθεί την ασφάλεια στους ελληνικούς σιδηροδρόμους και όποιος σήμερα επιβιβάζεται στα τρένα ξέρει ότι παίζει περίπου «ΛΟΤΤΟ».

Νομίζετε εσείς στην Κυβέρνηση ότι είστε στη σκιά ενός ικανού Πρωθυπουργού. Κάνετε λάθος. Αγαπητοί μου, αυτή η σκιά του Πρωθυπουργού είναι σκοτάδι. Σκοτάδια άπλωσε στον λαό μας, όταν σας έσερνε να ψηφίζετε ψευτογάμους ομοφυλοφίλων. Σκοτάδια σκορπούσε ο κύριος Πρωθυπουργός όταν καμάρωνε για το ότι η χώρα μας γίνει πολυπολιτισμική και τη γέμιζε λαθρομετανάστες.

Σκοτάδι μοίραζε o Πρωθυπουργός και με τα διαβόητα «ήρεμα νερά», όπως βάφτισε τον κατευνασμό που ακολουθείται στις σχέσεις μας απέναντι από την Τουρκία, ένας κατευνασμός που οδηγεί στην αποχαλίνωση του θηρίου, της Τουρκιάς.

Το ίδιο και με τη «σωστή πλευρά της ιστορίας» στο ουκρανικό που τελικά αυτή η σωστή πλευρά ήταν η σκοτεινή πλευρά της ιστορίας και τώρα είστε εκτεθειμένοι, αλλά το κακό είναι ότι παρασύρεστε και παρασύρεται και τη χώρα με αυτές τις σκοτεινές επιλογές σας.

Σκοτάδια σκορπίζατε και όταν προσπαθούσατε και προσπαθείτε να θάψετε το έγκλημα των Τεμπών. Σας απαντώ γι’ αυτό το θάψιμο με τα λόγια ενός ποιητή Θεσσαλονικιού, του Ντίνου Χριστιανόπουλου, που είναι μακαρίτης πια. Γνωστοί στίχοι που ταιριάζουν στην περίπτωσή μας. «Και τι δεν κάνατε για να με θάψετε. Όμως ξεχάσατε πως ήμουν σπόρος». Αυτή είναι η απάντηση της μάνας, της κάθε Ελληνίδας μάνας, των γονιών των παιδιών του ελληνικού λαού, όλου του λαού.

Ο σπόρος της αλήθειας, ο σπόρος της δικαιοσύνης φύτρωσε, μεγάλωσε. Τράνεψε αυτό το δέντρο γιατί ποτίστηκε με δάκρυα και αίμα. Τώρα δεν μπορείτε να το συγκρατήσετε. Δεν μπορείτε να το κόψετε. Είναι αργά για δάκρυα. Γιγάντωσε. Είναι στα χέρια του λαού. Την Παρασκευή θα λάμψει πολύ φως πάνω από την πατρίδα μας, μέσα στην καταχνιά της ασημαντότητάς σας. Ένα -έτσι το ονομάζω- «ειρηνικό ποτάμι μνήμης», ο ελληνικός λαός θα κατακλύσει τις πλατείες και τους δρόμους των πόλεων, κρατώντας γαλανόλευκες στα χέρια του. Είναι απαίτηση της πατρίδας να διαλευκανθεί αυτή η υπόθεση χωρίς κομματικές σημαίες, για να βροντοφωνάξει μαζί με τους γονείς των παιδιών που δολοφονήθηκαν στα Τέμπη, αλλά και των αδικοχαμένων στο Μάτι και στη Marfin -δεν τους ξεχνάμε, δεν λησμονούμε αυτές τις υποθέσεις που είναι ακόμη άλυτες- ότι η αλήθεια και η δικαιοσύνη θα λάμψουν και οι ένοχοι θα τιμωρηθούν.

Η Νίκη, το Πατριωτικό και Δημοκρατικό Κίνημά μας, σύσσωμη, ψυχή τε και σώματι, όχι μόνο ψυχές από μακριά, αλλά με το σώμα της, με την παρουσία τη φυσική των μελών μας, θα είμαστε εκεί δίπλα στον λαό και θα βροντοφωνάξουμε κι εμείς επιτέλους να λάμψει η αλήθεια και να τιμωρηθούν οι ένοχοι για το αποτρόπαιο έγκλημα των Τεμπών.

Ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Ο Βουλευτής της Νέας Δημοκρατίας κ. Χάρης Θεοχάρης ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Η Βουλή ενέκρινε τη ζητηθείσα άδεια.

Καλώ στο Βήμα τον Κοινοβουλευτικό Εκπρόσωπο του Κομμουνιστικού Κόμματος Ελλάδας κ. Αθανάσιο Παφίλη.

Κύριε Παφίλη, έχετε τον λόγο.

**ΑΘΑΝΑΣΙΟΣ ΠΑΦΙΛΗΣ:** Ευχαριστώ, κύριε Πρόεδρε.

Θέλουμε να χαιρετίσουμε τις αποφάσεις εκατοντάδων σωματείων και ομοσπονδιών. Τις γνωρίζετε οι υπόλοιποι; Τριακόσιες συνελεύσεις έγιναν για την πανεργατική απεργία που την ξεχνάτε όλοι σας. Είναι πανεργατική απεργία την Παρασκευή με συμμετοχή σε πάνω από εκατό συλλαλητήρια. Μια εφημερίδα έγραφε ότι είναι τριακόσια. Τέλος πάντων, εμείς έχουμε μετρήσει εκατό σε ολόκληρη τη χώρα.

Χαιρετίζουμε τις αποφάσεις ομοσπονδιών και σωματείων αυτοαπασχολούμενων και επαγγελματιών, τις αποφάσεις συνταξιουχικών οργανώσεων που όλοι κατεβαίνουν, της Ομοσπονδίας Γυναικών Ελλάδας -την ξέρετε;-, της Ελληνικής Επιτροπής για τη Διεθνή Ύφεση και Ειρήνη -την ξέρετε; Μάλλον όχι!-, της Ένωσης Αποστράτων Στρατιωτικών Περιφέρειας Αττικής και εκατοντάδων άλλων φορέων και καλλιτεχνικών.

Κλείνουν τα πάντα. Με ποιο σύνθημα; Τα κέρδη τους ή οι ζωές μας. «Δεν θα συγκαλυφθεί το έγκλημα στα Τέμπη». Η αναμενόμενη μεγαλειώδης απεργία που θα είναι μάλλον η μεγαλύτερη τα τελευταία χρόνια, εμείς θεωρούμε ότι θα δώσει ώθηση στον αγώνα για να μην υπάρχουν νέα Τέμπη, να μην ξαναζήσουμε νέα Τέμπη, να καταδικαστεί η ουσία του εγκλήματος που την κρίνετε και δημαγωγείτε συνεχώς.

Ποια είναι η ουσία; Γιατί έγινε η σύγκρουση; Ποιος φταίει; Είναι η πολιτική που ακολούθησαν όλες οι κυβερνήσεις, Νέα Δημοκρατία, ΣΥΡΙΖΑ, ΠΑΣΟΚ, ακολουθώντας την πολιτική της Ευρωπαϊκής Ένωσης, της απελευθέρωσης δηλαδή με όλα αυτά τα ολέθρια και δραματικά αποτελέσματα.

Τα κέρδη τους ή οι ζωές μας. Τέμπη υπάρχουν παντού. Τριακόσιοι νεκροί εργάτες σε δύο χρόνια, δολοφονημένοι λέμε εμείς, σε εργατικά ατυχήματα όπως λέτε εσείς. Τριακόσιοι, εκατόν πενήντα, το χρόνο δηλαδή μέρα παρά μέρα σκοτώνεται ένας που πάει να βγάλει μεροκάματο και γυρίζει στο φέρετρο. Δεν είναι Τέμπη αυτά; Δεν είναι ακόλουθα της ίδιας πολιτικής; Γιατί; Μέτρα ασφάλειας δεν υπάρχουν και όταν δουλεύεις δώδεκα ώρες και άμα είσαι και συνταξιούχος πενήντα, εξήντα χρόνων, δεν κρατάνε τα πόδια σου. Αυτή είναι η βαρβαρότητά σας, όλων όσων υποστηρίζετε αυτό το σύστημα και δεν βγάζετε και άχνα γι’ αυτά. Μόνο αν τύχει κάτι και γίνει συζήτηση, τότε μιλάτε.

Αυτά είναι μόνο τα Τέμπη; Πόσοι πεθαίνουν άδικα, επειδή το σύστημα υγείας είναι άθλιο; Πόσοι αλήθεια χάνουν τις περιουσίες τους, επειδή δεν υπάρχουν υποδομές προστασίας και πνίγονται ή καίγονται; Γιατί; Τι τραβάει ο κόσμος για τη μόρφωση των παιδιών του και αλλού; Μόνο σκλάβος δεν πάει να γίνει. Γιατί; Γιατί όλα αυτά θεωρούνται κόστος, οι λαϊκές ανάγκες θεωρούνται κόστος και το κέρδος είναι αυτό που καθοδηγεί την καπιταλιστική οικονομία που την υποστηρίζετε όλοι σας πλην ΚΚΕ.

Εμείς λοιπόν δίνουμε όλες μας τις δυνάμεις σαν κόμμα. Δεν κοκορευόμαστε, αλλά ξέρει ο κόσμος πόσες χιλιάδες κομμουνιστές και άλλοι κάθε μέρα πάνε στα εργοστάσια, παντού, για να πείσουν τον κόσμο να απεργήσει, που είναι σημαντικό, να έρθει στις συγκεντρώσεις που οργανώνουν τα σωματεία και οι οικογένειες των θυμάτων, να κραυγάσει «φτάνει πια», να ξαναπεί «όχι άλλο αίμα στο βωμό του κέρδους». Τόσα χρόνια το κάνουμε και είναι πολύ γνωστό, γιατί λέμε -και επαληθεύεται- ότι μόνο ο λαός μπορεί να σώσει τον λαό με το ΚΚΕ μπροστά. Η ζωή το αποδεικνύει.

Εμείς, λοιπόν, για να τελειώνουμε, με τις ζωές και εσείς με τα κέρδη. Δύο κόσμοι είναι. Η βαρβαρότητα, μια απίστευτη βαρβαρότητα που υπάρχει παντού στο σύστημά σας και η ανθρωπιά, η κοινωνία που θα καλύπτει τις ανθρώπινες ανάγκες και όχι τα κέρδη, ο σοσιαλισμός, δηλαδή δύο κόσμοι.

Δεύτερον, εδώ τώρα πρέπει να κάνουμε λογαριασμό και αν έχετε θάρρος, θα σηκωθείτε να διαφωνήσετε. Αφορούν το μοίρασμα -τις τελευταίες εξελίξεις- της λείας, σπάνιες γαίες, πετρέλαιο, φυσικό αέριο. Μεταξύ των συμμάχων σας, ΗΠΑ, ΝΑΤΟ, Ευρωπαϊκής Ένωσης που διεκδικεί και Ρωσίας. Οι μάσκες έπεσαν. Το μακιγιάζ έφυγε. Τι θα πείτε σήμερα; Τι έχετε να πείτε σήμερα στον ελληνικό λαό; Τι λέγατε; «Υπερασπίζουμε τη δημοκρατία». Αυτό δεν λέγατε; Και είμαστε με την Ουκρανία. Υπερασπιζόμαστε τις αξίες της δύσης». Ποιες αξίες, μωρέ κακομοίρηδες; Χρήμα είναι. Ποιες αξίες; Χυδαίο χρήμα είναι. Ο καβγάς ήταν για το πάπλωμα, δηλαδή για την οικονομία και αυτό φάνηκε από τα αποτελέσματα.

Διεθνές Δίκαιο, τι ξεφτίλα, αλήθεια; Ποιο Διεθνές Δίκαιο; Όταν διέλυαν τη Γιουγκοσλαβία δεν υπήρχε Διεθνές Δίκαιο; Όταν το Ισραήλ, πέρα από το τι έκανε η «Χαμάς», μπήκε και σκότωσε εβδομήντα χιλιάδες ανθρώπους, είκοσι χιλιάδες παιδιά, δεν παραβίαζε το Διεθνές Δίκαιο; Είκοσι χιλιάδες παιδιά και τολμάτε να το υποστηρίζετε ακόμα; Βλέπετε τις εξελίξεις.

Εμείς ήμασταν αντίθετοι με το καθεστώς του Άσαντ, για να είμαστε εξηγημένοι. Είναι άλλο παλιότερα. Αλλά πάτε και υποστηρίζετε αυτούς που κόβουν τα κεφάλια; Θυμάστε που έκοβαν τα κεφάλια και τα κρέμαγαν, που τις γυναίκες τις απαγόρευαν, που, που, που; Τώρα ώστε με τους τζιχαντιστές. Είναι οι αξίες της δύσης, δηλαδή το κέρδος των μονοπωλίων και αυτούς που κατέχουν το 90% του παγκόσμιου πλούτου, δηλαδή ο καπιταλισμός.

Ήσασταν, μας λέγατε, με τη σωστή πλευρά της ιστορίας. Αυτό δεν λέγατε όλοι πλην ΚΚΕ; Και μην λέτε τώρα, κύριε Παππά, και εσείς του ΠΑΣΟΚ, «χαλάσαμε τις σχέσεις με τη Ρωσία». Εδώ είχατε βγει στα κεραμίδια. Εμείς λέγαμε ότι είναι ιμπεριαλιστικός πόλεμος. Καταδικάσαμε, και κάναμε και διαδήλωση και έξω από τη Ρωσική Πρεσβεία, αυτό που έγινε με τη Ρωσία, την εισβολή δηλαδή, που ουσιαστικά ο πόλεμος είχε αρχίσει το 2014, και δεν βγάζατε άχνα.

Τώρα με ποιον είστε; Ποια είναι η σωστή πλευρά της ιστορίας, για πείτε μας; Τι είναι; Το μοίρασμα για τις γαίες, οι συμφωνίες; Μιλάμε όχι για γύφτικο παζάρι, συγγνώμη κιόλας για τη λέξη. Τι μιλάμε τώρα, καταλαβαίνετε; Κάνουν συμφωνία και από την Ευρώπη πρώτος έτρεξε ο Μακρόν για κανένα κομματάκι. Πού είναι οι αξίες της δύσης, λοιπόν; Ξαφνικά εκεί που λέγαμε ότι ο Ζελένσκι είναι όργανο κ.λπ. τώρα έγινε δικτάτορας, τώρα έγινε ακόμα και ηθοποιός -πώς το έλεγε ο Τραμπ;- χαμηλού επιπέδου. Τι κάνετε τώρα; Έχετε χάσει και τα αυγά και τα πασχάλια.

Να ποια είναι η σωστή πλευρά της ιστορίας. Ποιος δικαιώνεται, εσείς ή το ΚΚΕ; Τι είπαμε εμείς τότε με σύνθημα; Ότι «οι ιμπεριαλιστές τη γη ξαναμοιράζουν, με των λαών το αίμα τα σύνορα χαράζουν». Τι λέγατε εσείς; «Συγκρούεται η δημοκρατία με τον αυταρχισμό». Έλεος! Γελάει όλη η κοινωνία! Και τώρα είστε σε τέτοια αμηχανία που δεν ξέρετε τι να κάνετε. Ξέρετε βέβαια.

Ποιες λέμε ότι είναι οι αιτίες των ιμπεριαλιστικών πολέμων; Είναι στην ίδια τη φύση του καπιταλισμού. Γιατί γίνονται; Γιατί υπάρχουν οξύτατοι ανταγωνισμοί για το μοίρασμα αγορών, πλουτοπαραγωγικών πηγών, δρόμων μεταφοράς ενέργειας. Όταν δεν λύνονται με οικονομικά, πολιτικά και διπλωματικά μέσα έρχεται ο πόλεμος. Όπως έγραψε και ο Κλαούζεβιτς, που ξεχνάτε να τον διαβάσετε, ο πόλεμος είναι η συνέχιση της πολιτικής με βίαια μέσα. Το κέρδος τσακίζει τον λαό, τον εκμεταλλεύεται στο εσωτερικό κάθε χώρας, και μετά προσπαθεί και στο εξωτερικό και εξαπολύει πολέμους, για να τα μοιράσει. Αυτά είπαμε εμείς ως ΚΚΕ και βρεθήκαμε πουτινικοί, που εμείς δεν έχουμε καμία σχέση. Μάλλον εμείς είμαστε πολύ αντίθετοι, περισσότερο από εσάς, γιατί δικός σας είναι ο Πούτιν, καπιταλισμό έχει. Εμείς λοιπόν βρεθήκαμε στο κέντρο της επίθεσης.

Και τώρα, κύριε Κατσαφάδε, ποιος έχει δίκιο; Για να δω τι υπερασπιστική γραμμή θα βρείτε. Δικηγόρος δεν είστε; Τι θα υπερασπίσετε τώρα, για πείτε μας.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Όχι.

**ΑΘΑΝΑΣΙΟΣ ΠΑΦΙΛΗΣ:** Τι θα υπερασπίσετε; Το μοίρασμα της Ουκρανίας; Τι, ότι δεν υπάρχει δημοκρατία και είναι φασισμός εκεί; Τι θα υπερασπίσετε; Το παζάρι της Ευρώπης να μπει και να πάρει ένα κομμάτι από τις γαίες;

Και ξαφνικά λοιπόν ξύπνησαν και τα υπόλοιπα κόμματα. Πρέπει να κάνουμε έναν λογαριασμό για να ξέρει και ο λαός. Ψηφίσατε τα πάντα. Δεχτήκατε όλα αυτά τα προσχήματα, όλα, και εδώ και στο Ευρωκοινοβούλιο.

Και δεν είναι εδώ ο κ. Βελόπουλος, που κάνει τον καμπόσο σήμερα. Ψήφισε τις αποφάσεις της Ευρωπαϊκής Ένωσης κατά της Ρωσίας. Συμφώνησαν με όλες τις κυρώσεις. Τι κέρδισε η Ελλάδα από τις κυρώσεις; Για πείτε μας. Τι κέρδισε; Εμείς αντίθετοι ήμασταν. Αλλά αυτή η πολιτική του πρωτοπαλίκαρου… Τι να πει κανένας!

Επομένως, νομίζουμε ότι ο λαός αρχίζει και καταλαβαίνει. Γι’ αυτό θα βουλιάξει και η Ελλάδα. Γιατί πάει για πολλά μαζί. Δεν είναι μόνο τα Τέμπη, που είναι ένα κορυφαίο γεγονός, αλλά είναι και όλα τα υπόλοιπα. Είναι το «αχ» από αυτό που ζει και από τη δική σας πολιτική με την ουσιαστική συμφωνία των άλλων κομμάτων.

Πάμε, λοιπόν, στις συμφωνίες. «Ἥξεις, ἁφήξεις, οὐκ ἐν πολέμῳ θνήξεις». Εμείς είμαστε αντίθετοι, κάθετοι. Τι συμφωνίες είναι αυτές; Για να ενισχυθεί το ΝΑΤΟ και ο στρατός του ΝΑΤΟ και να πληρώνουν ναι, μαζί και ο ελληνικός λαός. Τι λέτε οι υπόλοιποι; «Να γίνουμε», λέει, «η Ελλάδα πυλώνας ασφάλειας». Ελληνική Λύση, Νέα Αριστερά κ.λπ.. Η Ελλάδα να γίνει πυλώνας ασφάλειας; Σε ποιον τα λέτε; Με δεκατρείς αμερικανονατοϊκές βάσεις; Με τις πιο σημαντικές που υπάρχουν; Με στήριξη όλων των βρόμικων πολέμων του ΝΑΤΟ; Είναι η Ελλάδα πυλώνας ασφάλειας; Για ποιον; Για το κεφάλαιο. Για τους Αμερικάνους και για το ΝΑΤΟ.

Κόπτεσθε όλοι, Νέα Αριστερά -σημειώνω-, Πλεύση Ελευθερίας, πότε θα γίνει αυτή η ευρωπαϊκή άμυνα. Και σας ρωτάμε: Μήπως η Ευρωπαϊκή Ένωση είναι τίποτε άλλο από τις Ηνωμένες Πολιτείες της Αμερικής; Δεν είναι συμμαχία καπιταλιστικών κρατών; Δεν είναι ιμπεριαλιστική δύναμη; Δεν συμμετέχει σε όλους τους πολέμους που έχουν γίνει μέχρι τώρα; Τι παλεύετε, λοιπόν, ΣΥΡΙΖΑ, ΠΑΣΟΚ και όλοι οι υπόλοιποι; Δηλαδή, τι πιστεύετε, ότι η Ευρωπαϊκή Ένωση θα γίνει μία ένωση των εργαζομένων; Είναι μια στυγνή, κυνική ένωση του κεφαλαίου, που όλες οι Οδηγίες που έρχονται εδώ και τις καταγγέλλετε σήμερα είναι βάρβαρες για τον λαό και είναι υπέρ των συμφερόντων των μονοπωλίων.

Και λέτε τώρα: Ποιος ο ρόλος της Ευρωπαϊκής Ένωσης σήμερα; Τι κάνει;

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε.

**ΑΘΑΝΑΣΙΟΣ ΠΑΦΙΛΗΣ**: Τελειώνω.

Προσπαθεί να μπει στο μοίρασμα. Είδατε Μακρόν, Τραμπ. Θα πάρει κι αυτός ένα κομμάτι από τις γαίες και όλοι οι υπόλοιποι.

Άρα, δεν έχουν μια διαφορά. Ποιες δημοκρατικές αξίες και αυτά; Αυτά απεμπολούνται μπροστά στα συμφέροντα. Αλλά έτσι είναι; Τι να κάνουμε; Πατερίτσα είναι οι υπόλοιποι για τη Νέα Δημοκρατία, που με ειλικρίνεια, ανεξάρτητα του τι είναι, λέει «ναι, εγώ είμαι αυτός και αυτός».

Και με τις συμφωνίες αρχίζουν τα κόλπα τώρα. Τα έχουμε βαρεθεί. Διαφάνεια. Τι διαφάνεια να έχει; Δεν ξέρετε τι είναι; Η διαφάνεια τους λείπει; Είναι πολεμικές προετοιμασίες. Και για τους Πορτογάλους. Δεν μιλάω για το δεύτερο.

Και τέλος πάντων, ψηφίσατε όλες τις δαπάνες. Δεν βγάλατε κουβέντα για τίποτα. Και σας ρωτάμε: Τι θέλουν τη φρεγάτα στην Ερυθρά Θάλασσα; Και πέστε μας. Τι έχει γίνει η Αλεξανδρούπολη; Μεταφορά φονικών όπλων. Τώρα να δούμε δεν ξέρουμε πώς θα εξελιχθεί και η περίπτωση.

Τελειώνω, λοιπόν. Εσείς λέτε ότι υπήρξε μεγάλη καθυστέρηση στη συμφωνία. Πω, πω, καταστράφηκε ο ελληνικός λαός, καταστράφηκε η οικουμένη από τη μεγάλη καθυστέρηση! Αυτά τα σημειώνω. Δεν τα βγάζω το μυαλό μου. Εμείς πρέπει να είμαστε αξιόπιστος εταίρος του ΝΑΤΟ και της Ευρωπαϊκής Ένωσης, δηλαδή συνεταίρος δολοφόνος. Μη μας πείτε ότι είναι για την ειρήνη. Άλλωστε, η ίδια η πραγματικότητα πλέον σας πετάει στο καναβάτσο. Και το ΚΚΕ θα κάνει τα πάντα να ενημερωθεί ο λαός να καταλάβει ότι προκοπή δεν βλέπει μέσα σε αυτό το σύστημα. Θα δει μόνο αν το ανατρέψει. Και εσείς θα είστε πάλι απέναντι.

**ΠΡΟΕΔΡΕΥΩΝ (Αθανάσιος Μπούρας):** Ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής, ο κ. Μάντζος, έχει τον λόγο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, βρισκόμαστε δύο εικοσιτετράωρα πριν την Παρασκευή, τη μαύρη επέτειο δύο ετών από την τραγωδία στα Τέμπη και την ημέρα των νέων κινητοποιήσεων σε όλη την Ελλάδα και το εξωτερικό και είναι κρίσιμο σε αυτές τις ιδιαίτερα επιβαρυμένες ώρες να μείνουμε σε ορισμένες κρίσιμες πράγματι διαπιστώσεις, ορισμένα κρίσιμα δεδομένα.

Η Κυβέρνηση από την πρώτη στιγμή επιδόθηκε σε μια μεθοδική προσπάθεια να περιορίσει τη ζημία από την τραγωδία -damage control, όπως ονομάζεται διεθνώς-, να αποπροσανατολίσει τη δημόσια συζήτηση από τις πραγματικές εγκληματικές κρατικές παραλείψεις και να την επικεντρώσει, κυρίως, στον ανθρώπινο παράγοντα, να αποσιωπήσει τις παραλείψεις που οδήγησαν στη μη υλοποίηση ενός κρίσιμου από όλες τις απόψεις τεχνικού συστήματος τηλεδιοίκησης και σηματοδότησης, το οποίο αν είχε λειτουργήσει εγκαίρως, θα είχε σώσει πενήντα επτά ανθρώπους, όπως έχουν όλοι οι αρμόδιοι και υπεύθυνοι φορείς δηλώσει. Εννέα χρόνια μετά, δύο κυβερνήσεις μετά, με τόσο ενωσιακό και εθνικό χρήμα να έχει διατεθεί σε αυτό το έργο αυτό δεν υλοποιήθηκε.

Επίσης, η Κυβέρνηση επιδόθηκε σε μια μεθοδική προσπάθεια να παραλειφθεί και να αποσιωπηθεί από τη δημόσια συζήτηση ότι Υπουργείο Υποδομών και Μεταφορών και ΟΣΕ ενώ γνώριζαν ότι δεν υπήρχε αυτό το έργο σε λειτουργία, ότι δεν υπήρχε τηλεδιοίκηση, δεν είχαν φροντίσει στη μία και μόνη σιδηροδρομική γραμμή της χώρας να υπάρχει επαρκές και κατάλληλο προσωπικό και όχι ο ένας ακατάλληλος άνθρωπος να παίζει με τις ζωές πενήντα επτά ανθρώπων, αλλά ούτε και τα ελάχιστα μέτρα ασφαλείας. Να αποσιωπηθεί ότι αντί, για παράδειγμα, να μειωθούν οι ταχύτητες των σιδηροδρόμων όσο δεν υπήρχε τηλεδιοίκηση και σηματοδότηση κάποιοι είχαν αποφασίσει να αυξήσουν την ταχύτητα των σιδηροδρόμων διαφημίζοντας την τεχνική πρόοδο στους σιδηροδρόμους.

Η Κυβέρνηση προσπάθησε να σκεπάσει κάτω από ένα πέπλο κάθε τι που παρέπεμπε στα Τέμπη και στην πραγματική διάσταση του γεγονότος ως εγκλήματος και η αλλοίωση του τόπου του εγκλήματος, που πιστοποιείται πλέον ότι δεν ζητήθηκε από τη δικαιοσύνη μετά από την ερώτηση του κ. Μπάρκα και των συναδέλφων από τον ΣΥΡΙΖΑ, εντάσσεται ακριβώς σε αυτή τη μεθόδευση. Διότι τελικά αν είχε γίνει σφράγιση, αν είχε γίνει δειγματοληψία σωστή, αν είχαν διασωθεί τα αποδεικτικά μέσα, τώρα δεν θα ήμασταν σε αυτό το σκοτάδι και θα γνωρίζαμε πολλά περισσότερα.

Όμως, εδώ η χώρα μας δεν είχε καν εθνικό φορέα διερεύνησης. Ούτε η ΕΔΙΣΑΣ ούτε ο ΕΟΔΑΣΑΑΜ είχαν συγκροτηθεί. Και δεν μιλάμε για το 2023 ενάμιση μήνα μόνο πριν την τραγωδία, μιλώ για το 2019 όταν ενσωματώθηκε η σχετική ενωσιακή Οδηγία.

Στην προσπάθειά της αυτή με πλεόνασμα πλέον κυνισμού η Κυβέρνηση υποτίμησε, δυστυχώς, την ίδια την κοινωνία, το συλλογικό πένθος για την ανοικτή πληγή, την ψυχολογική ταύτιση τόσων συνανθρώπων μας με τις οικογένειες των χαμένων ανθρώπων, με τους τραυματίες, τους οποίους πολύ συχνά ξεχνούμε στον δημόσιο διάλογο, αυτούς που ζουν με σωματικές βλάβες και με ανεπούλωτα ψυχικά τραύματα.

Πίστεψε η Κυβέρνηση πως θα πορευτεί με το μοτίβο των υποκλοπών, με το αφήγημα «έλα, αυτά συμβαίνουν, τι να κάνουμε τώρα;». Όμως, παρέβλεψε το πιο κρίσιμο για την ελληνική κοινωνία στοιχείο, το στοιχείο του θανάτου και το στοιχείο της προδοσίας, της διάψευσης της ελάχιστης αναγκαίας ασφάλειας, της ελάχιστης συνθήκης ασφάλειας, ότι θα μπω σε ένα τρένο στην Αθήνα και θα κατέβω από το τρένο στη Θεσσαλονίκη.

Και αυτός ο κυνισμός της Κυβέρνησης οδήγησε στη δική της διάψευση τελικά και στην οδυνηρή για την ίδια ανασκευή της μετα-αληθείας δύο ετών και σε μια νέα επιχείρηση. Διότι η συγκάλυψη των πρώτων χρόνων όχι μόνο πιστοποιήθηκε πια, αντίθετα προς όσα έλεγε σήμερα το πρωί, πράγματι, ο Υφυπουργός Δικαιοσύνης σε κοινοβουλευτικό έλεγχο, αλλά είναι αυτή η συγκάλυψη που πρέπει πλέον και αυτή να συγκαλυφθεί. Είναι η συγκάλυψη της συγκάλυψης τελικά αυτή την οποία βιώνουμε.

Και πλέον όλα αυτά τα κοινωνιολογικά και ψυχολογικά δεδομένα της ταύτισης, της οδύνης, του πένθους, απέκτησαν τελικά πολιτικά χαρακτηριστικά. Προσοχή επαναλαμβάνω: πολιτικά, όχι κομματικά χαρακτηριστικά. Θα ήταν πολύ εύκολο για την Κυβέρνηση όλο αυτό να έχει απλώς ένα κομματικό πρόσημο, να είναι μια κομματική εκδήλωση ή κοινωνική αντίδραση.

Και τουλάχιστον εμείς στο ΠΑΣΟΚ δεν θέλουμε να σας το κάνουμε εύκολο. Δεν εργαλειοποιήσαμε, δεν καπηλευτήκαμε, δεν καπελώσαμε την κοινωνική αντίδραση. Και, τελικά, αν κάποιος τα έκανε όλα αυτά, κύριε Πρόεδρε, κυρίες και κύριοι συνάδελφοι, είναι δυστυχώς η ίδια η Κυβέρνηση. Είναι η Κυβέρνηση Μητσοτάκη, είναι η Νέα Δημοκρατία εκείνη η οποία προσπάθησε όλες αυτές τις ημέρες, μεθοδικά και επίμονα, να θέσει κομματικές ταμπέλες.

Υπουργοί ήταν αυτοί που απέδωσαν την κοινωνία ολόκληρη σε πολιτικά κόμματα, που δίχασαν με κραυγές και απειλές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα χρειαστώ λίγη ανοχή, επειδή είναι δύο οι συμβάσεις.

**ΠΡΟΕΔΡΕΥΩΝ (Αθανάσιος Μπούρας):** Εντάξει, μην ανησυχείτε, δεν υπάρχει πρόβλημα.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ.

Υπουργοί ήταν, λοιπόν, επαναλαμβάνω, αυτοί που απέδωσαν την κοινωνία σε πολιτικά κόμματα, που τους βάπτισαν κομματικά, που δίχασαν με κραυγές και απειλές και καλούσαν τους υποστηρικτές της Κυβέρνησης να αντιδρούν με οργή σε όσους αντιτίθενται στην Κυβέρνηση και την ελέγχουν. Είναι η Νέα Δημοκρατία αυτή που καλλιέργησε την τοξικότητα, ακόμα και με το αφήγημα της αποσταθεροποίησης. Αντιδημοκρατικό, αυταρχικό, αναχρονιστικό μήνυμα εκφοβισμού βαθιά επικίνδυνο. Πρέπει να γυρίσουμε πολλές δεκαετίες πίσω για να ακούσουμε ξανά για κίνδυνο αποσταθεροποίησης από κοινωνικές αντιδράσεις.

Κυρίες και κύριοι συνάδελφοι, ας αφήσουμε την κοινωνία να μιλήσει. Και αυτή είναι η βαριά κοινωνική και πολιτική, πράγματι, συνθήκη, στην οποία η χώρα μας πορεύεται, σε αυτούς τους, πράγματι, πολύ δύσκολους καιρούς σε διεθνές επίπεδο, στο διεθνές στερέωμα. Πορεύεται στον ανηφορικό δρόμο της υπεράσπισης της δημοκρατίας, του κοινωνικού κράτους, ενός σύγχρονου κράτους που θα διασφαλίζει, πράγματι, την ασφάλεια των πολιτών, που θα κατατείνει σε μια κανονική ευρωπαϊκή χώρα που θα προασπίζει με τη σειρά της το ευρωπαϊκό οικοδόμημα.

Εκεί εντάσσεται και η σημερινή συζήτηση των δύο διεθνών συμβάσεων που κυρώνει η Βουλή. Ο εισηγητής μας και τομεάρχης άμυνας, ο Μιχάλης Κατρίνης, ανέπτυξε τις θέσεις μας και τις παρατηρήσεις μας, όχι τόσο για τη συνθήκη με την Πορτογαλία -που, πράγματι, έρχεται με πολύ μεγάλη καθυστέρηση πέντε ετών- όσο και για την αποχώρηση της χώρας μας από το πρόγραμμα NGRC, που σήμερα τυπικά κυρώνεται. Πρόκειται για μια απόφαση που γέννησε ερωτήματα για το σχεδιασμό των Ενόπλων Δυνάμεων, τη θέση της χώρας μας στους αμυντικούς σχεδιασμούς του ΝΑΤΟ, αλλά και τις προοπτικές της ελληνικής αμυντικής βιομηχανίας.

Και είναι η θέση μας διαρκής και σταθερή ότι οι διεθνείς εξελίξεις, όχι μόνο στις Ηνωμένες Πολιτείες της Αμερικής, αλλά και στην ίδια την ευρωπαϊκή ήπειρο, πλέον, μας επιτάσσουν να λάβουμε πρωτοβουλίες ως Ευρωπαϊκή Ένωση για την αμέσως επόμενη περίοδο. Δεν είναι δυνατό να συνεχίσει η «υπνοβασία» της Ευρώπης. Έτσι συνέβη και με τη Ρωσία, ιδίως μετά το 2014, με ευθύνη ιδίως της Γερμανίας και της Γαλλίας και των τότε πολιτικών τους ηγεσιών. Δεν πρέπει να επαναληφθεί κάτι τέτοιο. Ο κίνδυνος του αναθεωρητισμού, άλλωστε, επιμένει και εντείνεται και οι πολυκρίσεις σε επίπεδο διεθνές θα επανέρχονται.

Αυτή η διαπίστωση, ιδίως σε σχέση με τη Ρωσία, αλλά και σε συνδυασμό με την κατάσταση στη Μέση Ανατολή, θέτει την Ευρωπαϊκή Ένωση προ των ευθυνών της. Και πράγματι η Ευρωπαϊκή Ένωση οφείλει να κάνει κάτι το οποίο συζητούμε ως κοινωνική και πολιτική αναγκαιότητα, ιστορική αναγκαιότητα, χρόνια τώρα: Να καταρτίσει και να υλοποιήσει και να υιοθετήσει μια συνεκτική και αποτελεσματική Κοινή Εξωτερική Πολιτική και Πολιτική Ασφάλειας και Αμυνας, να εξισορροπήσει ανάμεσα στον γεωστρατηγικό προσανατολισμό της Ευρώπης και στις ιδρυτικές της αρχές και αξίες. Διεθνές δίκαιο, ανθρωπιστικό δίκαιο, Δίκαιο της Θάλασσας, διεθνής δικαιοσύνη και οι αποφάσεις των διεθνών δικαστηρίων, που πρέπει να είναι από όλους και καθ’ όλα σεβαστές.

Και σε αυτό το πλαίσιο, πράγματι, δεν είναι δυνατόν να γίνονται εκπτώσεις. Ο αναθεωρητισμός, άλλωστε, δεν περιορίζεται μόνο στα βορειοανατολικά σύνορα της Ευρωπαϊκής Ένωσης, αλλά βρίσκεται και στα νοτιοανατολικά, εδώ, στη δική μας γειτονιά. Και όπως, πράγματι, είπε και ο Μιχάλης Κατρίνης ήδη από την επιτροπή, ένα ευρωπαϊκό σκέλος του ΝΑΤΟ, με την Τουρκία ως μέλος της είναι μια προβληματική κατασκευή. Αν είναι η Ευρώπη να μεταφέρει τα δομικά προβλήματα του ΝΑΤΟ στα δικά της νέα βήματα, τότε κάνει μια «τρύπα στο νερό».

Και σε αυτή την εποχή των άκρων, είναι επιτακτικό η Ευρώπη να επιστρέψει στα βασικά, στα θεμελιώδη, σε αυτά που έκαναν αναγκαιότητα ιστορική την ίδρυση της Ευρωπαϊκής Ένωσης και να κάνει πράξη την κοινή εξωτερική πολιτική, όχι ως σύνθημα, αλλά ως βιωμένη πραγματικότητα. Γιατί χρειαζόμαστε αυτή την κοινή εξωτερική πολιτική. Χρειαζόμαστε, για παράδειγμα, την υλοποίηση κοινών εξοπλισμών. Γιατί; Διότι δεν μπορεί να παραμένουν έτσι τα δεδομένα. Δεν μπορεί να μην εξορθολογίζονται οι αμυντικές δαπάνες όλων των κρατών μελών και να υπάρχει τέτοια εσωτερική ανισότητα, μεταξύ των κρατών μελών. Για να μπορούν να υπάρχουν και συναρτήσεις με τις κοινωνικές δαπάνες.

Η χώρα μας είναι μια χώρα με αυξημένες αμυντικές δαπάνες, λόγω των αμυντικών της αναγκών, αλλά αποστερείται πολλά και κρίσιμα κονδύλια από τις κοινωνικές της δαπάνες. Θα πρέπει αυτό να εξορθολογιστεί σε επίπεδο ενωσιακό και να εξαιρεθούν οι αμυντικές δαπάνες από τα ελλείμματα, όχι απλώς με ποσοτικά κριτήρια για τους μεγάλους και ισχυρούς της Ένωσης, αλλά με βάση τα ποιοτικά κριτήρια, των πραγματικών αμυντικών δαπανών, της γεωπολιτικής θέσης, των κοινωνικών δεδομένων, των οικονομικών δεδομένων κάθε κράτους-μέλους.

Ναι, μέσα σε αυτό το πλαίσιο πρέπει να τεθούν κανόνες στους εξοπλισμούς τρίτων χωρών, όπως η Τουρκία, από κράτη-μέλη της Ευρωπαϊκής Ένωσης, σύμφωνα με ψήφισμα που πέρασε πριν από λίγα χρόνια στο Ευρωπαϊκό Κοινοβούλιο με την επίσπευση και πρωτοβουλία του Νίκου Ανδρουλάκη. Το ευρωομόλογο για τις αμυντικές δαπάνες, αλλά και για κοινωνικές δαπάνες είναι ένα κρίσιμο εργαλείο πράγματι για την Ευρωπαϊκή Ένωση, ακόμη και η προώθηση του ευρωστρατού, της ευρωπαϊκής δύναμης άμυνας. Όλα αυτά είναι κρίσιμα, ώστε η Ευρώπη και η Ελλάδα, μέσα σε αυτή, να αποκτήσει τη δική της στρατηγική αυτονομία, να σταθεί στα πόδια της και να κοιτάξει με θάρρος στον καθρέφτη της ιστορίας.

Η Ευρώπη, κυρίες και κύριοι συνάδελφοι, χρειάζεται σχέδιο, τόλμη και ισχυρή ηγεσία. Η Ελλάδα και η Κύπρος οφείλουν να έχουν μια κομβική κεντρική θέση σε όλο αυτό το εγχείρημα, με σταθερότητα και προσήλωση στο πραγματικό εθνικό συμφέρον. Αυτή είναι μια πραγματική πατριωτική, ενεργητική εξωτερική πολιτική αρχών για ένα κράτος-πυλώνα ειρήνης και σταθερότητας, στον πυρήνα της Ευρωπαϊκής Ένωσης, του Οργανισμού των Ηνωμένων Εθνών, στο επίκεντρο της διεθνούς κοινότητας. Δεν υπάρχει άλλος δρόμος και το κυριότερο δεν υπάρχει άλλος χρόνος.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας**): Κι εμείς ευχαριστούμε.

Καλώ στο Βήμα τον Κοινοβουλευτικό Εκπρόσωπο της Νέας Δημοκρατίας κ. Κωνσταντίνο Κατσαφάδο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, ανακοινώστε με κι εμένα για μετά.

**ΠΡΟΕΔΡΕΥΩΝ (Αθανάσιος Μπούρας**): Στη συνέχεια θα μιλήσει ο κ. Κόντης, Κοινοβουλευτικός Εκπρόσωπος των Σπαρτιατών, και μετά η Πρόεδρος της Κοινοβουλευτικής Ομάδας της Πλεύσης Ελευθερίας.

Κύριε Κατσαφάδο, έχετε τον λόγο.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Σας ευχαριστώ πολύ, κύριε Πρόεδρε.

Κύριε Μάντζο, αναγνωρίστε τουλάχιστον στον Έλληνα Πρωθυπουργό ότι είναι αυτός ο οποίος πρωτοστάτησε στην Ευρωπαϊκή Ένωση για να μπορέσουν επιτέλους οι αμυντικοί προϋπολογισμοί των κρατών-μελών της Ευρωπαϊκής Ένωσης να εξαιρούνται από τους δημοσιονομικούς περιορισμούς. Αναγνωρίστε στον Έλληνα Πρωθυπουργό ότι είναι αυτός ο οποίος πρωτοστάτησε στο να έχει επιτέλους η Ευρώπη μια ενιαία αμυντική πολιτική, να στηριχθεί η ευρωπαϊκή αμυντική βιομηχανία και να μπορέσουμε να υψώσουμε ένα τείχος για χάρη των ευρωπαϊκών κοινωνιών απέναντι σε πάσης φύσεως αναθεωρητισμούς απ’ όπου κι αν αυτοί προέρχονται. Αναγνωρίστε κάτι στον Έλληνα Πρωθυπουργό. Ξέρετε, δεν είναι κακό να αναγνωρίζεις εθνικές επιτυχίες. Γιατί αν τελικά επιτευχθεί αυτός ο στόχος, θα είναι μια εθνική επιτυχία την οποία θα την πιστωθεί η χώρα, όχι μόνο ο Κυριάκος Μητσοτάκης ο οποίος πρωτοστάτησε στο να μπορέσει να εδραιωθεί μια τέτοια πολιτική στις τάξεις της Ευρωπαϊκής Ένωσης.

Βέβαια, κυρίες και κύριοι συνάδελφοι, δεν θα σταθώ στα μαθήματα εξωτερικής πολιτικής που μας έκανε ο κ. Βελόπουλος, είναι τόσο απλοϊκά. Θα κρατήσουμε στο πίσω μέρος του μυαλού μας ότι αν θέλουμε να έχουμε έναν αξιόπιστο συνομιλητή και με τον Τραμπ και με τον Πούτιν θα πρέπει κάθε Ελληνική Κυβέρνηση όποτε είναι να έχει τον κ. Βελόπουλο, ο οποίος έχει εξαιρετικές σχέσεις και με τους δύο.

Όμως, θα ήθελα να κάνω μια αναφορά στον Κοινοβουλευτικό Εκπρόσωπο του ΣΥΡΙΖΑ μιλώντας για τον βασικό μας σύμμαχο και λέγοντας ότι δώσαμε όλα μας τα λεφτά στους Αμερικάνους. Κοιτάξτε, κυρίες και κύριοι συνάδελφοι, να σας θυμίσω ποιοι ήταν οι πρωτεργάτες για τη Συμφωνία των Πρεσπών, γιατί τότε ένας ήταν ο δικός σας σύμμαχος, και να σας θυμίσω επίσης ότι οδηγηθήκατε στο να απελάσετε Ρώσους διπλωματικούς υπαλλήλους από τη χώρα εκείνη την περίοδο λέγοντας ότι σαμποτάρουν μια μεγάλη συμφωνία η οποία ήταν προς όφελος της ειρήνης και του ΝΑΤΟ.

Κυρίες και κύριοι συνάδελφοι, βρισκόμαστε όντως σε μία εποχή που αλλάζουν τα πάντα γύρω μας και αυτό το οποίο οφείλουμε και πρέπει να κάνουμε όλοι είναι να έχουμε το εθνικό συμφέρον πέρα και πάνω απ’ όλα. Και το εθνικό συμφέρον στηρίζεται στο δίκαιο και στις αξίες του Διεθνούς Δικαίου. Αυτή είναι η πραγματικότητα και η απόφαση που πήραμε να υπερασπιστούμε την Ουκρανία πάρθηκε πάνω σε αυτή τη βάση, γιατί η Ουκρανία δέχθηκε εξόφθαλμα μια αναθεωρητική επίθεση από μία ισχυρή χώρα απέναντι σε μία λιγότερο ισχυρή, όπως ήταν η Ουκρανία ή αδύναμη χώρα.

Θεωρώ, λοιπόν, ότι η Ελλάδα έκανε το παραδοσιακό της καθήκον, αλλά και το εθνικό της καθήκον, το καθήκον το οποίο πρεσβεύουν και επιτάσσουν οι αρχές και οι αξίες του δημοκρατικού και ελεύθερου κόσμου, οι αρχές και οι αξίες της Ευρώπης και της Ευρωπαϊκής Ένωσης.

Δεν θα αποφύγω να μπω στον πειρασμό να μιλήσω κι εγώ για το τραγικό δυστύχημα των Τεμπών, εφόσον και σήμερα ακόμα μονοπωλεί την Εθνική Αντιπροσωπεία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έγκλημα!

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Και φυσικά, επειδή βλέπω τις παροτρύνσεις στις οποίες η Κυβέρνηση δεν έχει βάλει κάποιον φραγμό, ούτε διαφωνεί με το να γίνουν οι συγκεντρώσεις, η μεγάλη συγκέντρωση που θα γίνει την Παρασκευή, θα ήθελα να δείξω την αντίφαση που υπάρχει σε σχέση με την προηγούμενη συγκέντρωση που έγινε για τα Τέμπη. Στην προηγούμενη συγκέντρωση που έγινε, λοιπόν, για τα Τέμπη πριν από λίγο καιρό δεν έβλεπα εδώ τους εκπροσώπους όλων των κομμάτων, αλλά κάποιων κομμάτων. Δεν έβλεπα, δηλαδή, τους εκπροσώπους όλων των κομμάτων εν χορώ να έρχονται και να λένε ότι πρέπει να πάμε, ότι υποστηρίζουμε και φυσικά να προσπαθούν να οικειοποιηθούν και να εργαλειοποιήσουν αυτή την μεγάλη συμμετοχή την οποία θα έχει η συγκεκριμένη συγκέντρωση απέναντι σε ένα δίκαιο αίτημα όχι μόνο των δεκάδων χιλιάδων ανθρώπων που θα παρευρεθούν, αλλά του συνόλου της ελληνικής κοινωνίας. Και τι ζητάμε; Ζητάμε δικαιοσύνη.

Και τι έκανε αυτή η Κυβέρνηση; Έκανε ό,τι μπορούσε και στον βαθμό που μπορούσε κάτω από τις εντολές και τις οδηγίες τις οποίες είχε από την ελληνική δικαιοσύνη, για να βοηθήσει στο έργο της επιτάχυνσης και της απονομής της δικαιοσύνης.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για να μην υπάρξει δικαιοσύνη!

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Εμείς ήμασταν αυτοί που ό,τι ζήτησε η ελληνική δικαιοσύνη για να διευκολύνουμε το έργο της το φέραμε, το νομοθετήσαμε και, δυστυχώς, δεν το στηρίξατε και σε ό,τι έχει να κάνει με την απομαγνητοφώνηση των τηλεφωνικών συνομιλιών και σε ό,τι έχει να κάνει με την ταχύτερη επίσπευση, ούτως ώστε να απαλείψουμε τη διαδικασία να περνούν από το δικαστικό συμβούλιο όλοι όσοι κρίνει ως κατηγορούμενους ο ανακριτής και ο εισαγγελέας και να πηγαίνουν κατευθείαν σε δίκη.

Ξέρετε, σήμερα ο κ. Βελόπουλος ήταν λίγο πιο στρογγυλεμένος. Ο κ. Βελόπουλος είναι αυτός ο οποίος ξεκίνησε την ιστορία για το ξυλόλιο και για όλα αυτά και συμπαρέσυρε και τα υπόλοιπα κόμματα. Ο κ. Βελόπουλος, λοιπόν, σήμερα κατηγόρησε την Κυβέρνηση για συγκάλυψη, γιατί θέλει να προστατέψει διάφορους διοικητικούς υπαλλήλους του ΟΣΕ.

Το ΠΑΣΟΚ και ο ΣΥΡΙΖΑ λένε κάτι διαφορετικό. Το ΠΑΣΟΚ και ο ΣΥΡΙΖΑ κάθονται και λένε ότι η συγκάλυψη γίνεται για πολιτικούς λόγους, γιατί θέλαμε να εξαπατήσουμε τον ελληνικό λαό και να κερδίσουμε τις εκλογές. Η Πλεύση Ελευθερίας μιλάει φυσικά για εγκληματική οργάνωση. Μας έχει πει δολοφόνους και προσπάθησε να συνδυάσει και τους θανάτους άλλων ανθρώπων κατηγορώντας εμμέσως πλην σαφώς, ακόμα και μαζί με τον ΣΥΡΙΖΑ, γιατί δεν μπορούν να μην μπουν σε αυτό το γαϊτανάκι, τον Πρωθυπουργό ως ηθικό αυτουργό ακόμα και για τον θάνατο ενός άτυχου ανθρώπου τριάντα εννέα ετών.

Ξέρετε κάτι; Το είπαμε, το λέμε και θα συνεχίσουμε να το λέμε: Ας αφήσουμε τη δικαιοσύνη να κάνει αναπόσπαστη τη δουλειά της, κάτι που καταλαβαίνω ότι είναι πολύ δύσκολο. Άκουσα τον κ. Βελόπουλο πριν από λίγο να αμφισβητεί τον ΕΟΔΑΣΑΑΜ, μια ανεξάρτητη αρχή και όχι μόνο. Διότι, εντάξει, μπορώ να καταλάβω το πάθος του με τον κ. Πορτοσάλτε -εγώ δεν έχω το τηλέφωνο του κ. Πορτοσάλτε-, αλλά όταν ανεβαίνει ο Αρχηγός ενός κόμματος και αναφέρει πάνω από δέκα φορές…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το έχει και η κ. Αδειλίνη!

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:**…το όνομα ενός δημοσιογράφου, αν έχει κάποιος το τηλέφωνό του, ας μιλήσει με τον κ. Πορτοσάλτε ή ας το δώσει τέλος πάντων στον κ. Βελόπουλο για να λύσουν τις διαφορές τους. Δεν μπορεί να απασχολεί η διαμάχη ενός Αρχηγού ενός κόμματος με έναν δημοσιογράφο την Εθνική Αντιπροσωπεία.

Θα σταθώ όμως, σε κάτι το είπε ο κ. Βελόπουλος για τον Πρόεδρο του ΕΟΔΑΣΑΑΜ, τον πρώην Υπαρχηγό της Πολεμικής Αεροπορίας, τον Αντιπτέραρχο κ. Δριτσάκο που έχω τη χαρά και τιμή να τον γνωρίζω προσωπικά. Έτυχε να τον γνωρίζω προσωπικά. Και ήταν βέβαια ένας από αυτούς που καρατομήθηκε αμέσως, όταν ανέλαβε την εξουσία το 2015 ο ΣΥΡΙΖΑ. Αμέσως. Ένας άνθρωπος ο οποίος θεωρείται διαμάντι, ένας άνθρωπος που καθ’ όλη τη διάρκεια στις τόσες δεκαετίες που υπηρέτησε την Πολεμική Αεροπορία δεν βρέθηκε να θίξει το παραμικρό. Ένας άνθρωπος ο οποίος έχει πετάξει με όλους τους τύπους πολεμικών αεροσκαφών και τίμησε την Ελληνική Πολεμική Αεροπορία. Ένας άνθρωπος ο οποίος αποτελούσε παράδειγμα προς μίμηση. Και δυστυχώς ακόμα και αυτός ο άνθρωπος για χάρη μικροκομματικής εκμετάλλευσης, έρχεται εδώ και αμφισβητείται το ήθος του. Γιατί; Διότι έχουμε τον φόβο μήπως το πόρισμα του ΕΟΔΑΣΑΑΜ δεν ικανοποιεί το δικό μας αφήγημα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποιανού το ήθος;

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Αφήστε λοιπόν, κυρίες και κύριοι συνάδελφοι, τις ανεξάρτητες αρχές. Αφήστε τη δικαιοσύνη να κάνει το έργο της. Αφήστε επιτέλους και μην έρχεστε να είστε αυτόκλητοι υπερασπιστές, δικηγόροι και συνήγοροι. Η κ. Κωνσταντοπούλου είναι δικηγόρος. Αλλά οι υπόλοιποι, τουλάχιστον, δεν ξέρω αν έχετε μια πραγματική σχέση. Αφήστε αυτόν τον τίτλο και ας επικεντρωθούμε όλοι στα καθήκοντα τα οποία έχουμε. Ξέρετε οι Βουλευτές δεν είναι ούτε οι εισαγγελείς, ούτε ανακριτές, ούτε δικαστές.

Κυρίες και κύριοι, σέβομαι απόλυτα τη μνήμη και των θυμάτων, αλλά και των οικογενειών τους, εν αντιθέσει με κάποιους οι οποίοι εκμεταλλεύονται αυτόν τον πόνο. Και αυτό αν θέλετε φαίνεται και από την προσπάθεια η οποία γίνεται για να μπορέσει να γίνει μια πρόταση μομφής κατά της Κυβέρνησης, όπου τα κόμματα της Αντιπολίτευσης ενώ συμφωνούν όλοι ότι πρέπει να φύγει ο «κακός» Μητσοτάκης -γιατί αυτό είναι, ότι πρέπει να φύγει ο «κακός» Μητσοτάκης και η «κακή» Νέα Δημοκρατία-, δεν συμφωνούν στο να υπογράψουν για να γίνει πρόταση μομφής. Όλοι συμφωνούν. Ο «κακός» ο Μητσοτάκης με τις υποκλοπές, ο «κακός» ο Μητσοτάκης με τη διαπλοκή, ο «κακός» ο Μητσοτάκης που έγινε το δυστύχημα των Τεμπών, και δεν συμφωνείτε όλοι μαζί να απαλλάξετε επιτέλους στη χώρα από αυτόν τον «κακό» Πρωθυπουργό. Δεν συμφωνείτε, δεν μπορείτε να συμφωνήσετε, γιατί εδώ γίνεται και ένας εσωτερικός διαγωνισμός μεταξύ σας για το ποιος είναι ο καλύτερος. Και αν υπάρχει αυτός ο διαγωνισμός τι σχέση έχει με την απόδοση της δικαιοσύνης και την ανάδειξη της πραγματικής αλήθειας;

Και έγινε μεγάλη συζήτηση γύρω από την ερώτηση των Βουλευτών του ΣΥΡΙΖΑ, την οποία απάντησε η Εισαγγελία της Λάρισας, ότι η εισαγγελία δεν είχε διατάξει καμία επιχείρηση στο σημείο που έγινε το τραγικό δυστύχημα. Ποιος σας είπε ότι η Κυβέρνηση ήξερε αν η εισαγγελία είχε διατάξει; Ποιος σας το είπε αυτό; Εμείς από την πρώτη στιγμή λέμε ότι αυτά είναι επιχειρησιακά σχέδια. Θα κληθούν οι αρμόδιοι επιχειρησιακοί, οι οποίοι ήταν στο σημείο όπου πήραν τις αποφάσεις -δεν γνωρίζουμε- και αυτοί όταν θα κληθούν να δώσουν εξηγήσεις στη δικαιοσύνη, αυτοί θα κατονομάσουν αν δέχτηκαν και πολιτικές πιέσεις και ποιος ήταν αυτός. Εσείς πώς ξέρετε όμως εκ προοιμίου ποιος ήταν και τι έγινε; Κάντε λίγο υπομονή.

Κυρίες και κύριοι συνάδελφοι, καταλαβαίνω ότι αδυνατείτε να κάνετε αυτή την πολυπόθητη υπομονή, γιατί θεωρείτε ότι είναι ευκαιρία και γιατί -και αυτό είναι το δυσάρεστο και το λυπηρό- μέσα σας, στην ψυχολογία σας και στην πολιτική σας τακτική πάντοτε υπάρχει η λογική του διχασμού, της διχόνοιας και της τοξικότητας. Δεν μπορείτε να απαλλαγείτε. Είναι «ή εμείς ή αυτοί». Εμείς όμως σε αυτήν τη λογική λέμε: όλοι μαζί.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε πολύ τον κ. Κατσαφάδο.

Και καλείται στο Βήμα ο Κοινοβουλευτικός Εκπρόσωπος του κόμματος Σπαρτιάτες, ο κ. Ιωάννης Κόντης.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, συζητήσαμε τη σύμβαση αυτή σχετικά με τη συνεργασία με Πορτογαλία και Γαλλία και το θέμα των ελικοπτέρων, όπως είπε και ο αγορητής μας. Το θέμα, όμως, είναι ότι ενώ κάνουμε συμβάσεις με τους Ευρωπαίους αυτή τη στιγμή που έχουν αλλάξει τα πράγματα -μια σύμβαση που έχει υπογραφεί το 2020- βλέπουμε ότι αυτοί έχουν επιδοθεί τώρα σε μια κούρσα εξοπλισμού των αιωνίων εχθρών μας των Τούρκων και μάλιστα η δεύτερη χώρα με την οποία καλούμαστε να συμβληθούμε, η Γαλλία, είναι αυτή η οποία μας κορόιδεψε τελείως, άσχετα αν δεν το λέμε ξεκάθαρα, και πάει να πουλήσει τώρα τους πυραύλους Meteor στην Τουρκία. Συμφώνησε να πουλήσει τους Meteor στην Τουρκία οι οποίοι είναι game changer. Τι να το κάνω να έχω πάρει τα Rafale, τα αεροπλάνα, οτιδήποτε, οι Meteor είναι πύραυλοι οι οποίοι αλλάζουν ισορροπίες.

Μας είχε υποσχεθεί ο κ. Μακρόν, αυτή η καρικατούρα, ότι δεν πρόκειται να δώσει τέτοιου επιπέδου εξοπλισμό και μάλιστα, αν -λέει- αντιπαρατεθείτε με τους Τούρκους, θα έλθουμε δίπλα σας να πολεμήσουμε. Και τους δίνει το οπλικό σύστημα, τους Meteor, οι οποίοι αλλάζουν όλο το παιχνίδι. Δεν χρειάζεται να έλθει, ούτε φυσικά θα έλθει, να αντιμετωπίσει τους δικούς του πυραύλους, αν γίνει ποτέ κάτι με την Τουρκία, μακάρι να μην γίνει.

Το θέμα, λοιπόν, είναι κοροϊδευόμαστε ούτως ή άλλως και το ότι κοροϊδευόμαστε γενικά φαίνεται και από τον πόλεμο στην Ουκρανία. Άλλαξαν τα πράγματα, ο Τραμπ είπε ξεκάθαρα «θέλω να κόψω τον πόλεμο τον οποίο χρηματοδοτούσαμε εμείς και να πάμε λίγο πιο πίσω, τον ξεκινήσαμε εμείς». Διότι να μην ξεχνάμε γιατί έγινε η εισβολή των Ρώσων. Έγινε διότι δεν σεβάστηκαν τη Συνθήκη του Μινσκ οι Ουκρανοί και η Ευρωπαϊκή Ένωση που ξεκίνησαν τότε με την Αμερική από πίσω, εκείνη την Πορτοκαλί Επανάσταση του 2015, η οποία εξανάγκασε τους Ρώσους -έτσι όπως λένε οι Ρώσοι και όπως είναι τα πράγματα- να κάνουν αυτή την εισβολή, αφού το είχαν πει ξεκάθαρα: Εάν μπει στο ΝΑΤΟ η Ουκρανία, θα επιτεθούμε εκεί και στην Ευρωπαϊκή Ένωση. Αν μπει!

Το θέμα είναι, λοιπόν, ότι την εξώθησαν και έβαλαν τα πράγματα έτσι, ώστε να μπει στο ΝΑΤΟ η Ουκρανία τότε, να αρχίσουν οι διαπραγματεύσεις, άρχισαν αυτόν τον πόλεμο και τώρα έρχεται η άλλη κυβέρνηση της Αμερικής -σωστά λέμε εμείς- να σταματήσει αυτόν τον πόλεμο για τον οποίο έχουν χαθεί -αφήστε τα υλικά έξω- χιλιάδες ζωές και από τις δύο πλευρές. Εκατοντάδες χιλιάδες ζωές! Έχει καταστραφεί μια χώρα, έχει φύγει ο μισός πληθυσμός της εξόριστος στην Ευρώπη και τώρα τι συζητάνε; Την ανοικοδόμηση της Ουκρανίας. Αυτό είναι το θέμα. Ένα τρισεκατομμύριο θα στοιχίσει η ανοικοδόμηση της Ουκρανίας και σας λέω ότι από τώρα έχουν πάει ακόμη και ελληνικές εταιρείες και έχουν πατήσει πόδι. Αυτή είναι όλη η ιστορία της στήριξης ή όχι και στην Ουκρανία, να φανούμε και εμείς από κοντά, αλλά δυστυχώς το μεγάλο φαγοπότι θα γίνει από τους Ευρωπαίους. Επαναλαμβάνω ότι αυτή είναι η όλη ιστορία και τίποτε άλλο.

Συζητάμε και για τις σπάνιες γαίες. Συμφώνησε ο Τραμπ με τους Ουκρανούς να πάρει τις σπάνιες γαίες. Να πάρει τις σπάνιες γαίες για 500 δισεκατομμύρια. Ποιες είναι οι σπάνιες γαίες; Κοβάλτιο, βωξίτης, νικέλιο. Και εμείς τι παράγουμε σαν χώρα; Κοβάλτιο, βωξίτη, νικέλιο τα οποία τα έχουμε παραπετάξει και εκχωρήσει. Αποτάξαμε το νικέλιό μας εδώ και χρόνια, υποβαθμίζοντας την ιστορία της ΛΑΡΚΟ ολόκληρης, που εκεί είναι μια ιστορία που πρέπει να πληρώσουν όλοι όσοι συμμετείχαν σε αυτό, γιατί είμαστε η μοναδική χώρα στην Ευρώπη που παράγει τόσο νικέλιο. Εν δυνάμει, μπορούμε να παράγουμε εξορύξιμους διακόσια τριάντα εκατομμύρια τόνους. Έχει μετρηθεί.

Την αφήσαμε να παράγεται με τη γεωθερμική μορφή με τη ΔΕΗ, η οποία χρέωνε τριπλάσια την αξία του ρεύματος στην ίδια τη ΛΑΡΚΟ η οποία συμμετείχε για να την κάνει να φαλιρίσει -όλο το χρέος της ΛΑΡΚΟ είναι στη ΔΕΗ- και εμείς την πουλήσαμε 6 εκατομμύρια ευρώ. Τώρα, δεν ξέρω αν θα ευδοκιμήσει και αυτή η πώληση, η εταιρεία που την πήρε, την πήρε για 6 εκατομμύρια ευρώ. Δεν πήγαμε να εξορύξουμε ποτέ με την υδατική συσσώρευση -δηλαδή βγάζω το μετάλλευμα με την υδατική συσσώρευση- και λέμε ότι γίνεται ο πόλεμος, για να πάνε να πάρουν νικέλιο που έχουν πολύ λιγότερο από εμάς. Όπως και βωξίτη που έχουμε τεράστια κοιτάσματα, αλλά και κοβάλτιο και γάλλιο, έχουμε τα πάντα! Πού είναι η εκμετάλλευση αυτών των κοιτασμάτων μας, όταν σκοτώνονται σε παγκόσμιους πολέμους για να τα αποκτήσουν και εμείς εδώ τα έχουμε σε αφθονία; Όπως ο χρυσός μας στο Παγγαίο που είναι έργο εξόρυξης άλλων και δεν ξέρουμε τι γίνεται, υπάρχει και εκεί εξόρυξη;

Όλα αυτά, λοιπόν, είναι συνέπειες πολεμικών συνθηκών, πολεμικών συρράξεων και αποτελεσμάτων που φέρνουν αυτές μετά. Λέμε ότι είμαστε κοντά στο να σταματήσει αυτός ο πόλεμος. Προχθές κάπου είδα -δεν ξέρω, κύριε Υπουργέ, αν είναι αλήθεια- ότι ο Στρατός μας στέλνει ακόμα εξειδικευμένα στελέχη στην Ουκρανία, για να τους διδάξουν τεχνογνωσία ή τακτικές πολέμου κ.τ.λ.. Δεν ξέρω αν είναι αλήθεια. Το διάβαζα προχθές.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** …(Δεν ακούστηκε)

**ΙΩΑΝΝΗΣ ΚΟΝΤΗΣ:** Μακάρι να είναι έτσι όπως λέτε και να είναι παλιό αυτό και το έφεραν στην επιφάνεια.

Αφαιμάξαμε τα νησιά μας, βγάλαμε τα οπλικά μας συστήματα κατ’ εντολήν της Ευρωπαϊκής Ένωσης. Η Ευρωπαϊκή Ένωση έπαιζε stratego, όχι σκάκι, όπως παίζαμε μικροί. Βγάλαμε ό,τι είχαμε και δεν είχαμε και δεν ξέρουμε αν το έχουμε αναπληρώσει. Εγώ εδώ δεν είμαι κατηγορηματικός, δεν θα πω ότι δεν έχουμε αναπληρώσει, αλλά θα πω μακάρι να έχουμε να αναπληρώσει. Τα στείλαμε εκεί πέρα κατ’ εντολήν της κ. Φον ντερ Λάιεν. Για ποιον λόγο; Για να τρέχουμε να κάνουμε συμφωνίες ειρήνευσης, να πάρει η Ρωσία τα εδάφη που πήρε. Και δεν μιλήσαμε ποτέ για την Κύπρο. Τρέχουμε και σκοτωνόμαστε τρία χρόνια για την Ουκρανία. Δεν μίλησε ποτέ η Ευρωπαϊκή Ένωση για την Κύπρο.

Πού είναι η Κύπρος για την Ευρωπαϊκή Ένωση; Πενήντα ένα χρόνια κατοχής, τουρκικής κατοχής και οι κατέχοντες Τούρκοι είναι αυτοί που ανταμείβονται, που παίρνουν τώρα τους Meteor από τη Γαλλία, που κάνουν αμυντικές συμφωνίες, κάνουν πολεμικές συμφωνίες, έχουν μπει σε τρεις ηπείρους και κάνουν πολέμους και εμείς είμαστε αυτοί οι οποίοι είμαστε ουραγοί και αυτοί οι οποίοι δεν παίρνουμε ούτε «μπράβο» από καμία πλευρά. Μας έβαλε η κ. Φον ντερ Λάιεν στον πόλεμο, τρέξαμε εκεί και είμαστε τώρα τσακωμένοι και με Ρωσία και με τις ΗΠΑ και άντε βγάλε άκρη διπλωματικά!

Πιστεύω ότι πρέπει όλη η στρατηγική μας στο θέμα αυτό να είναι παράδειγμα προς αποφυγή για τον ιστορικό του μέλλοντος, να πει ότι όλες οι επιλογές ήταν λάθος. Τι να πω; Ότι ακόμα και προεκλογικά συζητούσαμε το βράδυ των εκλογών και μιλάγαμε για «τραμπισμό» και νομίζουμε ότι δεν τα πληροφορούνται ή δεν τα βλέπουν οι κυβερνήσεις αυτές; Τα πάντα ξέρουν. Και είμαστε οι φουκαράδες για άλλη μια φορά στην άκρη και περιμένουμε κάποιοι να μας βοηθήσουν να εμφανιστούμε ή να πούμε ότι υπάρχουμε ή συμμετέχουμε κάπου.

Όλα αυτά είναι μία συνέχεια. Κάνουμε αυτές τις δύο συμφωνίες που δεν θα βγάλουν πουθενά. Είδαμε από την πλευρά της Γαλλίας τι ακριβώς βγάζει η κάθε συμφωνία. Ο κ. Μακρόν ο οποίος μας υποσχέθηκε τα πάντα, εν μία νυκτί ακύρωσε τα πάντα και δίνει τους Meteor. Ας ακυρώσει, λοιπόν, την πώληση.

Το ίδιο, κύριε Υπουργέ, έγινε και με τα αναβαθμισμένα F-16. Και εκείνος ο Μενέντεζ, που είναι τώρα φυλακή και έφαγε καμιά εικοσαριά χρόνια, ο δήθεν φιλέλληνας που τα έπαιρνε από τους Τούρκους τελικά, ενώ είχε υποσχεθεί ότι δεν πρόκειται να πάρουν αεροπλάνα αμερικανικά και ότι τα παγώνει, τα F-35, τα F-16 τα αναβαθμισμένα, όλα αυτά, τελικά τα πάντα τα παίρνουν οι Τούρκοι και αναβαθμισμένα F-16 και Meteor και το ένα και το άλλο και είναι και, υποτίθεται, ρυθμιστές των νέων εξελίξεων.

Πραγματικά λυπούμαστε αλλά αυτή είναι η κατάσταση. Δεν μας αρέσει να επιχαίρουμε γι’ αυτό γιατί είμαστε πάνω από όλα Έλληνες και δεν μας ενδιαφέρει οι κυβερνήσεις τι είναι. Μακάρι να δούμε μια κυβέρνηση να κάνει τα πάντα για την Ελλάδα και εμείς πραγματικά θα ήμασταν κοντά να χειροκροτήσουμε. Αυτό είναι το θέμα.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Τον λόγο τώρα έχει η Πρόεδρος της Πλεύσης Ελευθερίας, η κ. Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ πολύ.

Σήμερα από το πρωί η Πλεύση Ελευθερίας είναι εδώ για να υπενθυμίζει ότι η Κυβέρνηση δεν μπορεί να αποδρά από τον έλεγχο της Αντιπολίτευσης, γιατί αντιπολίτευση σημαίνει υπεράσπιση της κοινωνίας, υπεράσπιση της αλήθειας, προάσπιση του δικαίου και διαρκής αναζήτηση απαντήσεων, εξηγήσεων και λογοδοσίας.

Από το πρωί είμαστε εδώ και ακούμε τις πραγματικά προκλητικές, λυπηρές και συνολικά προσβλητικές για το αίσθημα δικαίου της κοινωνίας εξηγήσεις, οικτρές δικαιολογίες που εισφέρει η Κυβέρνηση.

Προσωπικά για να είμαι εδώ έχω πάει και έχω έρθει τρεις φορές στα δικαστήρια της Σχολής Ευελπίδων, όπου υπερασπίζομαι έναν άνθρωπο για το δικαίωμα στο νερό, για το δικαίωμα όταν είσαι φτωχός να μην σου κόβουν το νερό. Και αρνούμαι να αποστώ και της υποχρέωσής μου να υπερασπίζομαι τους ανθρώπους που η φτώχεια τους οδηγεί στο αδιέξοδο να μην μπορούν να έχουν πρόσβαση στα βασικά κοινωνικά και δημόσια αγαθά για την επιβίωσή τους, αλλά ούτε και σε νομική εκπροσώπηση και ταυτόχρονα, να υπερασπίζομαι το δικαίωμα της κοινωνίας εδώ μέσα στη Βουλή να ζητάει απαντήσεις από την Κυβέρνηση.

Το πρωί ο κ. Σταϊκούρας που ευδόκησε να έρθει μετά από πάρα πολλές επίκαιρες ερωτήσεις που του έχουμε καταθέσει με την Κοινοβουλευτική μας Ομάδα, με τον Κοινοβουλευτικό μας Εκπρόσωπο, τον κ. Καζαμία, είπε ο κ. Σταϊκούρας, απαντώντας στον κ. Καζαμία, ότι είμαστε καλύτερα, λέει, στους σιδηροδρόμους, είμαστε καλύτερα από το 2023 και πάντως ακόμα καλύτερα από το 2019.

Και βεβαίως λίγες μέρες πριν από το έγκλημα των Τεμπών, κύριοι της Νέας Δημοκρατίας -που έχετε αγκύλωση και δεν θέλετε να το λέτε έγκλημα και το λέτε μόνον δυστύχημα, ατύχημα, τραύμα, τραγωδία και οτιδήποτε άλλο πλην της λέξης η οποία ταιριάζει και προσήκει, έγκλημα- ένας άλλος Υπουργός Υποδομών και Μεταφορών, ο κ. Κώστας Καραμανλής, αυτά έλεγε, ότι είμαστε όχι απλώς καλύτερα, αλλά έχουμε και καταπληκτική ασφάλεια στους σιδηροδρόμους και όποιος το αμφισβητεί πρέπει να ντρέπεται.

Πώς τολμάτε δύο χρόνια μετά τα Τέμπη, δύο χρόνια μετά από την πλήρη αποκάλυψη της περιφρόνησής σας για την ανθρώπινη ζωή, να έρχεστε εδώ στο Κοινοβούλιο και να λέτε «Είμαστε πάντως καλύτερα»; Μπαίνετε στο τρένο; Τα παιδιά σας θα αφήνατε να πάρουν το τρένο; Η απάντηση είναι όχι.

Η ελληνική κοινωνία που αγωνιά φοβάται να μπει στο τρένο, γιατί έχει συνειδητοποιήσει ότι είχατε αφήσει τα τρένα σε τέτοια συνθήκη εγκατάλειψης, ώστε κινούνταν στα τυφλά και γίνονταν συγκρούσεις και γίνονταν δυστυχήματα με νεκρούς κάθε χρόνο πολλά και τα ξέρατε και δεν προβάλλονταν από τα μέσα ενημέρωσης και δεν ενημερώνατε τη Βουλή και δεν κάνατε κάτι. Τζογάρατε με τις ζωές των ανθρώπων.

Και σήμερα δύο χρόνια μετά έχετε πραγματικά το θράσος και έχει το θράσος ο Υπουργός Σταϊκούρας να έρχεται να λέει ότι «Είμαστε καλύτερα». Είναι ο ίδιος Υπουργός που πριν από αρκετούς μήνες είπε «Δεν υπάρχουν λεφτόδεντρα, κύριοι, οπότε δεν μπορούμε να έχουμε και σιδηροδρομικές γραμμές παντού και ασφάλεια στα τρένα. Ένα από τα δύο». Αυτό είπε και του απάντησα όπως του απαντώ σήμερα. Υπάρχουν όμως κλεφτόδεντρα. Υπάρχουν κλεφτόδεντρα.

Διότι έχετε ροκανίσει απροσμέτρητα κονδύλια, δυσθεώρητα ποσά, που δήθεν πηγαίνουν σε συμβάσεις ασφαλείας. Έχετε διατυπώσει και το αφήγημα ότι αποκαταστήσατε την συνθήκη ασφαλείας και υπήρχε πλήρης ασφάλεια στη Θεσσαλία, αλλά συνέβη ο «Daniel» και τα κατέστρεψε. Από πουθενά δεν αποδεικνύεται αυτό. Αυτό που αποδεικνύεται είναι ότι με αυτόν τον ισχυρισμό επιχειρείτε αφενός να δικαιολογήσετε τους πακτωλούς χρημάτων που έχουν καταφαγωθεί και νέους πακτωλούς χρημάτων που διατίθενται για την αποκατάσταση του, κατά τους ισχυρισμούς σας, κατεστραμμένου δικτύου μετά τον «Daniel».

Το σίγουρο πάντως είναι ότι το δίκτυο που λέτε ότι φτιάξατε, καταστράφηκε -λέτε- μετά τον «Daniel», όμως τα υπολείμματα των ανθρώπων που πετάξατε σαν να ήταν σκουπίδια σε χωράφια, προσωπικά τους αντικείμενα, παπούτσια, σκουλαρίκια, ρολόγια, κάρτες, εισιτήρια, ταυτότητες, προσωπικά στοιχεία δεν καταστράφηκαν. Αυτά έμειναν και είναι μάρτυρες της χυδαίας προσπάθειας, εξαρχής, από πλευράς του κ. Μητσοτάκη, του Πρωθυπουργού, να συγκαλύψει την κακουργηματική ευθύνη της Κυβέρνησής του, την κακουργηματική ευθύνη του ιδίου που διαπραγματεύθηκε προσωπικά, που προετοίμασε προσωπικά μαζί με τον κ. Καραμανλή όλες τις αιτήσεις ένταξης προγραμμάτων για τους σιδηροδρόμους στην Ευρωπαϊκή Ένωση και που ενέχεται προσωπικά σε αυτό το ασυγχώρητο και απαράγραπτο έγκλημα, σε αυτά τα κακουργήματα που έχουν διαπραχθεί κι έχουν χαρακτηριστεί από τη δικαιοσύνη ως κακουργήματα. Σε βαθμό κακουργήματος γίνεται ανάκριση, κύριοι, κι εσείς αρνείστε να το πείτε κακούργημα, αρνείστε να το πείτε έγκλημα.

Είχαμε, όμως, και τον Υφυπουργό Δικαιοσύνης σήμερα, τον κ. Μπούγα, διότι ο κ. Φλωρίδης δεν εμφανίζεται, πηγαίνει μόνο σε εκπομπές για να διοχετεύει δηλητήριο, τοξικότητα, υπαινιγμούς και επιθέσεις για τους συγγενείς και για όποιον αγωνίζεται για αλήθεια. «Είναι για τα μπάζα». Αυτά είπε ο κ. Φλωρίδης, ότι «είναι για τα μπάζα όποιος μιλάει για μπάζωμα». Και πλέον ο ίδιος άνθρωπος προσκομίζει -και δεν παραιτείται για λόγους στοιχειώδους ευθιξίας- έγγραφα που πιστοποιούν ότι το μπάζωμα του τόπου του εγκλήματος έγινε χωρίς εντολή εισαγγελέως. Κι έρχεστε εδώ και παριστάνετε ότι δεν το ξέρατε; Μα, το επιδιώξατε, κύριοι.

Επιδιώξατε η δικογραφία τα δύο πρώτα εικοσιτετράωρα να μην πάει σε ανακριτή και την κρατήσατε στο αστυνομικό τμήμα, στην Τροχαία Λάρισας, υπό την ευθύνη και τον έλεγχο του κ. Χαρακόπουλου Αγάπιου, αστυνομικού και αδελφού του Βουλευτή σας, Βουλευτή Λάρισας και πρώην Υπουργού, του κ. Μάξιμου Χαρακόπουλου. Έτσι δεν είναι; Γνωρίζατε πάρα πολύ καλά. Τα γνωρίζατε γιατί με το που πήγε ο φάκελος στη δικαιοσύνη και στην ανακρίτρια, φρόντισε ο Πρωθυπουργός ο ίδιος να της πάρουν από τα χέρια τον φάκελο, για να αναβαθμιστεί δήθεν.

Και σε όλο αυτό το διάστημα μέχρι τις 14 Μαρτίου που ανέλαβε ο εφέτης ειδικός ανακριτής, δύο ολόκληρες εβδομάδες δηλαδή μετά το έγκλημα, εσείς οργιάζατε με τον Υφυπουργό Τριαντόπουλο, το δεξί χέρι του κ. Μητσοτάκη, επιτόπου να δίνει εντολές και τον κ. Αγοραστό, τον παντοδύναμο Περιφερειάρχη Θεσσαλίας, κολλητό και επίσης δεξί του χέρι. Αριστερά χέρια δεν έχει ο κ. Μητσοτάκης.

Έχει δεξιά χέρια και ακροδεξιά χέρια. Τα ακροδεξιά χέρια τα έχετε βγάλει στην πρώτη γραμμή, τον κ. Βορίδη, τον κ. Γεωργιάδη, να σκούζουν και να υβρίζουν και να απειλούν και να λασπολογούν και να ποδοπατούν την προσδοκία και το αίτημα για δικαιοσύνη.

Το επίσης δεξί χέρι του κ. Μητσοτάκη, ο κ. Αγοραστός, ήταν εκεί όλες αυτές τις μέρες και δεν ξέρατε ότι γινόντουσαν όλα όσα γινόντουσαν αυθαίρετα, κύριε Κατσαφάδο, που ήσασταν και Υφυπουργός Προστασίας του Πολίτη; Μα ανεβαίνετε στο Βήμα, έχοντας διατελέσει Υφυπουργός Δημόσιας Τάξης και μας λέτε «δεν ξέραμε ότι η αστυνομία έκανε πράγματα, τα οποία αποτελούν κακούργημα και πλημμέλημα αντίστοιχα»; Δεν το ξέρατε; Το ανακαλύψατε τώρα; Ήταν «επιχειρησιακά»; Ποιας επιχείρησης; Της επιχείρησης συγκάλυψης. Της επιχείρησης «βρώμικα χέρια». Της επιχείρησης «χέρια λερωμένα με το αίμα των ανθρώπων που σκοτώσατε». Αυτή είναι η πραγματικότητα.

Όλη σας η σπουδή και η πρεμούρα ήταν για να καλύψετε τα ίχνη σας. Όσοι δεν έχετε προσωπική εμπλοκή, γιατί θα αναφερθούμε σε έναν-έναν και μία προς μία τα εμπλεκόμενα πρόσωπα της Κυβέρνησής σας, της Κοινοβουλευτικής σας Ομάδας, του κόμματός σας, όσοι δεν έχετε προσωπική εμπλοκή, έχετε τεράστια ευθύνη που συγκαλύπτετε τις ευθύνες των ομοιοκόμματών σας. Τεράστιες ευθύνες!

Ο κύριος Πρωθυπουργός σήμερα έβγαλε και διάγγελμα από το Υπουργικό Συμβούλιο για τα Τέμπη. Τι ντροπή! Πραγματικά, τι ντροπή.

Ξέρετε -θα το είχατε δει, φαντάζομαι-, τις πρώτες μέρες μετά το έγκλημα των Τεμπών κυκλοφορούσε μία φωτογραφία, από αυτές που κυκλοφορούν στο διαδίκτυο, με τον κ. Μητσοτάκη σαν σταθμάρχη, γιατί ήταν απόλυτη συνείδηση στην κοινωνία ότι για το έγκλημα αυτό δεν ευθύνεται ενός ανθρώπου λάθος, ούτε είναι ποτέ δυνατόν να λέτε εν έτει 2023 τότε, εν έτει 2025 σήμερα ότι αφήσατε στα χέρια του οποιουδήποτε ενός ανθρώπου τις ζωές επιβατών. Αυτό απαγορεύεται από όλους τους κανονισμούς ασφαλείας. Απαγορεύεται να είναι στα χέρια ενός ανθρώπου τόσες ζωές, χωρίς συστήματα ασφαλείας, χωρίς δικλίδες ασφαλείας, χωρίς μηχανισμούς αποτροπής, χωρίς μηχανισμούς τηλεδιοίκησης, ειδοποίησης, αυτόματης πέδησης και συνολικής προστασίας της ανθρώπινης ζωής. Απλώς απαγορεύεται.

Όλο το αφήγημα του κ. Μητσοτάκη είναι άλλη μία ψευδολογία, συνειδητή, ενός πρωθυπουργού που τολμά και έχει το θράσος -διαβάζω από τη σημερινή του δήλωση- να λέει ότι τα Τέμπη, τελικά, ήταν μια σύγκρουση με λάθη, με καθυστερήσεις, με χρόνιες ανεπάρκειες, με κακοδαιμονίες του κρατικού μηχανισμού, κακοδαιμονίες που αναδείχθηκαν, δυστυχώς, με τον πιο τραγικό τρόπο εκείνο το βράδυ της 28ης Φεβρουαρίου του 2023. Κακοδαιμονίες ήταν; Κακοδαιμονίες; Η κακή μας η τύχη; Η κακιά η χώρα;

Όχι, κύριοι, δεν ονομάζεται κακοδαιμονία αυτό που συμβαίνει στη χώρα. Ονομάζεται βαθιά ριζωμένη διαπλοκή, βαθιά ριζωμένη διαφθορά. Ονομάζεται χρόνια απομύζηση του δημοσίου χρήματος και του δημοσίου ταμείου. Ονομάζεται χρόνια εκμετάλλευση της πρόσβασης στα δημόσια πράγματα και σε σχέση με την ατιμωρησία ονομάζεται βεβαίως και χρόνια καταστρατήγηση και κατάχρηση της θέσης εξουσίας, χρόνια κατάχρηση της εμπιστοσύνης των πολιτών, χρόνια εκμετάλλευση προνομίων, τα οποία κατ’ επίφαση προορίζονται για την προστασία για πολιτικές πράξεις και έχουν καταντήσει έτσι από εσάς και από τις κυβερνήσεις όλων όσοι κυβέρνησαν -η δική σας παράταξη, το δικό σας κόμμα έχει κυβερνήσει περισσότερο απ’ όλα στη Μεταπολίτευση-, ονομάζεται χρόνια εκμετάλλευση θέσης ισχύος και καταστρατήγηση της προστασίας των πολιτικών πράξεων και μετατροπή της σε προστασία για αξιόποινη δράση.

Μετατρέψατε την πολιτική σε αξιόποινη δράση και αυτό ο κόσμος το καταλαβαίνει, γι’ αυτό εξεγείρεται, γι’ αυτό δεν «τρώει» τα παραμύθια που προσπαθείτε να σερβίρετε με όλους τους τρόπους, με το καλό, με το κακό, με το άγριο, με τον κ. Γεωργιάδη να σκούζει, με τον κ. Γεωργιάδη να φωνάζει, με τον κ. Γεωργιάδη να προσκαλεί να απαντάνε με οργή οι νεοδημοκράτες. Αν είναι δυνατόν να προσβάλλετε έτσι τους ανθρώπους που έχουνε ψηφίσει το κόμμα σας! Αλλά προσπαθείτε και με το γλυκό, δηλαδή ότι εσείς είστε μια καλή Κυβέρνηση που δεν διαφωνείτε με το να διαμαρτυρηθεί ο κόσμος.

Ποιος σας ρώτησε; Ποιος σας ρώτησε; Από πότε τοποθετείται η Κυβέρνηση αν συμφωνεί ή διαφωνεί με τη διαμαρτυρία; Πού βρίσκεστε; Πού νομίζετε ότι βρίσκεστε; Η διαμαρτυρία, η συγκέντρωση, η διαδήλωση είναι θεμελιώδες συνταγματικό δικαίωμα, θεμελιώδες, που προσδιορίζει μία δημοκρατία και σε μία δημοκρατία η άσκηση αυτού του δικαιώματος είναι ακώλυτη. Δεν γίνεται ούτε υπό απειλές ούτε υπό κυβερνητικές βροντές ούτε υπό προειδοποιήσεις των εκπροσώπων της Αστυνομίας και του ίδιου του Πρωθυπουργού ότι θα είναι η Αστυνομία ανάμεσα στους πολίτες που θα διαδηλώνουν.

Πού τα ακούσατε αυτά; Πού τα ακούσατε αυτά που ελέχθησαν από τους εκπροσώπους και από την εκπρόσωπο της Αστυνομίας και από τον Πρωθυπουργό ότι θα «σπείρετε» αστυνομικούς με πολιτικά ανάμεσα στους πολίτες που θα διαδηλώνουν; Πολύ καλά κάνουν οι πολίτες και έχουν προσκαλέσει άπαντες με τα κινητά τους να ντοκουμεντάρουν αυτά που θα συμβαίνουν και όλοι θα το κάνουμε, να είστε βέβαιοι. Πολύ καλά κάνουν οι πολίτες και ασκούν το δικαίωμα για αλήθεια και διαφάνεια και το ίδιο θα κάνουμε όλοι.

Βεβαίως απαιτείται εγρήγορση των δημοκρατικών πολιτών, αλλά και των δημοκρατικών αρχών της χώρας, των αρχών που είναι προορισμένες για τη διαφύλαξη της δημοκρατίας και του κράτους δικαίου, του Συνηγόρου του Πολίτη, της Εθνικής Επιτροπής Δικαιωμάτων του Ανθρώπου και κάθε αρμόδιας αρχής που καλείται να προστατεύσει το δημοκρατικό δικαίωμα όλων των πολιτών να διαδηλώσουν και βεβαίως να διαδηλώσουν εναντίον της Κυβέρνησής σας, γιατί μεθαύριο ο κόσμος θα βρίσκεται στο Σύνταγμα, θα βρίσκεται μπροστά στη Βουλή, θα βρίσκεται σε πάρα πολλές πόλεις, όπως έγινε στις 26 Γενάρη και ακόμη μαζικότερα και αυτή του η παρουσία φυσικά και δεν είναι κομματική, όπως προσπαθήσατε να τη χρωματίσετε. Φυσικά και δεν αναφέρεται σε κόμματα. Αναφέρεται στο αίσθημα δικαίου και στην ψυχή της κοινωνίας που δεν την πεθάνατε, όσο και αν το προσπαθήσατε. Είναι όμως μία συγκέντρωση η οποία συγκροτεί διαμαρτυρία εναντίον της Κυβέρνησης, της κυβερνητικής συγκάλυψης και όλων αυτών των αδιανόητων κυβερνητικών συμπεριφορών που κατατείνουν στο να ενοχοποιήσουν, να στοχοποιήσουν, να τρομοκρατήσουν, να αποθαρρύνουν και να αποτρέψουν τους πολίτες από το να συγκεντρωθούν και να διαδηλώσουν. Είναι μία πρωτοβουλία της κοινωνίας, των οικογενειών των θυμάτων που αποτελεί -και το ξέρετε- πρόταση μομφής στην Κυβέρνησή σας.

Όταν, λοιπόν, μιλάει ο κ. Μητσοτάκης και μιλάτε για πρόταση μομφής, ξέρετε πάρα πολύ καλά -η Πλεύση Ελευθερίας έχει εξαρχής πει ότι θα έπρεπε προ πολλού να έχει κατατεθεί πρόταση μομφής- ότι αυτή τη στιγμή η πιο ηχηρή και πιο ισχυρή πρόταση μομφής κατά της Κυβέρνησής σας είναι αυτή η διαδήλωση που την αναμένετε και που προσπαθείτε με κάθε τρόπο να την περιχαρακώσετε, να την περιορίσετε, να την λοιδορήσετε.

Κι επειδή έκανε το ατόπημα ο κ. Μητσοτάκης και αναφέρθηκε και στις πλατείες κι επειδή έχω το δυσμενές προνόμιο να υπερασπίζομαι τους ανθρώπους που υφίστανται αστυνομική βία, πάρα πολλές φορές με καταδίκη του δημοσίου και των υπαιτίων όταν βρίσκονται, γιατί υπάρχει και μια δυστοκία εντοπισμού των επίορκων αστυνομικών που κακοποιούν πολίτες και ασκούν βία κατά πολιτών, να σας πω ότι το 2011 εδώ στην Πλατεία Συντάγματος και στις συγκεντρώσεις που έγιναν τον Μάιο και τον Ιούνιο, στις συγκεντρώσεις των «Αγανακτισμένων», ασκήθηκε δολοφονική βία σε βάρος των πολιτών. Είναι ντοκουμενταρισμένο ότι δήθεν μπαχαλάκηδες και δήθεν κουκουλοφόροι-καδρονοφόροι φυγαδεύτηκαν μέσα από τη Βουλή από αστυνομικές δυνάμεις. Είναι ντοκουμενταρισμένο και αποδεδειγμένο ότι αυτό ήταν μια προβοκάτσια του παρακράτους μέσα στο κράτος, προβοκάτσια από αυτές που συνηθίζετε όταν αισθάνεστε την εξουσία σας και την μονοκρατορία σας να κλυδωνίζεται.

Μην διανοηθείτε -το λέω στον κ. Χρυσοχοΐδη και το έχω πει και με επικοινωνία μου και στον Αρχηγό της Αστυνομίας, τον κ. Μάλλιο- να μπλοκάρετε τη διαδήλωση. Μην διανοηθείτε να μετέλθετε τα πολύ γνωστά τεχνάσματα της προβοκάτσιας.

Ο κόσμος που διαδηλώνει είναι καταγεγραμμένο ότι διαδηλώνει ειρηνικά και αποφασιστικά. Δεν διαδηλώνει για να σας χαϊδέψει, ούτε για να ανταποκριθεί στις παραινέσεις της κ. Αδειλίνη, της Εισαγγελέως του Αρείου Πάγου, να πενθεί βουβά και να πάει στην εκκλησία. Διαδηλώνει γιατί απαιτεί δικαιοσύνη και δικαιούται να απαιτεί δικαιοσύνη, γιατί η δικαιοσύνη, η δικαστική λειτουργία, η δικαστική εξουσία όπως λέγεται, είναι εξουσία η οποία, όπως και όλες οι εξουσίες, πηγάζει από τον λαό, ασκείται υπέρ αυτού και του έθνους, όπως ορίζει το Σύνταγμα.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, όμως, σας παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν έχω ούτε ξεκινήσει, κύριε Πρόεδρε, αλλά αντιλαμβάνομαι την παραίνεσή σας και δεν θα καθυστερήσω καθόλου.

Το «Δεν έχω ούτε ξεκινήσει» έχει να κάνει με τη συνολική μας δέσμευση και προσδοκία.

Και κάτι ακόμη για τον κ. Μητσοτάκη και για όλους όσοι μιλούν για αποσταθεροποίηση. Οι δημοκρατίες και το δημοκρατικό πολίτευμα δεν αποσταθεροποιούνται όταν οι πολίτες ασκούν τα δικαιώματά τους, όταν διαδηλώνουν. Είναι άλλο πράγμα η κυβέρνηση και άλλο πράγμα η δημοκρατία. Είναι άλλο πράγμα η κυβέρνηση και άλλο πράγμα η εσωτερική σταθερότητα και η ομαλότητα στην πατρίδα μας.

Ο κ. Μητσοτάκης, λοιπόν, μπερδεύτηκε σήμερα και μας είπε ότι έχουμε χρέος να αποτρέψουμε την αμφισβήτηση της εσωτερικής σταθερότητας και της ομαλότητας στην πατρίδα μας, εννοώντας ότι ο ίδιος και η Κυβέρνησή του, που έχουν δώσει ρεσιτάλ συγκάλυψης, παρανομίας, κακουργηματικής δράσης, αποφυγής ευθυνών και υπόθαλψης αυτών και αλλήλων, πρεσβεύουν δήθεν τη σταθερότητα και την ομαλότητα. Αλίμονό μας!

Μεθαύριο θα είμαστε όλοι εκεί και όλες εκεί με τους πολίτες για τη δικαιοσύνη, για το οξυγόνο που στερήσατε με τρόπο βίαιο, με τρόπο ψυχρό και ανάλγητο και στη συνέχεια προσπαθήσατε να αποκρύψετε αυτήν την αποστέρηση.

Έρχομαι τώρα πολύ σύντομα σε τρία θέματα που οπωσδήποτε πρέπει να θίξω. Το πρώτο είναι ότι φυσικά η μεθοδολογία της συγκάλυψης δεν είναι τωρινή και δεν είναι αποκλειστικό σας προνόμιο. Και επειδή σήμερα απολογήθηκε στο Τριμελές Εφετείο Πλημμελημάτων Αθηνών η κ. Δούρου για το έγκλημα στο Μάτι και επειδή συμβαίνει να έχω ζήσει από κοντά και από την πρώτη στιγμή τις μεθοδεύσεις της συγκάλυψης του εγκλήματος στο Μάτι, που σε πολλά προσιδιάζουν στις μεθοδεύσεις της συγκάλυψης του εγκλήματος στα Τέμπη, έχω να πω ότι δυστυχώς είναι ίδιον των εξουσιών να προσπαθούν να αποφύγουν τις ευθύνες τους, αλλά αυτό ενέχει και προσωπική ποινική ευθύνη. Δεν είναι κάποιο ελάττωμα του θεσμού ή της θέσης ευθύνης.

Και έχω ακόμη να πω ότι είναι τρομακτικό το γεγονός ότι η αφαίρεση της ζωής εκατόν τεσσάρων ανθρώπων μέσα από μεθοδεύσεις δικάζεται και σήμερα, επτά σχεδόν χρόνια μετά, σαν πλημμέλημα, σαν ένα αυτοκινητικό ατύχημα χωρίς θύματα. Είναι ντροπή και είναι δυστυχώς εκείνο το σκαλοπάτι που οδήγησε στα Τέμπη. Είχα το δυσμενές προνόμιο να καταθέτω επί τέσσερις ημέρες σε πρώτο βαθμό για το Μάτι πριν τα Τέμπη προειδοποιώντας ότι, αν δεν υπάρξει δικαιοσύνη για το Μάτι, θα έχουμε και νέα κρατικά εγκλήματα σε βάρος αθώων πολιτών.

Και έρχομαι στο δεύτερο σημείο που αφορά το νομοσχέδιο το οποίο κινείται στο πεδίο της λεγόμενης εθνικής άμυνας. Κοιτάξτε, σήμερα κυκλοφορεί -και δεν μπορεί να μην ειπωθεί αυτό εδώ, στο Κοινοβούλιο- ένα ανατριχιαστικό βίντεο τεχνητής νοημοσύνης το οποίο διοχέτευσε ο Πρόεδρος των Ηνωμένων Πολιτειών κ. Τραμπ, στο οποίο απεικονίζει και αναπαριστά το όραμά του για τη Γάζα. Ονομάζεται Trump Gaza και είναι πραγματικά ό,τι πιο προσβλητικό για την ανθρωπότητα, ό,τι πιο προσβλητικό για τις κατακτήσεις μετά το Β΄ Παγκόσμιο Πόλεμο, ό,τι πιο προσβλητικό για το «ποτέ ξανά».

Ο κ. Τραμπ οραματίζεται ότι θα εκκαθαρίσει τους Παλαιστινίους από τον τόπο τους, ότι θα εγκαταστήσει εκεί μια Ριβιέρα στην οποία θα λούζεται τον ήλιο μαζί με τον Νετανιάχου και θα τρώει μαυρισμένος ο κ. Έλον Μασκ. Δεν μπορεί -κύριε Κεφαλογιάννη, το λέω και σε σας, είναι πράγματα τα οποία τα έχω θέσει πλειστάκις στον κ. Γεραπετρίτη- απέναντι σε αυτά να μένει σιωπηλή η Ελλάδα. Δεν θα έπρεπε να μένει σιωπηλή φυσικά ούτε η Ευρωπαϊκή Ένωση. Τι ακριβώς περιμένουμε; Τι ακριβώς περιμένουμε για να τοποθετηθούμε και να αντιταχθούμε;

Η Πλεύση Ελευθερίας είναι εκείνο το κίνημα το οποίο έχει από την ιδρυτική του διακήρυξη τοποθετηθεί με την πλευρά της ειρήνης, κατά της βιομηχανίας πολέμου και προσωπικά είμαι εκείνη που έχω συγκροτήσει ειδική επιτροπή για τον λογιστικό έλεγχο του χρέους της χώρας, στον οποίο έγινε ειδική διερεύνηση ως προς τις συμβάσεις τις εξοπλιστικές, τις λεγόμενες για την εθνική άμυνα που καταχρέωσαν τη χώρα με άχρηστους και ελλαττωματικούς εξοπλισμούς και οδήγησαν σε πολύ μεγάλο βαθμό εκεί που οδήγησαν.

Η Πλεύση Ελευθερίας είναι εκείνο το κίνημα που μιλάει ασταμάτητα κατά του πολέμου. Είμαστε εκείνοι που πήραμε θέση κατά του πολέμου στην Ουκρανία και κατά της χρησιμοποίησης αυτής της μαριονέτας, του Ζελένσκι, στον οποίο αναφέρθηκα από τότε, από το 2021, όχι σήμερα. Είμαστε εκείνοι που μιλάμε για τα δικαιώματα των αμάχων και των θυμάτων σε όποια πλευρά και αν βρίσκονται και για την προστασία των λαών.

Και βεβαίως περίμενα από τον κ. Παφίλη του ΚΚΕ να μην κάνει το λάθος μετά τα «τι λες κυρά μου», μετά τις συκοφαντίες και τις λασπολογίες να έρθει εδώ να πει ότι η Πλεύση Ελευθερίας υποστηρίζει, δήθεν, το ΝΑΤΟ και κάποια δήθεν ευρωπαϊκή άμυνα. Τέλος τα ψέματα εδώ μέσα στην Αίθουσα.

Η Πλεύση Ελευθερίας είναι εκείνο το κίνημα που έχει σταθερά αντιταχθεί στους εξοπλισμούς. Είναι εκείνο το κίνημα που έχει σταθερά αντιταχθεί στον πόλεμο. Είναι εκείνο το κίνημα το οποίο φέρνει εδώ, μέσα στη Βουλή, ξανά και ξανά επίκαιρες ερωτήσεις απέναντι στις εχθροπραξίες.

Υπήρξα η Πρόεδρος της Βουλής που άνοιξα τον Φάκελο της Κύπρου μαζί με τον ομόλογό μου Πρόεδρο της Βουλής των Αντιπροσώπων. Πραγματικά δεν ανέχομαι από κανέναν, ακόμα και από τους κατ’ επάγγελμα λασπολογούντες να έρχονται εδώ μέσα και να αμφισβητούν ή να προσπαθούν να ταυτίσουν την Πλεύση Ελευθερίας με πολιτικές άλλων, στις οποίες ουδέποτε στέρξαμε.

**ΠΡΟΕΔΡΕΥΩΝ (Αθανάσιος Μπούρας):** Βάλτε τελεία, όμως, σας παρακαλώ θερμά, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σε δύο λεπτά έχω τελειώσει, κύριε Πρόεδρε. Ευχαριστώ.

Στις 28 Νοεμβρίου αντίστοιχα ψέματα δημοσίευσε ο «Ριζοσπάστης», λέγοντας ότι η Πλεύση Ελευθερίας έχει βάλει φαρδιά πλατιά την υπογραφή της στον στρατηγικό διάλογο με τις ΗΠΑ. Τότε απευθύνθηκα στον κ. Κουτσούμπα με μήνυμά μου. Του είπα: «Δημήτρη καλημέρα, γράφτηκε αυτό το ψέμα στον «Ριζοσπάστη» από υπερβάλλοντα ζήλο, προφανώς. Σε παρακαλώ να επανορθωθεί, σε ευχαριστώ». Και μου απάντησε ο κ. Κουτσούμπας: «Ζωή, καλημέρα. Μίλησα με τον «Ριζοσπάστη». Μου είπαν ότι κακώς μπήκε, είναι εκ παραδρομής, και θα διορθωθεί στο αυριανό φύλλο, Δημήτρης».

**ΓΕΩΡΓΙΟΣ ΑΜΥΡΑΣ:** Πότε έγινε αυτό;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Στις 28 Νοεμβρίου. Δεν τα καταθέτω στα Πρακτικά. Αν αμφισβητηθεί, θα το καταθέσω.

Εμείς είμαστε καθαροί και ξάστεροι. Δεν ανεχόμαστε ούτε διαχείριση εντυπώσεων, ούτε λασπολογία, ούτε συκοφαντία. Τους αγώνες του ο καθένας να τους υπερασπίζεται. Εμείς υπερασπιζόμαστε και τους αγώνες των άλλων, γιατί δεν κάνουμε διαγωνισμό. Μας ενδιαφέρει να αγωνίζονται και άλλοι άνθρωποι και τους υποστηρίζουμε και εγώ προσωπικά τους υπερασπίζομαι.

Ο πιο ιερός αγώνας που δίνεται αυτή τη στιγμή είναι αυτός που τρομοκρατεί, ναι, το σύστημα, είναι ο αγώνας των απλών ανθρώπων. Σε αυτόν τον αγώνα για δικαιοσύνη, για δικαίωση, για ένα τέλος στη συγκάλυψη, για αλήθεια, η Πλεύση Ελευθερίας θα είναι εκεί με όλες της τις δυνάμεις και όποιον και όποια αγωνίζεται θα τον στηρίζουμε και προσωπικά θα τον υπερασπίζομαι με κάθε κόστος, με όλες μου τις δυνάμεις. Αυτό νομίζω ότι το έχετε καταλάβει.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Κλείνουμε τη σημερινή διαδικασία με την ομιλία του Υπουργού.

Ορίστε, κύριε Υπουργέ, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, δεν θα αναφερθώ επί της ουσίας στο νομοτεχνικό περιεχόμενο της συμφωνίας, εξάλλου έγινε μία αναλυτική συζήτηση και στην επιτροπή. Αναφέρομαι στην πρώτη κύρωση, που αφορά τη συμφωνία μεταξύ Ελλάδας και Πορτογαλίας. Ο εισηγητής της Πλειοψηφίας, ο κ. Αμυράς, είχε έναν μεστό και ουσιαστικό τρόπο.

Θα ήθελα μόνο να επισημάνω για άλλη μια φορά, για να καταγραφεί στα Πρακτικά, ότι η γεωστρατηγική θέση της Ελλάδας καθώς αυτή αλληλεπιδρά με ένα παγκοσμιοποιημένο πλέγμα των νέων απειλών ασφαλείας και από την άλλη πλευρά το γεγονός ότι η χώρα μας είναι το μόνο κράτος-μέλος της Ευρωπαϊκής Ένωσης που ακόμα και μετά τη λήξη του Ψυχρού Πολέμου απειλείται ευθέως η εθνική του κυριαρχία και η εδαφική του ακεραιότητα από μια γειτονική χώρα, την Τουρκία, η οποία έχει θεσπίσει απειλή πολέμου, δηλαδή casus belli εναντίον μας, αν ασκήσουμε το κυριαρχικό μας δικαίωμα επέκτασης των χωρικών μας υδάτων, που προβλέπει το Διεθνές Δίκαιο, καθορίζουν κατά πολύ τις προτεραιότητες της εθνικής στρατηγικής ασφαλείας που έχει η χώρα μας, έτσι ώστε να έχει μία έντονη παρουσία τόσο σε διμερές όσο και σε πολυμερές επίπεδο μέσα από την άσκηση της εξωτερικής και αμυντικής της πολιτικής.

Και βεβαίως, με μία έμφαση στο Διεθνές Δίκαιο και στην πολυμερή εξωτερική πολιτική η πατρίδα μας προσπαθεί να μεγιστοποιήσει την εξυπηρέτηση των ελληνικών συμφερόντων υιοθετώντας έναν ανοιχτό ορθολογιστικό χαρακτήρα στους στόχους, αλλά και στις επιλογές της με τη δημιουργία αμυντικών συμμαχιών, αλλά και με τη συμμετοχή της σε διεθνείς οργανισμούς, τόσο στο ΝΑΤΟ όσο και στην Ευρωπαϊκή Ένωση. Συνάπτει διμερείς και πολυμερείς συνεργασίες σε θέματα άμυνας και ασφαλείας και λειτουργεί πάντα με γνώμονα την αμοιβαία εμπιστοσύνη, αλλά και την κοινή δράση, ώστε να ανοίξει δρόμους επικοινωνίας με τους φορείς άσκησης της άμυνας και της ασφάλειας των άλλων χωρών.

Και θυμίζω ότι στις μέρες μας, δηλαδή το τελευταίο χρονικό διάστημα, έχουν εμφανιστεί ή αναβιώνουν νέες απειλές, φέρνοντας απειλές τόσο για την περιοχή όσο και για την ασφάλεια και τη σταθερότητα της ευρύτερης περιοχής της Ανατολικής Μεσογείου διαμορφώνοντας μάλιστα ένα εύθραυστο γεωπολιτικό περιβάλλον. Η ανεξέλεγκτη διακίνηση οπλικών συστημάτων, όπλων μαζικής καταστροφής, η παράνομη μετανάστευση και το οργανωμένο έγκλημα, η εργαλειοποίηση των μεταναστευτικών ροών, η απειλή της ενεργειακής ασφάλειας, οι σύγχρονες μορφές πειρατείας, η τρομοκρατία, οι εθνικιστικές εξάρσεις, το απαράδεκτο, όπως είπα προηγουμένως, και μόνιμο casus belli από την Τουρκία, οι πόλεμοι και οι επιθέσεις που επεκτάθηκαν στον κυβερνοχώρο και τα μέσα διεξαγωγής τους, όλα αυτά εξαρτώνται και σχετίζονται άμεσα με τη διαθεσιμότητα ανθρώπινων και τεχνολογικών πόρων και κυρίως με την αμυντική τεχνολογία αιχμής. Και όλα τα ανωτέρω αποτελούν όρους συνεχούς ενεργοποίησης και αμυντικού επαναπροσδιορισμού της χώρας μας.

Αυτοί είναι και οι λόγοι που το να συμμετέχουμε, κυρίες και κύριοι συνάδελφοι, σε συμμαχίες είναι η πιο σημαντική εκδήλωση ισορροπίας ισχύος και μέσα σε αυτό το πνεύμα υπεγράφη και η εν λόγω συμφωνία μεταξύ της χώρας μας και της Πορτογαλίας, η οποία ορίζει το πλαίσιο συνεργασίας των δύο χωρών στον τομέα της άμυνας και της ασφάλειας, χαράζει μάλιστα όρους και συγκεκριμένους δρόμους συνεργασίας σε καινοτόμες τεχνολογίες επί αμυντικών συστημάτων σε προγράμματα ευρωπαϊκά και νατοϊκά σύμπραξης των αμυντικών βιομηχανιών και κυρίως δημιουργεί διακρατικούς θεσμούς για το εθνικό οικοσύστημα καινοτομίας, για την εθνική άμυνα, όπως αυτό υλοποιείται από το Ελληνικό Κέντρο Αμυντικής Καινοτομίας.

Σήμερα, λοιπόν, κυρώνουμε όχι μόνο μία δημοκρατικά συγκεκριμένη αμυντική συμφωνία, όπως ακούστηκε από πολλούς ανθρώπους στην επιτροπή, αλλά και σήμερα στην Ολομέλεια, αλλά μια ουσιαστική συμφωνία και στην ουσία με αυτόν τον τρόπο επικαιροποιούμε μια πολυετή συνεργασία στον τομέα της άμυνας και της ασφάλειας με μία συμμαχική χώρα τόσο στο ΝΑΤΟ όσο και στην Ευρωπαϊκή Ένωση. Θυμίζω μάλιστα ενδεικτικά -το είπα και στην επιτροπή- ότι η Πορτογαλία συμμετέχει στο Πολυεθνικό Συντονιστικό Κέντρο Στρατηγικών Θαλασσίων Μεταφορών. Υπάρχει το μνημόνιο συνεργασίας μεταξύ των Πολεμικών Ναυτικών των δύο κρατών. Υπάρχει η αλληλεγγύη που επέδειξε η χώρα μας στις πυρκαγιές της Πορτογαλίας τον Σεπτέμβριο 2024 στο πλαίσιο του μηχανισμού προστασίας της Ευρωπαϊκής Ένωσης, η συνεργασία μας σε δραστηριότητες και πρωτοβουλίες του Κέντρου Εκπαίδευσης Ναυτικής Αποτροπής του Πολυεθνικού Κέντρου Υποστήριξης Επιχειρήσεων Ειρήνης και βεβαίως και η συμμετοχή σε κοινές ασκήσεις όπως ο «Ηνίοχος 2024», αλλά και η σύμπραξη σε διάφορες επιχειρήσεις της Ευρωπαϊκής Ένωσης, όπως είναι η «Ειρήνη», οι «Ασπίδες» και η «Αταλάντα».

Τα αναφέρω, κυρίες και κύριοι συνάδελφοι, γιατί δεν είναι μια τυπική συμφωνία. Επαναλαμβάνω, είναι ένα κείμενο το οποίο υπεγράφη πριν από αρκετά χρόνια. Είπα και στην επιτροπή ότι υπήρξε καθυστέρηση όσον αφορά την κύρωσή του. Αυτό, όμως, δεν απέτρεψε το γεγονός ότι η συνεργασία αυτή προχώρησε και μάλιστα σε πάρα πολλούς τομείς.

Έρχομαι πάρα πολύ γρήγορα και στη δεύτερη κύρωση, το δεύτερο μνημόνιο μεταξύ της χώρας μας και μια σειρά άλλων ευρωπαϊκών κρατών για την ανάπτυξη ελικοπτέρων νέας γενιάς. Και σε αυτό, όπως διευκρίνισα και στην επιτροπή, η χώρα μας συμμετέχει στην πρώτη φάση υλοποίησης αυτού του προγράμματος, δηλαδή στο concept stage, όπως αναγράφεται, το οποίο μάλιστα ολοκληρώνεται στις 31 Δεκεμβρίου του 2025. Άρα, είναι ένα ενεργό πρόγραμμα. Το λέω, διότι κάποιοι συνάδελφοι στην επιτροπή είπαν ότι είναι άνεργο και άρα, για ποιον λόγο επικυρώνουμε αυτό το πρόγραμμα. Και όπως είπα επίσης και στην επιτροπή, η εν λόγω φάση περιορίζεται στα πρώτα στάδια έρευνας αυτού του προγράμματος, σε ένα πειραματικό στάδιο, όπου αναλόγως και τα ευρήματα και τα παραδοτέα οι χώρες αποφασίζουν αν θα συνεχίσουν στα επόμενα στάδια.

Πράγματι, σε αυτό το στάδιο, το πρώτο στάδιο δηλαδή της έρευνας και της ανάπτυξης, έχουμε πάρει κάποια παραδοτέα, τα οποία είναι ιδιαίτερα χρήσιμα.

Από την άλλη, όμως, για τους λόγους που εξηγήθηκαν νομίζω αναλυτικά τόσο στην γραπτή ερώτηση προς τον κ. Κατρίνη, αλλά και στην επιτροπή με αυτό το οποίο ανέφερα και θα το αναλύσω και στη συνέχεια, αποφασίστηκε ότι η χώρα μας δεν θα συμμετέχει στη δεύτερη φάση. Και νομίζω ότι είναι κάτι το οποίο σε συνδυασμό, βεβαίως, με το ευρωπαϊκό πρόγραμμα για να γίνει ο διαχωρισμός και από το γεγονός ότι επίσης δεν θεωρήσαμε πρόσφορο το να υπάρξει μια έξτρα χρηματοδότηση πάλι για την πρώτη φάση -διότι θυμίζω ότι ενώ η πρώτη και αρχική φάση θα τελείωνε το 2025, η απαίτηση των υπολοίπων κρατών-μελών που ήταν στο ζήτημα αυτό στη σύμπραξη ήταν για περαιτέρω τέσσερα χρόνια και επιπλέον 6 εκατομμύρια- θεωρήθηκε απρόσφορη για τη συμμετοχή της χώρας μας και στη συνέχεια του προγράμματος.

Σε συνδυασμό, λοιπόν, με το γεγονός ότι δεν καλύπτονται και οι επιχειρησιακές ανάγκες με βάση τις πρώτες ενδείξεις που έχουμε από το εν λόγω πρόγραμμα και με το γεγονός ότι υπήρξε αύξηση του προϋπολογισμού, αλλά και επίσης ένα πρόγραμμα το οποίο αναπτύχθηκε σε επίπεδο Ευρωπαϊκής Ένωσης και για το οποίο θέλω να θέσω στην Εθνική Αντιπροσωπεία το γεγονός ότι το πρόγραμμα που αυτή τη στιγμή είναι σε επίπεδο Ευρωπαϊκής Ένωσης, δηλαδή το NGRC, καλύπτεται εξ ολοκλήρου από κοινοτικούς πόρους -πολύ μικρή συμμετοχή των κρατών-μελών- όλοι αυτοί οι λόγοι μάς οδήγησαν αυτή τη στιγμή στο να πούμε ότι δεν συμμετέχουμε στη συνέχιση του συγκεκριμένου προγράμματος.

Επομένως, θα ήθελα να τονίσω για άλλη μια φορά ότι όλα αυτά τα προγράμματα στα οποία συμμετέχει η χώρα μας, πολλές φορές κυρίως αυτά που είναι σε πειραματικό στάδιο, δηλαδή εκείνα τα οπλικά συστήματα ή οι πλατφόρμες που είναι στο στάδιο ακόμη της έρευνας και της ανάπτυξης, είναι προφανές ότι πολλές φορές μπορεί να μην ικανοποιήσουν στο τέλος τις επιχειρησιακές ανάγκες, τις οποίες μπορούν να θέτουν οι Ένοπλες Δυνάμεις.

Άρα, δεν ισχύει αυτό που ακούστηκε ότι είναι λάθος ή το ένα ή το άλλο πρόγραμμα. Προφανώς μπαίνεις και οφείλεις να μπεις σε κάποια προγράμματα, ειδικά όταν είναι προγράμματα με τεχνολογίες αιχμής, και, από εκεί και πέρα, υπάρχει μια διαρκής αξιολόγηση του κατά πόσο αυτό μπορεί να σου καλύψει τις δικές σου εθνικές επιχειρησιακές ανάγκες και αναλόγως μετά αποφασίζεις τη συνέχεια ή μη του προγράμματος.

Να πω, επίσης, ότι το δεύτερο πρόγραμμα, το ευρωπαϊκό –να το πω σε αντιδιαστολή με το νατοϊκό- για άλλη μια φορά ενεργοποιήθηκε 1-1-2023 – ήταν μεταγενέστερη, δηλαδή, του νατοϊκού- και υπήρξαν πράγματι συζητήσεις ήδη από τα προηγούμενα χρόνια και το 2021 και 2022 κατά πόσο τα κράτη αυτά θα συμμετέχουν. Όμως, η οριστική ημερομηνία αξιοποίησης και ενεργοποίησης αυτού του προγράμματος είναι το 2023, απ’ όταν και στην ουσία η χώρα μας συμμετέχει.

Θα ήθελα να κλείσω, κυρίες και κύριοι συνάδελφοι, απλώς απαντώντας σε μια σειρά από ζητήματα και ερωτήσεις που έθεσαν οι κυρίες και κύριοι συνάδελφοι ξεκινώντας με τη σειρά που τοποθετήθηκαν.

Ο κ. Καζαμίας -του απάντησα νομίζω- στην αντίστοιχη παρατήρηση που έκανε για το άρθρο 3.2 κατά πόσο είναι προβληματικό, νομίζω, κύριε συνάδελφε, σας είπα ότι, πρώτον, το 3.2 αναφέρεται συγκεκριμένα και πολύ stricto sensus, όπως λέμε οι νομικοί, με έναν πολύ αυστηρό τρόπο στο πεδίο εφαρμογής αυτής της προς κύρωση Συμφωνίας. Δεν επεκτείνεται σε κάτι άλλο. Και, επίσης, το προηγούμενο άρθρο, η προηγούμενη παράγραφος, δηλαδή η 3.1, αναφέρεται σε δεκαεννέα τομείς πολιτικής, που νομίζω ότι άμα τους διαβάσει κανείς, εκ των πραγμάτων το 3.2 περιττεύει. Είναι μια τυπική αναφορά που γίνεται σε όλες τις προς κύρωση διεθνείς συμβάσεις και μπαίνει απλώς για να καλύψει το ενδεχόμενο να υπάρχει κάτι το οποίο ενδεχομένως έχει παραλειφθεί στην προηγούμενη παράγραφο.

Αναφερθήκατε και στον προϋπολογισμό των 9.000 ευρώ σύμφωνα και με την έκθεση του Γενικού Λογιστηρίου του Κράτους. Τα 9.000 ευρώ προφανώς αναφέρονται στην εφαρμογή αυτής της συμφωνίας-πλαισίου. Αν θα διαβάσετε μέσα και το υπόλοιπο κείμενο της διεθνούς συμφωνίας, αυτής της κύρωσης, θα δείτε ότι προφανώς αν υπάρξουν και άλλες συμφωνίες στο πλαίσιο αυτής της συμφωνίας, προφανώς και στα Μέρη καταμερίζονται οι αντίστοιχες δαπάνες και τα αντίστοιχα έξοδα. Προφανώς δεν είναι, λοιπόν, το συνολικό κόστος της συνεργασίας μας με την Πορτογαλία προφανώς τα 9.000. Το λέω γιατί ακούστηκε και από άλλες πλευρές του Κοινοβουλίου αυτό.

Όσον αφορά την κ. Αναγνωστοπούλου, που έθεσε και το ζήτημα του ράλι εξοπλισμών και πώς μπορεί να εξηγηθεί αυτό, το είπα και σε μια επίκαιρη ερώτηση που είχαμε πριν από λίγες ημέρες. Προφανώς υπάρχει μια ιδεολογική διαφορά με το κόμμα της Νέας Αριστεράς.

Εμείς πιστεύουμε ότι υπάρχει ένας ενεργός εξ ανατολών κίνδυνος ο οποίος μας αναγκάζει ως χώρα να ξοδεύουμε ένα πολύ μεγάλο μέρος του Εθνικού Ακαθάριστου Προϊόντος μας, προκειμένου να υπάρχει αυτή η αποτροπή. Δυστυχώς, η γεωγραφία μας είναι τέτοια που δεν μας δίνει την πολυτέλεια να μην το κάνουμε.

Από κει και πέρα, εμείς δεν θεωρούμε ότι υπάρχει ένα ράλι εξοπλισμών. Ίσα ίσα. Όπως είπα και στην απάντηση της ερώτησης πριν από λίγες ημέρες, δυστυχώς, η δεκαετής κρίση η οποία έλαβε χώρα, κυρίως, την προηγούμενη δεκαετία, μάς είχε οδηγήσει σε μια κατάσταση όπου ξοδεύαμε πολύ λίγα για την άμυνά μας. Πολλά από τα πολύ προηγμένα εξοπλιστικά προγράμματα και συστήματα τα οποία διέθετε η χώρα, δεν ήταν στη φάση που θα έπρεπε, με βάση και τις εθνικές ανάγκες και θεωρώ απολύτως επιβεβλημένο το γεγονός ότι τα τελευταία τέσσερα με πέντε χρόνια έχει αναστραφεί πλήρως αυτή η εικόνα. Και μπορώ να πω ότι σχεδόν έχουμε τετραπλασιάσει τις δαπάνες που αφορούν, κυρίως, τα εξοπλιστικά προγράμματα, ακριβώς με βάση και τις νέες ανάγκες που έχουν προκύψει.

Μία ερώτηση που έθεσε, επίσης, ο κ. Φωτόπουλος στο τι μας διασφαλίζει ότι το κόστος του ευρωπαϊκού προγράμματος δεν θα αυξηθεί, η απάντηση, κυρίες και κύριοι συνάδελφοι, είναι ότι -άμα θα δείτε και το έγγραφο το οποίο κατέθεσε ο κ. Καζαμίας- από τα 40.200.000 που είναι το πρόγραμμα, τα 40 εκατομμύρια είναι από κοινοτικούς πόρους. Είναι ένα πρόγραμμα ευρωπαϊκό, το οποίο καλύπτεται στη συντριπτική πλειοψηφία, περίπου στο 99%, από κοινοτικούς πόρους, άρα ακόμα και να αυξηθεί το ίδιο το πρόγραμμα, αν υπάρξουν περαιτέρω απαιτήσεις, αυτές οι δαπάνες θα προέλθουν από καθαρά κοινοτικούς πόρους.

Και μπορώ να προσθέσω μάλιστα ότι, επειδή ακριβώς σε αυτό το πρόγραμμα θα συμμετέχουν και ελληνικές εταιρείες, μεταξύ των οποίων και η ΕΑΒ, υπάρχουν αρκετά οφέλη, δεδομένου ότι μέρος της χρηματοδότησης της δεύτερης φάσης θα πάει και προς τις εταιρείες των κρατών μελών που συμμετέχουν σε αυτό το πρόγραμμα. Άρα, έχει πολλαπλά οφέλη και για την εγχώρια αμυντική βιομηχανία.

Όσον αφορά, τώρα, ζητήματα που έθεσε ο κ. Κεδίκογλου, ο οποίος αναφέρθηκε και στο θέμα της Λιβύης ότι δεν έχουν απαντηθεί μια σειρά από ερωτήματα. Κύριε συνάδελφε, να σας πω ότι έχουν απαντηθεί και ερωτήσεις γραπτές και επίκαιρες ερωτήσεις. Προσωπικά, μάλιστα, εγώ έχω έρθει στη Βουλή τουλάχιστον τρεις φορές γι’ αυτό το ζήτημα.

Όσον αφορά, αντιλαμβάνεστε, ζητήματα που αφορούν τη δικαστική διερεύνηση της υπόθεσης είτε αφορά το στρατιωτικό σκέλος είτε το πολιτικό, προφανώς, δεν μπορεί να υπάρξει ενημέρωση, γιατί το πλέον αρμόδιο όργανο είναι η δικαιοσύνη -είτε στρατιωτική, είτε πολιτική, σε κάθε περίπτωση. Προφανώς, είναι μια ανοικτή διαδικασία ακόμα και περιμένουμε κι εμείς τα πορίσματα της δικαιοσύνης.

Αναφερθήκατε, όμως, και σε κάτι άλλο, σχετικά με τις παραιτήσεις των στελεχών στις Ένοπλες Δυνάμεις. Και να σας πω το εξής: Είναι κάτι το οποίο μας έχει απασχολήσει. Παραδεχθήκατε και εσείς ότι ένα μέρος των, όχι προτάσεων, αλλά στην ουσία αποφάσεων που έχουμε λάβει το προηγούμενο διάστημα, κατατείνει στην ουσία στο να ανατρέψουμε αυτήν την διαρροή. Να σας πω μόνο ότι ενώ, για παράδειγμα, επί προηγούμενων κυβερνήσεων, οι σπουδαστές στις σχολές αυτές έπαιρναν 150 ευρώ τον μήνα σαν αποζημίωση -μιλάω για τους ευέλπιδες, τους ναυτικούς δόκιμους, για τους ικάρους- εμείς το τετραπλασιάσαμε. Παίρνουν αυτήν τη στιγμή άνω των 600 ευρώ, μια αποζημίωση που για έναν σπουδαστή είναι ιδιαίτερα σημαντική, ακριβώς για να κάνουμε πιο ελκυστικές τις σχολές.

Θυμίζω ότι πριν από έναν χρόνο φέραμε ένα νομοσχέδιο στην Εθνική Αντιπροσωπεία που αφορά την αναβάθμιση των σχολών αυτών, δίνοντάς τους για πρώτη φορά το δικαίωμα να παίρνουνε μεταδιδακτορικά, διδακτορικά, να γίνεται έρευνα, έτσι ώστε να δώσουμε περισσότερα εργαλεία για τα μελλοντικά μας στελέχη.

Έχουμε ξεκινήσει ένα γιγάντιο οικιστικό πρόγραμμα, ίσως το μεγαλύτερο στην ιστορία των Ενόπλων Δυνάμεων. Η πρώτη φάση ήδη υλοποιείται με χίλιες κατοικίες σε όλη την Ελλάδα, που χρηματοδοτείται μέσω του προγράμματος των δημοσίων επενδύσεων 100 εκατομμυρίων ευρώ, με προμετωπίδα τον Έβρο και τα νησιά του Ανατολικού Αιγαίου. Σε αυτό το πρόγραμμα, μάλιστα, έχουμε προβλέψει το 15% αυτών των κατοικιών να πηγαίνει για κοινωνικούς σκοπούς, δηλαδή για τον γιατρό, για τον δάσκαλο, για τον καθηγητή, για τον αστυνομικό ο οποίος διορίζεται στα νησιά, που συνήθως έχουν και το μεγάλο πρόβλημα όχι μόνο τους καλοκαιρινούς μήνες αλλά συνήθως και μέσα στην διάρκεια του έτους και ο σκοπός είναι μέχρι το 2030 να προστεθούν άλλες 3.000 κατοικίες. Δηλαδή, θα κατασκευαστούν 4.000 κατοικίες μέχρι το 2030.

Και εδώ, έρχομαι βεβαίως να απαντήσω και στον κ. Κατρίνη και να πω ότι ο κ. Δένδιας δεν έκοβε απλές κορδέλες σήμερα στο Χαϊδάρι. Κάναμε τα εγκαίνια τριάντα επτά κατοικιών για τα στελέχη των Ενόπλων Δυνάμεων. Ο λόγος που έλειπε προηγουμένως είναι ότι υπήρχε το Υπουργικό Συμβούλιο. Θέλω να πιστεύω ότι εν τη ρύμη του λόγου, μάλλον, σας ξέφυγε, γιατί ξέρω ότι και ευγενής είστε και δεν έχετε κανέναν λόγο να υποτιμήσετε τις καταστάσεις.

**ΜΙΧΑΗΛ ΚΑΤΡΙΝΗΣ:** Ο κ. Δένδιας υποτιμάει τις καταστάσεις.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Είπατε με ένα υποτιμητικό ύφος ότι «κόβει κορδέλες στο Χαϊδάρι». Παραδοθήκανε τριάντα επτά νέες κατοικίες για στελέχη των Ενόπλων Δυνάμεων…

**ΜΙΧΑΗΛ ΚΑΤΡΙΝΗΣ:** Να έρθει ο κ. Δένδιας εδώ να υπερασπιστεί το νομοσχέδιο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Και νομίζω όλοι θα συμφωνήσουμε, τουλάχιστον σε αυτό, ότι είναι ένα απαραίτητο πρόγραμμα έμμεσης ενίσχυσης του μηνιαίου εισοδήματος. Διότι, ξέρετε πολύ καλά ότι, το στέλεχος το οποίο θα πληρώσει τα 80 ευρώ –γιατί αυτό είναι το μηνιαίο μίσθωμα στις οικίες αυτές- έναντι, ενδεχομένως, των 500 ή 600 ευρώ που είναι το μίνιμουμ στην αγορά, αντιλαμβάνεστε ότι με αυτόν τον τρόπο ενισχύεται και το εισόδημά του.

Όσον αφορά στην αναφορά σας ότι η όποια ενημέρωση της αμυντικής πολιτικής γίνεται είτε σε κομματικά ακροατήρια, είτε στους οικονομικούς παράγοντες, θα σας θυμίσω ότι όσον αφορά τη νέα δομή δυνάμεων σας καλέσαμε -όχι εσάς προσωπικά, εννοώ όλους τους εκπροσώπους των κομμάτων- σε μια κλειστή αναλυτική συνεδρίαση σε σημείο, μάλιστα –και δεν θα αναφερθώ ονομαστικά- που κάποιοι ζητήσαν και διάλειμμα από την υπερπληροφόρηση. Είναι η πραγματικότητα, κύριε Κατρίνη. Και την επόμενη μέρα ακριβώς υπήρξε, πάλι σε μια κλειστή συνεδρίαση, ενημέρωση της αρμόδιας Επιτροπής Εξωτερικών και Άμυνας πάλι για τη νέα δομή δυνάμεων.

Όπως επίσης και ο κύριος Υπουργός έχει ενημερώσει ότι τις επόμενες ημέρες –μάλιστα, ο προγραμματισμός ήταν για την επόμενη βδομάδα αλλά καταλαβαίνω ότι λόγω των κοινοβουλευτικών διαδικασιών ενδεχομένως να πάει μια βδομάδα παρακάτω- θα γίνει και πλήρης ενημέρωση της Επιτροπής Εξωτερικών και Άμυνας όσον αφορά το νέο δωδεκαετές, που στην ουσία θα είναι εικοσαετές, ΕΜΠΑΕ, δηλαδή στην ουσία για τα εξοπλιστικά προγράμματα της επόμενης σχεδόν εικοσαετίας.

Άρα, θέλω να πω ότι η Εθνική Αντιπροσωπεία ενημερώνεται λεπτομερώς. Επίσης, ξέρετε πολύ καλά, κύριε Κατρίνη, ότι όλα τα κόμματα έχουν ανοικτή πρόσκληση να έρθουν στο Υπουργείο Εθνικής Άμυνας -και σε προηγούμενα στάδια κάποιοι από τους Προέδρους των Κοινοβουλευτικών Ομάδων είχαν ανταποκριθεί σ’ αυτό το κάλεσμα- για να γίνει εκεί μια εις βάθος και με λεπτομερή διαδικασία ενημέρωση επί όλων των θεμάτων.

Κλείνω, κύριε Πρόεδρε, και με συγχωρείτε, αλλά έχω συγκεντρώσει πάρα πολλές ερωτήσεις. Μια ερώτηση από την πλευρά του κ. Χαρίτση σχετικά το αν σκοπεύουμε να ιδιωτικοποιήσουμε την ΕΑΒ –δεν είναι στην Αίθουσα, αλλά να του το μεταφέρετε παρακαλώ- θέλω να πω πως προφανώς δεν έχει καμία…

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Σας ρώτησε αν θα φέρετε νομοθετική ρύθμιση.

**ΙΩΑΝΝΗΣ ΚΕΦΑΛΟΓΙΑΝΗΣ (Υφυπουργός Εθνικής Άμυνας):** Με ρώτησε ο κ. Χαρίτσης αν θα ιδιωτικοποιήσουμε την ΕΑΒ και η απάντηση είναι ένα ξεκάθαρο «όχι». Θέλουμε μια ΕΑΒ κρατική, θέλουμε μια ΕΑΒ δημόσια, υγιή όμως η οποία να μπορεί να ανταποκρίνεται στις υποχρεώσεις της, έτσι ώστε να μπορούμε να κάνουμε το σημαντικό έργο το οποίο θεωρούμε ότι πρέπει να κάνει η ΕΑΒ για τους εθνικούς στόχους.

Νομίζω, κύριε Πρόεδρε, ότι έχω ολοκληρώσει. Με βάση αυτές τις τελευταίες παρατηρήσεις, καλώ τις πτέρυγες της Βουλής να υπερψηφίσουν τις δύο κυρώσεις.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας**): Κι εμείς ευχαριστούμε, κύριε Υπουργέ.

Να διευκρινίσω ότι θα γίνουν δύο ξεχωριστές ψηφοφορίες γιατί είναι δύο οι κυρώσεις.

Πριν από αυτό, με την ευκαιρία που είναι παρόντες από όλα τα κόμματα, θα ήθελα να πω το εξής. Το έκανα και προσωπικά και πήγα σε κάθε Κοινοβουλευτική Ομάδα ως Πρόεδρος της Επιτροπής «Πόθεν Έσχες» και τους ενημέρωσα με ποιους ακόμη είχαμε εκκρεμότητα μέχρι προχθές. Η ημερομηνία λήγει την Παρασκευή 28 Φεβρουαρίου στις 12.00΄ τα μεσάνυχτα. Δεν υπάρχει καμία περίπτωση παράτασης. Το σύστημα δεν εξαρτάται από ανθρώπινο χέρι, το οποίο σημαίνει ότι κλείνει η πλατφόρμα.

Απλά για να διευκολύνω, επειδή με ακούνε και οι Κοινοβουλευτικές Ομάδες που τις επισκέφτηκα και τους εξήγησα λεπτομερώς, να πω ότι και όσοι τυχόν αντιμετωπίζουν δυσκολία να ολοκληρώσουν την πλατφόρμα, εννοώ για δικό τους θέμα, έχουν το δικαίωμα για έναν μήνα στη συνέχεια να διορθώσουν ή να συμπληρώσουν. Άρα, υποχρεωτικά πλέον πρέπει να γίνει η δήλωσή τους και να πατήσουν το κουμπί της ολοκλήρωσης, ανεξάρτητα αν λείπει κάτι, το οποίο μπορούν να ολοκληρώσουν μέσα στον επόμενο μήνα, όπως ορίζει ο νόμος.

Τα λέω αυτά γιατί από την Τρίτη θα αρχίσουν να γκρινιάζουν μερικοί και δεν υπάρχει καμία δυνατότητα και σας το λέω. Από εκεί και πέρα, είναι όπως το θέμα των τελών κυκλοφορίας.

Όποιοι κάνουν εκπρόθεσμη δήλωση, πληρώνουν κάποιο παράβολο, το οποίο δεν είναι ίδιο, αλλά αυξάνεται διαρκώς με την καθυστέρηση του χρόνου. Το κάνω αυτό με την ιδιότητά μου ως Προέδρου της Επιτροπής Ελέγχου Δηλώσεων Περιουσιακής Κατάστασης.

Και επειδή μας ακούνε όλοι, αυτό δεν αναφέρεται μόνο σε εμάς εδώ, δηλαδή στους Κοινοβουλευτικούς και στους αιρετούς της τοπικής αυτοδιοίκησης, αλλά στο σύνολο των τριακοσίων χιλιάδων περίπου υπόχρεων δήλωσης περιουσιακής κατάστασης όλου του δημόσιου τομέα και των Σωμάτων Ασφαλείας, τα οποία με τον νέο νόμο βρίσκονται υπό την εποπτεία της Βουλής των Ελλήνων. Δεν ασκούμε εμείς τον έλεγχο, παρά μόνον των πολιτικών, των αυτοδιοικητικών και των δικαστικών, ενώ οι άλλοι έλεγχοι γίνονται, αλλά ελέγχονται και συντονίζονται από το κεντρικό όργανο. Τα λέω αυτά για να διευκολύνουμε όλους τους συναδέλφους που ίσως να μην έχουν κάνει ακόμη τη δήλωσή τους.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Κύρωση της Συμφωνίας Αμυντικής Συνεργασίας μεταξύ της Ελληνικής Δημοκρατίας και της Πορτογαλικής Δημοκρατίας» και η ψήφισή τους θα γίνει χωριστά.

Η ψήφιση περιλαμβάνει την αρχή, ένα άρθρο, το ακροτελεύτιο άρθρο και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της Συμφωνίας Αμυντικής Συνεργασίας μεταξύ της Ελληνικής Δημοκρατίας και της Πορτογαλικής Δημοκρατίας |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Συνεπώς, το σχέδιο νόμου του Υπουργείου Εθνικής Άμυνας «Κύρωση της Συμφωνίας Αμυντικής Συνεργασίας μεταξύ της Ελληνικής Δημοκρατίας και της Πορτογαλικής Δημοκρατίας» έγινε δεκτό κατά πλειοψηφία, σε μόνη συζήτηση επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 364α )

**ΠΡΟΕΔΡΕΥΩΝ (Αθανάσιος Μπούρας):** Και τώρα προχωράμε στη δεύτερη κύρωση που αφορά τα ελικόπτερα νέας γενιάς.

Κηρύσσεται, λοιπόν, περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Κύρωση του Μνημονίου Κατανόησης μεταξύ του Υπουργείου Άμυνας της Γαλλικής Δημοκρατίας, του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας, του Υπουργείου Εθνικής Άμυνας της Ελληνικής Δημοκρατίας, του Υπουργείου Άμυνας της Ιταλικής Δημοκρατίας, του Υπουργείου Άμυνας του Βασιλείου της Ολλανδίας και του Υπουργείου Άμυνας του Ηνωμένου Βασιλείου της Μεγάλης Βρετανίας και Βορείου Ιρλανδίας σε σχέση με την Παράδοση του Προγράμματος για τον Σχεδιασμό και την Ανάπτυξη Ελικοπτέρων Νέας Γενιάς (NGRC)» και η ψήφισή τους θα γίνει χωριστά.

Η ψήφιση περιλαμβάνει την αρχή του νομοσχεδίου, ένα άρθρο, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση του Μνημονίου Κατανόησης μεταξύ του Υπουργείου Άμυνας της Γαλλικής Δημοκρατίας του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας, του Υπουργείου Εθνικής Άμυνας της Ελληνικής Δημοκρατίας, του Υπουργείου Άμυνας της Ιταλικής Δημοκρατίας, του Υπουργείου Άμυνας του Βασιλείου της Ολλανδίας και του Υπουργού Άμυνας του Ηνωμένου Βασιλείου της Μεγάλης Βρετανίας και Βορείου Ιρλανδίας σε σχέση με την Παράδοση του Προγράμματος για τον Σχεδιασμό και την Ανάπτυξη Ελικοπτέρων Νέας Γενιάς (NGRC) |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Συνεπώς, το σχέδιο νόμου του Υπουργείου Εθνικής Άμυνας: «Κύρωση του Μνημονίου Κατανόησης μεταξύ του Υπουργείου Άμυνας της Γαλλικής Δημοκρατίας, του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας, του Υπουργείου Εθνικής Άμυνας της Ελληνικής Δημοκρατίας, του Υπουργείου Άμυνας της Ιταλικής Δημοκρατίας, του Υπουργείου Άμυνας του Βασιλείου της Ολλανδίας και του Υπουργού Άμυνας του Ηνωμένου Βασιλείου της Μεγάλης Βρετανίας και Βορείου Ιρλανδίας σε σχέση με την Παράδοση του Προγράμματος για τον Σχεδιασμό και την Ανάπτυξη Ελικοπτέρων Νέας Γενιάς (NGRC)» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 369α)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο των παραπάνω νομοσχεδίων.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 17.17΄ λύεται η συνεδρίαση για αύριο, ημέρα Πέμπτη 27 Φεβρουαρίου 2025 και ώρα 9.00΄, με αντικείμενο εργασιών του Σώματος νομοθετική εργασία: α) μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Αγροτικής Ανάπτυξης και Τροφίμων: «Διεπαγγελματικές οργανώσεις, ενίσχυση του αγροτικού τομέα, οργάνωση των υπηρεσιών και εποπτευόμενων φορέων του Υπουργείου Αγροτικής Ανάπτυξης και Τροφίμων και επανεκκίνηση της αγροτικής οικονομίας» και β) συζήτηση και λήψη απόφασης, σύμφωνα με το άρθρο 62 του Συντάγματος και τα άρθρα 43Α και 83 του Κανονισμού της Βουλής, για τις αιτήσεις άρσης ασυλίας Βουλευτών, σύμφωνα με την ημερήσια διάταξη που έχει διανεμηθεί.

Καλό βράδυ, με υγεία και δύναμη.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**